
Inimestest ja teedest eemal laanekurus asus üksik 
talu Põrgupõhja. Kõigi teada pidi ta juba aastaid 
tühi seisma, sest vana peremees suri ära ja uut pol- 
nud leidunud. Kuid ühel ilusal päeval nägi juhuslik 
möödamineja, et Põrgupõhja toaunkast käib suits 
välja. Seega oli kindel, et keegi pidi seal elama. Aga 
kes see keegi õieti oli, see ei huvitanud eriliselt ke- 
dagi. Sest kellesse puutus Põrgupõhja uus peremees. 
Kulus hulk aega, enne kui needki, kel vägi ja võimus, 
temast kuulda said ja talt aru pärisid. Aga uue pe- 
remehe paberid olid korras: nimi Jürka, kristlikus 
abielus Lisetega, ilma lasteta. 

»Kes andis luba . Põrgupõhjale asuda?“ küsiti 
Jürkalt. 

taevas tahtis,” vastas see. 

»See pole ju taeva talu.” 

»Aga kelle siis?“ küsis Jürka. 

Neist kahest vastusest järeldati Jürka ja ta naise 
Lisete kohta, et nad on mingisugused lahkusulised ja 
et nende ülemise korraga pole kõik päris korras. Nii- 
siis — üsna õiged elanikud Põrgupõhja tarvis, sest 
täie aruga inimesed otsivad teiste omasuguste seltsi. 

"Kust sa teadsid, et Põrgupõhja on tühi?“ päriti 
Jürkalt. 

»Seal polnud ju inimesi sees,” kõlas vastus. 

«Jah, mujal olid teised ees,” seletas eit. 

»Ja seal meeldis?* 

«Küllap vist,” vastas Jürka. 

»Talu nimi meeldib ka?* muigas ametnik. 

"Nimi veel rohkem,“ vastas Jürka tõsiselt. 

»Noh, kui lugu nõnda, siis jääd sa Põrgupõhja pe- 
remeheks ja seal võid sa nagu vanapagan oma eidega 
mürada, keegi ei tule sind sinna segama.” 

»Nagu vanapagan oma eidega,” kordas Jürka ja 
hakkas ise laginal naerma, mis kostis nagu hobuse 
hirnumine kõmisevast tünnist. Ametnik jäi naerjale 
imestunult otsa vahtima, sest esimest korda oma elus 
kuulis ta sellist naeru: see ei tulnudki nagu inimese 
suust. 

Aga Jürkat vahtides märkas ametnik peagi, et vae- 
valt on ta varemalt sellist meestki näinud. Kasvult 
ehk pisut üle keskmise, kuid rinnust ennem tünn kui 
mees. Käsivarred hoiduvad kehast nagu kangelt 
eemale. Nägu lai ja lopergune, otsaesine madal ja 
lame, peaaegu nõgus, pea suur ja ümmarik, juuksed 
punakad ning kräsus, kõrvade äärest ühenduses sa- 
masuguse habemega, mis ulatub alla kaelale ja vis- 
tisti ka rinnale. Üldse on raske öelda, kus sellisel 
mehel habe võib lõppeda. Jalasääredki ehk täis to- 
kerjat karva. Usna veider oli selle mehemüraka kõr- 
val näha väikesevõitu, kõhna, pisut vimmas süsi- 
musta eite. Kuis need kaks küll kokku olid sattunud 
ja kuis nad küll toime tulevad! Aga pidid tulema, 
sest tundus, et nad pole enam noorpaar. 

»Teil pole lapsi,“ ütles ametnik lõpuks. ,,Lapsed 
peaks olema, muidu pole kohal ega tööl mõtet.” 

Eks nad jõua tulla,” lausus Jürka. 

»Kui leiba jätkub, siis tulevad,” täiendas Lisete 
vanamehe sõnu. 

»Kas siis tänini pole jätkunud?“ küsis ametnik. 

»Ju siis pole, kui lapsi ei ole,” vastas eit. 

»Ju siis jah,” müsas ka Jürka habemesse. 

«Annab jumal lapsed, annab ka leiva,” jätkas 
ametnik. 

Küllap vist,” lausus Jürka vastuseks. 

Asja vormilik lahendus võttis pisut aega, aga aega 
näis ka olevat uuel Põrgupõhja rahval: ta ei kiirus- 
tanud ega kibelnud, vaid istus ja ootas kannatlikult. 
Vahetevahel katsus eit vanamehega juttu teha, kuid 
iga kord lõikas see ta sõna pooleks, öeldes: 

«A'ä latra, las saksad.”' 

Nõnda vaikselt istudes kippus vanamehel kangesti 
uni peale, aga kui ta parajasti sinnamaale jõudis, et 
norin oleks võinud lahti minna, sai ta eidelt küünar- 
nukiga küljekontide vahele ühes tõrelemisega: 

»Mis sa siis, hull loom, kohe norinal, kas sa risti- 
inimese viisil põrmugi ei või.” 

»Missee?" küsis Jürka ja ajas silmad ebaloomuli- 
kult pärani. 

»A'ä larista, ütlen ma!” 

Viimaks ometi oli kõik lõplikult korras, nii et 
Põrgupõhja rahvas oleks võinud minna, aga vanamees 
istus uuesti toolile, nagu meeldiks talle siin nii väga, 
et ta ei tahagi enam lahkuda. Eit seisis natuke aega 
tema juures ja ütles siis: 


Noh, eks teeme minekut, kodu ootab.” 


Küllap vist,” lausus vanamees vastuseks, aga jäi 
ometi rahulikult istuma. 

«Näh, aja end siis ükskord jalule, mis aru sa veel 
pead,” sundis eit, ja kui vanamees end ei liigutanud, 
haaras tal kuuekäisest kinni ning sakutas, lisades: 
Võta jalad alla, tee tahab käia.” 

Küllap vist,” lausus vanamees ja ajas enda toolilt 
üles, 

Vanamees ees, eit järel, kolisid nad kahekesi uk- 
sest välja. Samuti teineteise sabas kõndisid nad 
teelgi. Tükk aega ei lausunud kumbki sõna, siis 
arutas eit: 


«Näh, ulualune on meil nüüd, aga seapõrsas, lam- 
batall, lehmamullikas ja kanad-kuked puuduvad. Kui 
saaks esteks seapõrsagi, kes ruugab aias.” 

Vanamees vaikis ja astus kodu poole. Aga kui 
neile vastu tuli võõras eideke, pidas Jürka ta kinni 
ja ütles: 

«Minu eit ajab seapõrsast peale.” 

«Kulla taat, "ei ole minul vaesekesel põrsast ega 
kedagi,“ vastas eideke. ,,Kümne aasta eest oli mul 
viimane, aga Seegi suri kõhuelitinga ja ega ei tõusnud 
änam.” 

«Kas siis vahel tõuseb?“ küsis Jürka. 

«Peremehel tõusis: õhtul oli surnud, aga hommi- 
kul sõi mollil. Kõik olid hirmu täis, et viimnepäev 
vist ligi, sest kui tõusevad juba loomad surnust, ega 
siis inimestelgi see päev änam kaugel ole.” 

»Nii et sinu põrsas ei tõusnud,“ lausus Jürka. 

«Ei ole tõusnud tänapäevani, kulla taadikene,” 


vastas eit. 


»klead päeva siis,” ütles Jürka ja pöördus minema, 


eit kannul, kuna võõras vahtis neile järele. 


Järgmisena tuli neile vastu vanamees, kellele 


Jürka ütles endiselt: 


»Minu eit ajab seapõrsast peale, nii et...” 
Külamees vahtis Jürkale tüki aega küsivalt otsa, 


nagu ei mõistaks ta hästi selle sõnu, ja usutles siis: 


«Tahad põrsast osta või?“ 
«Küllap vist,” vastas Jürka. 
«Kaugelt mehi olete?“ päris võõras. 
«Kaugelt... eidega.” 
«Pererahvaid või?* 

»Küllap vist.” 

Omal emist ei ole?" 

mEi vist.” 

»Kas suur talu?” 

«Küllap vist.” 

Mis nimeline?" 
Põrgupõhja.” 

«Nii et sina oled see uus Põrgupõhja peremees?” 
«Küllap vist.” 

»Ja otsid seapõrsast?” 
»Sedamoodi kuulukse.“ 
»Kas lehm on juba? 

nEi Ole.” 

Aga hobune?” 

»Ka ei ole.” 

»Lammast?“ 

«Lammast ei ole." 

»Mis sa siis selle seapõrsaga peale hakkad, kui 
sul muud midagi ei ole? Kust võtad talle ninaesise? 
Enne lehm, siis seapõrsas, enne kana kõõrutama, siis 
kukk laulma.” 

Nõnda õpetas võõras mees, soovis siis head päeva 
ja läks oma teed. Jürka vahtis talle järele, nagu 
ootaks ta tema ümberpöördumist, ja küsis lõpuks selja 
tagant: 

»Aga kuis jääb siis seapõrsaga?” 

Nüüd seisatas võõras, vaatas tagasi ja ütles: 

»Ei ole minul seapõrsast, mul on ainult hobune, 
selle müüks hea hinna eest.” 

Utles ja läks edasi. Aga kui ka Jürka oma eidega 
minekut tegi, hüüdis võõras neile tüki maa pealt oma- 
korda tagant järele. 

»Sa siis hobust osta ei taha?” 

Nüüd jäi ka Jürka seisma, vaatas tagasi, mõtles 
ja vastas: 

»Ei vist.” 

Utles ja läks edasi, eit kannul. 

»Lollisti teed, et ei osta!” hüüdis võõras neile jä- 
rele, aga Jürka ei pannud tema sõnu enam mikski. 
Alles natukese aja pärast tähendas ta eidele: 

»Kena ja lahke mees, ajab juttu ja kõik, aga põr- 
sast ei ole.” 

«Muidugi kena ja lahke, kui sokutab oma setukat 
teisele,” vastas eit. 

»Küllap vist,” lausus Jürka nõustuvalt. 

Nüüd polnud hulka aega muud kuulda kui aga 
raskemate sammude aeglane kimps-komps, kimps- 
komps ja sinna vahele tihedamalt tips-tops, tips-tops, 

kuni lõpuks tuli vastu noor ja käbe naine, kellele 
Jürka ütles: 

Minu eidele kuluks põrsas ä'ä.” 

Ah põrsaid otsite? Meie üleaedsel on ilus emis ja 
hulk põrsaid tõi teine ka, vist inimese või kuradi 
tosina. Hästi ilusad põrsad olid teisel, lust vaadata 
kohe,” seletas naine. 

«Nii et sealt võiks saada,” arvas Lisete. 

Kus nüüd seda!“ hüüdis naine. ,,Minagi käisin 
paari-kolme endale nõutamas, aga kõik jäi seks, tõin 
lõpuks laadalt, sest mis ikka teha, kui tuntud kohast 
ei saa.” 

Nii et jäeti kõik iseomale,” lausus Jürka. 

Mis ta ise niipaljuga teeb!“ kilkas naine. ,,Hea, 
kui paarilegi on midagi ette anda. Sest egas siis 
seapõrsas oma nõu ja jõuga kosu ega kasva, see ta- 
hab ju aina käest saada, küll piima- ja supitilgad, 
küll jahud ja kartulid. Isegi pesema peab teist roju 
nagu inimeselast, muidu, vaata, jääb teine kängu, ei 
kasva ega sirgu enam õhkagi. Sest...” 

«Nii et sealt pole loota?“ küsis Lisete naise jutu 
vahele. 

“Ei sel ega vist ka tuleval ega ületulevalgi aastal, 
kui nad uut emist ei muretse. Ja vanamees ei mu- 
retse, seda pole lootagi, see on juba niisuke mees, et 
kui ütleb ei, siis selle juurde ka jääb. Ja minule en- 
dale ütles ta kõigi kuuldes: magagu ja tallaku ta neid 
niipalju kui tahab, mina sellest ei hooli, viin ta uuesti 
kuldi juurde. Inimene läheb aastatega vanemaks ja 
targemaks, eks siis seal pisutki aru juurde ei tule, nii 
et ta ise oma põrsaid enam ära ei talla ega maga.” 

»Ah siis ema ise!“ imestasid Jürka ja Lisete nagu 
ühest suust. 

»Ema ise,” kinnitas naine, astus sammu lähemale 
ja rääkis vaiksemalt ja nagu saladuslikult: ,,Kellele 
jalaga peale, kellele magades otsa, nõnda kõik läbi. 
Viimne ainult suri vist ise, perenaine ütleb, kurvas- 
tusest teiste järele või liiast toidust, sest ema on suur 
ja nisad olid piima täis, kõik ühe tarvis, sest teisi 
enam ei olnd. Aga ega sellest tohi õieti hingatagi, 
sest mõned arvavad, et emis on ä'ä tehtud, ning pe- 
renaine ütleb, et kui ä'ä tehtud, siis meie poolt. Tule 
jumal appi, kuis siis meie poolt, kui peale minu pole 
põrsaid keegi näindki! Aga perenaine ütleb, et minu 
ämm näind enmist just enne poegimist ja öelnud moka 
otsast, et küll teil ilus emis, varsti saate hulga ilusaid 
põrsaid. Noh, nüüd ollagi need ilusad põrsad käes! 
Sinu ämma nahas nad on, ütles perenaine minule, ja 
kui sa oma ämma kaitsed, siis oled ise samasugune 
nagu su ämmgi. Aga mina temale vastu, et mis sel 
minu ämmal siis viga on, ta on ju kena inimene, me 
saame kahekesi väga hästi läbi. Kuid emise perenaine: 
või kena inimene, kui pruunid silmad. Nojah, ütlen 
ma, pruunid silmad on tal küll ja kui see on viga, siis 
muidugi, aga...” 

»Jah, head päeva siis,” ütles Jürka minekut tehes. 

«Teist teile ka,“ vastas naine juttu poolitades ja 
lisas: , Aga kui põrsast ei saa, kas te ei tahaks omale 
siis kassipoega võtta? Meil on ilusad hallid. Vanal 
oli teisi viis, kolm uputasime solgiämbris ära, kaks 
on veel järel, teise võiks ära anda, jumalamuidu 
võiks anda, kui saaks heade inimeste kätte. Kus on 
lapsed, seal solgutatakse rojuks, ainult vanainimeste 

juures saab kassist õige kass. Ei tea, kuipalju küla- 
rahval lapsi on?” 

»Ei olegi veel,” ütles Lisete. 

»Noh, siis olete meie kassi pererahvaks nagu loo- 
dud. Tahate, lähme meile, võtke teine kassipoeg 
kaasa, ega tast midagi kanda saa.” 

»Mis sa arvad, eit?“ küsis Jürka. 


»Kui ehk põrsast ei sa, asjaks oleks siis kassi- 
poegki,”“ vastas Lisete. 

Nõnda mindi üheskoos pisut maad tee kõrvale kas- 
sipoja järele ja Lisete rõõmustas juba ette, et saab 
ometi midagi elavat toanurka peale iseeneste. Aga 
asi kujunes pisut teiseks, kui Jürka oma eidega olid 
arvanud või kui pere minia rääkinud. Sest nagu sel- 
gus, oli ämm majas otsaline, kuigi tema poeg nime- 
liselt peremees. Jutukal minial oli õigus ainult rää- 
kida, teotseda ja talitada võis ta ainult ämma pead 
mööda. See aga, niipea kui aru käes, milleks võõ- 
rad tallu tulnud, küsis kohe: 

"Kas teil lehm on?” 

»Ei vist,” vastas Jürka. 

»Kuis nii: ei vist. On või ei ole?” 

»Ei veel,” ütles nüüd Lisete. 

"Aga mis te siis kassipojaga peale hakkate, see 
tahab” ju rõõska piima, ei tast muidu elulooma tule.” 

»Eks piima võiks ju külast tuua, paljuke see kassi- 
poeg limpsib,” arvas Lisete. 

»Küla on ju Põrgupõhjast kaks-kolm kilomeetrit 
eemal,” ütles ämm. 

»Mis sest,” lausus nüüd Jürka, ,minu eidel head 
vändad all.” 

Ei sest tule midagi välja,” arvas ämm. ,,Muret- 
sege enne lehm, tulge siis kassipoja järele.” 

Küllap vist,” lausus Jürka ja mõtles minekut teha, 
kuid Lisete ei tahtnud ämmale nii kergesti alla anda. 
Ta hakkas seletama, kui üksi ta päevad otsa peab 
kodus olema ja kui väga ta kassipoega armastaks ning 
tema eest hoolitseks. 

"Ma võtan ta kaasa, kui lähen piima järele, lasen 
talle kohe lüpsisooja anda, limpsigu ta just niipalju 
kui süda kutsub. Usu, perenaine, kuldsemat põlve ei 
leia ükski kassipoeg terves ilmas kui meie juures,” 
lõpetas Lisete oma pika jutu. 

Ämm pidas pisut aru ja pöördus siis minia poole 
küsimusega: 

»Leeni, mis Sina arvad, kas õige anda või?” 

«Mina annaks, kui oleks minu teha.” 

»Noh, eks sa siis anna,” ütles ämm lõpuks, sest 
võõras oli teda, mitte miniat perenaiseks nimetanud 
ja minia oli võõraste juuresolekul mõista andnud, et 
tema, ämm, on majas otsaline. ,,Pane ta ilusasti 
korvi, aga säti midagi pehmet ja sooja talle alla.” 

Silmapilguga oli kõik tehtud, ainukeseks takistu- 
seks oli, millega korv pealt kinni siduda. Minia ei 
leidnud ju ühtegi sellist räbalat, mida ämm oleks raat- 
sinud kassipojale ja vanale korvile kaasa anda, sest 
kes neid võhivõõraid inimesi teab, kas neilt midagi 
veel tagasi saab või ei. Aga Lisetel tuli parajal ajal 
hea mõte ja ta ütles: 

Vanamees, võta rätik kaelast, see nagu loodud 
kassikorvi sidumiseks, tume ja võidund teine.” 

Aga kui Jürka alles aru pidas, mis kaelarätikuga 
teha, kas võtta või jätta, asus Lisete vanamehele kä- 

sitsi kallale ja nõnda oli rätik enne korvi ümber, kui 
Jürka õieti taipaski, mis temaga sündis. 

Sa mu kallis rojukene, mu silmaterakene, küll 
saab sul meie juures põli olema!“ rääkis Lisete räti- 
kut sidudes. ,Linnud laulavad sul toaukse all, püüa 
ainult, hiired jooksevad krabinal üle põranda, pole 
muud kui pane käpp peale, rotid vilavad nagu vo- 
laskid toa ja aida vahet, nii et...“ 


Lisete ei jõudnud oma lauset lõpetada, enne kar- 
gas ämm juurde ja kiskus tal kassikorvi käest, ise 
karjudes: 

«Mis?! Teil on rotid ja te tahate, et mina lasen 
oma kassipoja sinna viia! Eluilmaski mitte! Need 
sindrid pistavad kassipoja kohe kinni, kui vana pole 
kaitsmas. Leeni, säh kassipoeg, vii pesasse tagasi.“ 

Nii see toimuski: minia võttis kassikorvi ja läks. 

«Tule jumal appi, kus ma siis ise olen, kui rotid 
lasen kassi kallale!“ hüüdis Lisete. 


Aga see ei aidanud, kassipoeg jäi saamata. Polnud 
parata, Põrgupõhja omad pidid teele asuma kahekesi 
— ei põrsast ega kassi. 

«Hullud inimesed,“ kirus Lisete õueväravast välja 
minnes. ,,Et on hiired ja rotid, siis ei anna kassi. 
Lehm olgu, siis annaks. Nii et las kass istub aina 
lehma all ja limpsib.“ 

»Ä'ä latra,“ lausus vanamees. ,,Ise ütlesid, et toas 
jooksevad hiired ja rotid, ega teised teand.“ 

«Pidin ma siis ütlema, et toas jooksevad karud?“ 
küsis eit. 

«Küllap vist,“ vastas Jürka; ,,karu kassi ei murra, 
liig tilluke, sulle endale paneb käpa pähe.“ 

Viimaste sõnade juures vaatas Lisete vanamehele 
otsa ja küsis: 

Kuhu sa, logask, oma rätiku kaelast oled pand?“ 

mIse sidusid ju kassi ümber,“ vastas Jürka. 

On need vast inimesed!“ hüüdis Lisete. ,,Kassi 
ei anna, aga meie rätik kõlbab küll. Ja mis sa siis 
ootad, et sa rätikule järele ei lähe?“ pöördus ta vana- 
mehe poole. 

Ei mina,“ vastas see. 

»Tahad oma rätikust ilma jääda või?“ 

«Küllap vist,” vastas Jürka rahulikult. 

»Siis lähen ma ise, toon rätiku ära,“ otsustas Li- 
sete. 

»Kui aga antakse,“ kahtles Jürka. 

«Kui ei anta, siis võtan.“ 

Ütles ja pöördus tagasi. Aga asi oli lihtsam ja 
loomulikum, kui alguses arvati: Lisete tegi parajasti 
õueväravat lahti, kui minia tuli joostes ämmast mööda, 
kes seisis keset õue, ja hüüdis heledalt ning rõõm- 
salt: 

»Külarahvas, külarahvas! Te unustasite oma rä- 
tiku maha.“ 

Suure ajuga tuli ta Lisetele värava vahele vastu, 
pistis talle rätiku pihku ja ütles tasakesi: 

Säh, võta, ühes kassipojaga, ega ämm siiamaale 
näe. Teeb rätiku pisut märjaks, aga mis sest.“ 

Lisete ei saanud sõnagi suust, katsus ainult oma 
kalli koormaga minema. Minia, kes jäi õueväravat 
kinni panema, hüüdis naerdes talle järele: 

Kui oled oma rotid tapnud või kodumailt peleta- 
nud, tule siis kassi saama!“ 


18 


Ämm, kellele minia sõnad väga meeldisid, lisas 
omalt poolt: 

Ja piimatilk olgu omast käest, kui tahad kassi 
kasvatada.” 

«Kenad inimesed,” naeris minia sõbralikult äm- 
male. 

Või kenad,” vastas see. ,,Tobedad!” 

Muidugi tobedad,“ naeris minia, nii et see kostis 
põrgupõhjalastegi kätte, ja ämm naeris ühes miniaga. 

»Kõkutavad,“ lausus Jürka halvakspanevalt. 

»Ongi põhjust,“ ütles Lisete. 

»Küllap vist,” arvas Jürka. 

Sa ju ei tea põhjust. Näe, siin on põhjus,” sele- 
tas Lisete ja võttis rätikusse mässitud kassipoja põlle 
alt välja, sest enam ei paistnud taluõuele. ,,Seda naer- 
dakse.” 

Jürka oli kogu oma tüseduses ainult paljas ,,mhh” 
ja seda tükiks ajaks. Aga kui eit oli talle asja sele- 
tanud, siis naeris ka tema ja see võis pisut kaugemale 
kosta kui minia ja ämma naer. 

«Meil peaks niisuke minia olema,” arvas ta natu- 
kese aja pärast, kui nad kõmpisid juba kodu poole. 

800, või niisuke,“ ütles eit. ,,Kingib ja varastab 
su sinu enda silma all paljaks.“ 

»Aga kui ta nõnda naerab,“ arvas Jürka. 

»Naerab ju seda, keda varastab.” 

»Küllap vist.” 

Jah, alles nüüd taipas Jürka õieti, et minia polnud 
naernud neid, vaid oma ämma ja ämmgi oli naernud 
ainult iseennast. See andis nagu uut julgust ja jõudu. 
Eidel oli kassipoeg põlle all ja küllap nad leiavad lõ- 
puks seapõrsagi. Nõnda mõtles Jürka. Ning et asi 

oleks kindlam, tegi ta iga vastutulijaga seapõrsast 
juttu. Uhe tütarlapsega, kes hoidis tee ääres karja, 
sobis jutt eriti hästi. Jürka kui ka Lisete arvasid 
juba, et nad on sattunud õigesse paika, aga lõpuks sel- 
gus ometi, et on juhtunud väike eksitus: talus on küll 
paar põrsast, aga need kuluvad marjaks iseendale, 
ülearused on 'juba ammu ära jagatud. Aga sest pol- 
nud midagi, sest nad olid saanud tütarlapse juures 
mättal pisut istuda ja jalgu puhata. 

Nõnda põrsast küsitledes ja vastutulijatega juttu 
vestes jõudsid nad kodukoha lähemate taludeni ning 
alles siin teadis neile keegi küürakas ja lombak, rät- 
sep või kingsepp, raske oli otsale saada, seletada, et 
kui midagi vaja, siis on kõige parem minna otseteed 
Kaval-Antsu juurde, sest temal on kõike ja tema toi- 
metab kõike. 

«Nii et temalt saab ka põrsa?“ küsis Jürka. 

"Ka põrsa,“ vastas küürakas ja lombak, kingsepp 
või rätsep. 

»Ja lehmi on tal ka?“ 

»Lehmi ka.“ 

»Ja hobune?“ 

«Ka hobune.“ 

»Kes ta siis ise on?“ küsis Jürka. 

«Mis mehi siis sina oled, et sa Kaval-Antsu ei 
tunne?“ küsis küürakas vastu. 

Nad vahtisid teineteisele otsa, Jürka kui jõmm, 
küürakas putukana tema vastas. 

»Kui minna siit otse,“ hakkas küürakas seletama, 
ja pöörata esteks seda kätt ja pärast teist kätt, siis 
jõuad suure kaheharulise kase juurde, vaat sealt on 
veel natukene maad, enne kui Kaval-Antsu maja hak- 

kab paistma. Kes vastu tuleb, sellelt küsi, kõik tea- 
vad, ka sina tead, kui oled kord käind.“ 

Jürka, eit kassipojaga kannul, läks suurt kahe- 
harulist kaske otsima. Kõik oli, nagu küürakas ütel- 
nud: esiteks tee seda kätt, siis teist kätt, pärast kask 
ja lõpuks Kaval-Antsu maja tee ääres, Ants ise vä- 
ravas. Aga Jürka ei teadnud, et see on Ants ise, sel- 
lepärast ütles ta: 

»Siinpool pidi Kaval-Ants elama, minu eit ajab 
põrsast peale.“ 

»Nii-nii,“” muheles Ants. ,,Mis eitedel muud, kui 
aga seapõrsast ja lambatalle.” 

»Lehmamullikas kuluks ka marjaks ära,“ lisas 
Jürka. 

»Kuis muidu, kuis muidu,“ muheles Ants. ,,Ja ega 
hobusesetukaski liiga teeks, mis?“ 

«Ei vist,” lausus Jürka. 

»Kust mehi oled?“ 

«Põrgupõhja omi.“ 

»Siis sinu suits käibki seal toaunkast välja, rahvas 
räägib?“ 

»Küllap vist,“ ütles Jürka. ,,Eit tossutab,“ lisas ta 
seletuseks. 

«Nii-nii,“ lausus Ants jällegi ja sügas oma harva 
habet lõuaotsas. ,,Paberid korras?“ küsitles. 

«Selleks sai täna käidud.” 

«Kuule aga kuule. Või Põrgupõhjas uus pererah- 
vas. Endist peremeest hüüti Vanapaganaks, eks näeb, 
kuis sinuga jääb, kas astud vana jälgedesse.” 

»Mis nimest, kui aga saaks seapõrsa,“ ütles Jürka. 

»Endine Põrgupõhja Vanapagan lõpetas põrsata, 
uus algab põrsaga,“” muheles Ants. ,,Aga jäksi sul 

vist õn, pane või päris Vanapagana endaga rindupidi 
kokku. Niisugust peremeest on Põrgupõhjale vaja, ei 
vähemast seal aita. Endine oli nääpsuke.“ 

Nüüd tekkis väike vaikus, mille katkestas lõpuks 
Jürka küsimisega: 

»Ei tea, kudas siis jääb põrsaga?“ 

»Nii et lambatallest ega lehmamullikast ei hooli?“ 
küsis Ants vastu. 

»Oleks esteks seapõrsaski,“ arvas Jürka. 

Jah, ruugaks seegi aias,“ lausus Lisete. 

«Nojah, eks ta ole, või ta vale,“ muheles Ants ja 
lisas siis: ,Kahju küll, aga peremeest ennast pole 
praegu toamail, nii et...” 

«Antsu või?“ küsis Jürka. 

»Aga keda siis?“ küsis Ants ise vastu. ,,Teda te ju 
otsite, nagu kuulukse.“ 

Aga kelleks sind pidada, sulaseks või?“ huvitus 
Jürka. 

Ennem vabadikuks või muidu majuliseks,“ seletas 
Ants. 

«Nii et oleme ikka õiges kohas,“ rõõmustas Jürka. 

»Õiges,“ kinnitas Ants. ,,Ja põrsaga jäägu nõnda, 
et las mina katsun peremehega ääri-veeri asjast rää- 
kida ja kui midagi sobib, siis saadan või toon sõna, lü- 
hendan teie jalavaeva. Ning kui jõuate suure kase 
alla tagasi, siis mitte otse edasi, nagu tulite, sest see 
on ringi, vaid kurakätt pahemale, üle põllunurga ja 
läbi heinamaa silmalt päristeele välja, mis viib Põrgu- 
põhja. See on otse ja endine Vanapagan tuli ja läks 
ikka seda mööda, kui käis Kaval-Antsul. Vanapagana 
tallatud see jalgradagi on.“ 

Jürka võttis Antsu nõu kuulda ja kui jõudis tagasi 


22 


suure kase alla, pöördus mööda jalgrada pahemale, eit 
kannul. Jõudnud üle põllunurga karjamaale, arvas ta 
nõnda: 

Kena ja lahke mehike oli, tea'p misuke see Ants 
ise peaks olema.“ 

Küllap näed, kui lähed põrsa järele,“ arvas Lisete. 

Ega tea ühtegi,“ lausus Jürka. 

«Mis sul seal teadmata on?“ küsis Lisete. 

»Et kas põrsast saab,“ seletas Jürka. 

»Mis sul siis Antsust, kui põrsast ei saa.“ 

»Noh, see seal, see vabadik või majuline, rääkis ka 
lambatallest, lehmamullikast ja hobusenokast.” 

Ja sina kohe uskuma, mis? Suu hakkas juba vett 
jooksma, eks? Oota enne, kas saad põrsagi. Täna 
taevast, et kassipoegki süles, olgugi pettusega. Kui 
aga ämm talle varsti ajades järele ei tuleks. Aga sinu 
kallis kaelarätik on juba märg.” 

Nõnda kenasti juttu vestes jõudsid Põrgupõhja 
omad ilusasti päristeele välja ja seda mööda koju. Aga 
siin alles tuli Lisetel meelde, et kassi tarvis pole til- 
kagi piima kodus. Nõnda siis kahmas ta vanast kilu- 
riistast valmistatud nöörsangaga piimanõu, võttis ja- 
lad selga ja lidus kohe küla poole tagasi. Kassipoja 
pistis ta vanamehele pihku ja pani sellele südame 
peale väetikest õrnalt hoida, aga jumala pärast mitte 
lahti lasta, sest kes teda hullu teab, kas ta end veel 
kätte annab. 

»Ole mureta, eit,” julgustas vanamees Lisetet, 
»kuhu kassiroju mehe käest pääseb.“ Nende sõna- 
dega istus ta ukselävele õhtueelse päikese paistele, 
pani kassipoja pahemale peole ja silitas teda pare- 
maga tasakesi, ise muheldes: 

Oh sind nirukest, pisi-piimavissikest! Või tahad 
rätiku seest välja! Nõnn-nõnn, üks käpasuss, nõnn- 
nõnn, teine käpasuss, ja nüüd siis tuleb kolmas ning 
tagatipuks...“ Jürka tahtis öelda ,neljas", aga ei 
saanud, sest enne oli kass tal peolt läinud ning seks 
ajaks, kui Jürka jõudis jalule, mööda toanurka lakas. 
Vanamees seisis ja vahtis üksisilmi seda kohta, kuhu 
kräbe loomake oli kadunud. Mis nüüd saab? Mis üt- 
leb eit, kui tuleb piimaga koju? Kõige hullem on häbi: 
suur, tugev mees, aga ei saa kassipoegagi kinni hoi- 
tud. Nagu oleks arust või jõust puudu. 

Jürka otsustas kassipojale lakka järele ronida, ta 
maksku mis maksab eide tulekuks kinni püüda. Kuue 
ajas ta seljast maha, et vestiväel oleks kergem ronida 
ja pugeda, kui ehk vaja. Etta kassi kätte saab, selles 
Jürka ei kahelnud, sest kuhu loom inimese eest ikka 
pääseb, liiatigi veel hoones. 

Aga lakas märkas Jürka, et asi pisut täbaram, kui 
ta alguses oli. arvanud. Väljast päikesepaistelt tul- 
les tundus siin pimedana, pisinatuke helkis valgust ai- 
nult ungastest ja ulualuseilt. Et kambrilakka pääseda, 
kuhu kass oli roninud, pidi esiteks minema mööda re- 
healuse laudit. Aga siin kas polnud kunagi korralikku 
katet olnudki või oli keegi parred hiljem pealt võtnud, 
nii et paigast paika pääsemine oli üpris täbar: igal sam- 
mul karda, et lendad puude vahelt või ühes murduvate 
puudega alla kõvale savipõrandale. 

Ei aidanud muud, Jürka pidi neljakäpakil ronima 
kambrilaka poole. Rehetoa kõrge, nurgeline ja tah- 
mane kere seisis nagu hiiglatont põiki teel ees, temast 
pidi ronima üle või mööda. Jürka valis viimase tee, 
See viis ulu alt läbi, kus roovilattide vahelt tolknesid 

õletuustakud, mis täis mitmekümne-aastast tahma ja 
tolmu, need äigasid tal üle näo ja valgete särgikäiste. 
Aga Jürka ei hoolinud, puges läbi ja jõudis kambri- 
lakka. Siin oli nii pime, et silm ei seletanud alguses 
üldse midagi, kostis ainult, et keegi jookseb tasaste 
sammudega. Jürka peatus. Tema ees pimedas säras 
kaks silma kui tulesütt. Kass pidi seal olema. 


»Oh sa reo,“ sosistas Jürka, ,,kui ulataks mütsi 
peale panema, siis oleks käes.“ 


Ta roomas põlevatele silmadele lähemale, müts 
peos, et sellega kassi tabada. Aga äkki kustusid sil- 
mad ja vastu ulualust paistis, kuidas kass jooksis tei- 
selt poolt toakere rehealuse laudi poole. Polnud pa- 
rata, Jürka pidi sinna järele — jälle ulu alt läbi, kus 
sai õletuustikuilt uue noosi tolmu ja tahma. Jõudnud 
rehealuse kohta välja, selgus, et siinpool küljes pol- 
nud üldse laudit peal inimese liikumiseks, ainult kass 
võis siit läbi pääseda. 

Jürka ronis kambrilakka tagasi, et teiselt poolt toa- 
kere tuldud teed mööda laudile saada. See kõik võt- 
tis nii palju aega, et kassipoeg võis vahepeal jumal 
teab kuhu kaduda. Aga ei, kui Jürka jõudis uuesti 
laudile, kus pisut valgem, nägi ta, et kassipoeg istub 
redeli juures laudiotsal ja vahib alla, nagu oleks seal 
ei tea mis huvitavat näha. Jürka võttis mütsi ja viskas 
kassi, et ehk saaks ta lakast maha, sest seal lootis ta 
kassi kergemini kinni võtta. Aga müts lendas mööda 
ja kass jooksis teise laudiotsa, kuhu Jürka suure vae- 
vaga talle järele pääses, sest harvad parred veeresid 
tal põlvede ja käte all. Kassipoeg puges pimedasse 
ulualuse-nurka ja Jürka sai talle sinna järele. 

Noh, va vennike, nüüd sa änam ei pääse,“ 155- 
mutses Jürka ja puges kassipojale lähemale. Aga kui 
sirutas käe, lipsas kass läbi kitsa ulualuse, nagu ta- 
haks ta maha karata, aga lähemal vaatlemisel selgus, 
et toa taga seina ääres on mingi kõrvalhoone, mille 
lakk on heaks peidupaigaks, sest inimene ei pääse sel- 
lele kusagilt ligi, ainult pika ja peene puuga võis pilu 
vahelt torkida. Seda Jürka tegigi, kuid ilma tagajär- 
jeta. Maast hudimise tulemuseks oli, et kass puges 
läbi ulualuse uuesti laudile. Läks Jürka teda sinna 
kimbutama, lipsas ta kohe oma endisse peiduurkasse 
tagasi. 

Nõnda ründas Jürka mitmed-setmed korrad alt üles 
laudile ja sealt alla toa taha. Lõpuks kaotas ta kan- 
natuse ja otsustas toatagust kõrvalhoonet lõhkuma ha- 
kata, sest kassipoja pidi ta ju kätte saama. Ta ragis- 
tas parajasti esimeste latiotste kallal, kui toa eest kos- 
tis eide hääl: 

«Vanamees! Vanamees! Too kassipoeg siia, piim 
on kodus!“ 

Polnud parata, hoone lõhkumine tuli seisma panna. 
Jürka peatus töös ja ta pidas pisut aru, kuis olla ja mis 
öelda. Kui eit uuesti hüüdma hakkas, ilmus ta nähta- 
vale. 

»Tohoo peletis!“ hüüdis Lisete vanameest nähes. 
Sa ju hullem kui reheline! Nägu liimendab peas! Mis 
sa oled ometi teinud? Mis su särgiga on? Alles täna 
hommikul andsin ta sulle helevalgelt selga.“ 

Jürka ei saanud sõnagi suust. 

»Ja kus on kass? Kuhu sa selle panid? Lasid ära 
joosta?“ 

«Küllap vist,“ lausus Jürka lõpuks. 

Ja mina jooksen piimaga, nii et hing rinnus kin- 
ni!” ohkas Lisete. ,,Aga mis selle kassiga on siis, kuhu 
ta jäi?” 

»Lakas.“ 

Ja sa käisid teda seal taga ajamas?“ 

«Küllap vist.“ 

»Kätte ei saanud?“ 

nEi vist.“ 

»Noh, oled mul mees küll, kassi karjagi ei või sind 
jätta!“ hüüdis Lisete. ,,Ja mis sa toa taga tegid?“ 

»Lõhkusin, et...“ 

»Et kassi kätte saada?“ 

»Küllap vist.“ 

»Sa heldene taevas,“ hüüdis Lisete, ,,tõsta silma- 
pilguks jalad kodust välja, sa lõhud taga hooned 
maha!” 

«Aga kui muidu kätte ei saa.“ 

«Kus ta siis on sul?“ 

Ja nüüd sai Jürka mahti seletada, kus asub kassi- 
poeg praegu ja kus oli ta enne ning kuis ta sinna saa- 
nud ja mis teinud tema ning mis ta veel mõtelnud teha. 
Mindi kahekesi kassipoega püüdma, eit piimaga lau- 
dile, taat teibaga toa taha hudima. Ja, ennäe, niipea 
kui kass nägi piimatassi, tuli ta kohe limpsima ning Li- 
sete võttis ta ilma mingi vaevata kinni. See oli Põrgu- 
põhja uue pererahva esimene suur rõõm. 

IL. 


Põrgupõhja perenaine istus heledal päikesepaistel 
toaukse ees pakul ja vaatas, kuidas kassipoeg limpsis 
piima. Enne maitses ta ise mitmel korral seda valget 
vedelikku, et kas ta pole ehk öö jooksul hapuks läi- 


nud, nii et võiks rikkuda kassipoja kõhu. Agaei, piim / 


tundus alles rõõsana. Nõnda siis valas Lisete teda 
veel eelmisest pererahvast siia jäänud lõhkenud savi- 
kausi terve poole õnnsusse ja pistis kassipoja ninapidi 
sisse. 

Vana Jürka ise, see Põrgupõhja uus Vanapagan, 
tuli metsast puukandamiga — teivastega, sest õueaiad 
olid risakil maas ja nõudsid kohendamist. See oli tal 
täna juba mõni teab mitmes voor. Esiteks tõi ta paar 
seljatäit tulepuid, siis asus tarbepuude kandmisele. 
Nähes eite kassipojaga, katsus ta kandami võimalikult 
vaikselt maha panna, ometi toimus see nii suure koli- 
naga, et kass oleks pagenud, kui Lisete varmas käsi 
poleks teda õigel ajal kinni napsanud. 

Ole sind ka oma kolistamisega,“” siunas Lisete, 
«jälle tahad mul kassi lakka hirmutada.” 

»Kae mädandit, või nii pirtsakas teine,“ imestas 
Jürka ja tuli eide juurde vaatama, kuidas kass hak- 

kas varsti uuesti limpsima. Tükk aega istusid nad vai- 
kides kõrvuti. Viimaks kogus Jürka oma mõtted se- 
davõrd, et sai öeldud: 

«Noh, vanamoor, mis sa ka arvad sest asjast ja ole- 
misest? Tulime siia, et ulualust leida, aga nüüd oleme 
peremees ja perenaine. Kasski on meil juba.“ 

»Kui kord sai tuldud, eks siis pea selle risti endale 
võtma,“ arvas Lisete. ,,Kass meil on, aga kassi piima 
ei ole. Sina kannad puid, mina piima.“ 

»Kui saab Kaval-Antsuga kaubale, siis ehk...“ 

Just samal silmapilgul astus Ants õue ja ütles Jürka 
sõnade vahele naljatades: 

«Tere kah, Vanapagan! Eile käisid sina meie pool, 
täna tulin mina sinu poole vaatama, kuidas Põrgupõh- 
jas müratakse. Oli metsa kanti niikuinii asja, mõtle- 
sin, pistan jalad korraks sisse, ega pahaks panda.“ 

»Kuis on põrsaga?“ küsis Jürka. 

Kas nii tuli taga?“ küsis Ants vastu. 

»Peremees-Antsuga sai räägitud või?“ 

«Küllap sai,“ vastas Ants, keda Jürka pidas ikka 
veel vabadikuks või majuliseks. 

«Noh, ja mis?“ - 

»Näh, Ants arvas, et kes seda uut Vanapaganat 
teab, mis mehi ta on, vana oli tuntud, aga see suri ära. 
Seda toitsid rohkem loomad ja linnud kui tema neid, 
peaks ehk sellepärast vaatama, kuis uue Vanapaga- 
naga lugu, et kui annad põrsa, kas ei pea siis ka toidu 
kaasa andma, sureb muidu nälga. Rääkisid eile ho- 
busest, aga omal värskelt puuvirn õue veetud ning 
aina ilma ratta ja jalase jäljeta,“ tegi Ants lõpuks 
muud juttu. 

»Seljas,“ seletas Jürka. 


Oled siis aina päevade kaupa talunud?“ 

Täna hommikul.“ 

Ants vaatas, mõtles ja muheles siis: 

«Naljamees oled. Endine Vanapagan nalja ei 
mõistnud.“ 

«Mina ka ei mõista,” lausus Jürka. 

»Aga ühe hommikuga kannad seljas nii palju puid, 
et jätkuks kahel hobusenokal puuassi-vankriga päev 
otsa vedada, mis?” 

»Kannan,“ kinnitas Jürka. 

Kuule aga kuule, vaata aga vaata,” muheles Ants 
ja sügas oma habemetutti. » ,,Siis on Põrgupõhja tub- 
lima Vanapagana saanud, kui oli endine. Mõtled aeda 
kohendada või?” 

»Küllap vist." 

"Aga mis saab põldudega, kui pole hobust?“ 

Oleks sahkki,“ arvas Jürka. 

Kabe lugu küll, kui sahka ka ei ole. Aga kuis sa 
siis koha võtsid, kui sul midagi ei ole?“ 

«Kass on,“ ütles nüüd Lisete. 

«Seda ma näen! Ja isegi piima on potitükis. Kü- 
last toodud või?“ 

Ega ise lüpsa, kui lehma'i ole,“ tähendas Lisete. 

«Ega ise kassipoegagi ilmale kanna,” arvas Ants, 
»sellegi peab külast tooma.“ 

"Kassipoeg võib ise tulla ja ukse taga näuguda, 
aga piimal pole jalgu all ega häält sees.“ 

»Nõnda see kuulukse,“ nõustus Ants ja pöördudes 
Jürka poole lisas: ,,Sõnakas eit sul, kallis Vanapagan, 
endisel oli tossikene.“ 

Jürka hirnahtas naerda, nii et Ants jäi talle tõsi- 
selt otsa vahtima. Sellest naerust mõistis ta sedagi, 

et Põrgupõhja uus Vanapagan võis tõepoolest ise omal 
turjal selle värske puuvirna õue kanda. Sellepärast 
küsis ta: 

«Kuidas siis jääb põrsaga, tahetakse saada või?“ 

«Küllap vist,“ lausus Jürka. 

«Raha eest või kuidas?“ 

«Kuis siis veel?” 

«Kaubad on mitmesugused,“ rääkis Ants lõuga sü- 
gades. ,,Endine Põrgupõhja ei võtnud midagi raha 
eest, tema kas tõi külimitu teri, koti kartuleid, naela 
villu, leisika linu, koorma rahnusid või vedas sõnni- 
kut, võttis kartuleid, peksis rehte, korjas vilja, tegi 
heina, masindas ja ropsis linu, nii et tasus tööga või 
andidega. Uks raha ta ju kõik ja tema seda päris- 
raha, mis kõliseb või krabiseb, ei armastanud, oli seda 
tõugu mees, vaga ja vaikne. Aga mehi on mitmesu- 
guseid, nii et...“ 

«Põrsa võtaks ikka raha eest, aga...“ 

«Aga milleks siis Antsult? Raha eest saab igalt 
poolt, too või linnast hästi suurt vassongi.“ 

«Esteks raha eest, pärast muidu,“ seletas Jürka, 
sest ega raha kõigeks ulata.” 

»Nii et tahad ka lambatalle, lehmamuallikat, hobuse- 
setukat, sahka ja vankrit?” 

«Küllap vist.“ 

»Kuluks marjaks ära,“ lisas Lisete omalt poolt. 

«Asi laseb Antsuga seada, tema leiab ikka nõu. 
Temal on ikka kotisopis peotäis jahu, kamalutäis ube 
või herneid, tünnis tükk pekki, kimbus peo, kaks linu 
varuks, ja majakohas kulub kõike natukehaaval.“ 

Pika jutu tulemuseks oli, et Põrgupõhja rahvas pidi 
paari päeva pärast uuesti Kaval-Antsule minema, et 

seal Antsu endaga rääkida ja oma silmaga vaadata, 
mis ja kuidas. Aga suur oli Jürka ja Lisete üllatus, 
kui nad lõpuks teada said, et nad kogu aeg Antsu en- 
daga kõnelnud. Jürkat rabas see nõnda, et ta mõtles 
kohe otsa ümber pöörata ja koju tagasi minna, sest kui 
asi algab pettusega, mis võib sellest pärastki head 
tulla. Aga Ants tõttas teda rahustama, seletades: 

«Mängisin pisut pimesikku, tahtsin vaadata, mis 
rahvaid olete ja kas maksab teiega üldse jändama ha- 
kata. Aga nüüd tean, et maksab.“ 

Või maksab,“ lausus Jürka. 

»Maksab, maksab, tõsi jutt,“ kinnitas Ants. 

»Küllap vist,“ arvas Jürka. 

«Nii et seapõrsa saab?“ küsis Lisete. 

»Saab seapõrsa ja muudki, kui soovitakse,“ vastas 
Ants. 

Nõnda see oligi. Sest kui Põrgupõhja omad hak- 
kasid Kaval-Antsult koju minema, oli neil vankrilogu 
ja selle ees hobusesetukas; vankrile oli pandud sahk, 
saha aiste vahel määgis lammas tallega põhkudel, 
pakk-kastis ruugas seapõrsas, kottides leidus nii mõn- 
dagi söödavat ja vankri järel lõa otsas ammus lehm 
— aher küll ja kiitsakas, aga kassile ja põrsale oli 
piimatilk omast käest. Põrgupõhjalased oleksid pida- 
nud nüüd üpris rõõmsad olema, aga ei olnud ometi. 

»Kassipojast oli mul suurem rõõm,“ ütles lõpuks 
Lisete. 

»Küllap vist,“ lausus vanamees mõttes. 

Tema oli meie esimene majavara, sellepärast see 
rõõm,“ arutas eit edasi. ,,Tänasest peale saab ta lüp- 
sisooja piima, küll ta meil kosuma ja kasvama hak- 
kab.“ 

rõõm,“ arutas eit edasi. ,,Tänasest peale saab ta lüp- 
sisooja piima, küll ta meil kosuma ja kasvama hak- 
kab." 

Lisete rääkis kassipojast, nagu oleneks sellest 
nende majapidamise tulevik, ja Jürka kuulas toda 
ning nõõtas hobust, nagu jagaks ta oma eide arva- 
musi. 

Aga kassipoeg ei saanud kuigi kaua lüpsisooja 
piima, sest juba mõne päeva pärast, kui Lisete ajas 
lehma metsa äärde vana kulu ja kollaseid varsakapju 
sööma, tuli karu, kes polnud pärast pikka taliuinakut 
veel süüa saanud, ja murdis perenaise oma silma all 
tema supivalguse. Hea, et Lisete ise ühes lamba ja 
tallega tulema sai. Koju jõudes oli ta hirmust kee- 
letu, vehkles ainult kätega ja näitas metsa poole. 

»Mh?' tegi Jürka. 

«Karu,” sai Lisete viimaks lausutud. ,,Murdis 
lehma.” 

»Ä'ä latra,” ütles Jürka. 

«Tõsi jutt,“ kinnitas eit. ,,Kahju, et pole püssi.” 

Aga Jürka ajas enda jalule ja võttis oma raske 
pika varrega kirve ning küsis: 

«Kus? Tule näita.” 


«Kulla pai vanamees,” hädaldas Lisete, ,ära mine 
kirvega. Las ta sööb lehma, aga kui lähed sinna, 
sööb ta ka sinu, me jääme kassipojaga kahekesi jä- 
rele.” 

Aga Jürka ei võtnud eide hädaldamist kuulda- 
vakski, ta viskas kirve õlale ja hakkas metsa poole 
minema. 

Karu on suur ja must, karvane ja tige, mu põlved 

värisevad veel praegugi suurest hirmust,” rääkis Li- 
sete, käies vanamehe kannul. 

Näita, kus ta on,” ütles Jürka. 

Aga karu ja lehma polnud enam seal, kuhu nad 
Lisetest olid jäänud: karu oli lehma padrikusse lohis- 
tanud. Kui Jürka talle sinna järele jõudis, võttis ta 
tema mõmisemisega vastu. Aga tihnik oli nii paks, 
et kirvega oli siin raske lüüa. Sellepärast Jürka tegi 
poolringi ümber karu, et otsida lagedamat teed. 

»Mine eemale,” ütles ta eidele, ,,naistel pole siin 
midagi teha.” 

»Ei lähe,” vastas eit, ,,kui murrab sinu, las mur- 
rab ka minu ja kassipoja.” 

Alles nüüd märkas Jürka, et Lisetel oli kassipoeg 
süles. 

»Eks lähme siis kolmekesi, mina, sina ja kass,” üt- 
les Jürka. 

«Nemad on kahekesi, karu ja surnud lehm,” rää- 
kis Lisete, kuna kassipoeg näugus. 

»Seisa kaugemal, muidu saad sina kirvega enne 
kui karu.” 

Lisete jäi vanamehest pisut maha, kes lähenes ka- 
rule, kirves käes löögivalmis. Karu jättis lehma nä- 
rimise ja tuli mehele lagedale vastu. 

»Tule aga tule, et oleks parem lüüa,“ lausus Jürka. 

Mees ja karu lähenesid teineteisele. Eit kattis 
hirmuga iseenda ja ka kassi silmad, et mitte näha, 
mis nüüd tuleb. Aga ei tulnud midagi iseäralikku, 
ainult — Jürka lõi karule kirvega pähe ja see langes 
nagu kott maha, nii et Jürka võis hakata kirvest tema 
pealuust välja kiskuma. 

»Lööd kirve nagu kaalikasse, aga välja ei tule,” 
 kirus Jürka. 

Nüüd kadus Lisetel hirm karu eest ja ta astus 
vanamehe juurde ning ütles: 

«Karutapmine käib sul ju nagu käkitegu.” 

Ja ta võttis kassipoja põuest, pani ta surnud ka- 
rule kõndima, kuna ta ise seletas: 

«Näed sa, mu niruke, meie olime kolmekesi ka- 
rust üle.” 

Jürka silmitses samal ajal surnud lehma. 

Õieti tapetud,” lausus ta, ,veri ilusasti välja las- 
tud ja kõik. Liha kõlbab väga hästi soola panna ja 
nahk on ainult kaela pealt pisut rikutud.” 

Aga mis saab karuga?“ küsis eit. 

«Nahk maha nagu lehmalgi, mis muud.” 

Kas liha ei kõlba?” 

»Küllap vaatame, aga talve otsa ju teine käppa 
imend.” 

Jürka tõmbas pussi vöö vahelt ja hakkas tööle, eit 
asus talle appi, kuna kassipoeg vaatas eide ja taadi 
tegevust pealt. Kui loomad kooritud ja tükkideks 
raiutud, läks Jürka koju, rakendas hobuse vankri 
ette ning logistas liha ja nahkade järele. 

«Meie majavara kasvab,“ ütles Lisete vanamehele, 
kui see hobuse ja vankriga pärale jõudis, ,,nüüd on 
meil juba liha ja nahka.” 

»Küllap vist,” arvas Jürka. 

Järgmisel päeval läks Jürka Antsule teatama, et 
karu murdis lehma. 

»Kas nägid, et karu?“ küsis Ants. 

Nägin,” vastas Jürka. ,,Eit nägi ka.” 

,Noh, siis on hea. Iseasi, kui oleks murdnud 

hunt, siis on hoopis iseasi. Kui karu, siis peab riik 
välja maksma, sest karu on riigi loom, riigi sakste 
jahiloom. Aga igamees peab iseoma loomad toitma. 
Ja karul on vaba valik, misukese lehma, härja või 
hobuse ta nahka paneb.” 

Ants teadis väga palju tarka ja huvitavat jutus- 
tada jahist, jahiseadusest ja jahipidamisest. Jürkal 
polnud vaja sõnagi lausuda, kuulas ainult. Nõnda ei 
saanudki Ants teada, et Jürka oli karu kirvega maha 
löönud, naha tal seljast koorinud ja seinale kuivama 
pannud. Asi selgus alles siis, kui Jürkalt tõendusi 
nõuti, et karu tõepoolest tema lehma murdnud. Sest 
küsimus oli kõigiti kahtlane. Metsavahtide andmete 
järgi polnud siin ringkonnas ainustki karu olemas, 
sest muidu oleks talvel tema pesale jahti peetud. Ja 
nüüd korraga karu ja murrab lehma! Pealegi kuidas? 
Millistel asjaoludel? Keegi ei näinud murtud lehma, 
see nüliti ja tükeldati enne ülevaatust. 

»Nägid sa tõesti oma silmaga karu?” päriti Jürkalt. 

Nägin,” kinnitas Jürka. 

»Ja lehma murdmist ka?" 

»Seda nägi eit.” 

«Aga millal siis sina karu nägid?” 

»Kui ma ta maha lõin.” 

Kõik vahtisid ammuli suuga uskumatult Jürkale 
otsa. 

Andsin kirvega, kui sõi lehma,” seletas Jürka. 

»Loba!“ hüüdis keegi ja siis hakkasid kõik naerma. 

«Nahk ju kodus seinal,“ ütles Jürka. 

»Ja siis tuled ise lehma eest kahjutasu nõudma?" 

«Keelatud ajal tapad karu...” 

Ma ei saanud ju muidu lehma talt kätte,” ütles 

Jürka. ,Eit nägi, et karu tuli mulle kallale, mis ma 
siis pidin tegema. Andsin kirvega korra, ei muud. 
Mina teda tappa ei tahtnud, mõtlesin ainult hirmu- 
tada, aga tema...” 

»Hea küll, hea küll,” öeldi Jürkale. Aga karu- 
nahk nõuti talt välja ja kui lehm tasuti, võttis Ants 
selle raha endale, kuna ta lehmanaha oli juba ammu 
enne ära viinud, nii et Jürkale jäid ainult karuliha- 
käntsakad, mis ta katseks soola pannud, ja lahja leh- 
maliha; viimane ainult sellepärast, et Ants ütles — ei 
tema ise ega tema pere söövat karu murtud looma, 
selle eesõiguse ja erilõbu jätvat ta Põrgupõhja Vana- 
paganale. Lisete oli üpris nukker, et asjad võtsid 
sellise pöörde, aga Jürka lohutas teda seletusega: 

«Täna jumalat, et nii kergesti pääsesin. Tegin 
targasti, kui ütlesin, et ega ma karu tappa taht, ainult 
hirmutada. Aga karu tapmine maksab ka ometi mi- 
dagi, sest...” 

»Ah sakste karu siis hirmutada ikka tohib?“ kü- 
sis Lisete vahele. 

«Küllap vist.” 

«Nii et kui muidu ei karda, siis võib ka maha 
lüüa.” 

»Nii see kuulukse.” 

»Aga kust me uue lehma saame, muidu pole meil 
ju kassile ja põrsale piima?” 

»Ants lubas toimetada.” 

»Kuldaväärt mees see Kaval-Ants, tema meid 
hätta ei jäta,” ütles Lisete tänulikult. 

»Ei vist,” arvas Jürka. 

Ja nõnda see oligi: mõne päeva pärast toodi Põr- 
gupõhjale sõna, et nad võivad uue lehma järele 

minna, kui nad tahavad. Jürka ja Lisete läksidki. 
Seekordne lehm oli veel hullem kiitsakas kui esimene. 

Mis mõte on teil paremat sinna laande viia, karu 
murrab ta teil muidugi jälle varsti, sest ega neid seal 
üks ole. Ainult selle eest hoidke, et hundid lehma 
kõri kallale ei saa, nende toidu eest ei muretse ükski 
maine võim, ainult armas jumal taevas.“ 

Hundid peletan palja kisaga eemale,” arvas Li- 
sete. 

«Noh, siis pole karta midagi,“ lohutas Ants. , Karu 
on kasulik loom.” 

Selle teadmisega hakkasid Jürka ja Lisete lehmaga 
kodu poole minema: Jürka hoidis ohelikku, Lisete lõi 
takka ja siunas lehma, kes ei tahtnud kuidagi vana- 
mehele järele minna. Kui ta lehma siunamisest tü- 
dis, küsis ta Jürkalt: 

«Mis sa nüüd arvad sest asjast?" 

»Mis asjast? 

«Uuest lehmast ja kõigest. Kas karu murrab selle 
jälle ä'ä, nagu Ants ütles?” 

«Küllap vist.” 

"Ja kas lööd karu jälle maha?” 

«Küllap vist... kui muidu ei karda...” 

Aga kui kardab?" 

»A'ä latra tühja.” 

Ah sina tahad, et ma pean ainult lehmaga kõ- 
nelema?* küsis Lisete, aga jäi siiski tükiks ajaks vait. 
Viimaks ütles ta nagu endamisi: 

«Varsti peab hakkama Antsule päevi tegema.” 

»Käskis juba homme tulla,“ lausus Jürka. 

Armas aeg!“ hüüdis Lisete. ,,Kuis siis homme, 
kui pidid alles tuleval nädalal.” 

«Juba teine lehm, sellepärast.” 

Tõsi ta on, juba teine,” nõustus Lisete. ,,Aga 
mis mina siin küll üksi peale hakkan! Kass tahab 
karjatada, põrsas sööta, lehm ja lammas metsa ajada. 
Ja kes lööb karu maha, kui murrab lehma? 

«Eks tule Antsu juurde mulle järele, mis muud.” 

Ja sa arvad, et karu ootab nii kaua?" 

«Küllap ootab, kui lehm näsida.” 

Nõnda nende elu algaski nüüd: Jürka oli aina 
Antsu juures tööl ja eit kopitses üksinda kodus. Oma 
töö tegemiseks leidis Jürka mahti ainult öösiti ja pü- 
hapäeviti. Sellest hoolimata arvas Ants, et Jürka 
tööst üksi ei jätku võlgade tasuks ja et vahetevahel 
peaks ka eit appi tulema. Aga see oli võimatu, sest 
polnud koduhoidjat või nagu Lisete ütles: polnud, kes 
karjataks kassi. See küsimus pidi siiski lahenema 
ootamatul viisil. Ühel päeval ilmus Põrgupõhjale ni- 
melt Kase minia, kellelt Lisete kassi saanud, ja tah- 
tis selle tagasi võtta. 

«Ämm sõimab mind hommikust õhtuni kassivar- 
gaks,” seletas ta. ,,Oleks veel hobusegi varas, aga 
kassivaras, kus selle häbi ots!” 

«Kust ämm teab, et sina kassi talt üle lõid?“ kü- 


sis Lisete. 


«Ega ta tea, arvab ainult.” 

«Noh, ja kui viid kassi tagasi, siis saabki teada, 
et sina.” 

Ma viin ju salaja.” 

«Mina kassi ei anna,” ütles Lisete. ,Nõua või 
kohtuga. Kohtus ka ei ütle, et ta sinult sain. Salgan 
kõik maha, tee mis tahes. Las ämm sõimab, ega see 
konti riku. Ütle talle, et mul on sihuke hall nagu 

teilgi, las ta tuleb järele, küll ta siis kuuleb, kust ma 
oma kassi saand.” 

»Mind sa välja ei anna?” 

»Ega ma loll ole.” 

Head päeva siis!“ hüüdis minia ja kargas üle aia 
metsa. ,,See ämma pärast,” ütles ta seletuseks, ehk 
tuleb tee peal vastu.” 

Paari päeva pärast oli ämm Põrgupõhjal. 

«Mis küla pool ka kuulukse?* küsis Lisete peale 
teretamist. 

»Kuulukse, et meie kassipoeg on varastatud ja et 
just niisuke hallivöödiline olla Põrgupõhjal.” 

»Kas niisuke, nagu mul süles või?" 

»Just niisuke, nii et ongi meie oma.” 

»Ah ilmas siis rohkem niisukesi ei ole või?” 

«Miks ei ole, aga kust sina selle said?" 

"Ma ei saanudki. Ise tuli.” 

See kassipoeg tuli ise siia Põrgupõhja?” 

«Ega ta siis üksi tulnd,“ seletas Lisete. ,,Uhes 
emaga.” 

See on vale!” hüüdis ämm. ,,Kus on see ema?" 

«Nagu ta tuli, nii ka läks. Leidis pojale paiga ja 
tegi ise sääred. Aga võib-olla murdsid teise rotid 
või karu. Näe, karu murdis meil lehma, miks ta siis 
kassi murda ei või, andis kord käpaga ja oligi 
valmis.” 

Ütle parem, millal minia tõi selle kassipoja siia?” 
küsis ämm. 

»Misuke minia?” küsis Lisete vastu. 

»Ah seda sa ka ei tea?! Ei mäleta enam, kes 
seda kassipoega sulle pakkus? Kui sa teaks, mis ini- 
meseloom see on! Su oma silma all petab su läbi, 

su oma näppude vahelt kisub sul asjad käest. Mis 
nende meeste arus küll on, et just niisugused meel- 
divad. Ja mis minu pojast küll saab, kui mind enam 
ei ole valvamas! Usu või ära usu, aga ma ei leia 
enam ööl ega päeval unerahu, aina käin ja löön silma 
siia ning sinna. Ometi kaovad asjad, tee mis tahes. 
Kui ma ometi kätte saaks, millal või kuidas ta selle 
kassipoja siia tõi!” 

»Kase ema, nüüd süüdistad oma miniat asjata; 
tema näib sul küll heake olema, aga kassipoega pole 
ta siiski siia toond.” 

«Aga kuhu see kassipoeg siis sai, tule jumal 
appi!“ hüüdis ämm. 

»Teil ehk ka rotid siginend nagu meilgi, need 
murdsid ära.” 

»Ega hullu tea,” lõi ämm kahtlema. ,Aga mina 
pole mitte neid tähele pand. Ja sina võid oma hinge- 
õnnistuse juures vanduda, et see kassipoeg on ise 
tulnd?" 

Selle kassipoja eest võin ma küll oma hingeõn- 
nistuse anda,“ vastas Lisete. ,,Tuli teine ise ühes 
emaga, kust, ei tea, ja kuhu sai ema, ka ei tea.” 

Aga kuigi Põrgupõhja eit andis kassipoja eest 
oma hingeõnnistuse, ometi ei suutnud Kase vana- 
perenaine teda uskuda, sest tema süda kipitas oma 
minia pärast ja kõik, mis maailmas läks viltu või 
tema tahtmise vastu, pidi olema minia süü läbi sün- 
dinud. Veel värava tagant tuli ta õue tagasi, et Li- 
setet usutleda ja kassipoega temale pakkuda, ainult 
ütelgu, et minia on ta toonud. Aga Lisete vastas: 

»Ma andsin juba oma hingeõnnistuse selle eest, et 
minia pole kassipoega toond, ainult et ta tal õues käes 

oli, seda ma nägin, rohkem ma ei tea, küsigu või 
Jumal ise. 

Jumala enda käest peabki küsima,” ütles ämm. 
«Tean vaga kaardimoori, kes enne laual käib ja pal- 
vetab, kui kaartidelt küsib ja jalgade vahelt vaatab, 
sinna lähen ma nüüd, sest seda asja ma nõnda ei jäta. 
Mis inimene külvab, seda tema peab ka lõikama.” 

Utles ja läks. Lisete aga kallistas ja sussutas 
kassipoega oma suu juures ja rääkis: 

«Kuulsid, sa nirukene, et ma oma hingeõnnistuse 
sinu eest andsin? Aga sinu õige hind on ainult su- 
kanõel. Nii et minu hingeõnnistusel on sukanõela 
väärtus. Sellest sa näed, kuis ma sind armastan.” 


HIL. 


Põrgupõhja rahva elu läks kibedamaks, sest ke- 
vadine tööhooaeg kasvas. Ants nõudis antud loomade 
je materjali kiiremat tasumist, muidu ähvardas kõik 
tagasi võtta. Et tasumine toimus teoga, siis tuli Va- 
napaganal tööjõust nappus kätte. Aga ka siin lei- 
dis nõukas Ants abi. Ta ütles: 

«Pead endale sulase kauplema, mis muud. Aga 
ole kokkuhoidlik, palka ainult poiss eidele koju 
abiks, nii et ise võid siis täiesti mind tasuda. Eks 
pärast näe, kuis saab; kui vaja, kaupled ka tüdruku, 
nii et oleks täispere — peremees, perenaine, sulane 
ja tüdruk.” 

Karjane puudub,” arvas Jürka. 

»Enne kari, siis karjane,“ õpetas Ants. ,,Ei ühele 
lehmakiitsakale, lambatallele ja kassipojale või kar- 
jast pidada, nälga jääd nõnda.” 

Küllap vist.” 

Nõnda siis kauples Jürka endale sulase, kes läks 
tema oma põllulappi tosima, ise aga jäi Antsu orjama, 
nagu oleks hakanud tema sulaseks. Küll mõtles ta 
sulase panna Antsule hobuse ja lehma päevi tegema 
ning muudki saadud majavara tasuma, aga see sel- 
lega ei nõustunud, seletades: 

Sina said lehma ja hobuse, sina ise ka oma tööga 
tasud, nõda on kord ja kohus.” Polnud parata, 
Jürka jäi ise Antsu juurde, sulane asus tema eidega 
Põrgupõhjale, nagu oleks see tema, mitte Jürka eit. 
Ja nõnda kadusid päevad ja nädalad, ilma et Jürka 
oleks õieti teadnudki, mis toimus Põrgupõhjal. Või 
kuigi ta midagi sealtpoolt kuulis, siis rohkem Antsu 
suu ja silma kaudu, sest sel oli asja luusimiseks ka 
Põrgupõhja kandis. Viimaks ei saanud Jürka suure 
rahutuse pärast muidu, kui pistis südaöösel Põrgu- 
põhjale. Aga kui ta tahtis uksest sisse minna, oli see 
kinni. Jürka koputas ja kui keegi ei tulnud avama, 
murdis ta ukse eest maha. Samal silmapilgul, kui 
tema astus tuppa, lipsas sulane läbi akna välja. Jürka 
tahtis talle järele, aga aken oli tema tarvis liiga väike. 
Vihaga mõtles ta aknaaugu suuremaks murda, aga 
õigel ajal tuli aru pähe, et tühipalja sulase pärast 
maja lõhkuda ei maksa. Ta läks üle purustatud ukse 
põgenejale järele, aga see oli vahepeal juba metsa 
lidunud, sellepärast pöördus Jürka tuppa tagasi, kus 
astus eide sängi ette. Eit magas. Eit magas õndsa 
und. 

»Vanamoor!“ hüüdis Jürka, nii et toaseinad väri- 
sesid. 

Vanamees, sina kallike!” hüüdis Lisete ärgates 
nii õrna häälega, nagu seda Jürka veel kunagi varem 
polnud kuulnud. ,,Ma nägin just praegu sinust unes, 
et tulid suure musta täku seljas, täkk norskas suitsu 
ja tuld.” 

»Mis see sulaselogard siin toas tegi?“ küsis Jürka 
eide jutu vahele. 

»Kallike, mis sulasest sa räägid? Sinust nägin ma 
ju unes.” 

«Miks sa ei avanud, kui ma koputasin?” 

»Ma pole õhkagi kuulnud.” 

Aga mina murdsin ukse maha ja sulane pistis siis 
läbi akna välja.” 

»Ah seda vemmalt küll!“ siunas Lisete. ,,Ma jät- 
sin ju õhtul akna lahti, et oleks magades lahedam. 
Küll ma ta homme käsile võtan.” 


»Ütle talle, et kui ma ta veel kord toast leian, 
siis löön ta maha.“ 

Õige, vanamees, see kuluks talle tõesti ära, roh- 
kem ta väärt ei olegi. Ta pole õieti sedagi väärt, sest 
temalt pole nahka võtta, nagu karult.” 


«Ka karu seljast ei maksa nahka võtta, sest selle 
saavad teised omale,” arvas Jürka. 

«Kui veel ühe karu maha lööd, siis paneme naha 
lakka kuivama, sealt ei tea teda keegi meie käest ära 
võtta,” lohutas Lisete ja lisas: ,,Sa võiksid muidu 
nüüd minu juures pisut puhata, aga kes parandab 
toaukse. Sulasest pole ju selleks meest. Ja ega päris 
ilma ukseta ikka läbi saa, kuigi suvine aeg.” 

»Ei vist,” nõustus Jürka ja nõnda asus ta ööhäma- 
ruses ukse parandamisele. Kui oli tööga valmis, pidi 
kärmesti Antsu juurde tõttama, sest seal tõusti vara. 
Nõnda oli Jürkal kogu kodukäimise tulemuseks ukse 
murdmine ja selle parandamine, muud midagi. 

Oleks ma saand sulasegi maha lüüa,” mõtles ta 
tagasiminekul kahetsevalt. Aga ta unustas oma ka- 
hetsuse peagi, sest ees ootas kibe töö, mis ei andnud 
aega mõtlemiseks. 

Ööd olid juba pikemaks veninud, kui ta jälle kord 
tegi käigu Põrgupõhjale. Tasakesi astus ta tuppa, 
sest nüüd oli uks lahti. Ettevaatlikult lähenes ta eide 
asemele, aga kui ta lõpuks käe sirutas katsumiseks, 
siis leidis, et ase oli tühi. Kuhu oli eit läinud? Ega 
ometi ühes sulasega putku pistnud? 

Jürka läks välja ja ronis lakka sulase aset otsima, 
aga ei leidnud kuskilt midagi. Ta astus lauta: ho- 
bune, lehm ja lammas olid kohal. Kassipoeg tuli tal 
õuel vastu ja põgenes hirmunult toa taha. Jürka pi- 
das aru. Viimaks kaotas ta kannatuse ja hüüdis, hüü- 
dis mitu korda, aina valjemini ja valjemini. Nüüd 
tuli eit sealt, kuhu kassipoeg oli joosnud. 

«Kus sa kooberdad öösel?“ küsis Jürka. 

»Sa oled ikka naljakas, vanamees, tuled nagu va- 
ras südaöösel vahel harva koju ja kohe küsima, kus 
ma käin. Tead isegi, kus käiakse, kui öösel välja min- 
nakse.” 

«Kus sulane on?” 

«Eks ta ole lakas, kus mujal! Mis sa siis temast 
tahad?” 

«Ma küsin, kus ta on, lakas ei ole teda? 

»Siis on ta ehk hulkuma läind.” 

»Ma arvan ka — sina hulgud, miks siis sulane ei 
peaks hulkuma, maja seisab omapead.” 

«Kuis omapead, kui mina olen siin,“ rääkis Lisete 
vastu. 

Aga nüüd tuli Jürkal meelde, et toa taga välja 
ääres, mõnikümmend sammu majast eemal, seisab 
heinaküün ja et eit tuli ehk sealtpoolt. Jürka tegi 
minekut. 

«Kuhu sa lähed?“ küsis Lisete. 

»Lähen vaatan, kui palju välja all küünis heinu.” 

«Eks sa pärast vaata, tule nüüd pisut tuppa.” 

»Ei, ma tahan kohe näha,“ ütles Jürka ja läks 
edasi. Nüüd oli eidel suur häda vanamehega kaasa 
minna ja valju häälega rääkida: 

«Mis sinu arusse küll on läind, et südaöösel kipud 
heinu vaatama. Küünis pole veel kuigi paljuke, saod 
alles kokku vedamata.” 

Aga Jürka pistis jooksu, Lisete karjudes kannul: 

Vanamees, vanamees, sa oled hulluks läind!” 

Jürka oli tõepoolest hulluks läinud. Ähkides jõu- 
dis ta parajasti sel silmapilgul küüni juurde, kui su- 
lane tahtis sealt põgeneda, aga Jürka haaras tal ühe 
käega kraest kinni ja viskas ta kui heinatuusti läbi 
suu küüni tagasi, ise hakkas avausele valmisolevaid 
puid kärmesti ette laduma. 

«Vanamees, hull, mis sa mõtled teha?" karjus Li- 
sete. 

»Seda sa näed varsti,“ vastas Jürka. 

»Siis lase ka mind sisse,” ütles Lisete ja tahtis 
küüni. 

»Sinu löön muidu maha,” ähkis Jürka ja tõukas 
eide eemale. 

Kui küünisuu kinni, võttis Jürka räksi ja taela 
taskust. Nüüd hakkas eit teda paluma, aga Jürka ei 
hoolinud millestki: ta pistis tule räästasse. Paraja 
tuule tõttu oli küün ühes heintega varsti pragisev ja 
leegitsev tulemeri. Lähedane kadakaski võttis tuld 
ja põles suure kärinaga. Jürka hirnahtas kord oma 
kõmisevast tõrrest naerda, siis vahtis aga vaikides 
tulemöllu, Lisete istus natukese maa taga põlluser- 
val ja nuttis. Kui kõik oli möödas ja küüni asemel 

veel hõõguvate süte ja suitsvate tukkide hunnik, as- 
tus Jürka eide juurde ja ütles: 

800, eit, lähme nüüd toamaile.” 

Aga Lisete kargas oma nutetud silmadega põllu- 
servalt, langes Jürkale kaela ja ütles: 

«Nüüd näed isegi, et olen ikka veel sulle kallis.“ 

Küllap vist,” arvas Jürka ja lisas natukese mõt- 
lemise järel: ,,Kui löön su maha, oled veel kallim. 
Aga küünist ja heintest on kahju.” 

»Ä'ä kahetse midagi, kes teab, milleks see kõik 
hea oli,“ lohutas eit. 

Kui Jürka hommikul Kaval-Antsule ilmus, rääkis 
ta seal, et öösel pistnud keegi tema heinaküüni välja 
all põlema, hulk heinu jäänud sisse. Hea veel, et tuli 
oli alttuule, muidu oleks ehk eluhoonetessegi haka- 
nud. Nemad arutanud eidega, et kes seda küll pidi 
tegema, ja ,riskeerinud” lõpuks, et kas mitte sulase- 
poiss oma plotskiga, sest see lubanud õhtul värskete 
heinte sisse magama minna ja öösel polnud teda kus- 
kilt leida. Eks näe, kas hommikuks ilmub teine 
või ei. 

Aga ei ilmunud, sest keskhommikuks tõi Lisete 
Jürkale sõna, et poiss on vajaka. Nüüd teatati polit- 
seile, aga see arvas, et peab pisut ootama, kuni tuli 
on täiesti kustunud, muidu ei saa ju tuleasemelt ot- 
sida. Hea oleks, kui tuleks tubli sagar vihma, mis 
kustutaks tule. 

Õhtuks oldi siiski Põrgupõhjal ja hakati tulease- 
mel tosima. Põhjast tuli veel põlemata heinu päeva- 
valgele ja nende alt leiti sulane, muidugi mitte ela- 
valt. Miks või kuidas oli sulane sattunud heinte alla, 
seda oli raske seletada. Ta oleks võinud ju küünist 

välja joosta. Ja kui tuli tabas ta kogemata magami- 
selt, nii et tal polnud võimalik enam midagi enese 
heaks teha, siis poleks ta ka heinte alla saanud. Aga 
ühes polnud kahtlust: tuli oli poisi enese käest lahti 
läinud, teisi inimesi polnud siin saadaval. Millal är- 
kas pererahvas? Aga peremees polnud veel sõba sil- 
male saanudki, sest tema tuli Kaval-Antsult, tuli oma 
eite vaatama ja juba eemalt nägi, et tuli lahti. Pistis 
jooksu, sest mõtles, et eluhooned, aga kui jõudis 
juurde, siis nägi, et ainult küün. Põrutas toauksele, 
aga eit magas, ei teadnud maast ega taevast midagi. 


«Mul võttis kohe jalad alla nõrgaks, kui kuulsin, 
et tuli lahti,” kaebas Lisete. 

Juureldi ja uuriti, küsiti ja arutati ning sellega 
kõik lõppeski, ainult et Jürka pidi endale uue sulase 
või päevilise otsima. Antsuga sellest rääkides üt- 
les ta: 


«Poissi ma enam ei tahaks, pistab pärast eluma- 
jagi oma plotskiga põlema.” 
«Mis sa arvad meie Juulast?* küsis Ants. 


»Juulast,” mõtles Jürka natukese aega. Muidugi, 
see sobiks, sest Juula oli tüse ja tugev, suurte käte ja 
jämedate jalgadega, oskas hobust rakendada ja jak- 
sas kõiki mehetöid teha. Pealegi oli ta suur meister 
heinakuhjade voolimises, muidu aga peeti teda pisut 
tohmakaks. Jürka oli ta millalgi uuelt suurelt heina- 
kuhjalt maha aidanud, tema sellepärast, et tal jätkus 
jõudu Juula tõstmiseks. Siis olid nad mõlemad kui 
kaks hullu naernud ja Jürka oli siis mõelnud, et te- 
mal peaks Juula-taoline eit olema, mitte aga niisuke 
kiips nagu Lisete. 

«Juula oleks mehe eest väljas ja tema juba plots- 
kit ega piipu sussitama ei hakka,” kiitis Ants tüd- 
rukut. 

»Ei vist,” arvas ka Jürka. 

Nõnda siis olid kaubad koos: Juula läks põlenud 
poisi asemele Põrgupõhjale ja Jürka ise jäi endiselt 
Antsu orjama, oma majavara tasa teenima. 

Küllap näis, kas mind ka Põrgupõhjal ära kõrve- 
takse,” naeris Juula lollakalt, kui asus oma uue tee- 
nistuskoha poole teele. 

»Kui kõrvetad, siis ise, ei teised,“ ütles Jürka. 

Peremees peaks mu kohale viima,“ naeris Juula. 

Ei täi sinu pärast päeva raisata, mine aga ise,” 
ütles Ants. ,,Parajasti veame kesalt kive, kelle panen 
Jürka asemele, kui tema tuleb sind viima.” 

Muidugi, Antsul oli õigus, Jürka asemele polnud 
kedagi panna. Jürka-sugust meest polnud olemaski, 
seda oli Juula selgesti tundnud sel üürikesel silma- 
pilgul, kus Jürka käed võtsid ta heinakuhja otsast 
maha. Sellepärast oligi ta nagu hull naernud. Ei ole 
ju suuremat rõõmu, kui et on veel Jürka-taoline mees 
maailmas. Nii kui võtab sust kinni, kohe tunned, et 
oled nagu pihtide vahel. 

Aga kui Juula oli läinud Põrgupõhjale, sündis Jür- 
kas imelik muutus: ka tema hakkas sinna kippuma. 
Enne ei tulnud eit nagu meeldegi, aga nüüd tuli. 
Siiski ise ei pannud seda tähelegi, ainult teised. 

«Jürka on hakand Põrgupõhja vahet jõlkuma,” 
ütels Ants. ,,Mis seal lahti on?” 

«Naised omapead, sellepärast,” lausus Jürka. 

Sul on ka alati mured, enne sulasega, nüüd tüd- 
rukuga.” 


50 


«Küllap vist.” 

Aga Lisetel oli asjast oma arusaamine. Tema kü- 
sis vanamehelt: 

"Mis tüdruku sa mulle saatsid? Oleks teine nagu 
pisut tobu, aga tööd rühmab kahe sulase eest. Mindki 
hakkab teine taga ajama, nagu oleks tema majas 
otsaline.” 

Jürka ei vastanud eidele midagi, aga süda kihva- 
tas tal sees suure rõõmu pärast. Ja sest ajast saa- 
dik hakkas ta ikka harvemini Põrgupõhjale tulema. 
Varsti torkas Lisetele silma, et Juula on päeval unine, 
nagu poleks ta öösel õieti maganud. Mis see küll 
võis olla? Ta hakkas tüdrukut silmas pidama: selle 
asemel et õhtul magama heita, hiilis see kodust välja. 
Kus ta küll võis käia? Järgmine kord, kui Jürka tuli 
Põrgupõhjale, ütles Lisete talle: 

«Tüdruk kooserdab öösel ümber, ei seisa kodus, 
päeval teine unine.” 

»Küll ma ütlen talle,“ vastas Jürka. 

wÄra sa jumala pärast hingagi,* palus Lisete, 
muidu, kui kahekesi jääme, tuleb kallale, sest ta 
arvab kohe, et mina olen suud paotand. Ma muidu 
niisama, et ei tea, kus ja kellega ta peaks...” 

«Mis sinul võõrastega asja.” 

«Kuis siis võõras, kui elab oma majas.“ + 

Nõnda see jäigi. Jürka lubas, et tema ei Wäusu 
tüdrukule sõnagi, ja tüdruk oli vahetevahel pisut 
unine, aga tööd tegi nagu iseenese pärast. Kadusid 
nädalad. Siis pani Lisete tähele, et Juula ei saa 
enam süüa, sest tal oli süda aina paha. Ja kui hak- 
kas tüdrukult pärima, siis sai teada, et asjad sedasi. 
Kellega? Seda ei või öelda, mitte ei või öelda. 

Esimesel võimalusel rääkis Lisete asjast Jürkale, 
küsis, mis teha. Aga see jäi üsna rahulikuks ja kui 
oli tüki aega mõelnud, ütles: 

Mis ikka, aeg on ju niisuke, et naistel enam lapsi 
ei ole, noh, las siis olla tüdrukutelgi. Löö silma peale, 
et ta töö juures endale liiga ei tee, muidu kes teab, 
mis või kuidas." 

Ah, siis sellepärast, et mul omal lapsi ei ole, 
pean hakkama võõraid juba enne sündimist karja- 
tama!“ hüüdis Lisete. 

Küllap vist,” vastas Jürka. ,,Sina ei saa ei oma 
ega võõra mehega lapsi, aga...” 

Näe, ei saa jah ja ei tahagi saada!” ütles Lisete 
vahele. ,Ma ei taha isegi maa peal elada, mis ma siis 
neist lastest siia muretsen.” 

«Tahad ummisjalu taeva, mis?" 

«Ennem kas või taeva.“ 

Mine või põrgu, aga seni, kui elad maa peal, pead 
laste eest hoolitsema. Ja kui pole neid omal, siis 
karjata võõraid.” 

«Kuule, vanamees, kust sul äkki see lastehimu?” 

Olen inimene, olen surelik, tahan õndsaks saada, 
sellepärast,” vastas Jürka. 

»Kas Ants seda tarkust sulle õpetand või?" 

»Käin kirikus, seal.” 

Nõndaks! Põrgupõhja Vanapagan käib kirikus!" 

»Käin kirikus ja õpin laulma.” 

Lisete naeris kõõksudes, sest ta arvas, et vana- 
mees heidab nalja, aga kui ta lõpuks nägi, et sel tõsi 
taga, langes mure ta südamesse. Kuidas tema küll 
oma päevad maa peal lõpetab, kui vanamees muutub 
inimeste seas nii naljakaks! Aga tema mure kasvas 

sedmööda, nagu Juula lähenes mahasaamisele, sest 
Jürka hakkas ikka rohkem tüdruku eest hoolitsema. 
Kui alguses Lisete oli arvanud, et vanamees tema pä- 
rast sagedamini külastab oma kodu, siis varsti polnud 
enam vähematki kahtlust, et see toimub Juula ja 
tema lapse tõttu, kes tulemas. Nõnda tikkus Lisete 
südamesse kuri kahtlus, et tema vanamees ehk ongi 
Juula lapse isa ja et neil olid suvel kohtamised met- 
sas, ainult tema rumal ei tulnud õigel ajal sellele mõt- 
tele, muidu oleks ta võinud nad teolt tabada. Nõnda 
siis ütles ta kord Juulale: 

900, nüüd siis on mul selge, kes on su lapse isa.” 

»Ega tea hullu,“ vastas Juula. 

»Jürka!“ hüüdis Lisete. 

wise ütles või?” küsis Juula. 

«Mis ta muidu nii väga sinu eest muretseb. Aga 
kas tead, kes Jürka on? Vanapagan. Sa kannad va- 
napagana lapse ilmale.” 

Juula hakkas naerma ja ütles siis: 

»Kõik Põrgupõhja peremehed on vanapaganad, 
aga lapsed teistel nagu muudelgi inimestel.” 

«Jürka on päris vanapagan,” kinnitas Lisete. 


»Kõik ütlevad, et ta on uus vanapagan,” seletas 
Juula. ,,Aga minul on see ükskõik, olgu ta või va- 
najumal ise, peaasi, et on mees, kes minust üle, nan- 
nipunni mina ei armasta. Teeb minuga, mis süda 
kutsub, ja mina ei või sinna õhkagi parata.” 

»Sina häbemata raisk!” karjus Lisete tulises vihas. 


»Ei mina ole raisk, perenaine,” vaidles Juula 
vastu, ,,sest mina saan lapse. Vaata, et on veel kak- 
sikud, nii et...” 

Raske on mõtelda, mis Lisete oma vihas oleks tei- 
nud, sest talle meenus, mis oli juhtunud sulasega. Aga 
parajal silmapilgul saabus Jürka ja nüüd pöördus 
raev tema vastu. 

»See häbemata siin ütleb, et sina oled tema lapse 
isa,” kargas Lisete Jürkale vastu. 

Ei mina ole seda mitte öelnd,“ õiendas Juula. 
Perenaine räägib, et peremees öelnd, et tema on 
minu lapse isa, aga mina ütlesin, et ehk on koguni 
kaksikud.” > 

Jürka seisis ja ootas, millega naiste sõnelus lõpeb. 

»Sulle oleks nagu suu peale löödud!“ hüüdis Li- 
sete talle. 

«Küllap vist,” lausus Jürka. 

»Siis sellepärast sa muretsedki nii väga Juula 
eest,” rääkis Lisete. 

»Ega tea kah,“ kohmas Jürka vastuseks. 

»Tulega peaks teid kahte ära põletama!“ hüüdis 
Lisete. 

«Parem lähen heaga minema,” ütles Juula. 

»Sina jääd,” otsustas Jürka. 

Siis lähen mina!” karjus Lisete. ,,Aga sinule, 
vanamees, panen ma sule sappa.” 

»Ei sa pane,” ütles Jürka, ,enne löön su maha.” 

«Las ta elab,” ütles Juula ja puudutas Jürka kätt, 
kes nüüd seletas: 

Vaata, vanamoor, selle naise pärast kingin sulle 
elu.” 

«Ma ei taha su kinki!” karjus Lisete. , Tapa mind, 
löö mind siiasamasse maha! Ennem lähen põrgu, kui 
elan siin!” 

«Ja minegi,“ ütles Jürka, ,,kui maailmas ei taha 
elada.” 

»Ja lähengi!“ karjus Lisete. ,,Aga sinule, Juula, 
ütlen ma, et sa teaksid: Jürka ise põletas oma küüni 
ja sulase, pidas juures vahti, et poiss välja ei saaks.” 

Toas valitses tükk aega vaikus. Siis astus Juula 
taarudes Jürka juurde ja küsis: 

Ons see õige?” 

Õige.” 

"Miks?" * 

"Magas eidega.” 

"Aga Juula magas sinuga, nüüd peab ka tema põ- 
letama!“ karjus Lisete. 

»Juulal on laps, sinul pole tänapäevani õhkagi,” 
seletas Jürka. 

»See tarkus on sul ka kirikust või?“ küsis Lisete. 

»Pühakirjast,” vastas Jürka. , Tehke sugu ja teid 
saagu palju.” 

Ja sina, Juula, jääd selle mõrtsukaga?“ pöördus 
Lisete tüdruku poole. 

»Ta on mu lapse isa,” vastas see. 

«Noh, siis annan teid mõlemaid politsei kätte,” 
ähvardas Lisete. 

»Mispärast?* küsis Jürka. 

Sellepärast, et põletasid sulase.” 

»Ei mina ole põletand.” 

Sa ju ise just praegu ütlesid Juulale, et põle- 
tasid.” 

Ei mina ole kedagi kuulnd,“ kinnitas Juula. 
Vaata, et sa ise küünile tuld otsa ei pand, nii et peab 
su enda politsei kätte andma.” 

Lisete oli löödud — need kaks hoidsid kokku. Ta 
oigas: 

»Ma suren viha kätte.” 

Kui sured, siis sured oma kurjusest,” ütles Juula. 

Aga Lisete ei vastanud enam. Ta heitis sängi ja 
ütles, et ootab surma. Elagu teised, tema ei taha 
enam elada. Elust on ta ainult pettunud. Nõnda 
lamas ta päevi: ei võtnud Juulalt kuiva ega märga 
vastu, ei lausunud ise sõna ega vastanud ka teistele, 
jäi kurdiks ja tummaks Jürkalegi, kui see tuli teda 
vaatama. Ja lamas seni, kuni ühel ilusal päeval 
Juula leidis, et perenaine on surnud. Polnud siis 
muud kui soojendas pajaga vett ja pesi laiba puh- 
taks, et oleks viisakas laudsele panna. Abi polnud 
vaja, sest kiitsakas oli perenaine elusalt, veel kiitsa- 
kam surnult, nii et Juula sai kõigega üksinda hak- 
kama. Pärast pesemist läks Jürkale sõna viima, nii 
et surnud perenaine jäi üksi maja pidama ja kodu 
hoidma. Just nõnda mõtles Juula: maja pidama ja 
kodu hoidma. 

Kui Jürka kuulis, et eit surnud, rääkis ta asjast 
Antsule. See oli nõukas mees, andis Jürkale lauad 
ja naelad, sae ning höövli kaasa, et ta iseoma käega 
kopsiks eidele puusärgi kokku. Nõnda siis tulid 
Jürka ja Juula kahekesi kodu poole, mees oma kanda- 
miga ees, naine tema kannul. Ja kõik oleks võinud 
kenasti minna, kui poleks saabunud ootamatu häda. 
Sest kui Jürka läks oma eide surmast teatama, et 
temale löödaks hingekella ja kõik, võttis õpetaja ühe 
suure raamatu teise järel välja, otsis ning kordas ük- 
sisõnu endamisi: 

»Ei ole, ei ole.” 

«Ma tegin talle ju puusärgigi, kuis siis ei ole!” 
hüüdis Jürka lõpuks vahele. 

«Jah, armas hing, puusärk on, aga hinge ei ole,” 
ütles õpetaja. 

Jürka istus toolile ja jõllitas põrandale. Õpetaja 
ei saanud kuidagi aru, milles asi, milles mehe ma- 
sendus. Ta lisas seletuseks: 

»Ei ole sind ennast ega su eite.” 

»Ma olen ju siin,” ütles Jürka ja tõusis püsti. 

»Ise oled siin, aga hinge ei ole,“ muigas õpetaja. 

Kus mu hing siis on?” küsis Jürka jahmunult. 

«Kuskil mujal, teises hingekirjas. Aga, armas 
hing, kes sa õieti oled? Ma ei mäleta, et ma sind 
enne oleksin näinud.” 

«Olen mitu korda kirikus käind.“ 

Aga, armas hing, kuidas on su armulauaga lugu?” 

Ei, seda polnud Jürka veel kasutanud. 

«Kust oled pärit, armas hing?” 

»Põrgupõhjast.” 

»Ah nii!” venitas õpetaja. ,,500, soo! Nüüd ma 
hakkan mõistma!“ Aga Jürka ei mõistnud midagi, 
ta vahtis arusaamatuses õpetajale otsa. ,,Endist pe- 
remeest hüüti Vanapaganaks, kuidas on sinuga 
lugu?” jätkas pastor muheldes. 

«Esimest hüüti, mina olen,” vastas Jürka. 

«Ah siis sina, armas hing, oled see päris vana- 
pagan?* 

«Mina olen see päris,“ kinnitas Jürka. 

Õpetaja naeris, naeris kõigest südamest, ainult 
Jürka ei saanud kuidagi aru, mille üle ta naerab. 
Ometi katsus ta viisakuse pärast kaasa naerda. Aga 
kui õpetaja tema nagu kõmisevast tõrrest tulevat 
häält kuulis, jäi ta talle tõsiselt otsa vahtima, nagu 
näeks ta enda ees tõepoolest elavat vanapaganat. 

»Kui oled tõesti vanapagan, miks tulid siis maa 
peale?” küsis õpetaja, kui oli Jürkat natukese aega 
silmitsevalt uurinud. 

»Taevas tahtis.” 

»S00! Miks siis?“ 

»Et saaksin õndsaks.” 

«Kui tahad õndsaks saada, armas hing, siis ei tohi 
uskuda, et oled vanapagan.“ 

Aga ma ju olen.” 

Vanapagan ei saa õndsaks, armas hing.” 

«Aga kui ta on inime?' 

»Kui ta on inimene, siis peab ta ka uskuma, et ta 
on inimene.” 

«Aga kui olen vanapagan...” 

Pead uskuma võimatut; siis saad õndsaks.” 

»Ma usun, et saan, muidu ei tule inimesed põrgu.” 

Sellest ei saanud õpetaja mõhkugi aru ja sellepä- 
rast küsis ta huvitatult: 

»Kuis nii, armas hing?” 

«Peetrus ütles.” 

«Mis see Peetrus ütles?" 


Peetrus ütles: inime on patune, ei saa õndsaks, 
ei võigi saada, nii patune, tahab, aga ei saa, võib- 
olla ei tahagi. Taevas tahab teada, kas tahab või ei 
taha, kas võib või ei või. Sellepärast ütles Peetrus 
minule, kui läksin hingede järele: änam ei saa. Kui 
tahad veel saada, mine inimeseks maa peale ja katsu, 
kas võid õndsaks saada. Kui võid, siis võib ka inime, 
ta ainult ei taha, aga kui ei või, siis ei või ka inime, 
ehk küll tahab. Ja kui ta võib, aga ei taha, siis saa- 
dame ta sinu kätte põrgu, ning kui ta ei või, ehk küll 
tahab, tuleb ta taeva ja sina ei saa enam hingesut- 
sugi. Nõnda Peetrus. Ja siis tulin mina maa peale, 
et õndsaks saada.” 


Pastor oli Jürka seletusest keeletu tükiks ajaks. 
Viimaks ütles ta: 
»Aga, armas hing, kuhu jääb siis lunastus?” 

Peetrus ütles, see ei loe änam.“ 

Pastor istus toolile. Tema, kes ta uskus, et vai- 
munõtrus on õndsuse ankur, oli omal ajal armasta- 
nud külastada hullumaju ja seal oli ta kohanud ini- 
mesi, kes pidasid end jumalapojaks, Hiina keisriks, 
heinakuhjaks, loksujaks kanaks, prügikastiks, tuu- 
leks, ei millekski, aga vanapaganat polnud ta tänini 
näinud ei hullumajas ega ka vabaduses. Luterus ja 
mõned teised usuisad olid temast õnnelikumad, ne- 
mad olid seisnud vanakurjaga silm silma vastu. Aga 
nüüd oli ka temal endal see ülev silmapilk: tema ees 
istus elav vanapagan. Ainult ühest oli pastoril kahju: 
miks polnud maailmas — ei temal endal ega teistelgi 
— enam seda suurt ja kindlat usku, mis laseks asju 
võtta niisugustena, nagu nad esinevad meie meeltele. 
Miks närib kahtlus ikka ja alati meie rinnas, nii et 
oleme sunnitud vahetpidamata ja paratamatult juurd- 
lema! Miks ei võinud ta seda mehemühakat võtta 
tõelise vanapaganana, vaid pidas teda ainult hullu- 
maja-kandidaadiks! Kui tühiseks ja näruseks oli 
muutunud maailm ja inimene! Temalgi polnud elava 
vanapagana ees praegu muud elamust kui pisut 
hirmu, et mis siis sünniks, kui tema ees istuval me- 
hel tuleks raevutuju peale. Aga, jumal tänatud, 
nende vahel oli kirjutuslaud raamatutega ja tema 
selja taga paari sammu peal uks. Sellepärast ütles 
ta Jürkale üsna rahulikult, kuigi süda sees pisut 
värises: 

»Kuidas mõtled sa siis õndsaks saada, kui lunas- 
tus ei loe enam? Meie, inimesed, loodame ainult 
lunastusele.” 

»Ja lähete hukka, Peetrus ütles.” 

Et just Peetrus seda pidi ütlema,” lausus pastor 
ebamääraselt, sest ta kartis Jürkat selgema, kindlama 
ja vasturääkivama vastusega ärritada. Aga see ette- 
vaatus oli üsna asjata, Jürka oli kõiges nii rahulik ja 
kindel, et tema meeli ei kõigutanud miski. 

«Teistega ei saand ma sel korral taevas kokku,” 
ütles ta üsna lihtsalt. 

«Kus see taevas oli?* küsis pastor võimalikult 
lihtsalt. 

»Kas siis õpetajahärra ei tea, kus taevas on?“ kü- 
sis Jürka vastu. 

Sellest järeldas pastor, et Jürkaga on mõttetu ha- 
rutada usuasju, sellepärast ütles ta: 

«Seda seletada viiks meid liiga kaugele. Asume 
parem oma asja juurde. Sa ütlesid, et tahad oma 
naist matta. Aga ei sind ennast ega kadunut seisa 
meie hingekirjas. Kust oled sa pärit?" 

Jürka ütles, kust, ja näitas õpetajale isegi mingit 
isikutunnistust, millest see tegi endale märkmeid. 
Nõnda pidi kõik korras olema ja Jürka võis oma eide 
maha tuua. Aga enne kui ta uksest välja sai, astus 
pastor tema juurde, pani talle käe õlale ja ütles: 


Armas hing, see oli väga hea, et mulle ütlesid, 
kes sa oled, aga ära sellest igaühele räägi, sest ega 
inimesed ei usu, mis neile öeldakse, nad panevad 
sind naeruks. Need on hingelised asjad ja et mina 
olen hingekarjane, siis mina mõistan. Aga lunastust 
peaksid sa ikka uskuma, kui sa tahad õndsaks saada. 
Nüüd mine rahuga, sest su eit ootab sind oma 
kirstus.” 

Jürka tuli uksest välja. Tal oli pastorist tema 
viimaste sõnade pärast kahju ja piinlik, sest nen- 
dega paljastas ta oma teadmatuse ja mõistmatuse. 
Ta räägib hingelisist asjust, kui Jürka seisab vana- 
paganana ilmsi oma elava kehaga tema ees! Jakui —- 
imevähe teab ta tema eidest! Eit ootab! Jürka võiks 
õpetaja teadmatuse üle täiest kõrist naerda. Ainult 
ühes oli pastoril õigus: ei maksa oma asjust inimes- 
tele seletada, niikuinii ei usu nad. Isegi õpetaja ei 
uskunud, Jürka tunneb seda. 

Aga muidu oli nüüd kõik joones ja Põrgupõhja 
perenaine maeti nagu kord ja kohus, kellagi löödi 
ja kõik. Ainus viga oli kogu talituses, et puusärk 
oli naeltega kinni löödud, nii et ükski võõras ei näi- 
nud, mis nägu oli kadunuke surnult. Põhjenduseks 
seletas Juula, et surnu olevat inetuks läinud, selle- 
pärast Jürka ei taha teda näidata. See erutas meeli 
veel rohkem: taheti tingimata näha, kui inetuks 
Põrgupõhja eit surres oli läinud. Aga Jürka jäi kind- 
laks: kirstu kaas oli kord pikkade naeltega kinni löö- 
dud ja jäigi kinni. 


Kuid varsti peale matust räägiti igal pool, et Li- 
sete pole surnud õiget surma. Eriti valjenes kõma, 
kui Juula sai kaksikutega maha: tema see pidigi 
olema, kes vana perenaise tuksu pani, et ise tema 
asemele saada. Jürka kas ei teadnud midagi või ta 
aitas Juula kuritegu varjata. Selleks löödi puusär- 
gil kaaski enneaegu kinni. Nüüd tuletati ka küüni 
põlemist ja sulase imelikku hukkumist meelde ning 
taheti teada, mis sünnib üldse selle uue Vanapagana 
ajal Põrgupõhjal. Kahtlustused muutusid nii ilm- 

seks, et politsei segas lõpuks vahele: Põrgupõhja 
perenaise haud võeti uuesti lahti. Ja nüüd selgus, 
et puusärgis polnud laip, vaid kivid ja muld. Jürka 
ja Juula võeti käsile: kuis nad seda seletavad? Aga 
need ei seletanud üldse midagi, vahtisid ainult teine- 
teisele otsa. 

»Kes pani kirstu mulla ja kivid?“ küsiti. 

»Mina,” vastas Jürka. 

"Miks?" 

»Surnut ei olnd.” 

»Kuhu ta siis sai?” 

uki tea. 

«Kas su naine ikka suri või ei?” 

«Küllap vist. 

«Nägid sa teda surnult?” 

nbi Vist. 

«Kes siis nägi?” 

Juula.” 

Võeti siis käsile ja saadi teada, et perenaine tõe- 
poolest surnud ning et tema ta puhtaks pesnud. 

»Mis haigus tal oli?" küsiti. 

»Vill või T00s.” 

«Miks nii?" 

» Vihastas.” 

«Millest ta nii vihastas?” 

»Et ma pidin saama Jürkaga lapse ning et ma üt- 
lesin, tulevad ehk kaksikud. Ja, näe, tulidki.” 

«Ja sellest siis surigi?” 

Ei surnd.” 

«Millest siis?” 

»Et oli päevi haige ja ei söönd ega joond, ei võtt 
kuiva ega märga vastu.” 

»Sa ehk ei andnud?” 

«Miks ma siis ei and, pakkusin igapäev.” 

Ka Jürka kinnitas, temagi pakkunud eidele süüa 
ja juua, aga see pole võtnud ei tilka ega iva. 

«Nii et suri ehk nälga?” 

«Küllap vist,” arvas Jürka. 

«Aga kuhu ta siis surnult sai?“ 

»Pesin puhtaks, panin lautsile ja läksin pereme- 
hele sõna viima,” seletas Juula, ,,aga kui tulime ta- 
gasi, peremehel kirstulauad seljas, naelad taskus, oli 
surnu läind.” 


Tuppa.” 

«Kui tagasi tulite, kas toauks oli kinni?' 

,Praokil,” kinnitasid Jürka ja Juula mõlemad. 

,Kas siis ust lukku ei pannud, kui kodunt välja 
tulite?” 

Meie toa uksel polegi lukku, seespool ainult 
puuriiv.” 

»Aga kas ukse tõmbasite kinni, kui tulite välja?” 

,Vist ikka tõmmasin,“ ütles Juula, aga lisas kohe 
täienduseks: ,,Aga võib-olla ka mitte, sest ma mõt- 
lesin teel: surnu jäi koduhoidjaks.” 

»Mis see tähendab?" 

», Noh, et kes sinna ikka läheb, kui surnu toas, ja 
et sel oleks parem, jätsin ehk ukse lahti, sest surnud 
armastavad jahedat.” 

Nii ek. $ 

, Nii et ma ei tea midagi öelda.” 

Aga mis te siis mõtlesite, kui te koju tulles sur- 
nut eest ei leidnud? Kas teis ei tekkinud mingit 
kahtlust?'' 

»Ei,” vastas Jürka. 

«Kuis nii?* oldi üllatatud. 

«Peremees ütles kohe: see on otseteed põrgu 
läind,” seletas Juula. 


«Nii see oli,” täiendas Jürka omalt poolt. ,,Minu 
eit ei taht maamulda, kartis, pärast saadetakse sealt 
taeva, sellepärast lubas alati otseteed põrgu minna. 
Noh, nüüd läkski, mis siis ikka muud.” 


Aga miks te asjast kohe politseile ei teatanud?” 

»Kartsime,“ vastas Jürka. 

«Mida te kartsite?” 

»Et arvatakse ei tea mis ja hakatakse kimbutama, 
ei usta.” 

Kas sa siis ise usud, et su eit läks otseteed põr- 
gusse?” 

»Küllap vist.” 

«tõusis laudselt ja läks, mis?” imestati. 


«Miks mitte. Õpetaja ütles kirikus, et surnud tõu- 
sevad üles, miks siis minu eit ei võind tõusta, kui ta 
oli surnd. Ja surnd pidi ta olema, muidu poleks Juula 
saand teda eluilmas pesta.” 

«Mina pesin ta oma käega puhtaks,” kinnitas 
Juula. 

«Siis oli ta tingimata surnd, muidu ta poleks las- 
nud end pesta,” kinnitas Jürka. 


»Veel pole ju viimnepäev, et surnud üles tõusek- 
sid,” katsuti Jürkale vastu vaielda. 
"Minu eidel ehk oli,” ütles see. 

Nõnda oli ühelt poolt selge, et Jürkaga oli mõt- 
tetu vaielda, teiselt poolt mõistis aga Jürka, et amet- 
nikud ei tea midagi ja ei saa millestki aru. Isegi sel- 
lest poleks midagi kasu, kui ta neile ütleks, kes oli 
tema eit ja kes on tema ise ning milleks ta Põrgu- 
põhja tulnud. Võib-olla millalgi avab ta nende sil- 
mad, täna aga mitte, sest ta näeb, et nad ei usu teda. 


»Kas oli ehk toa ees loomajälgi näha, kui koju 
jõudsite?“ küsiti viimaks. 

»Mis looma?“ küsis Jürka vastu. 

Ükskõik mis looma. Kas oli üldse jälgi?“ 

»Kui koju saime, oli pime,” seletas Juula. ,,Oösel 
sadas lund ja vihistas tuisata, hommikul polnd meie 
omagi jälgedest õhkagi järel.” 

«Nii et õhtul te toa ees jälgi ei vaadanud?” 

Ei,” vastas Jürka. 

»Ma ju ütlesin, et oli pime,” seletas Juula. 

«Aga kui arvasid, et eit läks põrgusse, siis oleks 
võinud ju mööda jälgi järele minna,“ üteldi Jürkale. 

»Põrguteel pole jälgi,” vastas Jürka. 

"Miks sa seda arvad?" 

«Muidu oleks põrgu ammu üles leitud.” 

Sellega olid kõik nõus: ei põrguteel ole jälgi, mine 
otseteed või haua kaudu. Isegi kui läheksid enne 
taevast läbi, ikkagi puuduvad jäljed. Sellepärast 1õ- 
petati seks korraks juurdlus. Küsimus oli veel sel- 
les, kas Jürka ja Juula vahistada või mitte. Lõpuks 
otsustati nad vabadusse jätta, sest Antsult ja teistelt 
inimestelt nende kohta saadud teated lasksid arvata, 
et kuigi asjal on kuritegevuse maik, ometi on vaevalt 
keegi kurja teinud. Pealegi Jürka pidi ju Antsu 

ini; 


juurde minema ja seal võidakse talle silma peale 
lüüa, kuni kogu loos jõutakse ehk selgusele. Juula 
aga oma kahe väikese lapsega ei lähe Põrgupõhjalt 
talvekülmaga kuhugi, iseasi kui tuleb kevade oma 
sooja vihma, värske rohu ja leigete tuultega. Kuid 
seks ajaks on ehk juba kõik selge, lumi annab oma 
saladused välja. 


Muret tegi veel lahtine haud surnuaial. Mis sel- 
lega? Kas pidi tühja kirstu sinna tagasi panema ja 
ta siis kinni ajama? Peab seda ehk tegema ilma kirs- 
tuta või peab haua lahti jätma kuni kevadeni, kus 
kogu asi ehk selgub? Vagad inimesed arvasid, et 
kirst tuleb uuesti hauda panna ja haud kinni ajada, 
sest kirstule on ju nagu kord ja kohus kella löödud 
ning pühakirja sõnadki peale loetud, mis siis veel. 
Pühitsetud kirst kõlbab ainult pühitsetud mulda, ei 
kuhugi mujale. Aga teised ütlesid, et kui kellalöö- 
mine ja kirjasõnad pühitsesid kirstu, siis pühitsesid 
nad ka selle mulla ja kivid, mis asendasid laiba — 
mulla ja kividki peab siis kirstu jätma. Sellele väi- 
deti vastu, et mulda ja kivi ei või kirstu jätta, sest 
nendega on ja oli pettus ja pettuse peab pühitsetud 
maalt eemale hoidma. Kuid nüüd küsiti: kas pettust 
võib ja tohib veel pettuseks lugeda, kui ta on pü- 
hitsetud? Sest mitte ainult kirstule ei löödud kella, 
vaid ka mullale ja kividele, mis kirstus. Siin ei leid- 
nud vagad inimesed enam üksmeelset vastust ja et 
asja õieti otsustada, pidi suuri raamatuid lugema ja 
uurima. Et aga ka pühade raamatute arvamused lahku 
läksid, siis võttis kogu küsimuse lahendamine palju 
aega. Sellepärast otsustas politsei: haud lahti jätta, 

kate peale panna, et mõni kogemata sisse ei kukuks 
ega oma kaela või muid ihuliikmeid murraks; kirst 
ühes mulla ja kividega asitõendina ametivõimude 
valdusse. 

Nõnda oli asjal seks korraks lõpp. Aga kevadel 
sai ta uue käigu, sest Põrgupõhja metsast leiti mõned 
kondid, mitte ühest kohast, vaid laialipillatult. Kon- 
did korjati kokku ja anti asjatundjaile uurida, et mis 
kondid need on, kas inimese või looma, ja kui ini- 
mese, siis — kas mehe või naise, noore või vana. Aga 
asjatundjail kerkis kõigepealt küsimus, misaegsed 
need kondid on ja kas üheaegsed, ning kui mitme- 
aegsed, siis — missugused vanemast ja missugused 
uuemast ajastust pärit? Ja kui kuuluvad eri ajas- 
tuisse, siis — kui pikaks tuleb ligilähedaltki arvata 
nende vahet? Sellele ajalisele küsimusele seltsis olu- 
line: kui kondid kuuluvad kas kõik või osaliseltki 
loomale, siis — mis loomale? Kas nad üldse kuulu- 
vad samale loomale ja kui mitmele, siis missugune 
missugusele? Peale selle — kas isasele või emasele, 
vanale või noorele, umbes kui vanale ja noorele. 
Tähtis oleks ka kindlaks teha, kas kondid on kogu 
aeg vaba õhu käes viibinud või on nad teatud ajava- 
hemiku mullas olnud, kust nad seletamatui! põhjusil 
uuesti päevavalgele kerkinud? Alles pärast nende ja 
paljude teiste uurimistöil kerkivate lisaküsimuste ot- 
sustamist võisid asjatundjad ametiasutistele oma ar- 
vamust avaldada. 

Jürka ei saanud kontideloost midagi aru, kuigi 
tema ja Juula, lapsed süles, käisid ühes teistega neid 
otsimas. Jürka arvates polnud kuidagi võimalik, et 

Lisete oleks enne oma kondid mööda metsa laiali pil- 
dunud, kui ta läks põrgusse. Kuidas ta siis ilma kon- 
tideta sai minna?! 

Asjatundjad tegid oma töö põhjalikult ja nagu sel- 
lisel korral sagedasti, töö tulemused erinesid väga. 
Õieti polnud ainustki küsimust, milles oleks suudetud 
samale arvamusele jõuda. Selleks aitas eriti kaasa 
asjaolu, et igal asjatundjal oli oma eriline aines, mis 
teda eelkõige huvitas. Näiteks: keegi, kes leidis, et 
kondid on sedavõrd puretud, et raske on nende kohta 
üldse midagi kindlat öelda, katsus selgitada — kes 
on neid konte purenud — karu, hunt, koer? Lisaks: 
kas ehk kondid pole mitme looma hammaste vahelt 
iäbi käinud ja kes pures neid esimesena, kes viima- 
sena? Teine asjatundja, kes nägi kogu maailma 
probleemi toitlusküsimuse ratsionaalses lahenduses, 
katsus kontide päritolu selgitada sellega, et püüdis 
kindlaks teha, mis toitu kontide omanik peaasjalikult 
oli tarvitanud. Pikkade vaidluste ja väitluste tule- 
museks oli asjatundjate kokkuleppe-arvamus, mis ei 
sobinud ühegi üksiku arvamusega, seistes nende kõi- 
giga ilmses vastuolus. Üks asjatundja jäi kõigis kü- 
simuis eriarvamuse juurde. Nõnda esitati asjatund- 
jate töötulemus ametiasutistele ja need jõudsid selle 
põhjal otsusele, et leitud luud-kondid on tõepoolest 
inimese omad, kes olnud vähemalt keskealine. Sel- 
lele lisati: kuigi pole saadud kindlaks teha, kas lei- 
tud kondid mehe või naise omad, ometi peab asjaolu- 
sid arvestades järeldama, et nad võivad kuuluda ai- 
nult naisele. 

Nõnda oli üks küsimus lahendatud: Põrgupõhja 

perenaise luud olid leitud ja nad võis kivide ja mulla 
asemele puusärki panna, puusärk hauda lasta ning 
haud kinni ajada. Seejuures tõusis vagadel küsimus: 
kas kontidele peab uuesti kella lööma, kas uuesti 
«Mullast oled sa võetud ja mullaks...“ ning need tei- 
sed sõnad lugema? Kas ei piisa sellest, et nad pan- 
nakse kirstu, mis on saanud juba kellahelina ja kirja- 
sõnad? Aga selle küsimuse otsustas Jürka Juula 
nõuandel ruttu: ta laskis kellad uuesti helisema panna 
ning lugeda ja laulda, kuigi oli veendunud, et leitud 
kondid pole Lisete omad. Ta tegi seda selleks, et 
ometi kord asjaga ühele poole saada. 

Ametiasutiste seisukord oli raskem. Kontide kuu- 
luvuse küsimus oli küll lahendatud, aga otsustamist 
nõudis ka teine küsimus: kuidas oli kadunud Põrgu- 
põhja perenaine surnud ja kuidas olid tema luud-kon- 
did sattunud metsa? Asi oli mitmeti väga kahtlane, 
aga temal oli ka tunnuseid, mis lasksid oletada kõige 
loomulikumat süütust. Sest kas võis tõenäoliseks 
pidada, et kaksikutega rase naine, nagu Juula, paar 
nädalat enne mahasaamist hakkaks vägivalda tarvi- 
tama teise naise suhtes, kelle abi ta ise varsti nii hä- 
dasti vajaks? Ja peale seda minna mehe järele — 


rahulikult, nagu kõik kinnitavad — ning lasta sel 
lauakandam selga võtta ning see kilomeetrite taha 
viia, et näidata — laipa ei ole? Uskumatu! Iseasi, 


kui nad mängisid mehega algusest saadik kokku, see 
oleks hoopis iseasi, aga selleks pole andmeid. Selle- 
pärast oli ainuke õige — asi lõpetada. 

Samal ajal kui Jürkal ja Juulal oli tegemist sel- 
lega, et Lisete oli peale surma otseteed põrgusse läi- 
nud, tõusis uus häda. Jürka tahtis nimelt oma esi- 
mesed kaksikud kirja panna ja läks selleks uuesti 
õpetaja juurde. Tema ei tahtnud, et nendega sünniks 
ühel ilusal päeval samuti, nagu sündis Jürka en- 
daga — lähed õpetaja juurde, seisad tema ees ela- 
valt oma kahel jalal, aga sulle öeldakse, et sind ei 
ole, hingekirjas ei ole. Jürka tahtis, et tema lapsed 
oleksid hingekirjas, nii et ta teaks — neil on hing. 
Sellele viimasele pani Jürka väga rõhku, sest ta tah- 
tis õndsaks saada ja lootis, et ka tema lapsed saavad 
õndsaks, kui neil on hing. 

Aa! Põrgupõhja Vanapagan!” hüüdis õpetaja 
Jürkale juba enne vastu, kui see jõudis teretadagi. 
Nüüd ma juba tunnen sind. Tuled just õigel ajal, 
mul on sinuga asja.” 

«Ei, minul on õpetajahärra juurde asja,“ ütles 
Jürka. Aga pastor ei võtnud tema sõnu nagu kuul- 
davakski, vaid rääkis edasi. 

»Tahtsin sulle juba järele saata, aga tuled nagu 
kutsutud. Kuule, mis on õieti sinu hingekirjadega 

— ma mõllen, sinu enese ja su kadunud naise hinge- 
kirjadega? Sa ütlesid mulle esimene kord, kust sa 
oma naisega pärit, aga kui ma sealt järele küsisin, 
siis vastati mulle, et ei sind ennast ega sinu kadunud 
naist seisa seal hingekirjas.” 

»Mu eit on ju surnud,” ütles Jürka, et midagi 
öelda. 

Mis sest, et surnud, aga hingekirjas võiks ta ik- 
kagi seista, sest hing ei sure, tema on igavene. Aga 
hea küll, olgu sinu kadunud naisega kuis tahes, jä- 
tame surnud rahule, nagu sa soovid, sest nende hin- 
gekirja peetakse taevas...” 

«Hingede hingekirja peetakse taevas,” lausus 
Jürka pastori sõnade vahele. 

Väga õige: hingede hingekirja peetakse taevas,” 
kordas pastor nõus olles. ,, Aga kuis on sinu enese 
hingekirjaga, sina ju elad alles? Sinu hingekiri peab 
maa peal olema, sest sa ju ise oled alles siin.” 

»Olen siin ja mul on lapsed, nii et...“ lausus 
Jürka, et juttu pisut ka oma asja poole juhtida. Aga 
selle asemel ütles õpetaja: 

»Kas sa ei näitaks veel kord oma isikutunnistust. 
On ta sul kaasas?“ 

»Kaasas, pidi olema,” rääkis Jürka taskuis koh- 
mitsedes ja kui oli otsitava leidnud, andis selle õpe- 
tajale. See silmitses paberit hoolega ja ütles siis: 

«Jah, kõik näib korras olevat, templid ja allkirjad 
on olemas, aga ometi vastavad nad, et sind ei ole.” 

»Miks ma siis ei ole, kui olen,” ütles Jürka vastu- 
vaidlevalt. 

»Ei tea mina, miks sind ei ole,“ rääkis õpetaja en- 

«damisi arutades. ,,Keegi peab siin eksima, aga kes, 
mine võta kinni.“ Ja et asja uurida, küsis ta Jürkalt: 
»Kes andis sulle selle tunnistuse?” 

Peetrus,” vastas Jürka kõhklemata. 

«Missugune Peetrus?* küsis õpetaja jahmunult. 

«Misuke... See, kes taevas ust hoiab,“ seletas 
Jürka endise kindlusega. 


900, jällegi oleme taeva ja põrgu juures väljas, 
nagu mineval korralgi,” lausus õpetaja endamisi. ,,Ta 
on ikka alles vanapagan.* Ja tõsiselt ning ükskõik- 
selt, nagu oleks tegemist sootuks hariliku asjaga, 
küsis ta: 

»Andis Peetrus isiklikult, ma mõtlen oma käega, 
selle tunnistuse sulle?” 

»Ei,” vastas Jürka. 

»Aga kuis siis?” 

«Ingel tõi.” 

»Miks ta isiklikult ei andnud, kui sa tema juures 
käisid?“ 

Siis polnd ju kindel, kas ma maa peale tulen.” 

«Miks siis kindel ei olnud?” 

Tahtsin enne vanamooriga aru pidada, kas mak- 
sab inimeseks hakata, et õndsaks saada.” 

»Nojah, ja eit arvas, et maksab?” 

Küllap vist.” 

»Ja siis alles saatiski Peetrus selle tunnistuse?” 

«Siis jah.” 

»Aga mis hull lugu sul selle eide matmisega on, 
nagu ma kuulen? 

"Miks hull?" 

»Eite pole ju kirstus olnudki.” 

Kus ta siis oli, kui läks otseteed põrgu, ainult 
keegi ei usu seda.” 

«Jah, inimesed on usus nõdraks läinud!” ohkas 
õpetaja. ,,Häda tuleb sul, armas hing, ka selle tun- 
nistusega, sest ka seda ei usu lõpuks enam keegi. 
Deldakse — võltsitud.” » 

Kuis nii võltsitud!“ hüüdis Jürka. ,,Peetrus ise 
saatis.” 

«Aga puudub Peetruse allkiri, selles on häda. Kas 
sa ise pole vaadanud?" 

AA 55 

Aga tule ometi vaata, Peetruse allkirja ei ole.” 

»Ma ei tunne pookstahvi.” 

Sellest on väga kahju, et sa lugeda ei mõista, 
muidu oleksid võinud oma silmaga näha, et see tun- 
nistus on kahtlane. Sina ütled, et said ta Peetruselt, 
aga Peetruse nime all ei seisa, selle asemel on mingi 
vallavalitsuse tempel ja vallatalitaja allkiri, seegi nii 
vilets ja segane, et raske aru saada, mis see õieti on.“ 

»Valetunnistus,”“” pomises Jürka mõttes. ,,Peetrus 
on võltsija.”" E 

Selle tunnistuse järgi näib asi küll nõnda olevat.” 

»Ka taevainglid petavad,“ arutas Jürka edasi. 

»Ei ole kindel, kes on sind petnud, kas Peetrus või 
ingel, kes tunnistuse sulle kätte tõi,“ seletas õpetaja, 
püüdes Jürkat tema hingelises ummikus aidata, kes 
omalt poolt seletas: 

»Peetrus iseoma suuga ütles mulle: kui tahad sün- 
dida maa peale, siis pole sul isikutunnistust vaja, 
sest sündijalt ei nõuta isikutunnistust, et kes ta on 
või kust ta tuleb. Aga kui lähed ilma sündimata, 

ütles ta, siis peab olema tunnistus, et oled sündinud 
ja kõik. Noh, ütlesin mina, anna tunnistus ja ma 
lähen sündimata. Ongi kindlam, ütles Peetrus, sest 
aeg on niisuke, et naised on küll rasedad, aga maha 
ei saa, ja kuigi saavad, siis enneaegu, nii et sinagi 
võid enneaegu maha saada ja pead uuesti otsast peale 
hakkama. Nõnda võib juhtuda, ütles Peetrus, et sa 
ei saagi õigel ajal maha, sest enne lõpeb see inimsugu 
maa pealt otsa.” 

* »Jah, armas hing, ajad on kurjad,” nõustus õpe- 
taja. 

»Kui oleks ometi katsunud naisest maha saada,” 
ohkas Jürka kahetsedes, ,,siis oleks mul nüüd õige 
tunnistus käes! Ah Peetrus, Peetrus!” 

Jürka oli suures kimbatuses. Aga pastor katsus 
teda lohutada, öeldes: 


«Las see asi täna jääda, ma kuulan veel hästi jä- 
rele, ehk on ometi ainult eksitusega tegemist.” 


»Mis eksitusega, kui pole Peetruse allkirja,” ütles 
Jürka. ,,Võltsitud! Pettus!” 

Neis asjus tuleb väga ettevaatlik olla,” rääkis 
pastor vaigistavalt. ,,Ja sina, armas Jürka, ära tee en- 
dale selle tunnistusega mingit muret, ma katsun selle 
asja korraldada Peetrusega.” 

Need sõnad rahustasid Jürkat sedavõrd, et ta ko- 
geles pastorile tänusõnu ja tahtis uksest välja minna. 
Õigel ajal tuli õpetajale meelde ja ta hüüdis minejale 
ukse vahelt järele: 

»Jürka, sul pidi ju minu juurde asja ka olema, 
ega sa siis tunnistuse pärast tulnud.” 

Jürka peatus, mõtles natukese aega, pöördus siis 
ümber ja läks tuppa tagasi. 

»Mis sul oli siis, armas hing, südame peal?” küsis 
õpetaja peaaegu hellameelselt, sest tal hakkas sellest 
mehemürakast kahju. Nii suur ja tugev, oma mee- 
lest vanapagan, aga ometi nii aus ja avameelne, et 
langeb verest ära ainukese tunnistuse võltsimise pä- 
rast! Siiski tahab ise kangesti inimene olla! 

»Õpetajahärra, ma tulin oma lapsi hingekirja pa- 
nema,”“ vastas Jürka pastori küsimusele. 

Armas hing, su naine suri ju ära, kust on siis sul 
lapsed?“ küsis õpetaja imestunult. 

«Lapsed on Juulaga,” vastas Jürka. 

»Kes on see Juula?” 

«Minu naine.” 

»Aga su naine suri ju ära, me just praegu rääki- 
sime sellest.“ 

»Ega siis Juula ole surnud, see oli Lisete, kes läks 
otseteed põrgu.” 

»Aga millal sa siis Juulaga jõudsid juba abi- 
elluda?* 

»Lisete elas alles, siis...” 

»Kes pani teid paari?” 

»Meie ise.” 

»Kus?' 

»Metsas.“ 

Alles nüüd taipas õpetaja õieti, millest nad kumbki 


räägivad, ja ta küsis: 
»Nii et see sündis juba sinu naise eluajal?* 
»Jah, õpetajahärra.” 
»Kas sinu naine teadis seda?” 

a 4 «Küllap vist.” 

»Oli sellest teie vahel rääkimist?" 

»Või veel!” 

»Ja te elasite edasi kolmekesi?” 

»Ei, eit vihastas, jäi haigeks ja suri ära. Ta ütles, 
et parem läheb otseteed põrgu. Ja läkski.” 

Sinu hingel lasub siis patt, armas Jürka. Miks 
sa tegid seda?" 

«Lisetel polnud lapsi.” 

Aga see ehk polnud sugugi tema süü.” 

»Kelle siis?” 

» Võib-olla sinu enda.” 

«Teiste meestega ei saand ta ju ka.” 

«Kust sina seda tead, armas hing?” 

»Ta magas ju sulasega.” 

«Tead sa seda kindlasti?” 

Ega ma siis muidu sulast ära põletand.” 

Õpetaja tundis selgroos külmi judinaid jooksmas 
vaheldumisi üles ja alla. Talle meenus iseenda hil- 
jutine hellameelsus ja tal hakkas häbi. Kõigest hoo- 
limata sundis ta end rahule ja küsis: 

"Kus?" 

«Küünis. Uhes küüni ja heintega.” 

«Kas siis keegi seda ei näinud?" 

«Eit nägi, vaatas pealt.” 

"Mis tema ütles?” 

»Eikedagi. Nuttis, oli teisel sulasest kahju. Pä- 
rast võttis mul kaelast kinni ja ütles — nüüd on ta 
mulle kallis.” 

Naljakas, aga selles oli nagu pisut mõtet, nõnda 
tundus õpetajale. Tema ise oli millalgi noores eas, 
kui meel veel ägedam, rusikaid tarvitanud ja siis oli 

ka tema naine nutnud, pärast aga ometi talle rinnale 
langenud — mitte kaela, ei, seda mitte — ja küsi- 
nud... Jah, mis ta õieti küsis sel korral? Ah jaa! 
Ta küsis: ,Kas sa nüüd usud, et sa mind armastad?” 
Just nõnda olid ta sõnad. Aga õpetaja polnud usku- 
nud seda ei siis ega ka hiljem, ta oli rusikatega kaits- 
nud ainult iseenda ja oma ameti au. Huvitav, kui 
tema oleks tol korral selle teise mitte ära põletanud, 
vaid maha löönud või maha lasknud — ja seda ta 
oleks võinud, seadus poleks keelanud, ainult õpeta- 
jaks oleks olnud ehk raske edasi jääda, sest ta oleks 
saanud mõrtsukaks — kas naine oleks talle siis kaela 
langenud, nagu vaesele Vanapaganale tema oma..? 

Õpetaja ärkas nagu uimastusest — Jürka seisis 
ikka alles tema ees. 

Oli ta siis sulle kallis?” küsis õpetaja temalt. 

«Surnult oli kallim.” 

«Miks nõnda?” 

Ta ütles: kelleks ma teda pean, et tahan temalt 
inimeselapsi.” 

Aga mis lapsi siis?” 

Teadagi mis — põrgukutsikaid.” 

»Kas Juulal on inimeselapsed?” 

»Aga kelle siis?“ küsis Jürka nagu arusaamatuses 
vastu ja lisas: ,,Juula on ju inimene ja mina olen 
praegu inimene, tahan olla, et õndsaks saada.” 

,Utle ometi, armas hing, kuidas tahad sa siis siin 
maa peal inimesena õndsaks saada, kui sa teisi ini- 
mesi, oma vendi Issandas, põletad, nagu sa ise seda 
räägid, ja kui sa püha abielu rikud?” 

»Ma tahtsin lapsi ja lapsed on käes.” 

nAga need ei ole seaduse ees sinu lapsed, armas 
hing.” 

»Kelle siis? Kes on see, kelle nad on? 

«Nad on Juula lapsed, mitte sinu, Juula peab nad 
hingekirja panema. Need on tüdruku lapsed, mitte 
mehe ja naise, kes seaduslikult abielus.” 

«Nii et minul lapsi ei ole?“ küsis Jürka ärevaks 
muutudes. 

»Ei ole ega tulegi, kui Juula pole sinu naine.” 

»Ta on ju, mul on temaga lapsed.” 

»Mitte sinul temaga, vaid temal sinuga.” 

Kas tead, õpetajahärra, ma tahaks selle majale 
siin tule otsa panna,” ütles Jürka nüüd. 

»Ui, ui, armas hing, kuidas sa küll oma hingekar- 
jasega räägid!“ hüüdis pastor. 

«Aga kui on ainult Juulal lapsed, siis...” 

«Siis peab Juulaga seaduslikult pühasse abiellu 
astuma, nii et Juula lapsed oleksid ka sinu lapsed, 
muud midagi, armas hing. Pealegi on see palju liht- 
sam ja kergem kui laste pärast majade põletamine. 
Sest põleta niipalju kui põletad, tüdrukulapsed jää- 
vad ometi tüdrukulasteks. Nii et mine ilusasti Põr- 
gupõhjale tagasi ja...” 

»Õpetajahärra paneb ikka enne lapsed hingekirja, 
kaksikud, mõlemad poisid...” 

“Ei, ei, armas hing, täna ei saa me lastega midagi 
teha, olgu nad poisid või tüdrukud, sest nagu ma 
juba ütlesin, täna on sinu lapsed alles Juula lapsed...” 

Juula ei saa ju üksi eluilmas last,” pistis Jürka 
vahele. 

»Seaduse ees saab,” vaidles õpetaja vastu. Ja 

äkki tuli Jürkal midagi meelde, mis ta kirikus sama 
õpetaja suust oli kuulnud, ning ta ütles: k 

«Nagu neitsi Maria.” kh 

«Kas või nõnda, kui see asi sulle muidu küllalt / 
selge ei ole,” nõustus õpetaja, sest ta ei leidnud selle 
mehega teisiti mingit pääseteed. ,,Ja nüüd, armas 
hing, pane tähele, mis ma sulle ütlen: täna mine ilu- 
sasti koju tagasi ja kahe päeva pärast pane endale 
puhtamad riided selga...” 

«Mul pole puhtamaid,” ütles Jürka vahele. 

Noh, siis pane needsamad selga, võta oma Juula 
kaasa ja...” 

Poisid ka, mis?“ 

«Ei, poisse pole esiotsa vaja, sest...” 

"Aga kust nad kodus tissi saavad, kui Juula tuleb 
siia?" 

Noh, kui nõnda, siis võta ka poisid kaasa, nii et 
tulete neljakesi ja mina panen sinu ning su Juula 
nagu pruudi ja peiu kirja. Kolm nädalat kuulutan 
teid kirikus kantslist maha ja siis võin paari panna.” 

»Nii et ka mina saan lapsed?“ küsis Jürka rõõm- 
salt. 

«Nii et ka sina saad lapsed, pealegi veel kaksi- 
kud, kui Juulal on kaksikud.“ 

«Juulal on kaksikud,“ kinnitas Jürka. 

«Noh, siis on kõik korras, ainult tule tunahomme 
ühes Juulaga siia.” 

Õpetaja pühkis otsaesiselt higi, kui Jürka oli uk- 
sest väljas. Mis küll oleks, kui terve kogudus koos- 
neks Jürka-taolisist! Kui kõik peaksid end vanapa- 
ganaks, kes on tulnud maailma, et õndsaks saada, ja 
usuksid, et nende naised lähevad südametäiega otse- 

nad, põletaksid oma sulaseid ja teisi naiste võrguta- 
jaid ühes hoonetega! Kui palju hooneid peaks siis iga 
aasta uuesti ehitatama, kui see kõik oleks tõsiasi, 
mitte aga vaese Vanapagana ettekujutus ja haiglane 
usuhullustus? Ah see jumalik usk! Kui mõtelda: 
tema on vanapagan ja tahab inimesena maailmas õnd- 
saks saada, samal ajal aga ise tapab, põletab, rikub 
abielu. Siiski, tühise isikutunnistuse pärast teeb en- 
dale südamevalu. Juba algusest saadik kurnab sääski 
ja neelab kaameleid. Kummaliselt on inimene loodud! 


Samal ajal kui õpetaja nõnda arutas, läks Jürka 
rõõmsal meelel kodu poole ja ka temal olid omad ° 
mõtted. Kena inimene see õpetaja, arutas ta enda- 
misi, saab kõigest aru, mis talle räägid, ja on lahke 
ning vastutulelik. Õpetab ilusasti ja küsib, nii et saad 
ja oskad vastata. Ei pane midagi pahaks. Kui niisu- 
kesi inimesi rohkem oleks! 


Koju jõudnud, Jürka meeleolu muutus pisut, sest 
seal oli Juula esimene küsimus temale: 

»Noh, said poisid hingekirja? 

Ei,” vastas Jürka. 

"Miks?" 

«Mul ei ole lapsi, sellepärast.“ 

Kelle need kaksikud siis on?“ 

»Sinu," 

Õpetaja ütles seda?“ 

“Õpetaja. Utles, et sa oled nagu neitsi Maria.“ 

"Ää latra.“ 

»Esteks ütlesin mina, siis õpetaja.“ 

«Et sina, seda ma usun, aga et õpetaja...“ 

«Tõsi jutt! Ütles: olgu nõnda, siis on selge.” 

«Mis siis?" 

»Et oled neitsi Maria.” 

»Ei, vanamees, õpetaja tahtis sulle öelda, et mina 
olen lastega tüdruk, aga ei julend, sellepärast siis...” 

»Mis ta siis kartis?” 

»Kartis sind. Kartis, et lööd ta maha, sest...” 

Ma lubasin ainult ta majale tule otsa pista.” 

"Seda sa poleks pidand tegema.” 

Aga mis siis, kui miski ei kõlba!" 

»Tulnd ära, muud midagi, las mina oleks läind.” 

Ei, õpetaja ütles, et peame mõlemad minema.” 

»Miks siis mõlemad, kui lapsed on minu.” 

Õpetaja teeb, et on ka minu.” 

»Tahab ta siis meid paari panna?” 

»Tahab kantslist kuulutada.” 

Juula jäi tükiks ajaks vait. Siis ütles ta vaikselt, 
aga nõnda, et Jürka tundis, Juulal on heameel, ütles: 

»Nõnda on muidugi kõige seadsam, õpetajal on 
õigus.” 

»Õpetajal on õigus,” kordas Jürka. 

Ja kui määratud päev kätte jõudis, rakendas ta 
hobuse vankri ette, istus vankris etteotsa hobust nõõ- 
tama, kuna Juula võttis aset vankri taguotsas, lapsed 
süles. Sukavardad jättis ta täna koju, sest nende 
asemel olid tal poisid. Nendega oli rohkem tegemist 
kui sukavarrastega. Kord pidi ta neid rinna otsa 
panema, siis jälle mähkima või neile kuiva nurka alla 
pöörama. Nõnda kulus aeg hoopsasti. 


Kui Jürka ja Juula nimed pruudi ja peiuna kirja 
pandi, oleks Jürka soovinud, et ka poisid oleksid tor- 
gatud hingekirja, kuid pastor ei teinud seda milgi tin- 

gimusel. Enne pidi noorpaari kolm korda maha kuu- 
lutama, siis ta laulatama ja alles pärast seda poisid 
hingekirja panema. Nii et Jürkal pidi kannatust 
olema. Aga lõpuks sündis ometi kõik nagu kord ja 
kohus ning nüüd võis loota, et Põrgupõhja laaneku- 
russe asub vaikus ja rahu ning et lõpevad tühised 
askeldused ja vintsutused, järelepärimised ja juurd- 
lused. 

Jürkal läks süda suure hulga kergemaks, kui ta 
kuulis, et tema eide kadumislugu olevat ametlikult 
lõpetatud. Kergendus ei tulnud mitte tema enda, vaid 
teiste pärast. Eriti tegi Juula Jürkale muret, sest 
tema oli kahtlema hakanud, kas Lisete ikka tõepoolest 
otseteed põrgusse läinud; võib-olla ei leidnud ta teed 
sügava lume ja tuisuga, eksib niisama mööda metsa 
ümber ja hakkab viimaks kodu käima, nagu teevad 
seda needki, kes pandud hauda mulla alla. 

»Ehmatus rikub piima rinnas ära, laste kõhud jää- 
vad haigeks,“ seletas Juula oma kartust. 

»Mis sa siis tühja kohe ehmatad,“ rääkis Jürka. 
»Ei kart teist elavalt, maksab siis surnultki.“ 

»Õmn veri, mis muud.“ 

Need sõnad hakkasid Jürka südamesse kõige enam 
kinni. Mõtle ometi — nii tugev ja tubli naine nagu 
Juula, aga õrn veri. Nii et ta ise peab ikka ka na- 
tuke õrn olema — see oligi, mis hakkas Jürka süda- 
messe kinni. Sellepärast ütles ta: 

Ära karda! Mina oma eite tunnen, läks tema ja- 
lamaid põrgu, ei kuhugi mujale. Kui tuleb tagasi, siis 
otseteed põrgust, aga siis on tal minuga tegemist.” 

Juula süda ei saanud ometi rahu, aina kipitas 
teine. Sellepärast küsis ta Jürkalt: 

»Kas sa ei tahaks korraks surnuaiale minna?“ 

«Mis sinna?“ küsis Jürka vastu ja, kui Juula piin- 
likult vaikis: lisas: ,Eks võiks korraks ka.“ 

Nüüd tegi Juula teist juttu, öeldes: 

Küll need inimesed on õige naljakad!“ 

»Misukesed inimesed?“ küsis Jürka. 

«Noh, eks ikka politsei ja teised. Nemad ju usku- 
sid, et mina saatsin su eide teise ilma.“ 

«Mis neist nüüd rääkida,“ ütles Jürka halvustavalt. 
«Nad uskusid ju sedagi, et need olid Lisete luud- 
kondid.“ 

«Aga ehk olidki, ä'ä ole nii hirmus kindel.“ 

Sa siis arvad ka, et?...” 

Ei mina arva kedagi, aga ma muidu niisama, et 
kui ehk ometi, siis oleks hea, kui sina läheks surnu- 
aiale, ikka ju käiakse haudadel, läheks ja teeks jala- 
kannaga haua jalutsisse kolm auku ja sülitaks iga auku 
kolm korda, iga läraka vahel lausudes: ei sa tõuse, ei 
sa tõuse. Ma läheks muidu ise, aga minu abi ei aita, 
sina pead, sest sinu eit, sinu liha ja veri, sina ka ar- 
bitad.“ 

Jürka kuulas ammuli suuga: tal polnud tänini vä- 
hematki aimu, et Juula nii tark. Kord-korralt ikka 
enam taipas mees, missuguse aarde ta oli leiutanud 
selle naisega. 

»Nii et kui lähen teen, sülitan ja ütlen, siis enam 
välja ei saa?“ lausus ta nagu endamisi. 

»Pole teised saand ega saa temagi,” kinnitas Juula. 
See on ammugi järele proovitud.” 

"Aga ta ju ei olegi...“ katsus Jürka seletada. 

"Muidugi ei ole,” rääkis Juula vahele, ,,aga see 
oleks selleks, et kui oleks ja kui ta tahaks, siis ta ei 
saaks. Sest teised ju kõik usuvad, nagu oleks, ja kui 
kõik nii kangesti usuvad, siis nagu olekski, sellepä- 
rast. Ja sa ju ometi võid seda meie laste pärast.” 
Seda rääkides pani Juula lapsed üks ühe, teine teise 
rinna otsa. See mõjus Jürkasse nõnda, et ta ilma 
pikemata ütles: 

«Hea küll," 

«Nii et sa lähed siis?“ 

»Küllap vist.” 


»Siis pole poistel enam rohelist kõhtu karta,“ nae- 
ratas Juula imevatele lastele. 

Ja nüüd algasid Põrgupõhjal rahulikud ja võiks 
ütelda muretud aastad. Mitte, et siin poleks enam 
tööd tehtud või vaeva nähtud. Üht kui teist jätkus 
Jürkale kui ka Juulale, eriti viimasele, sest tööst hoo- 
limata kandis ta last vahetpidamata kas rinna otsas 
või rinna all, ajuti niihästi siin kui ka seal. Aga 
Juula ei mõistnud, kuidas see võikski tesiti olla. Kogu 
maailmas polnud ta enese ümber muud näinud, kui 
et kõik sigis ja poegis. Muidu polnud ju elu üldse 
olemas. 

Jürka töötas esiotsa enamasti ikka veel Antsule, 
tasus vana võlga. Ja et vanade võlgade asemele tek- 
kisid aina uued, siis paistis, nagu ei saaks Jürka 
Antsu orjusest enam kunagi vabaks. Kui nõnda edasi 
kestis, siis oleksid ka Jürka lapsed pidanud Antsu 
orjama. Ants juba ütleski millalgi Jürkale, nähes 
tema esimesi kaksikuid: 

»Kasvatad mulle karjased.” 

See oli esimene kord, kus Põrgupõhja Vanapagan 
tundis rinnas torget. 

»Kuluvad vist omale ä'ä,” lausus ta. 

»Üks sulle, teine mulle,“ muigas Ants. 

Aga Jürka ei suutnud enam unustada, et Ants 
juba nii varakult heidab silma tema poistele, tema 
esimestele. Need olid tal millegi pärast eriti südame 
lähedal. Ja kui ta millalgi Juula kõrval ukselävel 
istus, kuna poisid nende ees murul mängisid, ütles ta: 

«Ants viskab silma poistele.” 

»Meie omadele või?" küsis Juula. 

«Aga kellele siis.” 

«Mis ta neist tahab?” 

»Karjast.” 

«Meil omal kari.” 

»Seda minagi.” 

Nad vaikisid ja poisid rullisid end murul. Maa- 
ilm ulatus neil alles ema kapsaaiani ja isa ilmus va- 
hetevahel sealtpoolt maailmaotsa ning kadus jällegi 
sinna. 

«Pead Antsuga rääkima, lasku sind koju,” ütles 
Juula. 

Rääkisin; ei lase.” 

Saada talle sulane.” 

Ütleb: pole minusugust sulast.” 

Pole sinusugust peremeestki. Ja sellepärast pead 
teda orjama?“ 

Küllap vist.” 

Me ei tohi Antsult enam laenata.” 

"Kui nõnda saaks.” 

«Saab. Peab saama,“ ütles Juula. ,,Laenuga ta 
orjastab sinu. Sinu lapsed on orjalapsed.” 

"Ma olen peremees.” 

Sa oled Antsu ori. Mina olen orja naine.“ 

Jürka ei osanud Juulale musta ega valget vastata. 
Alles hulga aja pärast küsis ta: 

»Kust sina seda tead?“ 

»Ma orjasin ise Antsu, sellest.“ 

Nii tähtsaid ja suuri asju polnud Põrgupõhja rah- 
vas isekeskis veel kunagi arutanud. Nad nagu ei tead- 
nudki tänini, et niisugused asjad olemas. Aga sellest 
silmapilgust peale ei andnud Jürka Antsule enam 
hingerahu, aina nõudis ja nõudis enda kojulaskmist. 
Viimaks lepiti nõnda kokku, et Jürka hakkas Antsu 
orjama sulasega vaheldumisi — üks nädal üks, teine 
nädal teine. See oli suur samm edasi. Nüüd sai ko- 
dune töö varsti teise hoo ja Juulagi nagu teise näo- 
ilme. Teoorjust aga hoopis sulase kaela veeretada — 
see ei õnnestunud, Ants ähvardas käemeeste ja tun- 
nistajate väljakutsumisega, kui Jürka muidu oma 
jonni ei jäta. 

»Kes sulle need sipelgad pähe ajab, et nii tõrk- 
saks lähed, Juula või?“ küsis Ants. 

»Lapsekari kasvab,“ vastas Jürka. 

»Mis sest, et kasvab. Peabki kasvama, töölisi on 
vaja. Oled ise tubli, Juula on tubli, tulevad ka lap- 
sed tublid.“ 

»Tublid, aga orjavad nannipunne.“ 

«Vaata aga vaata, kuula aga kuula, mis Põrgu- 
põhja Vanapagan välja ei mõtle,“ muheles Ants nagu 
endamisi. ,,Oled seda minu juures õppind või?“ 

«Küllap vist.” 

»Kui nõnda edasi läheb, saab sinust mässaja.“ 

»Kui saaks peremeeski.“ 

»sa oledki peremees.“ 

Aga orjan teist peremeest.“ 

See on siin ilmas ikka nõnda,“ seletas Ants, ,,et / 
väiksem orjab suuremat, nõrgem tugevamat, ruma- | 
lam targemat. See on jumalast nõnda seatud ja kes! 
astub selle vastu, see astub jumala vastu, aga kes as-| 
tub jumala vastu, seda ootab hukatus, pea seda mee- 
les, Jürka, ja õpeta seda maast-madalast ka oma las: 
tele, siis on su koda kaljule ehitatud ja su karjad leia- 
vad toitu lopsaikail rohumail.“ 

Jürka kuulas ja lausus endamisi: 

»Igal pool on jumal põiki ees ja ikka on ta suu- 
rema, tugevama ja targema poolt.“ Ja kui ta oli hulk 
aega mõtelnud, meenus talle tema võitlus karuga 
ning ta ütles: ,,Siis oli jumal minu poolt, sest mina 
olin targem kui karu. Minul oli kirves ja kirvel pikk 
vars, see oli minu tarkus; karul olid hambad ja küü- 
ned, aga need olid ilma varreta, see oli tema ruma- 
lus. Nõnda võitsin mina.“ 

Aga Jürka pidi varsti nägema, et mõnikord on 
raske otsustada, kelle poolt on jumal. Eriti tundis ta 
seda, kui uss hammustas rukki ääres tema kolmeaas- 
tast last, nii et see suri. Koer, kes jaole sai, kiskus 
küll ussi silmapilk tükkideks, aga see ei aidanud, laps 
suri siiski. See oli esimene raske kaotus Vanapa- 
gana elus. Kõige hullem oli see, et ta ise ei saanud 
kuidagi aru, miks tundis ta seda nii raske kaotusena. 
Tal jäi ju veel lapsi järele küllalt ja iga aasta, pool- 
teise järel tuli mõni juurde. Ometi läksid Jürkal sil- 
mad märjaks, kui ta oma lapse puusärgi hauda laskis 
ja labidatega pillutud muld krobinal kaanele langes. 
Kõik olid Jürka pisaraid tähele pannud, seda eriti 

sellepärast, et kõigile oli see uskumatu. Niisuke me- 
hemürakas, niisuke möirakaru ja tema ka nutab! 

Lapse surm võttis Vanapaganalgi veed lahti,“ 
naerdi naljatades. 

»Oli kahju teist mulla alla panna, mis muud, oleks 
taht teise samuti otseteed põrgusse saata, nagu saatis 
eide,“ seletati irvitades. 

Jürka ise, kes ei teadnud neist naljadest midagi, lo- 
gistas oma setukaga kodu poole ronida. Ja et vank- 
rivahe oli kitsas ja nemad Juulaga mõlemad tublid 
inimesed, siis ei pääsenud nad kõrvu istuma, vaid is- 
tusid, seljad vastastikku — Jürka silmad hobust juh- 
tides ettepoole, Juulal tahapoole. Harilikult Juula lõ- 
gistas kirikuteel sukavardaid, aga täna seisid tal käed. 
Sukk oli küll rüpes, aga vardad ei lõgisenud. Selle 
asemel nad oleksid võinud juttu vesta, aga ka see ei 
sobinud. Isegi kodus, kui Jürka istus pingile ja Juula 
kössitas enda tema kõrvale, ei lausunud nad teinetei- 
sele ainustki sõna, istusid ainult mõne aja, kuni pidid 
tõusma ja minema, sest elu läks edasi. 

Uks oli nüüd Jürkale selge: lapsed olid midagi 
muud kui lambatalled ja lehmavasikad laudas, linnu- 
pojad pesas, tärkav puuvõsu ja rohi metsas, haljendav 
oras põllul. Nende pärast polnud ta kunagi silma ve- 
sistanud. Eriti tundis ta seda järgmisel suvel, kui ta 
ühes Juula ja lastega oli metsas marjul. Nad olid pa- 
rajasti raiesmikul päikesepaistel, kui sinna ilmus ka 
emakaru oma kahe pojaga. Juulal oli laps rinna ot- 
sas ja ta istus kännul. Suuremad lapsed jooksid karu 
märgates hirmunult ema ümber kokku. Jürka, kes oli 
pikutanud, tõusis püsti. 

«Lähme ära,“ ütles Juula vanamehele tasa. 

«Karu pärast või?“ küsis see. 

»Kelle pärast siis?“ 

»Ei,” ütles Jürka otsustavalt. ,,Olgu siin päikese 
käes, kui tahab, mina jään.“ 

Tuleb ehk kallale.“ 

»Mul on puss,“ ütles Jürka ja lisas: , Kahju, et pole 
pikavarrega kirvest.“ 

«Jah, kui oleks see kirves,“ arvas Juula. 

Karu ei pannud nagu inimesi mikski, vaid rühkis 
lähemale. Jürka tegi hurjutades oma kõmisevat häält 
ja ka Juula ning lapsed karjusid kõigest jõust. Karu 
mõmises ja lähenes endiselt pikkamisi. 

Lähme eest ära,“ ütles Juula veel kord. 

«No ei lähe,“ vastas Jürka juba vihaga ja võttis 
pükste pealt pika rihma, mida hakkas ümber pahema 
käsivarre mässima, randmest peale ülespoole. Oli see 
tehtud ja karu ikka veel lähenes, hakkas ta karule 
vastu minema, tõmmates puusalt pika pussi, mis läikis 
päikese käes. 

» Vanamees, ära mine,“ palus Juula ja lapsed hak- 
kasid karjuma. Aga Jürka läks edasi. Nüüd võttis 
Juula lapse rinna otsast, pani ta kännu äärde samb- 
lale ja tõusis püsti. ,,Kui lähed sina, siis tulen ka 
mina.“ 

Aga enne kui Juula Jürkale järele sai, võttis see 
maasta paraja kaika ning tabas sellega eemalt karu 
pähe. See ajas looma vihale ja, lõuad laiali, sööstis 
ta mehe kallale. Aga Jürka lõi talle oma pahema ru- 
sika sügavale kurku ja hakkas pussiga hoope jagama. 
Mees ja karu pöörlesid maas. Loom hingeldas, sest 
mehe käsi oli tal ikka alles kurgus. Aga parem käsi 
oli pussi maha pillanud. Selle võttis Juula ja surus 

kõigest jõust karule külje sisse, kus arvas olevat sü- 
dame. Tundes valu, karu jättis mehe murimise ja 
kahmas käpaga valutavat külge, tabas aga pussipead 
ja lõi selle üleni iseendale rindu. Sündis järsk nõk- 
sak ja karu liikmed läksid üleni lõdvaks. Aga mehe 
käe ajas ta endal kurgust välja, jättis üldse mehe 
sinnapaika ja läks poegade juurde, nuusutas neid, 
limpsis paar korda oma verise keelega ja pöördus siis 
uuesti oma vaenlaste poole. Aga vaevalt sai ta paar 
sammu astutud, kui varises kokku ja ei tõusnud 
enam. Pojad vänderdasid tema juurde ja pistsid ni- 
nad ema sooja verre. See oli täiesti uus kogemus 
nende elus. 

Verine oli ka mees, sest ümbermässitud rihma 
kaitsest hoolimata oli karu ta pahemat käsivart mu- 
rinud, kuna küüned käristasid riideid ja naha jalgelt 
ning küljelt. Kõige raskem vigastus oli pahemal pool 
rinnal: siin oli ühes nahaga purustatud ka liha, paiguti 
luudeni. 

Suuremad lapsed jooksid vanemate juurde asja 
lähemalt vaatama. 

»Jumal oli meie poolt,“ ütles Jürka end maast 
üles ajades. 

»Karu oli üksi, meie kahekesi,“ arvas Juula. 

«Meil oli puss.” 

»Aga karul hambad ja küüned.“ 

»Isa oli karust üle,“ rääkisid esimesed kaksikud 
isekeskis. Nad oleksid ehk veelgi midagi tähtsat öel- 
nud, kuid ema võttis nad kordamööda kinni ja pani 
nad isa haavadele märga tegema, sest see pidi hea 
olema, parem veel kui ämblikuvõrk ja verihein. Pea- 
aegu sama hea kui puskar. Poisid tundsid end oma 


92 


JA 
[ 


talituses väga tähtsaina ja arvasid hiljem, et nemad 
päästsid oma isa elu. Ainult ühest oli kahju: neil ei 
tulnud nii pikka oja, nagu ema oli tahtnud, mitte ei 
tulnud. 

Kui Jürka haavad kuidagi kinni seotud, küsis 
Juula: 

Aga mis saab karuga ja tema poegadega?“ 

Las nad jäävad,“ vastas Jürka. ,,Mis tast nülgida, 
nahk võetakse niikuinii meie käest ära. Ja pojad 
ammugi.“ 

»Kuidas me oma pussi kätte saame?" 

Las jääda ka see, siis nähakse, et meie tapsime.” 

»Kas siis muidu ei usta?“ 

»Kes neid teab, mis nad usuvad.“ 

Sa oled ju puru.“ 

»Jah, suur kirves peab metsas kaasas olema.“ 

Äkki meenus Juulale väike laps. Kus see on? 
Kuhu poisid selle jätnud? Aga poisid ütlesid, et ega 
siis nemad muidu niisama siia tulnud, neid oli ju siin 
tarvis. Jajah, neid oli hädasti tarvis, muidu jumal 
teab, mis isast oleks saanud. 

Aga väikesega polnud midagi, tema vähkres 
kännu ääres päikesepaistel ja ajas pöidlaid suhu ning 
silma. Tema kohal ülal oli sinine taevas ja mõni 
harv helevalge pilveräbal, aga tema ei teadnud veel, 
et sinine on taevas ja valge pilved. Ta ei teadnud 
isegi seda, et need asjad üldse olemas, ja sellepärast 
rahuldus ta oma pöialdega, mis kippusid suhu ja 
silma. 

»Karu, reo, ei lasknud esteks lapsel kõhtu täis 
süüa,“ ütles Juula väikest samblalt sülle võttes. 

»Selle eest sai ta oma palga,“ lausus Jürka. 

»Said ka sina,“ arvas Juula. 

»No sain.” 

»Kas lähed ikka oma jalaga koju või?" 

«Küllap vist.” 

See harilik sõnakõlks oli Juula südamele nagu 
palsam. Kui mees veel nõnda võib rääkida, pole siis 
katki midagi, mõtles ta. Ja ega olnudki. Tulid ühes- 
koos kenasti koju ja seal Jürka pani enda pikali ning 
varsti kostis vali norin. Juula aga tõttas metsavahi 
juurde teatama, mis sündinud. See viis sõnumi sil- 
mapilk edasi ja õhtu eel olid mehed Põrgupõhjal, et 
neid viidaks sündmuspaigale. Polnud muud minejat 
kui jällegi Juula, nõnda läks pool päeva karu nahka, 

Metsas karupojad mängisid surnud ema juures, 
üks istus ema peal, teine katsus teda sealt maha 
ajada. Nõnda kordamööda. Lõbu oli laialt. Sest 
kuigi ema oli tänini kõik nende vallatlused kannat- 
likult talunud, täna ta otse ületas iseenda oma pika 
meelega. Ainult nälg hakkas näpistama ja toitu pol- 
nud kuskilt võtta: ema nisad olid tühjad ja imelikult 
külmad. Ema oli juba üleni külm, niisugust asja ko- 
gesid pojad esimest korda. Nad pistsid vahetevahel 
ninad kokku ja nuusutasid, nagu tahaksid nad vaäs- 
tastikku veenduda, kas ka nemad pole külmad, aga 
ei, nemad olid mõlemad soojad, ema üksi oli külm, 
soojast päikesest hoolimata. 

Kui tulid mehed, katsusid karupojad põgeneda, 
aga siis selgus, et tulijaid oli igas kandis: karupojad 
olid ümber piiratud. Polnud parata, nad võeti kinni. 
Ja otse nende silma all nüliti nende must ja karvane 
ema valgeks ja läikivalt siledaks. Ning mis veel 
imelikum — ema ei hakanud vastu, ei liigutanudki 

ennast. Tehti ja talitati ning häälitseti, nagu ei pan- 
daks nende ema mikski. Karupojad ei teadnud, et 
on olemas jumal, kes oli nende ema ja ka neid maha 
jätnud, sest tema hoiab tugevama poole. 

Juula vaatas meeste talitust pealt, kuni sai oma 
pussi kätte, mille pühkis vastu sammalt karuverest 
puhtaks, siis läks ta oma teed kodu poole. Temal 
polnud siin enam midagi teha, sest nemad olid Jür- 
kaga juba oma jao saanud: nad olid karu tapnud. 

Aga ometi ei pääsenud nad nii kergesti. Mõne 
päeva pärast ilmus Põrgupõhjale ametnik, kes tahtis 
täpsemalt kuulda, kuidas just karu tapmine oli toi- 
munud. See, et Jürka oli rihma ümber pahema käsi- 
varre mässinud, enne kui läks karule vastu, äratas 
ametnikus kahtlust. Ta tahtis kõnesolevat rihma 
näha ja kui see talle kätte anti, ütles ta: 

See on ju sedelgarihm.” 

»Ongi,” vastas Jürka. 

Milleks see sul kaasas oli?“ 

»Pükste peal oli.” 

»Sedelgarihm pükste peal?“ imestas ametnik. 

»Muud rihma pole.” 

»Ja pole olnudki? Või oli püksirihm, aga enam ei 
ole, mis? Kadus ära, eks?" 

«Misuke püksirihm?* küsis Jürka. 

»Seda ma just küsingi, et kas oli või ei olnud, kas 
kadus või ei kadunud?” 

«Mis asi?“ 

“Millest me siis kogu aeg räägime?” 

«Kust mina seda tean.” 

Ma küsin: kas sul oli kunagi püksirihm või ei 
olnud, kas ta kadus sul või ei kadunud?” 

»Kus kohal?“ 

«Siin, Põrgupõhjal.“ 

«Kuis ta siis kadus, kui ei olnud.“ 

Tähendab — ei olnud?“ 

«Siin ei olnud.“ 

»Kus siis oli, kui siin ei olnud?” 

«Antsu juures.“ 

«Aga kus see on, kuhu see sai?” 

»Ants teab.“ 

»Nii et see rihm jäi Antsu juurde?“ 

See on ju Antsu.“ 

»Ja käib sinu pükste peal?” 

»Käib." 

«Aga täna ei olnud?“ 

Ega siis kahte rihma pükste peale panda.“ 

«Aga miks siis just täna, kui läksid karu tapma, oli 
sul sedelgarihm?“ 

«Ma läksin marjule, mitte karu tapma.” 

Aga ometi tapsid ja mässisid selleks sedelgarihma 
ümber käsivarre.“ 

»Mis ma siis pidin tegema?“ 

»Karu mitte tapma.“ 

«Tema oleks tapnud siis minu.“ 

»Läind eest ära.“ 

«Väikesed lapsed olid, ei saand minna.” 

»Ja karul olid pojad, see ei saanud sellepärast.“ 

«Küllap vist.“ 

"Aga ma ei saa ikka aru, miks sul just täna oli 
sedelgarihm pükste peal.“ 

»Mis ma pidin siis panema?“ 

Selle õige või päris-püksirihma.“ 

See on ju Antsu.“ 

»Kuis nii Antsu? Sinu püksirihm ja Antsu?” 

»See pole ju minu püksirihm.” 

«Aga kelle siis, kui sina teda kannad?' 

«Ma ju ütlesin, et Antsu.” 

«Nii et sina kannad Antsu püksirihma?” 

«Mina kannan Antsu rihma.” 

«Aga miks sa siis ei kandnud, kui läksid karu 
tapma?”* 

«Ma ei läinud ju hoopis karu tapma, vaid karu 
tahtis mind tappa.” 

«Vaat see ongi küsimus, mis nõuab selgitust, et 
kas karu tahtis sind või sina karu tappa. Mina saan 
asjast nõnda aru: sina panid täna meelega sedelga- 
rihma pükste peale, et oleks hea pikk ümber käe mäs- 
sida, sest sa vist teadsid, kus karu oma poegadega oli, 
ja arvasid juba ette, et kui talle vastu minna ja teda 
ärritada, siis ta tuleb tingimata kallale ja sina võid 
ta ära tappa. Nii see ka sündis.” 

"Miks ma siis kirvest kaasa ei võtt?“ küsis Jürka. 

«Esimene kord tapsid kirvega, see oli liiga lihtne, 
andsid korra ja oligi valmis. Sellest ei tundnud sa 
kuigi palju lõbu. Nüüd läksid pussiga ja sedelgarih- 
maga. Sa pidid oma rammu peale küll väga julge 
olema. Mina usun peaaegu, et kolmas kord lähed sa 
karule palja käsi kallale, ei võta enam sedelgarihma 
ega pussigi.” 

«Ei lähe. Sellegi karu tappis Juula, mitte mina.” 

»Kuis nii Juula?!* hüüdis ametnik suurimas ülla- 
tuses. 

«Võttis pussi ja torkas ning pärast karu ise aitas.” 

»Sinu jutu järgi tappis karu siis ise enese.” 

«Küllap vist.” 

Sa räägid ju muinasjutte!” hüüdis ametnik. 

»Võib Juulalt küsida, kui muidu ei usu.” 

Nüüd hakati Juulat küsitlema ja alles sellelt saadi 
teada, kuidas asi õieti sündinud, kui verine vanamees 
karu all olnud, kui sügavad haavad siin või seal ja 
mis nad pidid tegema, et verejooksu sulgeda. Õigel 
ajal jõudsid ka kaksikud pärale, et hüüda: 

»Ja meie tegime ojad peale!” 

Need sõnad pidid lõplikult selgitama kõik, nii et 
ametnik oleks sunnitud taipama, kui vähe tähendust 
oli püksi- või sedelgarihma-küsimusel karu tappes. 
Jürkal oli aga ainukeseks südamesooviks: kui ta 
ometi kord saaks rahu! 

VII. 


Aga just nüüd läks seisukord kõige hullemaks. 
Sest kas kirikuõpetaja näpunäitel või omast peast ja 
tarkusest, aga ka politseil oli äkki selge, et Jürkal on 
võltsitud isikutunnistus. Muidugi, Jürka ju sellest ei 
muutunud, oli tal.-õige või vale isikutunnistus või oli 
ta hoopis ilma tunnistuseta, aga häda oli selles, et 
kõik arvasid — nemad ei saa Jürkast põrmugi aru, 
kui nad õieti ei mõista tema isikutunnistust. Aga kuis 
sa mõistad valetunnistust õieti! 

Niisiis algas Jürka pinnimine küll kodus, küll 
politseis. Seletagu ta, mis tunnistus see on, kellelt 
ta tema saanud ja kes tema ise õieti on. Peale selle, 
kas see Lisete-nimeline naine, kes nii imelikul viisil 
suri ja kelle ta veel imelikumal viisil mattis, oli ikka 
tõesti tema naine või kui ta ei olnud, kes ta siis oli?” 

Viimasele küsimusele vastas Jürka: 

See oli minu eit.” 

"Mis tõendused sul selleks on?” 

»la läks ju otseteed põrgu.” 

Peab siis sinu naine minema otseteed põrgusse?“ 

«Miks mitte taevasse? 

Peetrus ei lase teda sisse.” 

«Miks sa seda arvad?" 

«Ega see Peetrus loll ole, et ta minu vanamoori 
taeva laseks.” 

»Oli ta siis nii kuri ja õel?” 

Mispärast? 

«Aga miks sa siis arvad, et ta taevasse ei saa?” 

Ta läks ju otseteed põrgu, kuis siis ka taeva.” 

Sa ju ise ütlesid, et Peetrus ei lase sisse.” 

«Ega ei lasegi.” 

»Aga miks? seda tahaksin teada. Mis on see põh- 
jus, et ta ei pääse taevasse?” 

»Õpetajale seletasin, tema ei uskunud, änam ei 
seleta, sest ega keegi teinegi usu,” ütles Jürka nüüd. 

Ja küsis ametnik mis küsis, ähvardas mis ähvar- 
das, Jürka jäi eneses kindlaks: teist korda ta enam 
ei seleta, sest keegi ei saa aru ja sellepärast ei usu, 
nagu oleneks usk puhtpaljast arusaamisest. Ei jää- 
nud lõpuks muud abinõu Jürka mõistmiseks, kui pidi 
pastori üle kuulama. Et ametnikul kerkisid ses asjas 
teatud kahtlused, siis küsis ta Jürkalt: 

«Käisid sa õpetaja juures pihil?“ 

»Ma käisin oma kaksikuid hingekirja panemas.” 

»Nii et oma pattude pärast sa ei käinud?“ 

»Misukeste pattude pärast?* 

»Tähendab, ei käinud pattude pärast.“ 

»Ma ju ütlesin, et kaksikute pärast.” 

«Hea küll, hea küll,” rahustas ametnik Jürkat, 
kes muutus juba kärsituks, et temale aina küsimusi 
ette laotakse, milledele vastused iseenesestki teada. 
Õieti oleks võinudki asi seks korraks sinnapaika 
jääda, sest ametnik teadis juba, et Jürka seletused 
polnud pihil antud, nii et vaimulikul nende avalda- 

misel ei tekkinud raskusi. Aga ametnikku huvitasid 
äkki Jürka kaksikud, sellepärast küsis ta: 

«Kellelt need kaksikud, kui eit surnud?” 

»Need on Juulaga, mitte surnud eidega,” vastas 
Jürka. 

«Kes see Juula siis on?” 

See on see, kelle käest surnud eit põrgu läks.” 

Kuna ametnik oli alles hiljuti teenistuse huvides 
siia vahetatud, siis oli talle Jürka eide suremise- ja 
matuselugu pealiskaudselt tuttav ja ta oleks tahtnud 
sellest Jürka enda suust lähemalt kuulda, aga see 
loobus peagi vastuseid andmast. Ka siin tõi ta põh- 
juseks oma seletused õpetajale, mida keegi ei usu, 
nii et pole mõtet suud kulutada. Nõnda siis ei jää- 
nud ametnikul ikkagi muud üle, kui pidi õpetaja 
poole pöörduma, kes jutustas talle kõik, mis ta tea- 
dis Jürkast kui Vanapaganast ja Peetrusest kui võlt- 
situd isikutunnistuse väljaandjast. Need olid amet- 
niku arvates igatahes väga tähtsad ja iseloomustavad 
andmed Jürka kohta, ainult küsida tuli, kas needki 
polnud meelega võltsitud. Õpetaja arvates rääkis 
Jürka oma teada tõtt, iseküsimus oli see, kas ametni- 
kule sellest tõest piisab või õigem — kas see tõde 
ei vii ametnikku liiga kaugele. Sest Jürka tõde on 
nii-öelda usutõde, millest on mõnele liiga vähe, mõ- 
nele liiga palju. Jürka usub, ta on vanapagan, kes 
inimesena tulnud maailma, et õndsaks saada. Kas ei 
kajastu või peegeldu selles ajamärgid? Isegi see, kes 
peab end vanapaganaks, januneb õndsuse järele! Isegi 
see, kes vaevalt taipab, et tal on elav ja igavene 
hing, tunneb loomusunnilist iha surematuseks! Mõist- 
matu loomgi igatseb süütust, kuna samal ajal meie 

ilmalik tarkus ei tunne põrmugi huvi ei pattude ega 
nende andestamise vastu! Aga mis on hingekarjane, 
kui pole enam pattu? Ametnik, nagu tuhanded tei- 
sedki, ei midagi muud. Sellepärast arvas õpetaja, et 
Jürka on nagu särav täht pilkases pimeduses, ainult 
et ta valgus paistab pisut viltu. Tuleks uurida, mis 
on kallutanud selle jumaliku sära õigelt teelt. Õpe- 
taja arvates ei sobinud siin niipalju karistused kui 
õpetused, juhatused, seletused, manitsused. 

Kui ametnik oli õpetaja arutlust küllalt kuulanud, 
ütles ta: 

«Mulle näib, et Jürka aru on pisut nõrk.” 

Õige,” kinnitas õpetaja, ,,arult nõder, aga usult 
vägev, see ongi see imelik ajamärk.” 

Aga ametnikul olid omad arvamused ja nende ko- 
haselt tahtis ja Jürkaga talitada. Teda ei huvitanud 
see, kelleks inimene end ise peab, vaid kes ta tõe- 
poolest on. Sellepärast siis, kui ta Jürka uuesti kä- 
sile võttis, ütles ta: 

«sa oled õpetajale rääkinud, et oled vanapagan. 
Mängid sa lolli või usud seda tõesti?” 

«Mis seal uskuda,” vastas Jürka. 

«Ja sinu eit oli põrguvanamoor?” 

«Aga kes ta siis oli?" 

Tead, Jürka, ma annan sulle nõu: jäta need lol- 
lused ja ütle, kes sa oled ja kust said oma isikutun- 
nistuse, kes võltsis ta sul?” 

»Ma ju õpetajale ütlesin.” 

«Tähendab Peetrus või ingel? 

«Aga kes siis?” 

»Ja sina usud seda?” 

«Küllap vist.” 

»Kas sa siis tõesti ükskord ei taipa, et see on või- 
matu!“ hüüdis ametnik. ,,Et taevast pole ju olemas, 
on ainult sinine õhk. Kuidas said sa siis taeva Peet- 
ruse juurde, kui taevast ei ole?" 


«Kui ei usu, siis ei ole,“ ütles Jürka rahulikult. 
Kuis ta siis on, kui ei usu.” 

Käi põrgusse oma usuga!” hüüdis ametnik ja 
mõtles jätkata, aga Jürka jõudis temast ette ja ütles: 

«Lähengi, aga enne tahan õndsaks saada.” 


«Tahad õndsaks saada, et põrgu minna!“ karjus 
ametnik. ,,Kas sa ise mõtled ka, mis sa räägid?“ 

"Mis seal mõelda.” 

Õndsad lähevad ju taeva, kui nad üldse lähevad.” 

»Ja kui ei lähe, siis lähevad põrgu,” lausus Jürka. 

Kui pole taevast, siis pole ka põrgut.” 

Põrgu on.” 

Oled seal käinud?” 

Tulin sealt inimeseks, et õndsaks saada.” 

«Jälle see vana joru,” lausus ametnik pahaselt en- 
damisi ja vaikis siis tüki aega, et mõtelda, millest 
peale hakata. Tegi lõpuks mitmesuguseid katseid, 
aga ikka jõudis välja taevani, põrguni, Peetruseni ja 
inglini. Ainult niipalju kuulis uut, et Jürka kauemat 
aega Antsu juures töötanud; nõnda tekkis lootus, et 
ehk saab selle kaudu mingile otsale. Peaasi, kui 
võiks kogu kupatise kuidagi viisakalt ära lõpetada, 
sest on ju ükskõik, kes niisuke mühakas tõepoolest 
on või kust ta oma tunnistuse saanud. 

Aga Antsule tegi ametniku häda ainult nalja. 

»Jürkaga peab oskama,” ütles ta ja lubas ise ta 
käsile võtta, lootes varsti kõik selgitada. 

»Jah, imelik küll,“ rääkis ametnik, ,, just nendega 
peab eriti oskama, kes ise midagi ei oska.” 

Sellepärast peaksidki inimeste kasvatajad ja juh- 
tijad kõigepealt õppima loomi kasvatama ja juhtima, 
aga meie teeme nagu lihunikud — õpime esimeseks 
härja saba murdma,“ arvas Ants. 

Ja jäänud Jürkaga üksi, küsis ta temalt, et mis 
hädad tal ametivõimudega õieti on. 

Nad ei usu kedagi ja ei saa sellepärast õhkagi 
aru,” seletas Jürka kõhklemata. 

«sa räägid tõtt, sellepärast,” seletas Ants. 

"Mis ma siis pean tegema?* küsis Jürka arusaa- 
matuses. 

»Pead valetama.” 

»Kas siis usuvad ja saavad aru?” 

»Siis kohe.” 

"Aga ma ei oska valetada.” 

Pead õppima, mis inimene sa muidu oled.” 

»Ma tahan õndsaks saada, kas valega saab?” 

»Miks mitte, kui õieti...” 

»Ants, õpeta mind siis õieti valetama,” 

Ja Ants õpetas, sest ta oli harjunud Jürkat kui 
oma kodulooma armastama ning kuna see endale oma 
sõnadega oli augu kaevanud, kust ta omal jõul ja 
nõul enam välja ei pääsenud, siis pidi ju talle nii või 
teisiti appi kargama. 

Sa oled õpetajale seletanud, et oled vanapagan,” 
rääkis Ants sissejuhatuseks, aga Jürka pistis häbe- 
matult vahele: 

»Ma olen ju.” 

Sest pole ühti, et oled, aga ära ütle seda ja ära 
ole ka seda, sest inimene ei pea kunagi seda olema, 

mis ta tõepoolest on. Inimene peab enda igapäev 
uuesti ümber valama, ta peab uuesti sündima, et ko- 
haneda ümbruse ja oludega.” 

»Aga ma polegi ju sündinud, ma tulin niisama.” 

«Siis sünni nüüd, et saada tõeliseks inimeseks. 
Kui oled tõesti vanapagan ja tahad põrgu, siis pane 
käed kokku ja vahi taeva poole. Kui sul on kehas 
karujõudu, nagu sul tõesti on, siis seleta — see tuleb 
kindlast usust ja lootusest jumalale. Kui põletad 
oma sulase, siis ütle, et sulane on seda ise teinud.“ 
Kui tapad oma eide, siis ütle, et eit tappis ise enda 
Juula kaksikute pärast.” 

«Mina pole oma eite tapnud.” 

Ega ma ütle, et oled, vaid et kui oled.” 

Aga kui ma ei ole, kas siis pean ütlema, et olen?” 

«Kui tahad Juulat kaksikute pärast päästa, siis 
muidugi.” 

"Aga kui ka Juula ei ole, mis ma siis ütlen?” 

«Siis ära ütle midagi. Selle asemel leina eite, kuigi 
südames rõõmustad, et said tast lahti. Ja nüüd pane 
hästi tähele, mis ma sulle ütlen. Sina tulid otseteed 
põrgust...” 

Tulin.” 

«Aga sellest ära lausu enam sõnagi. Kui küsi- 
takse, miks enne rääkisid, ütle: vist sellest, et tapsid 
pussiga karu ja see tõmbas sul lihalatakad küljelt. 
Ütle: küljekondid tulid liha alt välja, sellest põrgu 
ja kõik. Ja lisa sellele kohe, et tulid salaja Vene- 
maalt ning et sulle löödi seal pähe, ütleme puskari- 
pudeliga, kaalupommiga või aiaroikaga, nii et ikka sel- 
lega, mis raske ja kõva. Tunnistus on sul muidugi ka 
Venest, mitte Peetruselt ega inglilt, mõistad. Peetrus 

salga maha, nagu tema ise salgas oma Issanda, ütle, 
et sa pole temast kunagi kuulnud ega teda näinud, 
ei tea üldse, et ta on olemas. Sedasama ütle ka ingli 
kohta, kes sulle tunnistuse kätte tõi. Kui küsitakse, 
kust võtsid Peetruse nime, siis ütle, et Venes oli nii- 
suke papp või sepp. Miks tulid Venest ära? Kirikud 
pandi kinni ja sa kartsid oma hingeõnnistuse pärast, 
tulid siia, et õndsaks saada, sest siin on kirikud ja 
igapäev ehitatakse uusi juurde, nii et on õndsus. 
Miks enne tõtt ei rääkinud? küsitakse. Kartsin, vasta, 
kartsin, et saadetakse Venemaale tagasi, kus pole 
kirikuid ega õndsust. Nii, kui nõnda ütled, arvavad 
kõik oma tarkusest — sest inimene on oma meelest 
tark — arvavad, et, ahah, tähendab, Venemaa ongi 
see põrgu, millest sa enne rääkisid, ja Peetrus, noh, 
see on mõni politseinik või piirivalvur.” 

»Aga kes on ingel?” 

»Inglit pole vajagi, kui pole Peetrust.” 

»Ja mis saab tunnistusega?” 

»Utle: ostsin, muud midagi, ostsin juudilt, ütle, sest 
see meeldib tänapäev, et juudilt. Ka muud asjad võid 
juudi krae vahele pista, kui vaja. Ja kui nõnda kü- 
sitakse, et ei oska vastata, siis ütle: ei mäleta, ning 
lisa: eit mäletas, aga tema suri. Ei võinud enam 
elada, sest et mäletas. Ja pea ühte meeles: mida vä- 
hem räägid, seda parem, sest inimene mõistab sõnu 
enamasti võõriti. Ta mõistab ka vaikimist võõriti, 
aga seda vähem, 'nii et vähem on parem. Ainult oma 
õndsakssaamisest võid sa niipalju rääkida kui süda 
kutsub, sest selles ei võta sind keegi tõsiselt.” 


«Aga mina võtan.” 

Sest pole ühti, et ise võtad, teised peavad seda 
ainult heaks tooniks. Tõepoolest on aga nõnda, et 
õndsakssaamine on tänapäev häbiasi, nagu näpuga 
nina nuuskamine.” 

»Aga mina nuuskan.” 

«Mina ka,” kinnitas Ants. ,,Aga mitte kõik pole 
äravalitud nagu meie. Mina tahan ka õndsaks saada, 
nagu sinagi, aga ega sellepärast teised. Nüüd usub 
kogu maailm, et mida rohkem põrgut kütad, seda lä- 
hemal on taevariik. Ja nõnda siis kuumutatakse 


suurte ja väikeste rahvaste juures...” 


Kui Jürka Antsuga jutuajamise lõpetas, pöörles 
tal pea otsas: kuidas küll kõike seda meeles pidada! 
Aga ta rahustus kohe, kui talle meenus Antsu täht- 
saim õpetus: kui ei oska vastata, siis ütle — ei mä- 
leta, Eit mäletas, aga suri ära, sest et mäletas. Nõnda 
võis ta julgesti ametniku ette astuda, liiatigi et Ants 
lubas omalt poolt mõned sõnad sellele seletuseks 
ütelda. Ametniku nägu oli üsna naerul, kui Jürka 
sisse astus, ja ta ütles üsna muhedalt: 

Viimati jäi meil asi pooleli, täna saame loode- 
tavasti teineteisest paremini aru. Niisiis esimeseks: 
ehk sa ütled mulle, kust sa said oma isikutunnistuse?” 

Ostsin.” 

»Kelleit?* 

»Juudilt." 

»Peetruselt või?” 

»Ei mäleta.” 

"Aga eelmisel korral sa ju ütlesid, et Peetruselt.” 

»See pole see Peetrus.” 

«Missugune siis?“ 

See Peetrus oli papp või sepp.” 

Ja sellelt ostsid oma isikutunnistuse?“ 
Tunnistuse ostsin juudilt.” 

»Aga Peetrus on ju juut.” 

Seda peetrust mina ei tunne ega mäleta.” 

"Aga missugust siis?” 

Kes on papp või sepp.” 

»Ma ei saa millestki aru,” ütles ametnik. ,,Sa üt- 


led, et ostsid oma isikutunnistuse juudilt, ja eile üt- 
lesid, et selle juudi nimi oli Peetrus. Nüüd edasi: 
ostsid sa oma tunnistuse Peeruselt või ei?” 


»Ei, vaid juudilt.” 

Aga Peetrus on ju juut.” 

»See pole see juut.” 

»Missugune juut siis?" 

»Ei mäleta.” 

Mida sa ei mäleta? 

Nime ei mäleta.” 

«Ah sa ei mäleta selle juudi nime, kellelt sa ostsid 


oma tunnistuse?* 


»Ei mäleta. Eit mäletas, aga tema on surnud.” 
»Nii-nii, — nüüd hakkan mõistma. Aga kus see 


juut elas?" 


»Ei mäleta.” 

«Kas siis seda ka ei mäleta, kus maal ta elas?* 
»» Venemaal.” 

»Tulid sa siis Venemaalt ühes eidega?” 
»Küllap vist.” 

»Miks sa kohe seda ei öelnud? 

»Löödi pähe, sellepärast.” 

»Kes lõi?" 

"Ei mäleta.” 

»Kus löödi?“ 

"Ka ei mäleta. Eit mäletas, aga tema suri, et 
mäletas.” 

mAga seda sa ometi mäletad, kus see oli, siin või 
Venes?” 

, Venes.” 

«Miks sa sealt ära tulid?" 

»Tahtsin õndsaks saada.“ 

»Kas seal polnud võimalik saada?" 

«Kirikud pandi kinni.” 

«Aga kust sa teadsid, et siin on kirikud lahti?” 

»Ei mäleta. Eit ehk mäletas, aga tema on surnud.” 

«Nii et tulite eidega hingeõnnistuse pärast?” 

«Sai tuldud.” 

«Kust võtsid alguses selle põrgu ja Peetruse?" 

Kartsin, et saadetakse Venemaale tagasi.” 

»Ja selleks tegid Venemaast põrgu?” 

«Küllap vist.” 

Ametnik hõõrus rahuldunult käsi, mõtles natuke 
ja ütles siis: 

«Noh, näed, Jürka, lugu polegi nii hull, see on 
juba päris inimese jutt. Ainult üks asi huvitab mind 
veel, nimelt: kas sinu võltsitud tunnistusel on su 
õige nimi või on see ka vale?" 

Seal seisab ju Jürka.” 

»Seisab küll, aga oli sul Venemaal sama nimi?" 

Ei mäleta. Eit mäletas.” 

«Kas vene keelt mõistad?" 

«Ei mäleta,” 

Ametnik hakkas vene keeli kõnelema, aga Jürka 
ei vastanud. 

"Mis keelt sa siis Venemaal rääkisid?" 

Mis keelt ikka.” 
»Tähendab, emakeelt?” 
»Küllap vist.” f 


Igasuguste ristküsimustega selgitas ametnik Jürka 
asja sel määral, et võis ülemusele teatada: valetunnis- 
tusega salaja üle piiri sisse tulnud. Ainukeseks kaht- 
laseks punktiks jäi küsimus: kui Jürka tõepoolest 
Venemaal on elanud, kas on siis võimalik, et ta vene 
keelt sugugi ei mõista, või kui ta seda on mõistnud, 
kas on siis võimalik, et ta selle sootuks unustas, kui 
karu teda lahkas või kui talle mõne kõva ja raske 
asjaga pähe löödi? 

Esimene osa sellest küsimusest vastati ilma pike- 
mata jaatavalt, sest kõigil oli teada, et meil on küllalt 
venelasi, kes kogu oma ea siin elanud, siiski maa- 
keelt ei mõista, miks siis ükski meie mehi samaga ei 
või toime tulla Venemaal, kui tema nimi on Jürka ja 
ta on nii tugev, et maadleb karudega. 


Küsimuse teine pool oli keerulisem. Seda ei jul- 
getud muidu otsustada, kui küsiti ameerika eritead- 
laste arvamust. Oli muidugi natuke imelik, et Jürka 
asi ulatus niikaugele, aga see ei toimunud ilma põh- 
juseta. Sest Ameerika teati olevat see maa, kus kõige 
sagedamini armastatakse tugevatele meestele seni 
pähe taguda, kuni nad igasuguse aru kaotavad. Isegi 
Euroopa saadab oma tugevad mehed sinna uimaseks 
lüüa, kui ise enam sellega hakkama ei saa. Nõnda 
siis pidi just seal kõige paremini teatama, kas aru 
kaotuse tagajärjeks võib olla ka mälu kaotus. 

Aga ameeriklased kaabeldasid Inglismaale ja pa- 
lusid meilt järele küsida, millega on Jürkale rähe 


110 


Aid 


A 
kl 
dl 
> , 


löödud, kas kõva või pehme asjaga? Kui kõvaga, siis 
neil pole kogemusi, sest nemad taovad omad ja ka 
võõrad, kes seda vabatahtlikult soovivad, ainult peh- 
me asjaga uimaseks. Ei jäänud muud üle, kui platsi 
pidid astuma meie omad eriteadlased. Ja Jürka järele- 
vaatusel selgus, et temale on vististi ikkagi kõva as- 
jaga pähe löödud — kas kaks korda sama asjaga ja 
sama kõvasti või üks kord kaheharulise asjaga, nii et 
tekkis kaks täpselt ühesugust vigastust pealael ehk 
lagipeal, kui vahest nõnda on arusaadavam. Oli 
raske kindlaks määrata, kas hoop oli pealuud vigas- 
tanud või ainult põrutanud, sest löögipaika oli tek- 
kinud kaks surnuluud, nagu seda näeb vahel hobus- 
tel jalgade küljes. Võhik oleks võinud kergesti neid 
mügerikke sarvemüksudeks pidada. Kui Jürkalt kü- 
siti, kas need mügerikud vahel ka valu teevad, vas- 
tas tema, et kihelevad enne sadu ja tormi. Sellest 
võis järeldada, et mügerikud on saadud ebaloomu- 
likul teel, sest miks nad muidu loomuliku nähtuse eel 
kihelevad. 

Sellest kõigest teatati Inglismaale ja sealt kaabel- 
dati Ameerikasse. Ka ameeriklased nõustusid surnu- 
luu sünni tagajärjel meie asjatundjatega, et Jürkale 
on vististi kõva asjaga pähe löödud, sest nemad, kes 
nad taovad inimestele pehmete asjadega pähe, pole 
veel kordagi märganud surnuluu tekkimist ei pealael 
ega lagipeal, ei lõuapäradel ega põsenukkidel. 0 Sel- 
lepärast teatasid nad Inglismaale, et asi ei kuulu 
nende kompetentsi ja et Euroopa kui vanem kultuu- 
rimaa tunneb ehk ise paremini pealuude vigastusi. 
Edasi-tagasi kaabeldamisel ja kirjutamisel oli ainult 
üks tulemus: me jõudsime otsusele, et pealuude vi- 

gastamises ei olegi paremaid asjatundjaid kui oleme 
ise. Ja kui polnud tänini sellist mälukaotust märga- 
tud, nagu oli Jürka vene keele unustus (muidugi, kui 
ta teda üldse kunagi oli mõistnud, nii et oli, mida 
unustada), siis ometi tunnistati see võimalikuks ja 
tõenäoliseks lootuses, et niisugused teaduslikult 
huvitavad juhud leiavad kordumist ja tõestavad selle, 
mida praegu oletame. 

Asi äratas tähelepanu ka väljaspool eriteadlaste 
ringkonda. Sõna võtsid paljud avalikud tegelasedki, 
Eriti tuleks mainida seda arvamust, mis ütles, et an- 
tud korral on meil tõenäoliselt tegemist imelise näi- 
tega, kui vägev on inimeses vere hääl emakeele suh- 
tes. Inimene unustab kõik, oma nimegi, aga ema- 
keel leegitseb tema hingest kui tulilind üles. See ar- 
vamus oli seda põhjendatum, et ta tuli inimeselt, kes 
oma naise ja lastega rääkis kodus alati võõrast keelt. 


Nõnda siis oli tõenäoline ja usutav, et Jürka oli 
Venemaalt tulnud, kus talle mingi kõva asjaga pähe 
löödud, ja et ta tahab õndsaks saada. Sellepärast võt- 
tis ametnik tema valetunnistuse ja kirjutas talle uue, 
kuid täpselt endiste andmetega, sest uusi polnud kus- 
kilt võtta: Jürka ju ei mäletanud midagi ja teised ei 
teadnud või kes oleks võinud teada ja mäletada, see 
oli surnud. Uut isikutunnistust Jürkale kätte andes 
ütles ametnik rahuldunult: 

800, nüüd on siis see asi lõpetatud ja sinul õige 
tunnistus taskus.“ 

«Nimeks jäi ikka Jürka või?“ 

«Ikka Jürka.” 

«Mõtlesin, et kui pole õige, nii et...” 

«Ah, Jürka, arvad sa tõesti, et on igakord nii 
kerge öelda, mis õige, mis vale, või on see nii täh- 
tiski teada?“ 

»Ei vist,” lausus Jürka veendunult. 

«Seda arvan ka mina. Aga kui näed Antsu, siis 
täna teda, et pani sulle õigel ajal õige aru pähe, 
muidu oleks sind vintsutatud kas või surmalau- 
päevani.” 

Kaua aja tagant sai Jürka jälle kord koju naist 
ja lapsi nägema, kus lootis leida rahu ühiskondlikest 
askeldusist. Aga asi läks teisiti, kui ta arvanud, 
sest Juulal oli tema tarvis üllatus valmis, millega ta 
esines esimesel parajal juhul. 

Vanamees,” ütles ta saladuslikult, ,,mõtle ometi, 
mis hull asi meie kaksikutega: neil kasvavad sarved 
pähe.” 

»A'ä latra,” lausus Jürka üsna rahulikult, nagu 
oleks ta seda juba ammugi teadnud või oodanud. 

»Tõsi jutt!“ kinnitas Juula. ,,Väikesed nubrikud 
on juba olemas.” 

»Mõni muu viga ehk.” 

»Mis muu viga siis, kui sarved. Poisid ütlevad, et 
kihelevad teised.” 

«Küllap elavad ka sarvedega, kui on aga õiged 
tunnistused taskus,” arvas Jürka. 

Aga Juulale tegid poiste sarved päev-päevalt 
ikka rohkem muret ja ta ei saanud muidu hingerahu, 
kui läks ämmaemanda juurde, ja kui see ei teadnud 
midagi öelda, siis läks rääkis velskeriga, kel puu- 
jalg ja üksainus silm, seegi poolpime. Ent velsker 

ütles, et tema peaks vähemalt teist poissi nägema, 
tema sarvi iseoma käega katsuma, muidu ei tea tema 
midagi. Ja kui Juula viis ühe poisi velskeri katsuda, 
siis arvas see, et ta peaks ka teist poissi nägema, 
muidu võib eksida. Nõnda pidi Juula veel kord vels- 
keri juurde jõlkuma ja nüüd juba selle poisiga, kes 
jäi esiteks koju. Aga kui velsker oli ka selle poisi 
pea suure hoolega läbi sõrmitsenud, tuli ta otsusele, 
et õiget aru ei saa muidu kätte, kui poisid peaksid mõ- 
lemad korraga kohal olema, nii et ta võiks poiste 
sarvi võrrelda, sest ainult võrdlev teadus on päris 
kindel. Nõnda siis läks Juula veel kord velskeri 
juurde, nüüd juba kahe poisiga, nii et oleksid kõik 
neli sarve, mis neil esiotsa olemas, korraga kohal. 
Kui nüüd velsker mõlema poisi sarvi oli hoolega võr- 
relnud, küsis ta Juulalt poiste vanust ja kui sai selle 
teada, huvitas teda, kas Juulal on veel teisi lapsi, 
poegi või tütreid ning kui vanad on need. Alles pä- 
rast seda ütles ta: 

Praegu on see sarvede asi segane, peaks ära 
ootama, kuni ka teised lapsed, kuni kõik lapsed, 
keda tulevikus sünnitate, saavad kaksikute vanuseks, 
alles siis võiks midagi kindlat öelda, sest võib-olla 
ei tule teistel lastel üldse neid mügerikke ja siis po- 
legi kaksikutel sarvi, vaid ainult anumaalia, nagu 
esimestel lastel sagedasti, liiatigi kui kaksikud.” 

"Aga mis peab selle anumaaliaga tegema?” küsis 
Juula. 

«Raske öelda,“ vastas velsker. ,,Uuemal ajal on 
kindlaks abinõuks, et esimesi lapsi ei sünnitata.” 

Kuidas need siis ilma tulevad?” 

»Ei tulegi.” 


8* 115 


«Mis jutt see nüüd on,” ütles Juula poolpahaselt. 
«Kuhu see laps ikka jääb?" 

»Seda juba mina ei tea. Peab küsima ämmaeman- 
dalt või arstilt. Ja poiste sarvedega võiks ka arsti 
juurde minna, küll tema juba ütleb, mis öelda on.” 

Mõtlesin korraks, et kui läheks õige õpetaja 
juurde.” 

Võiks ka sinna, aga enne arsti juurde, sest õpe- 
taja tuleb ikka viimaks, nii et kui keha enam aidata 
ei saa, siis asume hinge kallale.” 

Need targad sõnad meeldisid Juulale ja sellepä- 
rast läks ta poistega arsti juurde. Aga siin tabas ta, 
ilma et oleks ise seda teadnud, kaks kärbest korraga, 
sest arst oli alguses õppinud usuteadust ja alles hil- 
jem, kui ta sellest juba niipalju teadis, et võis kõi- 
ges kahtlema hakata, arstiteadusele üle läinud. Ent 
seeme, mille usuteadus tema hinge oli külvanud, pol- 
nud idanemata jäänud, nii et kui ta jõudis ka arsti- 
teaduses kahtlema õppida, otsis ta vahetevahel lohu- 
tust usuteadusest, mis tundus täiuslikumana kui ükski 
teine teadusharu, sest ta toetus sõnale ja võlgnes tänu 
oma olemasolu eest ainult usule. See oli hinge mate- 
maatika, see oli muusika kontrapunkt, mida pole vaja 
millegagi põhjendada või tõestada, ta on lihtsalt ole- 
mas, muud midagi. Loodusteaduste nõrkuseks meie 
arsti arvates oli just see, et nad katsusid põhjendada 
ja seletada. Aga inimese mõistus on puudulik ja tema 
ise surelik, sellepärast tuleb tal põhjendades ja sele- 
tades ikka kas aastatest või andmetest nappus kätte. 

Arsti huvitas eriliselt arenemisõpetus, aga varsti 
pettus ta selles, sest ta leidis ilmatu hulga seletamata 
küsimusi ja lahkarvamusi. Nende üle järele mõteldes 

tuli ta lõpuks usuteaduse abil otsusele, et kogu as- 
jaga on vististi valeotsast peale hakatud: mitte ahv ei 
arenenud inimeseks, vaid inimene ahviks. Jumal lõi 
inimese oma näo järgi, see tõde jääb püsima. Aga 
sedamööda, nagu inimese hing taganeb oma loojast, 
taandub ka tema keha oma alglikust jumalikkusest 
ja temast saab saba- ning sarvekandja, sadajalg või 
kõvakoorik, ujuja või roomaja, lill või puu. 

Selle oma uue arenemisõpetuse kallal töötas arst 
parajasti, kui saabus Juula kaksikutega, et näidata 
nende sarvi ja küsida nõu, mis teha. Aga kui arst 
oli poisid üle vaadanud ja nende ebaharilikus vitaal- 
suses veendunud, ütles ta Juulale, ise õnnelikult käsi 
hõõrudes ja naeratades: 

»Poistega pole midagi.” 

»Aga kui neil tulevad sarved pähe?" ütles Juula 
hirmunult. 

»Las tulevad, mis sest. Seda parem, kui tulevad.” 

Aga kui kasvavad nii Suureks, et ei saa enam 
mütsi pähe panna.” 

»Siis las käivad palja peaga, moodsam on.“ 

»Aga kõik näevad ju siis, et neil on sarved.” 

Las näha.” 

«Neid ei lasta ju nõnda kooli ega kirikusse.” 

mÄrge tehke endale, armas ema, tühja muret, sest 
kool pole tänapäeval üldse enam moodis ja kirikusse 
pääsevad ka sarvekandjad, peaasi, kui nad õiendavad 
oma maksud.” 

»Kui see ometi nõnda oleks, aga muidu...” 

»Ja muidu olge õnnelik ja uhke oma poiste peale, 
kui neile tõesti peaks sarved pähe kasvama. Sest nii 
tõesti kui Aadam oli esimene inimene, nii tõesti on 

sinu pojad esimesed sarvekandjad. Anult muret ja 
vaeva saab sul nendega olema, seda küll.” 

»Mis muret ja vaeva?“ küsis Juula põnevusega. 
»Ütelge, armas tohtrihärra, et ma teaks.“ 

Armas ema, seda on raske öelda.” 

»Katsuge natukene sinnapoolegi, et ma aimaksin.” 

»Ütleme nõnda: inimene usub, et õnn on seda suu- 
rem, mida rohkem tal on, eks. Noh, aga kui mehel 
oleks kümme naist ja naisel kümme meest korraga, 
kas nad oleksid siis õnnelikumad kui ühe mehe või 
ühe naisega?" 

Jumal hoidku mitme mehe eest, ma ei jaksa ühegi 
lapsi kõiki ilmale kanda.” 

Väga hea! Aga mis sünniks teie poistega, kui 
neil kasvaksid loomulikud sarved pähe? Uskuge, 
ema, iga sarve otsas ripuks neil vähemalt kümme 
tüdrukut ja naist, sest kõik tahaksid ju endale sarve- 
dega meest. Miski ei meeldi naistele meeste peas 
rohkem kui sarved. Naised kisuksid teie poisid tük- 
kideks puhtpaljalt nende sarvede pärast.” 

«Minu vaesed poisid!“ haletses Juula oma kaksi- 
kuid. ,Neid ootab naistesurm. 

Aga on olemas teine võimalus:..” 

»Misuke?' küsis Juula nagu uppuja õlekõrrest 
kinni haarates. 

Et poistel ei tulegi sarvi.” 

«Kuis ei tulegi, kui neil juba on?" 

See on väga keeruline küsimus, kas neil on või 
ei ole.” 

»Mis see tähendab, tohtrihärra?“ 

Ma ei tea, kuidas seda teile seletada, aga kat- 
sume nõnda: igal loomal on oma hing ja...” 

»Kas ka suremata nagu meil?" 


«Selle küsimuse jätame esiotsa lahtiseks, ütleme 
ainult, et igal loomal on oma hing ja igal hingel oma 
märgid — murdjal kihvad, kullil küüned, jääral sar- 
ved. Nõnda võiksime öelda, et sarved on jäära hing, 
eks. Muuseas on ka inimesel hing ja vaim, ühel 
suurem, teisel väiksem, mõnel nii suur, et ei mahu 
pealuu sisse...” 


«Inimese hing on ju südames, mitte peas, tohtri- 
härra, sest südames on veri ja vere sees on hing.” 

«Väga õige, armas ema, hing on südames ja vaim 
peas. Ning kui vaim ei mahu hästi pealuusse, siis 
ajab ta selle mõnest kohast punni, nagu kipuks sar- 
ved kasvama. Nõnda sünnivad vaimusarved, mis 
polegi pärissarved, vaid muidu-mügerikud. Tuleb ära 
oodata, mis teie poistel on, kas pärissarved või hinge 
ja vaimu omad. Praegu ei saa veel midagi kindlat 
öelda.” 

"Aga kui on vaimusarved, mis saab siis poistega? 
Mis surma nad siis surevad?” 

«Vaimusarvede pärast puuakse risti, pannakse 
mürgikarikat jooma, lüüakse muidu maha või lastakse 
nälga surra ja seda mitte kurjusest, vaid mõistma- 
tusest.” 

«Annaks jumal siis küll mu poistele pärissarved, 
surgu nad parem naiste kätte kui eas * ohkas Juula 
pisarsilmil. 


On olemas veel kolmas võimalus,“ rääkis arst. 


See kõik on nii kole, et ma ei taha enam kuu- 
lata,” ütles Juula tõrjuvalt. 
«Kuulake enne ja otsustage siis, kas see on kole.” 

»Noh, hea küll, aga peale selle ei taha ma enam 
midagi teada.” 

»Olgu,“ nõustus arst. ,,Kolmas võimalus teie 
poistel on see, et neil kasvavad tõepoolest pärissar- 
ved ja ühes sarvedega nii kõvad pealuud, et nad 
võivad ükskõik misukese jääraga puksida...” 

»Tohtrihärra, see on üsna võimalik, sest nende isa 
on nii tugev, et on käsitsi juba kaks karu ära tap- 
nud,” rääkis Juula arstile vahele. 

»No näete, seda parem, seda rohkem lootust. Ja 
kui teie poisid oma kõvu pealuid veel aastate kaupa 
harjutaksid või nagu viisakalt öeldakse — treenik- 
sid, siis võiksid nad mitte ainult iga neegri uimaseks 
puksida, vaid maalt maale rännates kuulutada, et ne- 
mad on valmis iga jääraga pealuid kokku taguma, 
olgu see jäär suur või väike, sarvedega või sarve- 
deta. Ja kui nad seda tõepoolest võiksid, siis kirju- 
tatakse nende nimed taeva ja neile pannakse maa 
peale ausambad, mida ehivad üleni valgeis neitsid 
punaste roosidega, kuna vanad naised teie poiste 
sarvi nähes valaksid härduspisaraid. Nende jalad 
sumaksid kullas ja nende nimed oleksid surematud, 
kuigi neil puuduks vaim ja elav hing.” 

Kui ilusasti te räägite, tohtrihärra!“ hüüdis Juula 
peagu õndsalt. ,,Kui see ometi nõnda tuleks!” 

»Lootkem jumalale, et poistel kasvaksid sarved ja 
oina pealuud, siis see tuleb.” 

»Tohtrihärra, te tegite mu südame nii kergeks ja 
meele rõõmsaks, nii et...” 

Rõõmus meel on peaasi, rõõmus meel ja kerge 
süda,” seletas arst Juulat tema poistega välja saates. 

Rõõmsa meele ja kerge südamega Juula kodu poo- 
legi tuli. Aga siin ootas teda üllatus. Kuigi oli pü- 
hapäev, ometi vihtus Jürka tööd teha, nii et särk lii- 
mendas seljas. Kõige hullem oli see, et Juula ei 
saanud kuidagi aru, mis pagana töö see oli. Oli Jürka 
aru kaotanud või oli vaheajal midagi sündinud, mil- 
lest Juulal polnud aimugi. Sest mis arvata inimese- 
loomast, kes kukub äkki aukusid kaevama — toa 
otsa, toa taha, õueväravasse, tee äärde igasse kanti. 

»Oled sa ogaraks läind või?“ küsis Juula vana- 
mehelt, kes suure hooga edasi kaevas. 

»Missee?“ ähkis ja puhkis see vastu. 

»Ma küsin, et kas oled ogaraks läind?“ 

»Ei vist.” 

»Mis aukusid sa siis kaevad?” 

»Kaunistan kodu.” 

»Aukudega?” 

Kui aega saan, istutan auku puu.” 

Aga kui aega ei saa?” 

Eks siis aja auk uuesti Kinni.” 

»Kust sa selle hullu mõtte võtsid?" 

»Politseisaksad ütlesid, kui andsid õige tunnis- 
tuse.” 

»Ja sina kohe tegema?” 

»Mis nüüd mina, Ants teeb.” 

»Aga Antsul pole ju metsa ukse all.” 

»Meie mets võetakse ka maha, ütles Ants.” 

«Miks siis?" 

»Ei tea. Pole istutud, sellepärast.” 

»Ä'ä lora!” 

«Tõsi jutt, ega Ants tühja räägi.” 

»Mis meil Antsust, tema sakstega semlak. Tema 

naine ja tütred teevad omale näod ette nagu seina- 
kella sihverplaat, eks mine tee järele. Õpetasid tei- 
sed mindki, et oleks kulduur, ütlesid, aga toad olid 
teistel kui seapesa.” 

Ära siga mõnita, siga hoiab oma pesa korras.” 

"No näed, siga hoiab korras, aga nemad löövad 
ainult sihverplaadi ausa ette, et poleks seakulduur. 
Sinagi, vanamees, pime loom, oleks võind parem toas 
lutikaid tappa, ilus pühapäevane päev, kui neid au- 
kusid kaevata, lapsed hommikuti kupal. Sa mõtle 
ometi, kuipalju sa neid pika päevaga oleks ära tapp. 
Või arbitand prussakaid, nii et...” 

«Lutika tapmine pole mehetöö ja minule lutika 
hammas ei hakka.” 

Hakkab küll, aga sa oled ju nii ropp must, et lu- 
tikas ei tihka su kallale tulla, süda lööb teisel enne 
iiveldama. Vaata, misuke su särk praegu seljas — 
liimendab! Kui ära kuivab, siis nagu kuusekoorik. 
Ja katsu teda pesta! Lõin kurika lahki, aga särk 
puhtaks ei lähe.” 

Eks ta ole ükskõik, kas läheb või ei lähe, seljas 
saab niikuinii mustaks. Kui on läbi ja annad nadi- 
kaupmehele, pese siis puhtaks, saad parema kausi.” 

»Ja kaussi ära pese enne, kui läheb katki, mis? 
Sest ta ju ainult teise toidune.” 

»Kaussi pole vaja siiski pesta, kui viskad ära, 
nadikaupmees katkisi kausse ei korja.” 

«Ja Sina ennast ä'ä pese enne, kui viskad vedru.” 

Inimene on ju nagu särk, pese või ära pese, ikka 
läheb mustaks.” 

Aga kukud kodu kaunistama, sihverplaati klant- 
sima lööma!“ mõnitas Juula minekut tehes. 

«Küllap vist,” vastas Jürka rahulikult ja kaevas 
edasi, nii et nahk nurises seljas, ise nõnda mõeldes: 
»Sihverplaat ja tunnistus, nendega saab õndsaks ja 
õndsaks tahan ma saada.” 

Aga kui Jürka õhtul oma töö lõpetas ja toa maile 
läks, kus istus pakule oma keha jahutama, tuli Juula 
tema juurde, sest peenike pere oli magama uinunud, 
nii et silmapilguks leidus vaba aega. 

Tead, vanamees, mis nad ütlevad,“ lausus ta ta- 
sakesi, kuigi kedagi polnud läheduses kuulamas, sest 
tüdruk ja sulane olid pühapäevaõhtu tõttu ei tea kuhu 
kadunud. 

»Kes need?* küsis Jürka. 

Ämmaemand, velsker ja tohter.” 

»Mis sa sinna otsisid?” 

Eks poiste pärast ikka.” 

»«Misukeste poiste pärast?” 

Sa teed, nagu kuuleks esimest korda, et poistel 
sarved peas. Kõik ütlevad, et see on perekonnaviga.” 

«Mis veast sa räägid?” 

«Issand jumal! Sarvedest! Poiste sarvedest, sa 
kuuled ju ometi.” 

Muidugi kuulen, aga või siis kohe viga, kui...” 

»Kui inimeselapsel sarved peas.” 

»Aga kui need pole inimeselapsed?” 

»Ega ma siis ometi lambatallesid pole ilmale kand. 
Sina pole ometi mõni sarvik.” 

»Olen.” 

Küll võid sina õige hullu juttu ajada!“ hüüdis 
Juula ja müsas Jürkale küünarnukiga küljekontide 
vahele. 

»Kuis nii hullu?” 

On sul siis sarved peas?' 

»Eks otsi juuste seest.” 

Ja Juula tõusis püsti ning otsiski. Oma üllatuseks 
leidis ta Jürka peas pisut suuremad mügerikud, kui 
olid poistel. 

»Aga sa ju ütlesid, et need on sest ajast, kui sulle 
löödi pähe,” rääkis Juula. 

»Seda ütlesid teised, mitte mina.” 

»Kes teised?“ 

»Asjatundjad.” 

»Kas sulle pole siis pähe löödud?“ 

»Pole eluilmaski.”" 

»Nii et need on tõesti sarved?” 

msarved.” 

»Ä'ä lora! Ega sa vanapagan ole, et sarved peas.” 

Olen.” 

»Siis mul on ikka tõesti vanapagana endaga lap- 
sed!” 

» Vanapagana endaga.” 

Juula vaatas ja katsus veel kord vanamehe sarvi, 
läks siis tema ette, laskus murule maha, nagu mõt- 
leks ta põlvitada, pani käed kokku, tõstis silmad üles 
mehe poole ja ütles vaikses ekstaasis: 

»Siis oled sa ju vanast ja suurest soost!” 

»Õilsast, ütleb Ants.“ 

»Suurest ja õilsast! Ja mina olen nüüd ka suu- 
rest ja õilsast soost! Ning meie lapsed ka!“ 

«Lapsed ka.” 

«Antsu sugu pole siis meie soo kõrval kedagi!” 

»Mitte kedagi.” 

»Mis ta siis kehkleb ja praalib?" 

"Ta ei usu ega saa aru. Politseisaksad ka ei usu 

ega saa aru. Keegi ei usu ega saa aru. Asjatundjad 
ütlesid, et mul surnuluu peas, nagu hobustel jalus.” 

“Aga miks sa siis mulle enne seda ei öelnud, lasid 
mind poissa jõlgutada?" 

«Mõtlesin, et ega sinagi usu.” 

«Mina usun.“ 

»Siis saad ka aru.” 

»Miks ma siis aru ei saa, ega ma loll ole.” 

Aga ühest oli Juulal ometi kahju: tohtrihärra en- 
nustus ei länud nüüd kunagi täide. Tema poistel ei 
kasvanud vististi kunagi pärissarvi ega nii häid pea- 
luid, et nad oleksid võinud mööda maailma ümber 
sõita ja neegrite ning oinastega puksida. Kunagi ei 
sumanud nende jalad kullas ja nende sarvede otsas 
ei rippunud tosin tüdrukuid, teine naisi. Kõigest sel- 
lest oli tohtrihärra nii ilusasti rääkinud. Aga mis pa- 
ratal Kõike head siit ilmast ei saa! Oled õilis, siis 
pole head pead, on hea pea, siis pole õilis. 

Siiski oli Põrgupõhja õues täna rohkem õnne ja 
rõõmu kui kunagi varem. Sest polnud midagi, et 
keegi võõras seda õnne ja rõõmu ei uskunud ega 
mõistnud, aitas sellestki, et omadki inimesed olid te- 
mas veendunud. Õieti oli kogu rõõm Juulas, sest 
Jürka teadis ju rõõmu põhjust juba ammugi ja tema 
meeli see sellepärast nii väga ei vallanudki. Jürkal 
oli ainult üks hea asi: ometi kord saabusid rahulikud 
päevad, polnud muud muret, kui vihu iseendal või 
Antsul tööd teha, sest imelikul viisil ei saanud ta seal 
oma võlga kunagi tasa. Maksis vana ära, aga juba 
oli vaheajal uus asemele tulnud, ja kui jõudis selle 
kustutada, oli veel uuem kohal. Sellest tegi Jürka 
järelduse, et kui oled vanapagan ja tahad inimesena 

maa peal õndsaks saada, siis pead kogu eluea kellegi 
võlglane olema ja selle eest teda orjama. 


Nõnda siis, kui Põrgupõhjale eksis mõni usklik 
ärimees, kes müütas vagu raamatuid, ei saanud ta ku- 
nagi kaubale, kuigi Juula tundis tähti ja oskas neid 
kokku veerida, sest Jürka ütles alati, et milleks veel 
vagad raamatud, kui ta orjab Antsu oma hingeõn- 
nistuseks niikuinii. Ja kuigi peaks mõned patud veel 
sellest üle jääma, siis need tasub ta koduse tööga, 
mida teeb niipalju kui vähegi jaksab. 


Töörahu rikkusid vahetevahel ka teised kauba- 
pakkujad, kes kiitsid oma jalgrattaid, õmblusmasi- 
naid, grammofone ja muud moodsat rämpsu, lubades 
kõike anda muist muidu, muist poole hinnaga, muist 
järelmaksuga. Jalgrattaga Jürka tegi proovi, aga 
selle tallas ta enne nässu, kui jõudis sõitma õppida; 
välja pidi ta tema ikkagi maksma, kuigi müüs lihuni- 
kule selleks härjavärsi. Hea veel, et rattamüüja ja li- 
hunik juhtusid korraga tulema, võis ühe käest raha 
võtta ja ilma suurema vaevata teisele anda. Pealegi 
oli rattamüüja nii lahke saks, et lõi härjavärssi ta- 
gant, kui lihunik ise hoidis ohelikku. Nõnda läksid 
nad ilusa värsiga, ainult nässutallatud ratas jäi Jür- 
kale. Aga sellest ajast saadik näitas Jürka igale 
kaubapakkujale õueväravat ja kes sealtkaudu kül- 
lalt ruttu minema ei saanud, selle saatis ta prii küü- 
diga aia taha oma õuest välja. 

«Ma hoiatan vägivalla eest!“ karjus kaubapak- 
kuja. 

Olen peremees,” vastas Jürka, ,,kuis siis ilma vä- 
givallata, 

«Vaat kui toon politsei, siis näed, kes on pere- 
mees!” 

»Kui tood, eks siis ole politsei.” 

Aga ei toonud see ega ka mõni teine, kelle Jürka 
viskas õueaia taha. Ainult üks erand oli: sel oli pamp 
seljas ja kast kõhu peal, koos paeltega, mis käisid 
üle õlgade. Ka selle tõstis Jürka ühes tema kanda- 
miga aia taha. Aga kui Jürka toa poole läks, hüü- 
dis kaupmees talle järele: 

»Kardad sa kaupa, peremees? Aga ära siis osta, 
kui kardad, vaadata võid muidu. Mul on niiti ja 
nõela, nööpi ja nalli, linti ja paela, sukka ja särki, 
kõiksugu värki.” 

Jürka peatus, pöördus ümber ja küsis: 

«»Jalgratast ei ole?” 

Ise olen oma jalgratas,” vastas kaupmees. 

»Krammofoniga ei tule?” 

«Krammofon mängib mul kõhus, peremees.” 

»Võlga ei müü, muidu ei anna?” 

«Muiduandja läks mullu mulda.” 

Jürka läks tagasi, avas õuevärava ja ütles: 

«Tule sisse.” 

Ning see oli ainuke kaupmees, kes tohtis Põrgu- 
põhja õue astuda, ilma et Jürka oleks teda üle aia vi- 
sanud. Aga aastad tulid ja läksid, kevaded kerkisid 
ja kadusid. Põrgupõhja aina kosus ja kasvas, elanike 
ning loomade arv suurenes. Kaksikud said karja- 
ealisteks ja jooksid alguses sigade, siis lammaste ja 
veiste sabas. Lõpuks pidi teise laskma Antsu juurde 
minna ja nõnda huikas iga poiss omaette. Millalgi oli 
Jürka arvanud, et poisid kuluvad mõlemad endal ära, 
aga elu näitas teisiti. Jürkale see suurt südamevalu 

ei valmistanud, sest ta mõtles oma hingeõnnistusele. 
Aga kui Antsu teeniv kaksikvend koju tuli, näitas ta 
teisele, mis ta võõrsil õppinud: ta oskas läbi ham- 
maste sülitada, maadeldes jalga taha panna, kakeldes 
pöidlaid silma ajada, tiritamme kasvatada ja valetada 
ning pisut näpatagi — kõik tähtsad asjad, nagu ta 
kodusele vennale seletas. 

IX. 


Ukskord ütles Ants Jürkale, ta ostku oma talu 
päriseks. 

«Pole nii palju raha,” vastas see. 

«Kunst pole rahaga osta, vaid rahata,” seletas 
Ants. 

«Jalgratta ostsin rahata, aga see läks all nässu ja 
välja pidin teise ikkagi maksma.” 

«Põrgupõhja pole jalgratas, et läheks nässu. Ja 
välja maksta pole teda ka tarvis, tema tasub enda 
ise.” 

«Kuis nii?“ küsis Jürka arusaamatuses. 

Ja Ants seletas Jürkale, kuidas ta võib oma Põr- 
gupõhja osta kas sootuks ilma rahata või üsna tühise 
summaga, mille võib ka tema, Ants, laenata, kui Jür- 
kal endal seda ei ole. Ja Ants käis Jürkale seni 
peale, kuni see nõustus omanikuks hakkama. Ainult 
üks küsimus huvitas teda veel: 

"Kas kohaomanik saab ennem õndsaks kui rent- 
nik?* 

"Aga muidugi,“ vastas Ants. ,,Kui oled rikkam, 
saad kiriku vöölmündriks ja siis oled juba pooleldi 
õnnis." 

Hea küll, siis ma ostan Põrgupõhja ära,” ütles 
Jürka. Aga natukese mõtlemise järel küsis ta: 

Kas mõni saab veel hõlpsamalt õndsaks kui ki- 
riku vöölmünder?” 

Seda on raske öelda, väga raske.” 

Aga kui kirjutada teistele õigeid tunnistusi?” 

«Tead, Jürka, nendega, kes kirjutavad ja kõnele- 
vad, on tänapäev täbar lugu, sest asju ajavad ju mam- 
monamehed ja tapameistrid. Pealegi, millalgi vaim 
mõjustas võimu, nüüd sünnib vastupidi, aga kuidas 
saada vaimust õndsaks, kui mammon juhib võimu ja 
võim vaimu?” 

Neist sõnadest ei saanud Jürka küll midagi aru, 
aga Antsu kõnetooni tõttu arvas ta võivat öelda: 

»Nii et maad tosida ja sõnnikut vedada on õnd- 
sam?" 

»Õndsam isegi kui teistele pattusid andeks anda, 
sest seal on ikka kilbiks mitte teod, vaid kombed, 
palved ja kullatud rist.” 

«Küllap vist,” lausus Jürka. 

Ja et tal enesel nõutavat sissemaksusummat ei 
olnud, siis laenas ta selle Antsult. Nõnda kasvasid 
ta kohustused Antsu vastu uuesti. Aga see lohutas 
teda, öeldes, et sest pole midagi, sest nüüd ta ju töö- 
tab iseendale, oma Põrgupõhjale. See on tema, tema 
laste ja lastelaste pärisomandus igavesest ajast iga- 
vesti. Muidugi, see paneb Jürkale suuremad kohus- 
tused, ta peab nüüd Põrgupõhja eest hoopis teisiti 
hoolitsema kui rentnikuna, ta peab teda parandama 
— kraavitama, laastama, torutama. Selleks peab ta 
ise ja kogu tema perekond kahekordselt töötama. 
Aga võib lasta ka teisi teha. Selleks on raha vaja. Ja 

raha leidub, ega see ole ilmast otsas. Ants teadis, 
kuidas võib raha saada, kui oled kohaomanik: odava- 
protsendiline laen, mis eriliselt määratud maaparan- 
damiseks. Ka selle muretses Jürka Antsu näpunäi- 
dete järgi, sest sellest ajast saadik, kus see oma nõu- 
andmisega vabastas ta politsei küüsist, uskus Jürka 
teda pimesi. 

Aga kui Jürkal oli maaparanduslaen käes, ütles 
Ants talle: 

«Tead, Jürka, mul tuli hea mõte: kas sul maksabki 
seda raha sinna Põrgupõhja matta.” 

«Aga kuhu siis?" 

Selle üle peaks hästi järele mõtlema, kas ehk 
poleks mõnda kasulikumat paika, kuhu see summa 
pista. Ütleme, kui ehitaks temaga maja.“ 

«Põrgupõhja või?” 

»Miks siis just Põrgupõhja.” 

»Aga kuhu siis?" 

Seda tuleks kaaluda. Sest raha on antud ju maa- 
paranduseks, seda peab meeles pidama.” 

«Nii et maja ei tohi ehitada?” 

Ega hästi ei tohi. Ja kui sa siiski tahaks ehitada, 
siis peaks seda ehitama kellegi teise nimele, mõistad? 
Nii et, näiteks, sinu maja, aga minu nimel. Muidugi, 
Sa peaks enne hästi järele mõtlema, kas sa minu ni- 
mele tahad ehitada. Sest mina olen sind küll mitmest 
hädast välja aidanud, aga ikkagi pole naljaasi oma 
maja teise mehe nimele ehitada. Pettus poleks see 
mitte, sest maja hakkaks sisse tooma ja selle, mis 
sisse tuleb, võiks siis maaparandusse panna, nii et 
nõnda saaks maad veel paremini parandada kui 
muidu." 

«Aga kui tuleb välja, et...” 

Ara karda, midagi ei tule välja, kui maja on 
minu nimel, küll mina juba seisan sinu eest. Ainult 
üks on nõnda kindel: maja hakkab kasu tooma ja 
sina lähed päev-päevalt rikkamaks, nii et võid lõ- 
puks Põrgupõhjale käegagi lüüa.” 

Ei, mulle meeldib Põrgupõhjal.” 

«Noh, kui meeldib, siis jääd sinna, rikkana on ka 
seal hea elada.” 

»Ainult eit kurdab, et lutikad teevad lastele liiga.” 

»Ah mis tühja!” lõi Ants käega. ,,Lutikas on ko- 
duloom ja konti pole ta veel kellelgi rikkunud.” 

»Seda minagi,“ lausus Jürka. 

Nõnda arutades valmis Antsul ja Jürkal kaval 
plaan, kuidas ehitada maaparanduslaenu abil maja 
poeruumiga teelahkmele, kus elav liikumine. Ja et 
keegi ei võiks Jürkat süüdistada laenu kurjasti tarvi- 
tamises, ehitati maja Antsu nimele. Asi oli seda usu- 
tavam ja tõenäolisem, et maja ehitati Antsu krundile 
ja et Ants oli jõukas ning nõukas mees. Kuna aga 
laenusummast nii suure maja ehitamiseks ei jätku- 
nud, nagu Ants seda kavatses ja soovitas, siis pidi 
tema ise tahes-tahtmata raha juurde muretsema, sest 
ega siis ehitust võinud pooleli jätta. 

»Ka mina laenan,“ seletas Ants Jürkale, ,nii et 
kogu sinu maja ehitame laenatud rahaga, ja mina 
saan sest ainult niipalju, et maja on minu nimel.” 

Aga kui maja sai valmis ja majja asusid elanikud, 
nii et Jürka lootis üüriraha saada, siis selgus, et Ants 
pistis üürid esiotsa oma tasku. 

»Kuis nii, maja on ju minu?” ütles Jürka üllatu- 
nult. 

Seep see ongi, et maja on sinu,“ rääkis Ants. 
»Iseasi, kui maja oleks minu, aga ta ei ole ju. Sest 
maja on tõepoolest sinu, ainult et sul polnud niipalju 
raha, nagu maja ehitamine nõudis, nii et ülejäänud 
summa pidin mina muretsema — pidin laenama, sest 
maja oleks muidu pooleli jäänud ja sinu maaparan- 
duslaen oleks kaotsi läinud. Noh, ja nüüd nõutakse 
minult seda raha tagasi, mis ma Sinu maja ehitamiseks 
laenasin. Aga kust on mul seda raha võtta või miks 
peaks mina ta kuskilt võtma, kui ta on pandud sinu 
maja sisse? Sinu maja sai selle raha ja tema peab ka 
tasuma niihästi kapitali kui protsendid. Selge, eks?“ 


Muidugi, Jürka sai väga hästi aru, et kui maja oli 
raha võtnud, siis pidi ta selle ka tagasi maksma. 


»Aga kes maksab mulle mu maaparanduslaenu?” 
küsis ta. 

«Ilkka maja, kes muu,“ seletas Ants, ,,ainult selle 
vahega, et esteks saan mina oma raha ja protsendid 
ja pärast alles sina, sest maja on sinu, sina oled oma- 
nik, nii et sina võid oodata. Omanikul on kerge 
oodata, sest temal on maja, minul pole aga midagi.” 

Ja Jürka ootas kuid ning isegi aastaid, aga majast 
rahasaamine temani ei ulatunud, sest ikka oli veel 
Antsul saada ja mis sellest üle jäi, see läks maja pa- 
randamiseks. 

«Maja peab samuti parandama nagu maadki,” se- 
letas Ants Jürkale, ,,ja täna jumalat, et mina su maja 
eest hoolitsen, muidu oleksid pidanud juba uut laenu 
tegema, et teda korras hoida. Üldse on maja pida- 
mine väga keeruline ja kulukas töö, poleks midagi 
imestada, kui me temaga nii või teisiti uppi lähme.” 

»Kuis nii uppi? Sa ju ise ütlesid, et hakkab kasu 
tooma ja...” 

Ütlesin... Muidugi ütlesin, aga ma ei teadnud 
siis, mis ma ütlesin, sest ma polnud siis veel ühtegi 
maja pidand. Aga ära karda, pole viga, küll mina sul 
asjad jutti ajan.” 

Jürka jäi lootma Antsule ja lootis seni, kui ha- 
kati maaparanduslaenu tagasi nõudma. Nüüd selgus, 
et Jürka oli saadud laenuga väga vähe oma maid 
parandanud. Kuhu ta raha pannud? Jürka ei mä- 
letanud, sest Ants oli õpetanud teda nõnda vastama. 
Aga Jürkalt pinniti edasi ja lõpuks, et ükskord rahu 
saada, seletas ta: 

»Laenuga ehitasin maja.” 

»Kuhu?' 

»Antsu maa peale teelahkmele.” 

Aga kui mindi järele kuulama, siis leiti, et see on 
Antsu, mitte Jürka maja. 

"See on minu maja, ainult Antsu nimel,” kinnitas 
Jürka. 

»Kuidas siis sinu maja, kui Antsu nimel?” päriti. 

«Nii et minu maja, aga Antsu nimel.” 

Kuulati Ants üle, aga see muigas. 

»Leidsite paraja, kelle juttu uskuda,“ ütles ta. ,Ta 
ju räägib, et on vanapagan ja et tulnud maa peale 
õndsaks saama, Peetruse poolt tunnistus taskus. Kui 
tal eit suri ja laip kaduma läks, siis pidi see ju otse- 
teed põrgu põgenema. Sulane põles tal ühes küüni 
ja heintega ära, tema kinnitab, et põletaja olnud tema 
sest sulane löönud tiivaripsu tema eidega. Miks te 
neid jutte tõsiselt ei võta? Igaüks saab aru, et siin 
pole midagi aru saada ja et Jürkaga on lugu pisut 

teisiti kui teiste inimestega. Mitte et mina oleks te- 
malt midagi saanud, vaid ma olen temale aina and- 
nud ja seda mitte omakasu pärast, vaid et ka mina 
tahan õndsaks saada nagu Põrgupõhja Vanapagangi. 
Mina käin aastas kaks korda laual ja kirikus on mul 
oma istekoht.” 

See oli kõik, mis Antsul öelda, ja igamees teadis, 
et siin polegi rohkem öelda. Aga kui Jürka ometi 
oma kinnitusest ei loobunud, et Antsu teelahkmel on 
tema maja, sest et tema maaparanduslaenuga ehita- 
tud, siis pidas Ants seda enese laimamiseks ja kaebas 
Jürka kohtusse. See oli parajasti Antsu juures tööl, 
kui toodi kohtukutse. 

"Mis tunnistus see on?* küsis Jürka käskjalalt. 

«See on see tunnistus, et pead kohtusse minema,” 
seletas see. 

»Heldene aeg, miks?!" 

»Oled Antsu laimand, sellepärast.” 

Ei või olla.” 

«Miks siis ei või olla, kui paberil seisab.” 

See on võltsitud, kindlasti on, sest...” 

«Kindlasti ei ole.” 

«Aga minul oli võltsitud tunnistus.” 


See pole ju üldse tunnistus, vaid paljas kutse, 
milleks seda võltsida.” 

»Aga mina ei ole Antsu laimand, Ants on minu 
sõber.” 

»Seda küsitakse kohtus Antsult, kas oled laimand 
või ei.” 

«Nii et Ants tuleb siis ka kohtusse?” 

«Kuis siis muidu.” 

«Noh, siis pole midagi karta, Ants mind hätta ei 
jäta.” 

Küll katsus Jürka Antsuga enne kohtupäeva kokku 
saada, aga see polnud kunagi kodus või tal polnud 
põrmugi aega, sest ta askeldas kas oma asjadega või 
tal oli Jürka maja juures tegemist. Isegi kohtus ei 
näinud Jürka Antsu, sest selle eest esines asemik, 
usaldusmees. See tegi asja Jürka meelest juba kaht- 
laseks, aga parata polnud enam midagi, pidi leppima 
sellega, mis tuli. Pealegi, mis siis ikka võis tulla, sest 
Jürka polnud oma teada kellelegi kurja või kõverust 
teinud. Asjaarutaminegi algas hoopis lihtsalt ja vii- 
sakalt, ei ühtegi valju sõna ega ähvardust, nagu oli 
olnud politseis. Kohtunik luges midagi vaikse hää- 
lega ja kui oli lõpetanud, küsis: 

»Kaebealune, kas tunnistate end süüdi?" 

Jürka vaatas ringi, et kellega see nüüd räägitakse, 
aga siis selgus, et just tema enesega, sest tema oligi 
kaebealune ja Ants kaebaja. Ja kui kohtunik talle 
oli seletanud, milles teda süüdistatakse, ja lõpuks kü- 
sis, kas ta end selles süüdi tunnistab, süü omaks võtab, 
vastas ta lühidalt: 

näi 

»Nii et te kinnitate endiselt, et Antsu teelahkmele 
ehitatud maja on teie oma? 

Minu oma.” 

"Aga miks peate seda maja omaks, kui ta on Antsu 
maa peal ja Antsu nimel? 

»Ta on minu maaparanduslaenuga ehitatud.” 

»Kes võib seda tunnistada?" 

»Ants, sest tema sai raha.” 

»Teisi teadjaid või tunnistajaid ei ole teil?" 

nEi ole.“ 

Ants ütleb, et see, mis teie majast ja tema ehita- 
misest räägite, on laim, ja nõuab teie karistamist.“ 

“See on vale. Ants on minu sõber, miks ta siis 
mind tahab karistada, kui ta minu rahaga maja ehi- 
tab.” 

Kuidas see siis tuli, et tegite maaparanduslaenu ja 
ehitasite maja?* 

Ants andis nõu, ütles, et on kasulik, saan rik- 
kaks.” 

"Miks te siis Antsu maa peale läksite ehitama?” 

«Aga kuhu siis? Põrgupõhja või?" 

»Kas või Põrgupõhja.” 

»Seal pole ju inimesi.“ 

»Oleks tulnud suvitajad.” 

»Suvitaja kardab karu, nagu minu eitki, ei julge 
marjule ega seenele minna.” 

«Noh, aga nüüd Ants ütleb, et maja on tema ja 
tema rahaga ehitatud.” 

«Maja on minu, aga Antsu nimel.” 

«Miks Antsu nimel, kas te ei seletaks?" 

Sest et maaparanduslaen, Ants ütles.” 

«Sellepärast, et maaparanduslaen, peab Antsule 
maja ehitama, mis? 

«Mitte Antsule, vaid Antsu nimele.” 

"Aga see on ju üks ja seesama.” 

«Kuis nii? Maja on ju minu, ainult Antsu nimel, 
mitte, et Antsu nimel ja ka Antsu.” 

«Kuidas te siis oma raha nõnda ilma milletagi 
Antsu kätte usaldasite anda?" 

«Aga kui Ants on mu sõber.” 

»Mis ta kui sõber teie heaks on teinud?” 

«Päästis mu politsei käest.” 

»Kuidas?'" 

»Õpetas õieti valetama.” 

Õieti valetama?“ imestas kohtunik. 

«Nojah, käskis öelda, et tulin salaja Venemaalt.” 

»Kas te siis ei tulnud?” 

»Kuis siis Venemaalt, kui olen vanapagan.” 

Asi läks aina huvitavamaks ja kohtus selgus veel 
kord sama, mida oli kuuldud politseis ja õpetaja juu- 
res: lugu vanapaganast, kes tulnud maailma, et inime- 
sena õndsaks saada. 

Antsu asemikul polnud laimu tõendamiseks vaja 
palju vaeva näha. Tunnistajate ülekuulamine oli as- 
jata, sest kaebealune ise võttis laimu kui tõsiasja õi- 
geks, ainult et end süüdi ei tunnistanud. ,,See tuleb 
sellest,” rääkis Antsu esindaja, ,,et kaebealusel on 
raske teatud kriminaalset tõsiasja siduda süütundega. 
Uldse on kaebealusel puudulik taip inimese väärtusest 
ja aususest. Olles ristiinimene ja käies kirikus küll 
armulaual, küll muidu niisama, tahab ta ometi samal 
ajal olla vanapagan. See on pisut vähem ja ka pisut 
rohkem, kui lubab endale harilik surelik. Midagi 
peab selles inimeses olema paigast nihkunud, vaimult 
ja hingelt muidugi. Kaebaja, kõigile tuntud ja lugu- 
peetud jõukas kodanik, edumeelne ja riigitruu selts- 
konnategelane, kiriku vöörmünder, ammuaegne brid- 
žiharrastaja, ja esimese grammofoni omanik kihelkon- 
nas, on kaebealuse sõber, nagu see seda ise kohtu ees 
kinnitab, aga ometi ei kõhkle ta oma sõbrale pori pil- 
dumast. See ajab peagu arvamusele, et kaebealune 
pole oma tegude eest üldse vastutav. Aga kuna on 
teada teisest küljest, et kaebealune on kohaomanik ja 

paljude laste isa ning et ta on oma naist ja lapsi kaits- 
tes isegi karuga käsitsi kokku läinud, siis peab ometi 
otsusele tulema, et tal vastutustunne ometi olemas, 
kuigi ehk piiratud määral. Nõnda oleks seaduse ja 
õiguse kohus talle kergendatud karistusega mõista 
anda, et kui oma lapsi kaitstakse karu vastu, siis oma 
sõbra laste isa ausale nimele ei tohi samal ajal autut 
varju heita. 

Jürka kuulas, nii et suured higiojad jooksid tal 
mööda nägu alla, aga ometi ei saanud ta mõhkugi aru. 
Millest küll räägitakse, kui räägitakse nii pikalt ja ilu- 
sasti? mõtles ta endamisi. Oli täiesti võimatu, et see 
käis tema asja kohta. Sest mis oli sellest rääkida? 
Tema andis raha, Ants ehitas maja, see oli kõik. Miks 
ehitas? Sest et oli tema sõber. Kes seda ei usu, see 
ei saa sellest ka aru. 

Kohtunik ilmus uuesti. Kästi püsti tõusta. Jürka 
tõusis ka, sest tema käsule vastu ei hakka, kuigi ei saa 
sagedasti aru, milleks need käsud. Kohtunik luges 
midagi kiiresti ette. Jürka kõrvu hakkasid ainult lõ- 
puks valjemalt, aeglasemalt ja selgemalt hääldatud 
sõnad: 

»»» kaheks päevaks aresti tingimisi aastase katse- 
ajaga.” 

«Kes? Mis?“ lausus Jürka arusaamatuses, aga 
kaugemale ta ei jõudnud, sest kuskilt ilmus Ants oma 
asemikuga ja mõlemad soovisid talle naeratades õnne. 

Sain su päästa,” ütles Ants. , Täna tegid hästi, kui 
ütlesid, et oled vanapagan, kohtunikul tulid kohe tei- 
sed silmad pähe.” 

Ikka veel ei saanud Jürka millestki aru, aga kui 
Ants võttis tal käe alt kinni, viis ta välja oma vedru- 

vankri juurde ja käskis sinna peale istuda, et üheskoos 
koju sõita, siis taipas ta, et kõik on hästi, ja kui on 
tõepoolest hästi, eks ei ole siis üsna ükskõik, kuidas 
ta on. Kui olid jõudnud juba põldude vahele, ütles 
Jürka: 

«Lahke mees see kohtusaks, küsib ilusti ja...” 

»Kohtusaks on lahke, aga seadus on tõre, see ei 
mõista nalja. Vähe puudus, et oleksid sisse kukku- 
nud.” 

»Kuis nii sisse kukkunud?* imestas Jürka. 

«Noh, kui oleks selgunud, et oled maaparandus- 
laenuga maja ehitanud.” 

See selgus ju, ma ju ütlesin kohtusaksale.” 

»Ta ei uskunud, kui ütlesid.” 

«Naljakas! Ise küsib, aga kui ütled, siis ei usu. 
Mis ta siis küsib?" 

Seadus nõuab. Kohtunik käib seaduse järele.” 

»Ah siis seadus nõuab, et kohtunik ei tohi uskuda?” 

Seadus nõuab.” 

»Kes niisuguse seaduse on teinud?” 

Inimesed ise. Seadus nõuab, et peab olema tun- 
nistaja, kui midagi ütled.” 

«Miks nad siis sinult ei küsinud?” 

"Arvad sa, et mina oleks neile öelnud? Et mina 
oleks neile sinu vastu tunnistanud, et sina panid maa- 
paranduslaenu maja alla? Et mina oleks sinu teinud 
niiöelda kroonuraha vargaks? Ei, sõber, sa ei tunne 
mind veel, kui seda arvad. Ja pea meeles, mis ma 
sulle ütlen: meiesugused könnid, nagu sina ja mina, 
meie ei tohi üldse kätt kroonuraha külge pista, seda 
võivad ainult need, kel vägi ja võimus; meie peame 
sellega leppima, et lööme iseendid vastastikku üle, 

kui saame mõne tohmani haneks püüda. Sellepärast 
võetagu mul või pea otsast, ikkagi ei tunnista, et 
sina näppasid maalaenu ja ehitasid maja.” 

»Kuis nii näppasin?” 

Aga muidugi näppasid, kui anti maaparanduseks, 
aga sina ehitasid maja. Seaduse ees on see kuritegu 
ja toob karistuse.” 

»Ei ju toonud.” 

«Ei toonud sellepärast, et mina ei tunnistanud. Ja 
tunnistamisest pääsin ainult nõnda, et ütlesin: sina 
laimad mind.” 

«Aga ei laimanud ju.” 

"Muidugi ei laimanud, sest milleks sõber sõpra 
peaks laimama. Aga ma ei saanud ju kohtusaksale 
muidu sind rahanäppamisest puhtaks pesta, kui pidin 
ütlema, nagu oleksid laimanud.” 

«Nii et valetasid?" 

"Aga mis sinna parata, kui meid muidu ei usta. 
Inimene on ju niisuke, et valeta talle kas või kõige 
hullem asi ette, kohe usub, aga katsu tõtt rääkida — 
kahtleb, pinnib, uurib, nõuab tunnistajaid. Nüüd, ju- 
mal tänatud, oled sa kahtluse alt ära ja üsna kerge 
vaevaga: ainult kaheks päevaks pulkade taha ja se- 
dagi tingimisi.” 

Jumala eest, mitte ei saa aru, mis see on,” ütles 
Jürka pead raputades. 

See on päris lihtne. Pane tähele: mina ütlesin 
kohtusaksale, et sina laimad mind, ja et see oli vale, 
siis saks uskus, sest olid tunnistajad. Laimata aga ei 
tohi, selle eest on karistus. Aga et laimasid esimest 
korda, siis kohtusaks tegi karistuse kergeks — ka- 
heks päevaks kinni, ja et meie oleme sõbrad, siis 

määras karistuse tingimisi — istuma lähed ainult siis, 
kui laimad mind aasta jooksul uuesti. Lihtne, eks?” 

Aga ma pole sind ju laimand.“ 

«Muidugi ei ole ja istuma ei lähe ka, nii et kõik 
on korras, võime rahuliku südamega koju sõita.” 

»Aga miks me siis kohtusse läksime?“ 

»Et tõendada — sina pole maaparanduslaenu nä- 
pand.” 

»Ja kohtusaks usub nüüd?“ 

»Nüüd ta usub.” 

»Noh, kui usub, siis saab ka aru.” 

Kuigi kohtuprotsess lõppes Jürkale nii soodsalt, 
ometi muutus tema seisukord päev-päevalt halve- 
maks: pingutas mis võis, aga laenu tasuda ei suut- 
nud. Rääkis Antsule, küsis nõu, mis teha. Peaasi — 
kuhu viib ta oma naise ja lapsed, kui kaotab koha. 
Ants kuulas ja mõtles ning ütles lõpuks: 

Oled tubli töömees, ega ma lase sind lommi lüüa, 
küll me kuidagi välja pukerdame.” 

Nõnda siis Jürka vireles edasi, kuni polnud enam 
mingit lootust, et temalt võidaks laen tagasi saada, 
siis läks Põrgupõhja, nagu mitmed teisedki, enampak- 
kumisele ja kuna pakkujaid juhtus vähe olema, oman- 
das Ants koha saiaraha eest, nagu ta ise suurustas. 

«Noh, näed, Jürka,” ütles ta siis sellele, ,,ütlesin, 
et aitan su hädast välja, ja aitasingi: nüüd võid kuni 
surmani Põrgupõhjal elada, pole enam karta, et keegi 
sind liigutab, kui aga ise mees oled.” 

»Olen ikka mehe eest väljas olnud,“ ütles Jürka. 

Loodame, et oled ka tulevikus.” 

«Küllap vist.” 

»Ainult üks asi tahab klaarimist,” jätkas Ants. 

»Mis asi?“ küsis Jürka, aimates nagu halba. 

»Aga see maja, mis Põrgupõhja laenuga minu tee- 
lahkmele ehitasime. Sest vaata, Jürka, see on ju nii- 
öelda Põrgupõhja maja, sest et tema maaparanduslae- 
nuga ehitatud, ja seni kui sina olid Põrgupõhja pere- 
mees ja omanik, olid sa ka selle maja omanik, sest 
tema käib ju Põrgupõhja külge, nagu oleks ta osa 
Põrgupõhjast. Aga nüüd ei ole sa enam Põrgupõhja 
omanik, vaid omanik olen mina, sina jääd ainult rent- 
nikuks, nagu olid alguseski. Aga siis sul ei olnud 
maja, sest polnud ju maaparanduslaenu, see tuli alles 
siis, kui said omanikuks. Mis sa nüüd ise sellest as- 
jast arvad, aga mina riskeerin nõnda, et kui sa oled 
ainult rentnik, mitte omanik, nii et sul ei olegi enam 
Põrgupõhjat, kas sul saab siis olla majagi, mis kuu- 
lub Põrgupõhjale, sest et on osa temast. See oleks 
samuti, kui et, ütleme, sul on kirves ühes varrega ja 
sa müüd selle kirve ära, kas sa võid siis öelda, et vars 
on veel sinu oma, kui juba kirves on müüdud ja teine 
ta välja maksnud?” 

i VASE 

«Nii et ka vars on selle oma, kes ostis kirve ühes 
varrega, arvad sa?” 

«Küllap vist.” 

Noh, siis on meie vahel kõik selge. Põrgupõhja 
on see kirves ja maja minu teelahkmel tema vars 
ning kuna mina ostsin Põrgupõhja, teiste sõnadega 
kirve, siis ostsin ühes sellega ka varre, mis on ära 
seletatud maja.” k 

Jah, sest Põrgupõhja oli enne kui maja.” 

»Just, seda minagi,” nõustus Ants. ,,Oli Põrgu- 
põhja, tuli maja, läks Põrgupõhja, läks ka maja, sest 

mis teha varrega, kui pole kirvest. Ja et asi oleks 
meie vahel täiesti selge, siis teeme täna nõnda, et 
kõik, mis tänini meie vahel olnud, olgu lõpetatud, 
minul pole enam sinult saada ega sinul pole enam 
minule maksta, nii et kriips kõigele peale. See, mis 
vanast ajast jäänud, selle ma kingin sulle, sest sul on 
niikuinii tänini raskusi olnud. Peale selle on sul suur 
pere toita, see pole mänguasi. Sa ära pane pahaks, 
Jürka, sest kõik sünnib sõprade vahel, aga ma olen 
üks ja teine kord sinu elule seal Põrgupõhjal silma 
löönud, olen näind, mis teed, kuis oled ja mis sööd. 
Ja usu, va vennas, minu sead ja koerad söövad pare- 
mat toitu kui sinu eit ja lapsed. Seda asja katsume 
muuta, sest nüüd pole enam endine aeg. Olid oma- 
nik ja elasid, kuis süda kutsus, aga nüüd ei ole enam 
omanik, sest omanik olen mina, ja nüüd vaatan mina 
pisut, kuis minu süda kutsub.” 


«Ega kedagi, eks muidugi,“ lausus Jürka nii-öelda 
viisakuse pärast, sest asja enda kohta polnud tal aru- 
saamatuse tõttu midagi öelda. Elu oli kiiremalt lii- 
kunud kui tema aru, sündmused olid ratsutanud te- 
mast üle. 


»Nii et tänasest peale hakkab meie vahel uus reh- 
nut, teine sott,” jätkas Ants. ,,Sina hakkad jällegi 
Põrgupõhja rentnikuks ja nüüd vaatame, mis seal teha 
annab. Mina olen seda mõtet haudunud, et kui õige 
nüüd hakkaks maaparandusega peale. Sest mis on 
õieti muutund? Ei midagi. Põrgupõhja on endine, 
sina oled endine, mina olen endine ja maja, mis ehi- 
tasime, on endine.” 

Ainult, et nüüd oled sina omanik,” tahtis Jürka 
nagu vastu vaielda. 

Ainult see ja see on kõik, muidu on kõik endine,” 
rääkis Ants ruttu vahele. ,, Aga see on pisitilluke 
täpp kogu asjas, see on paljas tilk ämbri uurdes. Sest 
mõtle hästi järele: sina olid omanik, enam ei ole. 
Minuga võib samuti olla: olen ja varsti ei ole. Aga 
mis sest. Põrgupõhja ja maja jäävad ning meie ar- 
mastame neid mõlemaid ühetasa. Sa ju armastad 
Põrgupõhjat, eks?” 

»Armastan,” vastas Jürka. 

»Noh, see ongi peaasi. Täna oled omanik, homme 
ei ole, sest omanik on keegi teine, aga armastus jääb, 
see on igavene, see Põrgupõhja armastus.” 

«Küllap vist.” 

»Ja kui me kedagi nii väga armastame, siis kat- 
sume teda ka jõudumööda parandada — mina paran- 
dan maja, sina Põrgupõhjat. Sa ju tänini ka paran- 
dasid teda, sõid naise-lastega loomatoitu ja paran- 
dasid, sest et tahtsid õndsaks saada.” 

»Aga kui loomatoitu ei söö, kas siis ka õndsaks 
saab?” 

»Saab,” vastas Ants ja lisas: ,,aga tööd peab te- 
gema, kõvasti tegema, sest muidu tulevad kurjad 
mõtted ja himud.” 

»Kas sina ka tahad õndsaks saada?“ küsis Jürka 
Antsult. I 

«Kuis siis muidu, ikka ka,“ vastas Ants valmilt. 

»Aga sina tööd ei tee.” 

See ongi minu häda, et ma tööd ei tee, sellepä- 
rast ongi mul nii raske õndsaks saada. Aga pole 

parata, igaüks peab oma risti kandma. Minu tervis 
on nimelt hädine, juba maast-madalast, see on see 
Vanne, mis Jumal mulle peale pand. Ainuke, mis ta 
mulle selle asemel on kinkinud — hea ja helde sü- 
dame, nii et kui sina saad tööga õndsaks, siis saan 
mina heategemisega, Kunagi poleks ma Põrgupõhjaga 
jändama hakanud, kui ma sinule poleks taht head 
teha — sind lasta selles armsas paigas rahulikult edasi 
elada. Mõni teine oleks su kohe ühes naise-lastega 
sealt välja kupatanud ja ise sisse kolinud, aga minul 
pole seda vaja, sest mul on omal juba kenakene ela- 
mine ja olemine olemas, nagu sa isegi tead.” 

»Küllap vist.“ 

Nõnda siis ostsin Põrgupõhja puhtpaljalt heate- 
gemiseks ja minu ainukene soov on, et su pere endi- 
selt kosuks ja kasvaks. Ainult ühest pole ma kunagi 
õieti aru saanud, nimelt: miks ripud nii väga oma 
õndsakssaamise küljes?" 

Aga kui olen vanapagan,” vastas Jürka. 

Peab siis vanapagan õndsaks saama?" 

Muidu ei tule inimesed põrgu.” 

Elavad siis inimesed põrgus?" 

"Aga kus siis?" 

"Maa peal.” 

Kuniks nüüd seda! Vaat kui tuled põrgu...” 

Mina lähen taeva.” 

Aga kui Peetrus sisse ei lase?” 

»Miks mitte, kui usun lunastust.” 

Peetrus ütles, see ei loe änam.” 

"Ütlesid sa ka õpetajale seda?" 

Ütlesin.“ 

»Ja tema?” 

»Läks valgeks kui lubi.” 

Nüüd oli Antsul tundmus, et ka tema läheb näost 
valgeks, nii et Jürka võib seda tähele panna ja hil- 
jem sellest ükskõik kellele samuti endastmõistetavalt 
rääkida, nagu ta praegu teeb seda õpetaja suhtes. 
Kui ometi võiks teada, kas õpetaja tõepoolest ,läks 
valgeks kui lubi” või paistis see ainult Jürkale nõnda! 
Kas õpetaja tõesti tundis sedasama ebamäärast ja 
seletamatut hirmu, mis läbistab mõnikord Antsu sü- 
dame ja neerud, kui Jürka nii kindlasti ja lihtsalt üt- 
leb, et tema on vanapagan ja on inimesena maa peale 
tulnud selleks, et kõiki teisi inimesi oma õndsusega 
põrgu viia. See kõik on muidugi täiesti ebausutav 
ja võimatu, et jumal, kes laskis oma poja maa peal 
ristipuus surra, annaks lunastatud inimsoo kuradi 
meelevalla alla, teeks inimese põrgusse- või taevasse- 
mineku olenevaks vanatäpilise õndsusest inimesena 
maa peal. Aga ometi, kes neid ilmaasju ja jumala 
mõtlemisi teab, kes julgeb siin päris kindel olla, mis 
on võimalik, mis võimatu. Mis siis, kui Jürka on 
ometi vanapagan ja kui ta saab kõigest aru, mis tema 
ümbruses ja tema endaga sünnib, ainult mängib lolli, 
et näha, kusmaale Ants ja teised inimesed oma tegu- 
dega lähevad. Ja kui siis ükskord astud viimse kohtu 
ette ning püüad taeva saada, ilmub Jürka ja küsib: 
aga kuis oli selle maaparanduslaenuga? kuis oli ma- 
jaga, mille ehitasime selle laenuga? kuis oli minu teo- 
orjusega? kuis oli minu naise ja laste toiduga? Miks 
sõid sinu koerad ja sead paremat toitu kui minu naine 
ja lapsed? Hea küll, et lapsed, sest neil olid sarved 

peas, nagu vaesel vanapaganal kunagi, aga miks sõi 
minu Juula sedasama toitu? Olid temal ka sarved 
peas? 

Antsul välgatasid ainult silmapilguks niisugused 
mõtted ja nad kadusid sama ruttu, nagu nad olid tul- 
nudki. Oli ainult korraks tundmus, nagu oleks ta 
lauakirikus ja põlvitaks altari ees, siis oli kõik läinud 
ja Ants endine, nii et võis muheldes küsida: 


»Aga mis sa teed, kui õpetaja sulle põrgu kätte 
saadetakse?” 


»Mis ikka. Sedasama mis teistega.” 
»Aga kui mina tulen?” 
»Ükskõik, sina või õpetaja.” 


Jürka ütles seda nii lihtsalt ja endastmõistetavalt, 
et Ants tundis jälle kord, kuidas hirmukirvendus jook- 
sis tal mööda selgroogu üles ja alla, puudutades nagu 
iga üksikut lüli eraldi. Ja imelik: tänini oli ta Jür- 
kas näinud nagu kodulooma, kelle oli pannud iseend 
orjama ja ta paljaks röövinud, kui see otse üleloomu- 
liku jõu ja visadusega enesele pisut varandust oli 
soetanud. Aga nüüd äkki ei saanud enam aimusest 
lahti, et sel koduloomal pole sest sooja ega külma, 
kas külvad ta kullaga üle või riisud ta paljaks, sest 
tõepoolest polegi ta see, kelleks peetud, vaid jumal 
teab kes või mis. Ometi katsus ta edasi muhelda, kui 
ta küsis: 

"Mis sa muga põrgus teed — pistad tulle?” 

«Põrgus ei ole tuld,” vastas Jürka. 

"Aga mis seal siis on?” 

«Kui tuled, näed.” 

Hirmujudinad puudutasid jälle Antsu selgroolüli- 
sid, ometi pidi ta tahestahtmata edasi küsitlema: 


»Miks sa ei taha öelda, mis põrgus on, kui seal 
tuld ei ole?" 

mEi Saa.” 

»Miks?' 

»Olen inimene, sellepärast.” 

"Aga sa ju ütlesid, et oled vanapagan.” 

«Maa peale tulin inimeseks, et õndsaks saada.” 

Kõik kordus, kõik käis ringi: vanapagan, inimene, 
õndsus, põrgu; vanapagan inimene, õndsus põrgu. 
Mõttetu oli jätkata, sest see ei allunud hästi inimese 
loogikale. Ometi polnud see päris mõttetu, sest võib 
siiski kujutella, et nagu põrgust ei saa aimu anda 
inimkeelel, samuti ei saa ka põrguline mõelda inim- 
aruga. Kuidas see just kõik on, ei tea, aga küllap 
see juba kuidagi on. Ja et vististi tõepoolest midagi 
on, tõendab kõige paremini see, et Jürka vastab kü- 
simustele nii lihtsalt, selgelt ja lühidalt, kuigi sage- 
dasti arusaadamatult ja ebatäpselt. Aga ta teeb seda 
nõnda ehk sellepärast, et tema tunneb peale siinse 
maailma veel midagi muud. On ehk midagi selle- 
taolist nagu elektri ja inimesega: sellele on raudtraat 
kõva ese, elektrile aga auk õhus. Õhk omakorda on 
inimestele nii jumalik jook, et kui ta teda suuremal 
hulgal koos näeb, siis nimetab teda taevaks, kuna ta 
aga elektrile on kõva kui kalju, mida peab suure 
raginaga purustama, kui tahab temast läbi pääseda. 


Ja milleks elekter õieti nii hirmsa raginaga õhku 
purustab, kas teab keegi? Kas sel pole ehk sama 
selge ja arusaadav otstarve nagu kaljude purustami- 

sel inimese poolt, ainult et inimene ei saa elektri 
purustustöö eesmärgist aru ja elekter ei mõista ini- 
mesest midagi, kui see näeb vaeva kaljude purusta- 
misega? Nii nad elavad kahekesi kõrvuti — just 
elavad! Sest kes suudaks tõestada, et elekter pole 
samuti elav olevus nagu inimenegi? Me kasutame 
elektrit, aga elekter meid ei kasuta... Kust me seda 
teame? Võib-olla on just elekter see, mis ajab meid 
kõiki seda tegema, mis me tõelikult teeme? Võib- 
olla ei taha ükski inimene sõda, aga elekter sunnib 
peale, sest talle meeldib mängida inimesega. Laseb 
teda, vaest looma, uurida iseend ja muid asju, laseb 
teda ehitada suuri maju ja sildu, laseb teha masinaid 
ja mööbleid, pilte ja kujusid, raamatuid ja helisid 
ning järgmisel silmapilgul laseb kõik purustada. Kogu 
meie tuhandeaastane töö ja vaev langeb nagu laste 
pappmajake kokku võib-olla ainult sellepärast, et me 
ei mõista elektrit, pidades teda jumal teab milleks, 
kuna aga tema on elav olend, kes heidab inimesega, 
selle oma meelest suure ja targaga, rumalat nalja, 
sest ta võib-olla peab meid samuti eluta looduseks 
nagu meie tedagi. Ja see polekski nii väga pentsik. 
Sest kui heita pilk inimsoo ajaloole, vaadeldes rah- 
vaste ja kultuuride tõusu ning mõõna, eks siis tärka 
meis enesteski tundmus, et inimene talitab samuti 
nagu tuul ja vesi, mis kuhjab mägesid ja uuristab 
orge, või nagu kuumus ja külm, mis paisutab ja pu- 
rustab, ilma et oskaks öelda, miks või milleks. Aga 
mis oleks, kui inimese tegevust vaatleks selline või- 
mas ja igavene olend nagu elekter, kes põhjavalgu- 
sel ratsutades ei tunne mitte ainult inimese saamist 

ja sündi, vaid ka kogu maakera kihte ja koopaid, ilma 
et tal tarvitseks uurimisteks visata ainustki labida- 
täit mulda? Sellise olendi silmas oleks inimene aru- 
tum kui rohutirts või kui tuul, tuli ja vesi. Sest võib 
aru saada, kui purustatakse, aina purustatakse või 
kui ehitatakse, aina ehitatakse, aga on võimatu mõista 
olendit, kes täna ehitab ja homme purustab ning tu- 
nahemme jällegi uuesti sedasama ehitab. See, kes 
nõnda toimib, on arutu nagu looduski tema ümber, või 
kuigi tal oleks aru, siis peaks see olema midagi va- 
helduva elektrivoolu taolist. 

XI. 


Nõnda arutledes leidis Ants, et asi on väärt süga- 
vamat juurdlemist. Sest kui inimene teab ja mõistab 
nii hirmus vähe sellest, mida nimetab surnud loodu- 
seks, kui palju võib ta siis teada elavast vanapaga- 
nast. Et see on elav, selles Ants ei kahelnud. Ja et 
tuua asjasse selgitust ning leida uutele mõtetele al- 
gatust, hakkas Ants lugema suuri ja väikesi raama- 
tuid. Kuna meie oma kirjandus oli viimasel ajal nii 
hoogsalt arenenud, siis tegi Ants oma uurimistes sel- 
lega hakatust. Aga siit ei leidnud ta midagi, mis 
oleks meenutanud vanapaganat. Polnud kuskil mõist- 
matut jõhkrust ega ogarlikku totrust, vaid kõik oli nii 
ilus ja õilis, suur ja sangarlik, ideaalselt reaalne või 
reaalselt ideaalne, nagu keegi seda võtab, tunneb või 
näeb. Peaasi — näeb! Sest asjadega on ju nõnda, 
et kõik oleneb sellest, kust või kuidas neid näha. 
Laud on ju servalt vaadates kitsas triip, kepp otsast 
vaadates punkt ja kes võib alati kindlasti ütelda, mil- 
lal saab laiast lauast kitsas triip ja pikast kepist üm- 
marik punkt või vastupidi? 

Leidus siiski kaks kirjanikku, kes köitsid Antsu tä- 
helepanu. Üks tegi lüürikast eepikat, eepikast roman- 

tikat, romantikast dramaatikat või vastupidi. See tu- 
letas nagu Jürkat meelde: vanapagan, inimene, õndsus 
või — õndsus, inimene, vanapagan. Mitte küll täiesti 
nõnda, aga pisut ometi, nii et nagu vahelduv elektri- 
vool. Teine kirjanik rääkis otseteed vanapaganast, aga 
siin ei leidunud ainustki märki, et Jürka oleks põrgust 
tulnud või sinna tagasi tahtnud, kui ta on maa peal 
õndsaks saanud. Nõnda siis mõtles Ants väliskirjan- 
duse kallale asuda. Aga asjatundjad laitsid selle tal 
üksmeelselt ära: väliskirjandus seisvat viimasel ajal 
täiesti kodumaise mõju all või olgu siis, et Ants hak- 
kaks uurima igivanu raamatuid. Seda viimast aga Ants 
ei tahtnud teha, sest tema armastas tänapäeva rohkem 
kui kõike muud: maailma ajalool ei olnud suuremat ja 
õilsamat ülesannet ega eesmärki, kui et ükskord sün- 
niks tema, Ants, kes kardab vanapaganat. 

Pealegi, kui Ants tõesti tahtis teada, kas vanus raa- 
matuis leidub midagi huvitavat vanapaganast, siis võis 
ta õpetaja poole pöörduda, sest see pidi ometi vanu 
kirju tundma. Seda Ants lõpuks tegigi, et küsida — 
muidugi tasa ja targu, — kas ehk Jürka kindla usu 
taga, tema olevat vanapagan, ometi ehk midagi reaal- 
set ei peitu. 

»Mis sa mõtled reaalsega, armas Ants? Või mis re- 
aalsust sa mõtled, usu- või elureaalsust?“ küsis õpetaja 
omakorda. 

«Kas neid kahte ei saaks kuidagi ühendada?“ 

«See on üpris raske, armas Ants. Ainult üks on 
kindel — maailmas ei tehtagi muud kui katsetatakse, 
kuidas need kaks ühendada. Aga esiotsa on see täba- 
ram kui tuletegemine vees. Sa oled ehk kuulnud, et 
keegi vana kreeklane leiutanud millalgi ammu vesise 

tule, aga kas Kreekas avastati ka usu- ja elureaalsuse 
ühend, sellest pole ma midagi lugenud. Kui see ehk 
tõesti toimus, siis polnud see igatahes õige ühend, sest 
siis polnud veel õiget uskugi. Õige usk tekkiski sel- 
lest, et Kreeka hukkus ühes oma märja tulega. Ja kui 
sestsaadik vaadelda usku ja elu, siis pole kahtlust, et 
mida õigemaks ja puhtamaks või õndsakstegevamaks 
usk muutub, seda enam eemaldub ta elust. Õndsusel, 
mis usus ja usuga, pole eluga midagi tegemist, sest 
õndsus asub taevas, elu maa peal; aga meie usul pole 
mõtet, kui pole õndsust. Elu nõuab seda, mida võima- 
lik maitsta, tunda, mõõta, kaaluda, usk — mida ei taba 
ükski meel, nii et usuanded seisavad siin- või sealpool 
elu. Ja kui me nii-öelda enestevahel kahekesi kü- 
sime: kas oleme päris kindlad, et usu lubatud õndsus 
on tõesti olemas? siis peame tahestahtmata vastama: et 
seda kindlasti uskuda, peaksime juba enne õndsad 
olema, et õndsus peaks juba meie juures maa peal 
olema. Kuid see käib usu vastu, mis õpetab, et õndsus 
on ainult taevas, mitte maa peal ja et mitte elav, vaid 
ainult surnud inimene võib õndsaks saada.” 

Kallis hingekarjane,“ ütles Ants siinkohal, ,,ma 
pean sind pisut segama, sest muidu unustan, mis mul 
keelel. Nimelt: sa ütlesid, et õndsust uskuda on nii 
raske, et enne peaks õnnis olema, siis suudaks seda. 
Oli see nõnda või kuidas?” 

»Pisut nõnda, kuid mitte päris, armas Ants.” 

«Pisut siiski?” 

»Pisut ehk.” 

«Sellest aitab, rohkem pole vaja. Nii et — kui 
keegi peab uskuma, et ta on inimene, siis peab ta juba 
enne inimene olema, vähemalt pisutki?” 

«Pisut peab olema.“ 

Aga kas koer või hobune võiks uskuda, et ta on 
inimene?“ 

»Loomal ei ole usku, armas Ants.“ 

"Miks?" 

«Usk on ainult seal, kus elav ja igavene hing.” 

Kas loomal ei ole siis igavest hinge?“ 

»Ei, armas Ants.“ 

On see kindel?“ 

»Nii tõesti kui usume lunastust ja õndsakssaamist.“ 

Aga siis peab ju Põrgupõhja Jürka olema tõeline 
vanapagan, kes on pugenud inimesenahka, et maa peal 
õndsaks saada.” 

«Kuis nii?“ küsis õpetaja üllatunult, sest ta ei mõist- 
nud Antsu hüppavat loogikat. 

Aga muidugi, õpetaja!“ hüüdis Ants. ,,Kui koer 
või hobune ei või uskuda, et ta on inimene, kuidas siis 
inimene võiks uskuda, et ta on vanapagan! Ja Jürka 
usub seda kaljukindlalt, nii kindlalt, et see, kes nõnda 
usub, peab tõesti seda olema.“ 

»Ei, armas Ants. Siin sa eksid.“ 

On siis hobusel raskem end uskuda inimesena kui 
inimesel end vanapaganana?“ 

«Raskem, tingimata.” 

Aga me elame ju hobusega niikaua külg külje 
ääres, kuna aga...“ 

»Ei aita, armas Ants.“ 

.-..kuna aga vanapaganat on ainult mõned üksi- 
kud näinud.“ 

See ongi peaasi: kui pole näinud, hakkad uskuma, 
näed, ei hakka. Pealegi, sa unustad, et meie hingeline 
sugulus vanapaganaga on palju suurem kui loomaga: 

meil mõlemal on igavene hing, ainult et vanapagana 
hing ei saa õndsaks.“ 

«Aga kui ta usub lunastust nagu inimenegi?" 

«Ega ta usu ju. Jürkagi ütleb, et lunastus ei loe.“ 

«Nii et ka Jürka ei või õndsaks saada?“ 

»Ilma lunastuse usuta ei või keegi õndsaks saada.“ 

»Nii et kuigi ta oleks tõepoolest vanapagan, kes tuli 
selleks maa peale, et õndsaks saada, siis ikkagi ei 
saaks?“ 

"Ikkagi ei saaks.” 

See oligi õieti, milles Ants tahtis selgusele jõuda: et 
kui Jürka oleks tõepoolest vanapagan ja tahaks õnd- 
saks saada, kas ta siis saab või ei. Sest kui ta õndsaks 
ei saa, siis lähevad inimesed lunastuse tõttu taevasse ja 
nõnda võib Jürka olla kas või kümnekordne vanapa- 
gan, Antsul pole sellest sooja ega külma. Praegu on 
ta tema rentnik Põrgupõhjal, sellest esiotsa aitab. Mis 
aga sellesse puutub, et peab lunastust uskuma, kuna ju 
muidu võib Jürka juurde põrgusse minna, siis see ei 
tee Antsule kuigi suurt muret. Tema pole küll kõva 
usumees, aga niipalju suudab ta ometi, et enne surma 
natuke aegagi lunastust tõsiselt võtta. Ja peaasi selles 
ongi, mis teed surres, kas usud või ei. 

Nõnda siis läks Ants üsna rahuliku meelega koju ja 
tegi juba teel kavatsusi, kuidas Jürka suurt tööjõudu 
kõige paremini kasutada, kas rakendada seda tervena 
Põrgupõhjal, mis on nüüd tema, Antsu oma, või jõlgu- 
tada teda vahetevahel ka mujale, nagu tarvidused 
nõuavad. Suusoojaks rääkis ta sellest Jürka endagagi, 
kui ta teda vaatama läks, püüdes peale selle temalt 
teada saada, kui kauaks ta mõtleb Põrgupõhjale jääda. 

«Kuni saan õndsaks,“ vastas Jürka. 

«Aga kui ei saagi?” muheles Ants nagu kiusujuttu 
ajades. 

Saan,“ kinnitas Jürka kõhklemata. 

»Ning peale seda lähed põrgusse tagasi, mis?* 

Muidugi.” 

»Aga kui põrgus ometi selgub, et sa pole õndsaks 
saanud, mis siis?“ 

»Tulen maa peale tagasi.“ 

»Jälle Põrgupõhjale?“ 

»Ei, sest siin ei saa õndsaks.“ 

»Aga kuhu siis?” 

»Kuhu Peetrus tunnistuse annab. Võib-olla Kaval- 
Antsule.” 

»Seal olen ju mina.” 

»Sina oled siis surnud.“ 

»Kust sina seda tead?“ 

«Inimene sureb enne kui vanapagan.“ 

Inimene on igavene, kuigi sureb.” 

»Muidu ei tuleks ta põrgu, sellepärast.“ 

»Ega siis jumal inimest ometi põrgu pärast loonud.* 

«Mispärast siis?” 

»Ma ei tea, aga...“ 

»Usu, siis tead.“ 

»Et seda uskuda, peaks enne õnnis olema.“ 

Usu, siis oled.“ 

Olen õnnis ja lähen põrgu, mis?“ küsis Ants juba 
teatud ärritusega. 

»Õndsal ükskõik,“ vastas Jürka üsna rahulikult. 

«Kuidas võib inimesel ükskõik olla, kas ta läheb 
põrgu või taeva!” 

»Küllap võib, kui aga usub.“ 

»Siis on ju inimesel mõttetu uskuda.“ 

» Ongi, sest tuleb ikkagi põrgu.“ 

«Miks siis just põrgusse?“ 

»Kui mina saan õndsaks.“ 

»Aga kui ei saa?” 

Saan.“ 

See oli otse hirmus, kuidas Jürka tallas oma õnd- 
sakssaamisel, aga Antsu meelest oli veel hirmsam, et 
tema ise kippus Jürkaga vestes tahestahtmata mõtlema 
ja tundma samuti. Et iseoma mõtlemisviisi muuta, kat- 
sus ta Jürkat ta usus kõigutada. Aga see ei õnnestu- 
nud tal kunagi, amma enne sattus ta oma väidetega 
ummikusse. Kõige enam häiris teda lunastusküsimus, 
sest ikka ja jälle tõusis tal kahtlus, kummal on õigus, 
kas õpetajal või Jürkal (s. t. vanapaganal, kui ta ehk 
tõepoolest seda on): kas lunastus loeb või ei? Kumb 
neist tunneb paremini salajasi jumalariigi asju? 

Aga samal ajal läks igapäevane elu oma rada: Ants 
aina juhatas ja õpetas, keelas ja käskis ning Jürka tegi, 
ängeldes päevad ja pooled ööd. Et tema tööindu tur- 
gutada, seletas Ants mitmesuguseis teisendeis: 

»Tee nüüd, kuidas arvad, aga mina olen seda mõel- 
nud ainult sinu kasuks. Sa kinnitad ju alati, et tahad 
õndsaks saada, aga õpetaja ütleb, et kõige kergemini 
saab õndsaks tööga. Alles hiljuti pidasime kahekesi 
aru, et kuidas küll sinu põlve pisut kergendada, aga 
õpetaja arvas, et muidu ju võiks, ainult kuidas jääb 
õndsakssaamisega. Tahad sa tingimata seda, siis...“ 

«Mina tahan,“ kinnitas Jürka Antsu sõnade vahele. 

»Siis pole parata, arvab õpetaja, peab edasi rüh- 
meldama, töö viib su turra keha kas või läbi nõelasil- 
magi taeva.“ 

»Mina lähen põrgu.“ 

»Õndsal on ju ükskõik kuhu,” kordas Ants Jürka 
oma SÕNu. 


«Ükskõik,“" lausus Jürka nõustuvalt ja küsis natu- 
kese aja pärast: ,, Nii et mida raskem töö, seda rutem 
õndsaks?" 

«Mida raskem töö ja mida rohkem tööd, seda ru- 
tem,“ vastas Ants. ,,Sest kui lunastus ei loe, siis tuleb 
selle asemele töö.” 


Ja Jürka töötas. Ta kaevas kraavi, juuris puid, 
raius mättaid, lõhkus ja rükkis kive, tegi uut põldu, 
laastas heinamaad, nagu Ants seda talle kätte juhatas, 
suurendas karja laudas ja laste arvu toas. Mõned neist 
surid haigustesse, teised leidsid õnnetut otsa, nagu see 
väike, kes istus Jürka juures mättal, kus uss teda ham- 
mustas. Teda oleks võidud ehk päästa, aga keegi ei 
pannud üldse midagi tähele. Nähti ainult, et laps muu- 
tus uniseks ja jäi mättal magama. Noh, seal ta siis 
Jürka enda juures magaski, kui see juuris puid ja mät- 
taid, ning lõpuks ei ärganudki oma magusast uinakust. 
Keegi ei leinanud teda õieti, sest selleks polnud aega, 
või kel oli aega, sel polnud leinaks aru, nagu teistel 
väikestel õdedel-vendadel. 


Rohkem meelehärmi oli vanemate ja suurematega. 
Noore Jürka käsi käis alguses Antsu juures hästi, sest 
tal oli hakkamist ja taipu. Sellepärast pandi ta poodi, 
mis asus teelahkmele ehitatud majas. Aga siis läks 
noore Jürka elu viltu, nagu lasuks sellel majal mingi 
vanne. Häda oli selles, et siin nägi teda Antsu tütar 
Eleonore, kel oli koolivaheajal poodi asja. Samuti sai 
Jürka siin vastamisi ka noore Antsuga, kes ei kannata- 
nud, et tema õde vahetas mõnikord paar sõna Jürkaga. 

5 As 


«Minu õde jäta rahule või muidu...“ ütles noor 
Ants ja tõstis keppi. 

Ütle parem oma õele, et ta minu rahule jätaks," 
vastas noor Jürka. 

«Pea oma häbematu suu, sa vanapagan!“ karjus 
noor Ants ja läks. 

Aga järgmisel päeval ilmus preili Eleonore jällegi. 
Ta nõudis kaupa ainult noorelt Jürkalt. 

,,Sa oled eile minu vennale öelnud, et ma ei anna 
sulle rahu,“ ütles Eleonore. 

«Preili vend ütles, et ma ei anna preilile rahu,“ vas- 
tas noor Jürka. 

Ütles ta seda?“ 

«Ütles: minu õde jäta rahule või muidu...“ 

«Mis muidu?" 

«Ma ei tea. Noorhärral oli kepp käes.“ 

»Tahtis ta sind sellega lüüa?" 

«Tehku ainult proovi!“ 

«Ähvardad sa minu venda või?" 

»Ei, ma ainult ei karda teda.“ 

Ta on väga tugev, usu. Tema vastu ei saa keegi.“ 

«Mina saan.” 

«Sa pole ju veel katsunud.“ 

«Mul on sarved peas, sellepärast.” 

Eleonore pistis laginal naerma. See juhtus preiliga 
nii harva isegi omasuguste seas, rääkimata sellest, et 
isa palgaliste keskel. 

«Miks preili naerab?“ küsis noor Jürka. 

«Sa oled nii naljakas!“ Ja preili naeris veel kord. 

"Ma pole üldse naljakas.“ 

«Ja sul on tõesti sarved peas?" 

»Päris tõesti.“ 

Preili vahtis poisile natuke aega tõsiselt otsa ja 
tema muidu nii selged silmad kattusid nagu kerge udu- 
vinaga, seda küll üürikeseks, kuid ometi, nii et noor 
Jürka pani seda tähele. Eleonore nõudis veel midagi 
ja kui poiss seda värisevate sõrmedega — Jürka tun- 
dis, et ta sõrmed kipuvad värisema — paberisse mässis 
ning sidus, ütles preili talle tasakesi sootu ükskõikse 
näoga: 

»Täna öösel rukki ääres vastu metsa.” 

«Ütles, viskas pea selga ja jättis teistele head 
päeva, mitte aga Jürkale, nagu poleks teda olemasti. 
Eleonore viimased sõnad kumisesid poisil kõrvus, ilma 
et ta alguses oleks taibanud nende mõtet, siis aga ar- 
vas ta äkki, et ta mõistab kõik. Ja öösel läks ta rukki 
äärde. Aga Eleonore asemel ilmus pika ootamise peale 
noor Ants, hea tümikas käes. 

«Mis sa südaöösel siin vedeled, päeval siis silmad 
kinni. Mine minema!“ karjus ta poisile. 

»Ei lähe,” vastas see. 

Noor Ants tõstis tümika, et lüüa, aga Jürka püüdis 
langeva käsivarre õigel ajal kinni ja väänas noorhär- 
ral tümika käest. Nüüd pani see rusikad mängu, sest 
ta oli linnas poksi õppinud, kuid varsti leidis ta enda 
selili rukkist. Ta tõusis jalule ja proovis uuesti, tule- 
mus endine. Nüüd läks ta sajatades minema. 

Möödus mõni päev, enne kui Eleonore näitas poes 
nägu, siis ilmus ta tükki šokolaadi saama. 

«Miks sa siis ei tulnud?“ küsis ta noorelt Jürkalt. 

»Ma olin seal,” 

»Et minu vennaga kakelda? Häbi!“ 

«Tema kakles minuga.“ 

»Ja kaklemine oli tähtsam kui mina, mis?” 

»Preilit ei olnud ju.“ 

Või ei olnud! Täna sealsamas.“ 

Noor Jürka pidas aru, kas minna või mitte, sest ta 
ei teadnud, kas Eleonore räägib tõtt või veab ta teda 
ninapidi. Lõpuks ometi võttis minemiskirg võimust ja 
Jürka läks jällegi öösel rukki äärde. Täna oli noor 
Ants kahe kaaslasega, mõlemad parajad poisid. Jür- 
kat nähes karjus Ants kohe: 

jälle oled sa siin! Tee, et sa minema saad!“ 

Ja veel enne, kui Jürka jõudis midagi vastata või 
teha, kargasid nad kolmekesi talle kallale. Aga nüüd 
süttis noores Jürkas tuline viha, miks kolm tulid ühe 
vastu. Ja sellest hoolimata, et ta sai hulk siniseid 
muhke, peksis ta lõpuks kõik kolm läbi, nii et nad pi- 
did üksteise järel sääred tegema. 

Järgmisel päeval kutsuti noor Jürka vana Antsu 
ette. 

»Miks sa, koer, noorhärrat peksid?“ küsis see. 

«Tema peksis mind.“ 

»See kulus sulle ära, sest mis sa tallad öösel seal 
rukki ääres. Aga noorhärra on vigastatud, selle eest 
tuleb sul vastust anda.” 

«Nad tulid kolmekesi mulle kallale,“ kaitses end 
noor Jürka. 

»Sina läksid neile kallale, kõik kolm tunnistavad.“ 

»Siis nad valetavad.“ 

»Seda me näeme, kes valetab. Aga ütle ometi, mis 
sa otsid südaöösel sealt rukki äärest?” 

«Preili kutsus.“ 

»Misuke preili?“ 

«Preili Eleonore.“ 

«Sina häbemata jõmpsikas!” karjus Ants ja laskis 
oma ainukese tütre kutsuda, et teda silm silma vastu 
panna noore Jürkaga. Aga Eleonore viskas pea selga 
ja ütles isale: 

»Oled sina ka! Niisuguse asja pärast mind kut- 
suda! Nagu oleks ma aru kaotanud!“ 

»Kas kuulsid?“ ütles Ants, kui Eleonore oli läinud, 
ilma et oleks heitnud Jürkale ainustki pilku. 

»Kuulsin,” vastas noor Jürka. 

»Olekski metsik, kui minu tütar...” 

»Preili tahtis näha, kas mul on sarved peas, selle- 
pärast,” vastas noor Jürka. 

»Ja selleks kutsus sind südaööl rukki äärde, mis?” 

«Milleks siis.“ 

»Et sulle lasta su totruse ja häbematuse eest kere 
peale anda, selleks.“ 

«Noh, kui nii, siis on kõik korras. Teised said 
sama palju kui mina.“ 

Aga sina lähed veel pulkade taha, seda pead 
teadma.“ 

«Kui mina lähen pulkade taha, siis löön ma ühe 
neist kolmest maha, kes mulle rukki ääres kallale 
tulid.“ 

»Ah sa ähvardad veel!“ 

»Ei ähvarda, ma ütlen ainult, mis sünnib.“ 

Sa oled vanapagan, nagu su isagi.“ 

»Olengi, miks muidu sarved peas.“ 

Ants jättis poisi sinnapaika. Mõne päeva pärast 
ilmus Eleonore jälle kauplusse. Ta oli kõrk ja uhke, 
aga viibis kauemaks, kui ehk vaja. Viimaks leidis ta 
paraja silmapilgu, et Jürkale öelda: 

Sa oled ka isale rääkinud, et sul sarved peas.“ 

«ta ei uskunud muidu, et preili mind rukki äärde 
kutsus.” 

Kas siis uskus?” 

»Siis uskus.“ 

«Mis ta ütles?“ 

«Et preili kutsunud mind rukki äärde keretäit 
saama.” 

«Isal võib olla õigus, aga võib olla ka mitte.” 

alsal pole mitte õigus.“ 

»Ära ole nii kindel.” 

»Ma tean, mis ma tean.” 

«Mis sa siis tead?” 

»Et meeldin preilile natukene.“ 

«Või natukene. Ei tea miks?“ 

»Et mul sarved, sellepärast.” 

»Oinal on ka sarved.“ 

«Need sarved on oina peas.“ 

Sa oled vastik!“ 

See tuli nii südamepõhjast, et kostis nagu ussi sisi- 
semine, ja järgmisel silmapilgul oli Eleonore läinud. 

XII. 


Kui Jürka oli Põrgupõhjal hulk uut põldu ja heina- 
maad juurde teinud, nagu talle kätte näidatud, hakka- 
sid selguma need plaanid, millest Ants oli targu rääki- 
nud juba aastate eest. Ka nüüd ei tulnud ta oma ka- 
vatsustega ilma pikemata välja, vaid ajas asju ääri- 
veeri. Ta hakkas sellest, et seletas: Põrgupõhjale tu- 
leks uued eluhooned ehitada, sest nüüd pole enam 
endine aeg. Aga ta arutas pikalt ja laialt, kuhu küll 
need uued hooned paigutada, sest vana hoonete koht 
polnud Antsu arvates sünnis. Põhjendused? Oo, Ant- 
sul oli hulk põhjendusi! 

Esiteks: hooned peavad olema suurima töö- ja tege- 
vusala keskpaigas. Vanad olid seda omal ajal, aga 
nüüd on see keskkoht uute põldude ja heinamaade 
tõttu kaugemale metsa poole nihkunud. Sinna peaksid 
ka minema uued hooned, liiatigi et Antsul on plaan 
metsast ja rägust veelgi uusi maid juurde teha. 

Teiseks: kahju oleks hoonete alla raisata paremaid 
põllu- ja aiamaid, mis asuvad vanade hoonete all ja 
ümbruses. Kõiki asju peab võtma ja vaatama tulu sei- 
sukohalt ja kui seda teha õigel ajal õieti, siis võib sa- 
gedasti ühe hoobiga lüüa kaks kärbest: võib saada 

uued eluhooned ja võib saada hulk head põllumaad 
vabaks. 

Kolmandaks: Jürka on ikka armastanud metsa lähe- 
dust ja rahu, lindude laulu ja loomade häälitsust, mida 
tõendab seegi, et ta on hakanud vanade hoonete ümb- 
rusesse puid istutama. Aga milleks puid istutada, kui 
neid kasvab veel vabas jumala looduses niikuinii. Selle 
asemel et katsuda metsa tuua majale lähemale, võib 
lähendada maja metsale. See on palju lihtsam. Ise- 
asi, kui metsa enam ei oleks, siis oleks muidugi hoopis 
iseasi. Ja et see aeg varsti tuleb, selles Ants ei kahtle, 
sest inimene armastab sae- ja paberipakke, palke, latte, 
roikaid, teibaid, liipreid, aiavitsu ja jõulupuid rohkem 
kui metsa. See tuleb peaasjalikult sellest, et elava 
metsaga on raskem äri ajada kui surnud puuga. Mui- 
dugi, ka elavat metsa võib hinnata kui varjuandjat 
kuuma päikesega ja kui tuulevarju külmaga, aga, 
noh, mis on see surnud puu väärtuse kõrval. 

Inimesega on otse vastupidi: temaga on elavalt 
palju kergem tulu saada kui surnult, kuigi ka surnu- 
tega võib pisut äri ajada, tasandades neile teed tae- 
vasse, müües neile puusärke, hauaplaate, pärgi ja lilli, 
ehitades neile au- või mälestussambaid, lahates neid 
või kirjutades nekrolooge. Aga see kõik pole ometi 
elava inimese kõrval midagi. Et sellest õieti aru saada, 
mõelgem kas või tänapäeva suurimale ettevõttele — 
sõjale! Kuidas tahaksite surnud rakendada sõjavankri 
ette? See oleks sama võimatu nagu kaevikute ehita- 
mine elava metsaga. Nõnda siis — surnud puu ja elav 
inimene, need on kooskõlas. Kui aga ometi leidub 
mõni, nagu on seda Jürka, see Põrgupõhja vanapagan, 
kes elava inimesena armastab elavat metsa, siis see 

kasutagu juhust, kuni on veel aeg, ja ehitagu oma elu- 
ase võimalikult metsa lähedusse. 


Neljandaks — jah, Ants rääkis Jürkale ka neljan- 
daks ja viiendaks, isegi mõne sõna kuuendakski, aga 
pole mingit erilist põhjust seda kõike meenutada, sest 
asja mõte jäi ometi samaks: uued hooned pidi ehita- 
tama metsa äärde. Ja sinna nad ehitatigi ning Jürka 
pidi vanad ära koristama, nende asukohagi puhastama 
ja siledaks tegema, et seal oleks hea künda ja äestada. 
Aga Jürka ise sai seda ainult paar aastat teha, siis lei- 
dis Ants, et Põrgupõhja oma suurusega hakkab Jür- 
kale üle jõu käima ja sellepärast peab asja kuidagi 
teisiti korraldama. Jürka katsus küll sellele vastu 
vaielda, öeldes, et tal pere kasvab ja tööjõud suureneb 
aastast aastasse, aga Antsu ei suutnud see veenda. 
Sellepärast otsustas ta lõpuks osa Põrgupõhja maid, 
muu seas ka vanade hoonete aseme ja ümbruse oma 
kätte võtta. See oli seda loomulikum ja arusaadavam, 
et vaheajal oli Ants uusi maid juurde muretsenud, nii 
et tema päristalu liitus nüüd juba otseselt Põrgupõh- 
jaga. Oma uut sammu põhjendas Ants Jürka kasuga, 
seletades: 

»Põrgupõhja pole ju enam see, mis ta oli siis, kui 
siia asusid. Pealegi said sa ka uued hooned. Nüüd 
peaksin su rendi ja muud kohustused mitmekordseks 
tõstma. Aga see läheks sul ju raskeks kanda.“ 


»Ssa oled renti niikuinii mitu korda tõstnud,” kat- 
sus Jürka vastu vaielda. 


»Aga see on ju loomulik, sest kõik tõuseb, niisiis ka 
rent. Täna jumalat, et sul on minuga tegemist, muidu 
oleks asi kümme korda hullem. Nii et sinu põlve ker- 

gendamiseks võtan osa Põrgupõhja maid oma kätte 
1:10 

"Aga kas jätad rendist ja teost ka alla pisut?“ 

«Jätaksin heameelega, aga mitte kuidagi ei või, sest 
sa mõtle ometi, mis kulud olid uute hoonetega. Aga 
ära muretse, Jürka, sest metsast ja rägastikust võid sa 
uut maad niipalju juurde teha kui süda kutsub. Ning 
sealt saad sa head maad, seda pea meeles.“ 

Ja saigi, sai nii head, et Ants leidis mõne aasta pä- 
rast võimalikuna Jürkal jällegi renti tõsta. Aga kui see 
kippus nurisema, ütles Ants talle nagu arusaamatuses 
ja jahmunult: 

«Küll oled sina ka imelik! Kogu maailm rõõmus- 
tab, et elu läheb tõusuteed, aga sina aina kurdad ja nu- 
rised. Pea meeles, mis ma sulle ütlen: kui kogu ilm 
tõuseb, siis tõuseb ka meie rahvas ning ühes temaga 
Põrgupõhja, sest sina üksi ei suuda tõusuteel takistu- 
seks olla. Või arvad sa, et meie üksi oleme nii vilet- 
sad, et ei suuda ajaga kaasa minna? Kuhu jääb siis su 
rahvuslik uhkus ja hingeõnnistus?“ 

«Kas siis uhked saavad õndsaks?“ küsis Jürka, kes 
oli juba veendunud, et küllap Antsul on muidugi tõu- 
sutee asjus õigus. 

»Mitte uhked ei saa õndsaks,“ seletas Ants, ,,vaid 
need alandlikud ja ohvrimeelsed, kes võitlevad oma 
rahva suuruse ja uhkuse eest.” 

Jürka oleks tahtnud ka siin midagi vastata, aga ta 
ei leidnud sõnu. Kui ta hiljem rääkis Juulale rendi- 
tõstmisest, jäi see vanamehele tõsiselt otsa vahtima ja 
ütles viimaks: 

Ants tõstab ja tõstab seda renti, nagu kihutaks 
taevas teda takka.“ 

«Ants ütleb, et meie rahvas ei ole muidu suur ja 
uhke,” seletas Jürka. 

Ah muidu ei ole, kui Põrgupõhjal peab olema hästi 
kõrge rent?" 

Küllap vist.“ 

See on muidugi jälle mõni sakste tarkus. Nagu 
saaks keegi seda suurt ja uhket rahvast patta või selga 
panna. Üks on muidugi: mida kõrgem rent Põrgupõh- 
jal, seda suuremaks ja uhkemaks läheb Ants oma pesa- 
konnaga. Vaata, et Ants ise ongi see suur ja uhke 
rahvas, kelle pärast Põrgupõhja rent aina tõuseb ja 
tõuseb.” 

»Ä'ä latra, vanamoor.” 

«Mis nüüd mina, aga sina ise ju tuled ja räägid, et 
rent muud kui tõuseb aga.” 

«Muidugi tõuseb, sest kõik tõuseb, ega siis meiegi 
halvemad ole, ütleb Ants.” 

«Sul ikka see Ants ees ja taga, nagu saaksid tema 
läbi õndsaks.“ 

»Aga kelle läbi siis?“ 

»Oma töö ja vaeva läbi.” 

Aga kes annab töö ja vaeva?“ 

»Noh, selle annab muidugi Ants. Nii et kui nõnda 
võtta, siis saame muidugi Antsu läbi õndsaks.“ 

«Seda minagi. Sellepärast ära laida Antsu, tema on 
kuldaväärt mees.“ 

Ja seda Ants tõepoolest oligi. Tema soetas endale 
aina uusi ettevõtteid ja masinaid, nii et kuigi Juula 
oleks iga aasta kas või kaksikuid ja kolmikuid ilmale 
kandnud, ikka oleksid nad Antsu juures tööd leidnud. 
Aga noore Jürka saatis ta poest minema, sest see oli 
pidanud noore Antsu peksmise pärast kinni istuma ja 

nõnda polnud ta enam sünnis rahva teenimiseks. (Ants 
nimelt pani väga suurt rõhku sündsusele ja kõlblusele.) 
Õieti oleks pidanud ta teenistusest hoopis vallandama, 
aga vana Jürka pärast ei teinud ta seda. 

»Ma ei taha su ausat nime määrida,“ seletas Ants 
Põrgupõhja Vanapaganale. ,,See võiks ka takistada 
sind õndsaks saamast. Aga tänapäeva noorsugu on 
tõesti käest ära, mõtlen mõnikord päris murega, mis 
sellest maailmast ja meie rahvast nõnda küll saab! 
Praegu avame igapäev mõne mälestus- või ausamba, 
aga kellele ehitame neid tulevikus, kui noorsugu muu- 
tub nii riivatuks? Mis saab meie rahvast ja tema kuns- 
tist, kui pole enam kedagi, kes vääriks ausammast? 
Kuidas kasvatada uut noorsugu ja keda seada talle ees- 
kujuks?" 

«Eeskujuks oleme ise,“ arvas Jürka. 

Eeskujuks kõlbavad ainult surnud, sest elavate' ' 
eeskujudega on ikka kurb lugu. Noorsoole tuleb õpe- 
tada tööarmastust, karskust, kasinust, lihtsust, ausust, 
aga elav inimene tahab lillutada, üleaisa lüüa, pisut 
varastada, valetada ja petta, sest muidu ta ei tunne, et 
ta on inimene, peab ennast ehk loomaks, taimeks või 
kiviks.“ 

Küllap vist,” lausus Jürka, nagu mõistaks ta Antsu, 
ja lisas natukese aja pärast: ,Küll on see ilmaelu siis 
õige hull, kui ta nii hull on.“ 

«Aga mis sa siis arvad,“ rääkis Ants veendunult. 
»Põrgupõhjal on sellega võrreldes elu ja olemine alles 
kuldne, sest siin pole ausambaid ega kedagi. Inimene 
elab iseoma mina järgi. Sellepärast on üsna asjatu 
mõelda, nagu võiks siin veel kergem ja lahedam olla. 
Kust ta saab siis olla, kui mujal ilmas on veel hullem.” 

»Seda minagi eidele, aga Juula arvab, et sina tahad 
saada õndsaks, sellepärast kergitad renti iga paari 
aasta tagant.” 

»Ei, Jürka,” vaidles Ants vastu, ,,nii see küll ei ole. 
Renditõstmisega üksipäinis taevasse ei saa. See võib 
ennem põrgu viia.” 

«Kuis nii põrgu?“ 

»Aga kui ma liiga tõstan, siis see on ju patt ja patt 
viib põrgusse. Sellepärast pean ma igakord, kui tuleb 
rendi tõstmine, hästi järele mõtlema, kas see on õig- 
lane või on see patutegu, nii et viib mu põrgusse. Ja 
kui on vähegi kahtlust, et tõstmine pole õiglane, siis 
jätan ma ennem tõstmata, sest nii tobe ma ometi ei ole, 
et hakkaksin Põrgupõhja rendi pärast põrgu minema. 
Nõnda siis võid sa rahuliku südamega kindel olla, et 
iga renditõstmine on hoolega järele kaalutud, nii et 
selle vastu ei peaks sinul endal ega kellelgi teisel mi- 
dagi ütlemist olema.” 

SOSOO, Või nii,” arutas Jürka endamisi kuuldavalt, 
»nii et kui liig kõrge, siis patt ja põrgu.“ 

»Siis patt ja põrgusse,“ kinnitas Ants. ,,Aga ära sa 
seda kurjasti katsu tarvitada.” 

»Kuidas kurjasti?“ küsis Jürka arusaamatuses. 

»Väga lihtsalt: sa hakkad mulle kõrgemat renti 
maksma, kui mina nõuan või kui õiglane, ja kui mina 
selle rumalast peast vastu võtan, siis teen ma pattu ja 
lähen põrgu.” 

»Tuled minu juurde.“ 

»Tulen sinu juurde, kui sa juba seal oled, aga kui 
ei ole, siis pean ootama, kuni tuled.” 

Need Antsu seletused rendist, patust ja põrgust 
andsid Jürkale palju peamurdmist. Kui naljakad ja 


172 


keerulised on ilmaasjad! Ei saa vabalt rentigi tõsta, 
kohe on patt ja põrgu. Muidugi mõista, rendiga Ants 
end põrgusse meelitada ei lase, selleks on ta liiga ka- 
val, seda usub Jürka. Aga ega temagi ole tänapäe- 
vane, ta on nii mõndagi näinud ja kogenud. Kui ei saa 
Antsu sisse vedada rendiga, siis ehk mõne muu asjaga. 
Tuligi paras juhus. Nagu juba tähendatud, tahtis Ants 
osa Põrgupõhja põldu ja heinamaid oma kätte võtta. 
Aga paariaastase katsetamise järel otsustas ta asja 
teisiti: ta pakkus neid maid Jürka kätte nuumale — 
kahasse, kolmeks või kaheks ja kolmeks, nagu põllu- 
lapp või heinamaatükk oma headuselt juhtus olema. 
Siin oligi paras silmapilk, kus Jürka arvas Antsu tüs- 
sata võivat: kui mõõtis tema osa vilja välja, valis ikka 
kõige jämedamad terad, kuna enesele jättis kesisemad 
ja kergemad, ja kui tegi Antsule määratud heinasaa- 
dusid, siis pani paremad heinad ning suuremad käpu- 
täied. Juula, nähes vanamehe toimingut, ütles: 

»Sa annaksid aina kõik Antsule.” 

»Sillutan talle põrguteed,” vastas Jürka muheldes. 

Sa ei saagi muud, kui vaevad oma südant taeva ja 
põrguga.“ 

"Aga mis ma siis siia maa peale tulin?" 

«Muretse ise oma põrgu eest, Ants muretseb oma 
eest niikuinii.“ 

Aga ei, et oleks kindlam, siis Jürka muretses ka 
Antsu põrgu eest, kus aga vähegi võimalik: tegi tööd 
rohkem, kui oodati; tegi suuremad haokood, kui nõuti; 
raius ja teritas rohkem teibaid, kui kokku lepitud; ha- 
ris rägastikust rohkem maad üles, kui loodeti. Nõnda 
kadusid Põrgupõhjal päevad ja aastad nagu lained me- 
rel. Aga siis sündis midagi, mis segas rahulikku aren- 

gut: noor Jürka läks tehases kättpidi masina vahele ja 
kaotas parema labakäe ühes sõrmedega, järele jäi 
ainult käsivarrenui. Kui arst oli ta käenuia kinni si- 
dunud ja noor Jürka lamas asemel, tuli preili Eleonore 
teda vaatama. Kedagi ei lastud haige juurde, sest ta oli 
rahutu, kippus ajuti märatsema, kuigi palavik polnud 
sedavõrd kõrge, aga preili lasti ometi, sest temast loo- 
deti rahustavat mõju haigele. 

«Te aina kipute kaklema,“ ütles Eleonore noorele 
Jürkale. 

«Mitte mina, vaid teised minuga,“ vaidles Jürka 
vastu. 

«Aga miks te tahate siis üles tõusta?“ 

»Mis ma siis tühja laman.“ 

«Te olete ju haige.“ 

»Ma ei ole haige, mul on ainult parem käsi otsast 
ära.” 

»Kas sellest ei aita veel?“ 

»Ei, sellest ei aita, võtku ka teine käsi, võtku ka 
pea! Ja kuiteised ei võta, siis võtan ise.“ 

Ega siis teised su kätt võtnud, masin tegi seda.“ 

«Noh, siis las võtab masin ka teise käe ja pea.” 

»Ühe käega on ju parem kui käteta.“ 

«Peata on kõige parem.“ 

»Sul pidid ju ikka sarved peas olema, kuidas sa siis 
raatsid sellist pead kaotada?“ 

Viimastele sõnadele jäi noor Jürka vastuse võlgu, 
nagu peaks ta neid kurjaks pilkeks, millest ühe käega 
mees möödub vaikimisega. Üldse muutus ta äkki sõna- 
kehvaks. Preili ja kõik mõistsid seda kui rahunemist. 
Ja et see oleks täielik, lubas Eleonore homme jällegi 
Jürkat vaatama tulla. Aga öösel, kui kõik magasid ja 


174 


(i 


temagi teeskles rahulikku und, poos ta enda toas 
konksu otsa, mis oli seina sees, pealegi veel nõnda, et 
kui ta hommikul leiti, seisis poomisnöör üsna lontis, 
nagu kõik suust suhu saladuslikult kinnitasid. Kuidas 
võib küll inimesel nõnda hing seest välja minna? imes- 
tati. See ei või õige asi olla. Nõnda oli kõigil selge, 
et poomise juures pidi vanakuri või tema sellid män- 
gus olema. Kindlasti! Ja varsti olid sellekohased 
tõendusedki käepärast. Sest ravitseja, kes hommikul 
Jürka leidis, minestas esimesel silmapilgul ja toibudes 
kuulnud ta selgesti, kuidas rippuva noormehe kohal 
löönud nagu laulmahakkav kukk selja peal tiibu kokku 
— eks see olnudki vanapagan. Sest tema ilmub poonu 
hinge järele ikka kukena, kes plaksutab rõõmu pärast 
tiibu, enne kui algab oma lendu põrgu poole. 

»Tule jumal appi!“ hüüdis Juula, kui ta seda kõike 
kuulis. ,,Mis see siis nüüd ometi kõik on! Kuis siis 
Vanapagan, kui meie magasime öö otsa ühe teki all! 
Ja ega siis ometi ükski isa ise oma lapse hingekest lähe 
püüdma.“ 

Aga et kahtlus näris ta südant, rääkis ta asjast ääri- 
veeri ka vanale Jürkale endale, et kuidas see siis nüüd 
on nende kuketiibadega poodud noore Jürka pea ko- 
hal, kes neid seal plaksutas, kas tema, vana Jürka, see 
Vanapagan, või keegi muu? Jürka kuulas asja hästi 
järele ja ütles siis: 

»Ega ma siis praegu vanapagan ole, kuis ma siis 
kuke tiibu lehvitan.“ 

»Aga kes siis tegi seda?“ küsis Juula. 

»Kust mina seda tean.“ 

»Kes siis peab teadma?“ 

»Ma ei tea, kes peab.” 

Sa oled ju vanapagan.” 

Olen." 

»Noh, siis ikkagi sina, teist ju pole kedagi.“ 

«Aga praegu olen ju inimene, kuis siis kuke tiivad.” 

«Ei mina tea.“ 

»Ma ka ei tea.“ 

Aga poisist oli mõlemal kahju, Juulal kui ka Jür- 
kal. Oli teine terase loomuga, mitte niisuke nagu see, 
kes kodus, et nosib ja nohiseb omaette, temast oleks 
võinud midagi saada. Halb oli ka see, et Ants pahan- 
das. Ta ütles Jürkale: 

»Rikud oma poisiga minu head nime. Sa kuula, 
mis nüüd öeldakse: Vanapagan käib minu juures oma 
kuketiibu lehvitamas! Kõik süüdistavad masinat. Aga 
mina ütlen: inimene on süüdi, sest temal on aru, mitte 
masinal.” 

«Küllap vist,“ lausus Jürka nagu nõustudes. 

«Ei pea masinale nii ligi minema, ei pea oma sõrmi 
vahele toppima, ei pea...” 

Ei pea,” kordas Jürka. 

Õieti peaksid sa mulle kahjutasu maksma, et su 
poeg oma hooletusega nõnda mu masina ära retsis, aga 
sinult pole ju midagi võtta. Sest mõtle ometi: nüüd ei 
taha enam keegi selle masina ligi minna, öeldakse — 
võtab käed ja jalad otsast. Mõni arvab isegi, et kui 
saab pea pihku, siis võtab ka selle. Ma ütlen küll, et 
kuis siis ka jalg ja pea, kui alles ainult käsi ja seegi 
sellepärast, et inimene ise on nii hooletu, ei hoia end, 
ei vaata ette. Aga nemad ikkagi oma edasi — võtab 
ka jala ja pea, anna aga kätte. Noh, mis ma nüüd pean 
tegema, kui tõrgutakse masina juurde minemast? Ise 
ma ei saa ju masinapoisiks hakata, sest mul on muud 

tegemist. Oma poega sinna panna on võimatu, sest 
teda on linnas hädasti vaja. Minister ise öelnud, et 
kui noor Ants, s. t. minu poeg läheb ära maale, siis jääb 
linnas kõik seisma, sest pole kedagi, kes täidaks tema 
aset. Nii et, tähendab, asendamatu tööjõud, öelnud 
minister, nagu jutustanud ministriproua kohvikus, sest 
ministril endal pole aega seda jutustama minna. Selle- 
pärast mõtlesin ma, et kuna kõik see jant sündis sinu 
poisi hooletuse läbi, kas sa ei annaks siis oma teist 
poissi mulle masina juurde, ainult sina kui isa peaksid 
ise talle südame peale panema, et ta, jumala pärast, 
sama hooletu ei oleks nagu see Jürka. Mis sa arvad, 
kuidas oleks su teise poisiga?” 

»See ju tossike, retsib su masina teist korda ära.“ 

Ega ma seda kaksikvenda mõtle, vaid nooremat, 
Kustat või mis ta sul on.“ 

Sel ju alles varsahambad suus.“ 

»Ei sest ole ühti! Mida nooremalt algab, seda kiire- 
malt õpib. Sest ega masin vaja rammu. Nüüd pole 
enam endine aeg, et inimene teeb ja näeb vaeva, kõik 
teeb masin ja üsna ilma vaevata, ainult et peab hoolas 
olema, hästi hoolas. Ja nooremad on hoolsamad kui 
vanemad. Uks on ka kindel, et kui Jürka oleks mõni 
aasta noorem olnd, siis poleks ta selle tühja ühe käe 
pärast hakand enesele salaja nööri kaela panema, nagu 
varas öösel...“ 

Antsu pika jutu tagajärjeks oli see, et Jürka laskis 
minna oma Kusta talle masinapoisiks. Polnud teine 
küll veel päriselt täisealine ja oleks kulunud endalgi 
kodus ära, aga mis teha, Ants oli kitsikuses ja teda pidi 
hädast välja aitama, nagu tema oli sagedasti aidanud 
Jürkat. Enne Kusta minekut panid Jürka ja Juula 

üheskoos talle südame peale, et ta oleks hästi ettevaat- 
lik, sest muidu tulevad neil jällegi Antsuga sekeldused 
ja pahandused. Aga mis peaasi: mitte kohe nööri kaela 
panna, nagu tegi seda Jürka, sest ka ühe käe või jalaga 
võib elada, kui ära harjub. Sõjast tuleb niisukesigi, kel 
mõlemad käed või jalad vajaka, aga sest pole ühti, ela- 
vad ilusasti edasi. Ja ega sõda sellepärast või pida- 
mata jätta, kui tarvis pidada on. Pealegi, Jürka oli 
kange südamega, sest tema oli esimene poeg, aga Kusta 
pole esimene ega kedagi, nii et tema ärgu tehku Jür- 
kale järele. 

«Mis te tühja niipalju oma suud kulutate,“ vastas 
Kusta lõpuks hoolitsevaile vanemaile, ,,ega mina ole 
esimene, kes läheb Antsule masinapoisiks. Ja ega ma- 
sin tule inimese kallale, kui ise eemale hoiad.” 

Seda Antski,“ lausus Jürka. 

Nõnda läks Kusta kodust hukkunud venna asemele, 
ja nagu kõigile näis — läks heameelega, rõõm ja äre- 
vus südames. Teistesse lastesse see ei mõjunud pele- 
tavalt, vaid nakatavalt: ka nemad oleksid tahtnud 
minna. Eriti kibeles vanem tütar Maia. 

»Tütred peavad koju jääma,“ seletas Juula. ,,Ne- 
mad lähevad siis, kui tuleb mees järele.“ 

Aga kui mees ei tule?“ küsis Maia emalt. 

»Küll ta tuleb, kui oled viks laps.“ 

Ma pole ju enam laps, leer juba seljataga.“ 

»Mis sest leerist, kui pole veel kahekümnenegi.” 

Aga ei aidanud ema seletused, Maia kippus kodust 
minema, rääkides sellest vahetpidamata kuni tüütuseni. 

Mõni oleks su nagu suu või silmaga ära teind,” 
ütles Juula kord. 

»Ega tea, ehk ongi,” vastas Maia. 

»Kuule, tüdruk, kellega sa oled rääkind, keda 
näind?“ küsis ema nüüd nagu hädaohtu aimates. 

»Ei kedagi,“ vastas tütar. ,, Aga Juuli on juba lee- 
riealine, mind pole niikuinii enam kodus vaja.“ 

»Ä'ä aja lapsejuttu. On sind vaja, on Juulit vaja, 
on teisi kõiki vaja.” 

Aga noor Ants ütles, et...” 

»Armas aeg, kus sa teda nägid?“ küsis ema hir- 
munult. 

Ega mina näind, vaid tema nägi mind.“ 

«Kus siis?“ 

»Kartulimaal.“ 

«Mis tema seal otsis?“ 

»Ütles, jänes joosnud kartulivagudesse.“ 

»Oli ta siis jahil või?“ 

»Aga muidugi! Püss oli teisel seljas ja...“ 

»Ja mis sina kartulimaal tegid?“ 

«Võtsin supikartuleid, sa ju ise ütlesid, et võiks 
võtta sealt metsa poolt, nii et...“ 

«Nii et tema tuli sinu juurde?“ 

«Tuli, jäi seisma ja hakkas rääkima. Oli nii lahke 
ja naeris teine, polnud õhkagi uhke, et noor Ants.“ 

Noh, nüüd ma mõistan, tüdruk, kust sul see tuli 
taga Antsu juurde minemiseks. Aga usu, laps, küll 
oled sa rumal: poisi nalja ja naeratuse pärast tahad ko- 
dust ära joosta!“ 

«Ega ma siis sellepärast, ema, vaid...“ 

»Vaid ta kutsus sind, eks?” 

«Ei. Ütles ainult, et nende tüdrukutel on hoopis 
teistsugused riided, jalas kõrge kontsaga kingad, astu- 
vad kips-kõps, kips-kõps. Mul olid jalad paljad, mul- 
lased, mustad, nagu kämbad.“ 

Maia sõnad hakkasid ema südamesse kinni, sest tal 
meenus iseenda noorus Antsu juures. Ka tema jalad 
olid seal olnud nagu kämbad, kui ta käis aida ja karja- 
lauda vahet, ja ta oli imetlenud ja kadestanud neid, kes 
olid liikunud ainult tubades, valged põlled ees, kenad 
kingad jalas. Küll oli ka tema tahtnud sinna, aga ei 
saanud, sest oli liiga tuim, tätsakas ja kohmakas, kõl- 
bas ainult mustale ja raskele tööle. Aga Maia oli teis- 
sugune, nagu poleks ta isasse ega emasse. Kuidas oleks, 
kui tema saaks Antsu tubadesse ja kõnniks seal, nagu 
kõndisid millalgi ammu need teised, keda Juula imetles 
ja kadestas? Eks ta ei teostaks siis Juula enda kuna- 
gised salajased unistused? 

Niisugused mõtted tegid Juula kuulmed oma va- 
nema tütre sõnadele palju vastuvõtlikumaks. Mis mõte 
oli lapsele nii väga seda keelata, mida ema ise ükskord 
kõigest hingest oli ihaldanud! Ennem pidi kaasa aita- 

ma, et tütar ema unistused teostaks. Nõnda ujus Maia 
varsti õnnes, sest kui ema oli tema mineku poolt, ega 
siis isagi kauemat aega vastu seisnud. Pidi ainult va- 
ruma parajat juhust, mis õnneks ei lasknud kuigi kaua 
oodata. Sügisel nimelt, kui välised tööd hakkasid juba 
korda saama, tuli Ants kord Põrgupõhjale ja rääkis, et 
tema vajavat inimest tubastele töödele, milleks Maia 
olevat nagu loodud. 

«Ainult viks ja kärmas peab olema ja vastu ei tohi 
haukuda,“ seletas Ants. 

Kus nüüd seda, armas aeg,“ ütles Juula. 

«Noh, ja siis on veel üks asi, miks ma nii mõnegi 
olen pidanud ära ajama,“ rääkis Ants nagu targu edasi. 
»Korralikud elukombed, see on peaasi. Noortel tüdru- 
kutel on ju tänapäev see hull mood, et nii kui saavad 
sakste majja, siis lähvad varsti ninakaks ja edevaks: 
tahavad olla nagu saksad. Aga sellest ei tule midagi 
muud välja, kui et viisakas tütarlaps muutub lodevaks 
ja mina pean ta ära ajama, sest minu naine ütleb alati 
— ja see on ka minu arvamine — et mina ja minu maja 
tahame Jehoovat teenida. Kes minu majas tahab tööga 
omale leiba saada, sel peavad olema viisakad ja kasi- 
nad elukombed. Kustaga ollakse väga rahul ja selle- 
pärast mõtlesin ma, et kui vend on niisuke, küllap siis 
ka õest saab asja. Pealegi oleme meie, Jürka ja Juula, 
veel vana tõugu inimesed, kes oma lapsi kasvatavad 
sõnakuulmises ja vagas kristlikus vaimus. Ja mis pea- 
asi — meie õpetame oma lapsi tööd tegema, tööd ar- 
mastama, see on peaasi. Aga — see jalg on ikka õigel 
teel, kes adra taga käib. Nii et kuis siis oleks Maiaga?*“ 

»Ei noh, mis siis ikka, kui tarvis, eks pea üksteist 
toetama,” arvas Jürka Antsu targa jutu peale. 

Ja tööinimese käed on tüdrukul, seda pole karta,“ 
seletas Juula. ,,Püüab ise, sundimist ega takkalöömist 
pole vaja, loomus juba niisuke.“ 

Küllap vist,“ kinnitas Jürka omalt poolt. 

Seda minagi olen märkinud,“ rääkis Ants, ,,ja selle- 
pärast tulin kõigepealt siia, sest töökatel on eesõigus, 
töökatel ja vooruslikel, kes tahavad õndsaks saada.“ 

Need sõnad olid nagu Jürka ja Juula suust räägitud: 
õndsaks saada, see oli peaasi, sest seda arvasid ka kõs- 
ter ja kirikuõpetaja. 

«Jah, vooruslik on meie tütar küll,“ kiitis Juula, ,,ai- 
nuke viga meie tarvis, et kipub end pisut liiga pesema 
ja klanima, kulutab palju seepi. Aga sinu juures on ehk 
see paras, sest ega seal ole see, mis Põrgupõhjal. Seal 
kõik teine elamine ja olemine.“ 

«Ikka nagu pisut oleks,“ nõustus Ants meeleldi mu- 
heldes. 

Oh, mis seda nüüd rääkida!“ hüüdis Juula. ,,Sul 
loomadki puhtamad kui mul lapsed.“ 

»Tõug niisuke, sellepärast,“ seletas Ants. ,,Hol- 
landi ja soome vahmiili.“ 

«Jah, ammuvadki teisiti,” arvas Juula. 

»Küllap vist,“ kinnitas Jürka, et ka jutust osa võtta. 

Nõnda siis oli kokkulepe saavutatud: Maia läks 
Antsu juurde tubastele töödele. Mis ta just seal tege- 
ma hakkab, polnud esiotsa kindel, aga küllap Antsul 
juba tööd leidub, kui ta tüdrukut kutsub. Juula hakkas 
unistama sellest, et mis küll oleks, kui Maia saaks seal 
mehele — mõnele hantvärgiohtu mehele või mõnele 
muule niisukesele. Sest Antsu kandis liiguvad ja töö- 
tavad igasugused inimesed. 

Aga enne, kui Maia asus teele, rääkis Juula talle 
nõnda: 

»Vaata sa, tüdruk, ette, et sul seal midagi niisukest 
ei juhtu, et...” 

«Ema, sa oled ikka naljakas," rääkis Maia vahele. 
«Mis asja minuga saab juhtuda. Ega ma ometi täna- 
päine ole.” 

»Ma mõtlen nimelt seda, et kodus kippusid ikka 
poissa magatama, nii et...“ 

«Noh, ja kas juhtus midagi? Ei ju juhtund. Mis 
siis seal targemat on.“ 

«Ehk on, tütreke. Kui vana Ants ise oli alles noo- 
rem, ei andnud ta karjatüdrukutelegi hõlpu, mis siis 
veel neist rääkida, kes olid toas.“ 

«Aga Ants on nüüd ju vana.“ 

»Aga eks poeg-Ants ole noor. See kuulukse käima 
isa jälgedes, raiskab noori tüdrukuid ja raiskab ka sinu, 
kui sa oma nahka ei hoia.” 

See ju nagu piibuork!“ hüüdis Maia ja hakkas ise 
südamest naerma. ,,Mõni mees ka! Ma tuuseldan selle 
ühe käega läbi.“ 

»Muidugi, kui tahad.” 

«Miks ma siis ei taha!“ 

»Noh, siis on hea küll. Ma ju räägin ainult selleks, 
et sa teaksid, kuidas on. Sest mina kasvasin seal ja 
nägin oma silmaga ning ega seal nüüdki targem ole, 
ikka üks ja seesama: puugivad end rammusat toitu täis 
ja siis ei tea, mis tahavad või teevad. Nõnda on seal. 
Härg hakkab ka möirgama ja täkk hirnuma, kui on hea 
ninaesine ja midagi ei tee.” 

Sa räägid, ema, nagu oleksime loomad.“ 

»Ei mina tea, mis me oleme, ma räägin ainult sel- 
lest, mis ma oma silmaga näind ja kõrvaga kuulnd.“ 

»Nüüd pole enam endised ajad,“ ütles Maia ja arvas 
sellega kõik ema sõnad tühistada. 

»Ajad on teised, inimesed endised,“ vastas ema 
tütrele. 

Nõnda lahkus Maia kodust. 

«Millal lubas vaatama tulla?“ küsis Jürka Juulalt, 
kui tütar oli läinud. 

»Kes talt seda küsis,” vastas Juula. ,,Või mis sest 
küsida. On halb, tuleb kutsumata, on hea, ei tule kut- 
sudeski, nõnda on inimesega. Ainult loom tuleb ka siis 
koju, kui võõrsil on hea.“ 

Aga Maia tuli ometi varsti ja mitte sellepärast, et 
tal oli halb, vaid et ta tahtis rääkida, kui hea tal Antsu 

juures on: kui kerget ja puhast tööd teeb, misukest 
toitu sööb, misukesel asemel magab, misukestes ruu- 
mides kõnnib, misukest peent juttu ajab. Et Maia sõ- 
nade ja rõõmu taga tõesti midagi peitus, paistis sel- 
lestki, et tal olid juba mõned uued hilbud ümber, palju 
peenemad ja kergemad kui kodust kaasavõetud. 

»Hellitavad su ä'ä, nii et sust ei saa head nahkagi,“ 
ütles Juula tütart kuulates ja vaadates. 

«Teevad tüdrukust saksa,” arvas Jürka omalt poolt. 

Mõne aja pärast, kui Maia tuli teist korda koju käi- 
ma, oli endine roosiline meeleolu nagu pisut lahtunud 
ja kodus polnud ta enam millegagi rahul, nagu oleks 
ta sellele kuri. Kui ema võttis vana lõhkise kausi ja 
tahtis sinna sisse kartuleid panna, kahmas Maia tal 
selle käest ja viskas kolinal nurka, kus see purunes 
hoopis. 

»Nõnda tehakse meil lõhkiste riistadega,” ütles 
Maia. 

«Armas aeg!“ hüüdis ema tütrele vastu, nutuvõru 
ümber suu, kui korjas kausitükke nurgast. ,,Mis sinu 
arusse on läind, et viskad kausi puruks.“ 

see oligi puru.” 

»Kus ta siis oli, kui võis putru ja kartuleid sisse 
panna, ainult suppi ja piima ei pidand teine änam.“ 

Te elate siin, nagu oleksite Noa-aegsed. Läksin 
ära, kauss oli lõhki, tulen tagasi, kauss on ikka veel 
lõhki. Ma ei kannata enam seda vana lõhkist kaussi.“ 

»Eks sa siis öelnd, et sa ei kannata, siis ma oleks 
võtt terve, mul ju on terve. Aga kass ajas juba selle 
uuest peast kohe, kui olin ta nadikaupmehelt saand, 
pingilt maha, nii et lõi teisel prao sisse, ja sest ajast 
saadik ongi ta oma praoga käind ja oleks veelgi käind, 
kui sina poleks teda sootuks puruks visand. Siunasin 
siis kassi, et kui rumal loom võib olla, ajab tühja kausi 
maha, aga nüüd tuleb välja, et oma laps veel rumalam 
— see lõhub käte vahelt. Kassil olid siis pojad, kui 
tegi tuliuuele kausile prao sisse, aga mis on sinul, Maia, 
et hakkad sihukesi tempa tegema?“ 

«Mis mul siis sinu arvates peab olema?“ 

»Ei mina tea, mis peab, aga kui sa nii peeneks oled 
läind, et kukud kodus asju lõhkuma, siis parem ära tu- 
legi koju.” 

"Ma tahan tulla.” 

"Aga mis sa siis lõhud, kui tahad.“ 

Mis ma siis pean tegema, kui ma ei kannata seda 
lõhkist kaussi?“ 

»Ära tule siia, sest siin on ka muid mõraseid asju.“ 

Ja Maia ei tulnud enam, kui oli seekord läinud, ei 

tulnud enam eluilmaski, nii et Jürka ise pidi talle järele 
minema. Sest Juula tahtis, et tema esimene tütar al- 
gaks oma igavest teekonda kodust, läbi koduuste, läbi 
koduvärava, kus oli kõndinud ja kilganud lapsena. 
Nõnda siis tuli Maial sõita esiteks kirikust kaugemale 
ja alles pärast uuesti surnuaia poole tagasi. Tulid nad 
kahekesi Jürkaga, Maia vankrivahel siruli, Jürka 
samm-sammult vankri kõrval, mõeldes ja lausudes en- 
damisi: x 

Seal ta nüüd on see inimese elu: olid mul vankrid 
puutelgedega, nüüd raudassidega, aga annaks raudas- 
sid kohe tagasi ja võtaks puuteljed, kui saaks tütre 
vankrivahel istuma.“ 

See oli õieti ainuke selge mõte Jürka peas, kui ta 
kõndis vankri kõrval ja pühkis vahetevahel silmi. Sa- 
mal ajal kodus ootas Juula ja tahtis lähemalt teada, 
mis tema Maiaga, tema esimese tütrega õieti juhtunud. 
Aga niipalju kui Jürka sõnadest võis mõista, polnud 
midagi juhtunud, tüdruk oli ainult verest kuivaks joos- 
nud. Oli pugenud kõlgusesse põhkudele ja sealt pol- 
nud enam tõusnud. 

»Mis hull veri see siis oli, et ta enam pidama ei jää- 
nud, kui hakkas kord jooksma?“ 

«Näh, tüdruku asjad olnd ju sedasi, sellepärast.“ 

»Ui aeg!“ hüüdis Juula. ,,Kellega siis?” 

»Eks küsi, ta ei vasta ju änam.“ 

»Kas siis teised ei tea?“ 

»Arvad, et ütlevad, kui teavad.“ 

«Nojah, Antsu juures on ikka nõnda, seal ei tea 
keegi õhkagi, kõik on nagu suu peale löödud. Aga kui 
nõnda, siis on ikka kas vana Ants ise või noor Ants, 
ei teiste pärast inimestel suud lukku lähe.“ 

»Kui teada saan, kumb, käänan kaela kahekorra 
nagu hanel,“ ütles Jürka. 

Vanamees, ära sa seda hullu tee, mis meist siis 
saab,“ ütles Juula hirmunult. 

»Keeran silmad kukla taha,“ teisendas Jürka oma 
mõtet. 

»Kuidas see siis nõnda tuli? Kas tüdruk tahtis oma 
koormast lahti saada või?“ 

«Küllap vist.“ 

»Ega ta siis ometi ise?“ 

»Ütlevad, et vist ise.“ 

»Mis nad latravad! Küllap oli va Kupu-Kai.“ 

»Kui Kai, siis tegi seda viimast korda.“ 

»Tüdruk oli ka rumal, toonud laps koju, ma oleks 
üles kasvatand, kas või lehmapiimaga.“ 

Küllap vist.“ 

nAga seep see on, et pole änam endised ajad.” 

»Ei vist.“ 

Juula käis omakorda Antsu juures kuulamas, et mis 
või kuidas, aga ta tuli sama targalt kui läkski. Isegi 
Kusta oli nagu suu peale löödud: Maia olnud salalik 
ja iseendas, nii et kellelgi pole aimu, kus ta käis või 
mis ta tegi. Isegi õe matusele ei saanud Kusta, nii hir- 
mus kibe töö oli teisel. 

Matusega polnud naljaasi, sest Maiat ei tahetud esi- 
otsa õnnistatud maale lasta. 


»Miks?“ küsis ehmunud Jürka. 


«Sellepärast, armas hing,” seletas õpetaja, ,,et ta 
pistis ehk ise käe oma külge.“ 

«Kindlasti ei pist.“ 

Kust meie seda teame. Ametlik uurimine pole iga- 

tahes abilist selgitanud. Mõni ehk õpetas teda salaja, 
aga et keegi oleks aidanud, seda pole teada.” 

»Ta ju ei poond ennast, et...“ 

»Käe võib oma elu külge mitmel viisil pista, aga Ju- 
malale on ükskõik, kuidas, peaasi et...“ 

»Aga ta ei teind seda ju iseenda pärast.“ 

Seda halvem: ta läks oma ihus seda tapma, kellega 
Jumal teda õnnistanud. See on hirmus kuritegu ini- 
meste ja Jumala ees.“ 

»Nii et...” 

»Nii et see on üks väga raske asi, armas Põrgu- 
põhja.“ 

Jürka istus toolile ja vahtis põrandale. Õpetaja is- 
tus teisel pool lauda tema vastas ja silmitses teda. Tal 
tuli selgesti meelde, kuidas ta millalgi seda meest oli 
kartnud, kui see kinnitas, et tema on vanapagan ja tul- 
nud maa peale õndsaks saama. Õnnis hullumeelsus! 
mõtles õpetaja. Nüüd on see mees jällegi tema juures, 
aga juba murest murtuna. Huvitav oleks kuulda, kas 
ta ikka veel end vanapaganaks peab. Aga silmapilk 
oli liiga tõsine, kui et õpetaja oleks söandanud Jürkalt 
seda küsida. Ta ütles ainult: 

»Miks sa ei taha, et su tütar surnuaia taha mae- 
takse, seal saab ta ju venna kõrvale?“ 

»Ei taha.“ 

»Aga miks siis, armas hing?“ 

Sealt ta tuleb põrgu.“ 

Kuis nii tuleb? Oled siis sina ise seal?“ 

»Aga kus siis?“ 

«Miks nõnda?“ 

» Olen ju vanapagan.“ 

»Armas hing, sa usud ikka veel seda!“ 

nlkka.“ 

«Aga siis oleks ju nii kena, kui lapsed tulevad su 
enda juurde.“ 

«Ei, õpetaja, ma tahan, et Maia saaks taeva.“ 

«Kuis siis taevasse, armas hing, kui Maia on sinu 
tütar ja sina oled vanapagan?” 

Maa peal olen inimene, Maia on inimese laps, ini- 
mene läheb taeva, kui saab õndsaks. Õpetaja, kulla- 
pai, aita Maia taeva, ta on inimene!” 

Jürka tõstis oma silmad põrandalt ja vaatas õpeta- 
jale otsa — neis olid pisarad, mis veeresid üle põskede 
pulstunud habemesse. 

Õpetaja oli oma elueal nii hirmus palju pisaraid 
näinud, et need jätsid ta üsna ükskõikseks. Ta oli aas- 
tatega otsusele jõudnud, et elu vajab niisutust nagu 
põldki, kui ta peab vilja kandma. Õpetaja leidis mee- 
leliigutust mitte pisaraist, vaid õnnelikest naeratusist, 
mis särasid mõnikord altari ees, olgu mõne noore ema 
või mõrsja huulil. Neile naeratusile vastas vana õpe- 
taja sagedasti pisaratega, aga ükski ei mõistnud, mis 
tal arus. Õpetajal on salajane lein, üteldi, sellepärast 
ei või ta teiste rõõmu ja õnne näha. Ometi polnud 
õpetajal mingit leina, ta teadis ainult, kui ruttu»muu- 
tub iga rõõm leinaks, iga õnn õnnetuseks — sellest 
tema kohatu meeleliigutus. 

Täna sündis õpetajaga siiski imelik asi: niipea kui 
ta nägi pisaraid Jürka silmis, kohe läksid temalgi sil- 
mad märjaks. Sest õpetajal välgatas peas, et tema ees 
ei istu ju inimene, vaid vanapagan, nagu Jürka seda 
usub juba kümned aastad. Aga mis siis, kui tal on nii 
kindel usk, et see võib kõikumatult kesta tuhanded ja 
miljonid aastad; et see ei vaibu igavikugi vältel, kui 

aga jätkuks elu — mis siis? Kas nii kindel usk võib 
imet teha? Kas ta võib harilikust Põrgupõhja Jürkast 
teha tõelise vanapagana? Ja kui ta seda võiks ja kui 
see tõeline vanapagan istuks tema, õpetaja ees, nagu 
istub Jürka oma sakris pea ja pulstunud habemega, 
ning paluks teda, hingekarjast, et ta aitaks tema, vana- 
pagana tütre taevasse, mis ta peaks siis tegema, kui ta 
usub ja õpetab hingeõndsust ja igavest elu? 

»Usud sa tõesti, et mina võin su tütre taevasse ai- 
data?“ küsis õpetaja lõpuks. 

Usun,“ vastas Jürka veendunult. 

»Usud sa seda kindlasti, armas hing?“ päris õpetaja 
nagu vannutades, sest tema ise kippus oma võimus 
kahtlema. Ta oli oma eluajal küll lugematu hulk kordi 
inimestele nende patud andeks andnud ja taevaukse 
nende ees avanud, aga ta oli seda teinud kui ametnik, 
kes on saanud oma võimu ülemuselt. Täna esimest 
korda tundis ta, et talitab nagu iseseisev inimene, kel 
oma südametunnistus ja otsustusvõime, ja nüüd vajas 
ta vääramatut usku. Selleks otsis ta abi mehelt, kes 
pidas end vanapaganaks. 

«Mina usun kindlasti,“ ütles Jürka sellise lihtsu- 
sega, et õpetajal kadusid kõik kahtlused. 

»Noh, siis võid oma tütre surnuaiale matta ja Jumal 
olgu talle armuline.“ 

»Küllap vist,“ kinnitas Jürka õpetaja sõnu. 

XIV. 


Mõne aja pärast, kui Maia surmale ja matusele oli 
kasvamas juba unustussammal, sai Kusta mahti koju 
käima tulla ja nüüd jutustas ta emale, et see, mis oli 
Maiaga, olnud noore Antsu töö. Kui Maia leidnud, et 
tema asjad sedasi, öelnud Ants kohe, et last ei tohi 
tulla või Maia katsugu, et minema saab. Aga kuhu 
Maia nõnda pidi minema? Mingu sinna, kust ta tuli. 
«Aga sa lubasid ju mu ä'ä võtta,” ütelnud Maia, mille 
peale Ants vastu: , Nõnda ei võta, nõnda mitte, iseasi, 
kui poleks last, siis oleks hoopis iseasi.“ Nõnda siis 
Maia lõpuks nõustunudki. 

»Ega siis Maia ometi ise?“ küsis Juula. 

»Kus nüüd seda! Eks Ants muretsend abi, ainult 
pärast, kui kõik läks untsu, lasti jutt välja, et Maia ise. 
Nõnda oli ju kõige lihtsam: tüdruk ise öösel salaja, kus 
või kuidas, kes seda temalt sai küsida, sest ta oli ju 
hommikuks külm. Noor Ants ise pistis linna, nii et asi 
temasse ei puutuks, aga enne oli kõik valmis mehkel- 
dud. Mind näed sa alles siis, kui sul asjad korras, pea 
seda meeles, tüdruk, öelnud Ants Maiale.” 

»Enne kodunt minekut Maia nimetas Antsu piibu- 
orgiks, nii et piibuorgi eest jättis oma elu,“ ütles ema. 

»Minu vastu Maia ütles, et Antsul on kulduur ja kõ- 
lisevad prelokid keti küljes, sellepärast,“ seletas Kusta. 
Ta tegi muidugi nalja,“ arvas ema vabandavalt. 

Võib olla, et nalja, aga nii ta ütles.” 

«Jumal hoidku, et isa sellest kõigest midagi ei 
kuule, tema lubas Antsul silmad kukla taha käänata, 
kui see on tema süü.“ 

Ei ta kääna kedagi,“ arvas Kusta. ,,Võid julgesti 
rääkida, et ta teaks, sest Ants on otsaga juba välismaal. 
Lidund teine üle piiri, kui kuulnud, mis Maiaga. Tahab 
ära oodata, kas asi jääb seks või hakkab haisema.“ 

»Ju ta siis ükskord ometi koju tagasi tuleb.“ 

»Kui tulebki, siis seks ajaks on kõik ununenud.“ 

Eks ta olekski parem, või Maiale änam hinge sisse 
saab.“ 


Aga tead, ema, mina seda ei unusta, pea meeles. 
Läheb aega niipalju kui läheb, küll mina sel noorel 
Antsul kord tutist kinni saan. Parem ongi, kui ta mõ- 
neks aastaks ära jääb, mul on aega kasvada ja jõudu 
juurde võtta. Tead, ema, seda ütlen ma ainult sinule, 
nii et sa teaks, et ma armastasin Maiat. Ja nõnda ma 
tema surma ei jäta, seda pole eluilmaski. Nii et kui sa 
ükskord kuuled, et noore Antsuga on midagi juhtund, 
siis sa tead, et see olin mina. Nemad on targad ja ka- 
valad, teevad, nii et ükski midagi ei tea, aga küllap 
minagi oskan asju õieti ajada. Ja kui sina peaksid, 
ema, enne ära surema, siis võid sa surres teada, mina 
teen, mis ma tõotand.” 

«Armas laps, kuidas jääb siis sinu hingeõnnistu- 
sega, kui sa nii hirmsaid asju mõtled teha?“ 

»Jätan jumala otsustada, kas laseb mu taeva või 


192 


13 


1 


kk Mi 


saadab põrgu. Kui teistel pole hingeõnnistusest ke- 
dagi, miks siis minulgi peaks olema.“ 

«teistel... Mis sul teistest. Teistel suured eest- 
kostjad igal pool, aga sinul pole ju. Antsul igaühega 
sahkermahker, ega sellepärast sinul.“ 

Ära muretse, ema. Kui lähme Antsuga üheskoos 
põrgu — ja sinna ta läheb, nii et päkad välguvad —, 
siis saan mina tingimata katlakütjaks, sest Antsu-su- 
gust vedelvorsti ei pane keegi selle ameti peale. Ants 
istub katlas ja mina ajan tuld alla.” 

»Pojuke, mis sinuga küll on sündind!“ haletses 
Juula. ,,Kes su nõnda on ära rikkund, need masinad 
või?“ 

«Ma pole üldse rikutud. Antsu juures on kõik nii- 
sukesed. Ei me karda seal jumalat ega kuradit, vaa- 
tame ainult, et kättpidi masina vahele ei lähe, see me 
jumal ja kurat.” 

«Viimnepäev on vist ligi jõund,” ohkas Juula. ,,Et 
minu oma laps kord nõnda räägib, kes võis seda us- 
kuda.” 

Juula tundis äkki, et tema on vana ja väsinud — 
lapsed tegid vanaks ja väsitasid. Oleks aeg kaks kätt 
rinnale panna ja puhkama heita, aga viimne laps, see 
pesamuna-tütreke, on alles väikene, sellepärast peab 
edasi orjama — kandma oma aastate koormat. Ka tema 
kasvas ja töötas kord Antsu juures, aga tema ei kao- 
tanud usku, nagu sünnib lastega. Võib-olla oli see sel- 
lepärast, et ta teotses rohkem loomadega kui inimeste 
ja masinatega, jah, võib-olla sellepärast. Juulal oli 
ikka nõnda olnud, et kui süda hakkas millegipärast ki- 
belema, nii et ei leidnud rahu, nagu oleks löönud usk 
kõikuma, siis läks ta loomade juurde ja vaatas, missu- 

guses meelekindluses ja nagu kõikumatus usus ning 100- 
tuses nemad elasid — sõid, jõid ja magasid ning toi- 
metasid oma muid tegemisi — sigitasid ja sigisid või 
lõid üksteisele sarved makku. See mõjus Juulasse 
nõnda, et kui ta oleks mõistnud, siis oleks ta veel 
praegu võinud öelda, et usku ja lootust peab otsima 
loomadelt, mitte inimestelt. Aga noored, need täna- 
päeva inimesed, need ei lähe enam usku ja lootust ot- 
sima loomade juurest, vaid nemad on isekeskis karja- 
kaupa koos või jändavad oma masinatega. 

Kinnitust oma arusaamisele oleks Juula võinud 
leida Antsugi sõnadest, mis see rääkis Jürkale linnast 
koju tulles, sest temagi oli ühes oma pojaga kodumailt 
ära, kui Maiaga sündis selline õnnetus, et pidi ta üsna 
noorelt maha matma. 

Oleks mina hingest aimanud, et kodus niisukesed 
asjad tulemas, siis ma oleks ehk kuidagi teisiti sead- 
nud, aga nüüd polnud parata, pidin minema. Sest lin- 
nas oli ju koertenäitus, et mis tõugu ja kelle vahmiili 
keegi on. Noh, poiss tahtis ka oma hagijad ja linnu- 
koerad välja panna, et las maailm ja inimesed ometi 
vaatavad, kuidas meie elame ja oleme. Inimesega on 
ju nõnda, et temast endast on raske aru saada, mis ta 
on, vaid kõigepealt peab teadma, mis tal on. Sellepä- 
rast ongi targad ja koolitud inimesed hakand tegema 
näitusi, nii et lähed ja vaatad, mis näidatakse, ja saad 
siis sellestki aru, kes näitab. Sest iga arukas inimene 
tahab ometi, et temast aru saadaks, sina tahad seda ja 
mina tahan. Noh, nõnda siis läksingi oma koertega, et 
võita maailma arusaamist. Ja usu või ära usu, kallis 
Jürka, aga sa ei või kuidagi ära mõelda, misuke põrgu- 
kisa ja -kära oli seal näitusel. Elame vanaks ja ometi 

ei tea, mis teevad sajad koerad, kui nad viiakse ühte 
ruumi. Jumala eest, nüüd olen ma palju targem kui 
enne. Ja kui veel kord tuleb niisuke õpelik näitus, siis 
viin ka sinu sinna, nii et sa näeksid ja kuuleksid...” 

»Mille?" kohmas Jürka. 

»Noh, et õpid koerte vahmiilid tundma.“ 

»Ma'p tunne inimeste vahmiilegi.“ 

»Seda pole tarviski. Tunned koeri, tunned ka ini- 
mesi.“ 

«Mis seal tunda: ühel neli, teisel kaks jalga.“ 

»Aga võta näpust, pole hoopiski nõnda, vaid mõle- 
mal kaks.“ 

«Kuis nii?" 

Pead näitusele minema, seal saad teada. Istus ku- 
sagil peenike-peenike proua, kaks või kolm hõberebast 
seljas, ja tema kõrval must koer tokerja karvaga kahel 
tagumisel jalal püsti, puripuht nagu inimene kohe. 
Nägu ka nagu inimesel, ainult polnud värvitud ega va- 
leripsmeid, muidu võta või jäta, pole muud kui riputa 
hõberebased või midagi niisukest ümber.“ 

»Kust niisuke koolitud siis välja võetud, et?..“ 

«Proua ise õpetand, ma kuulasin, kui seletas teise 
prouale. Ja niisuke, sinder, teine, et kui proua võtab 
hõberebased ümbert ära, koer on neljajalgne, paneb 
aga rebased ümber, koer kohe kahejalgne. Mina mõt- 
lesin ja mõtlesin, et mis kunst see küll on, ja ütlesin 
viimaks prouale, et andke andeks, emandake, aga kui 
koolitud koer tõuseb kolme rebase ees kahe jala peale, 
kas ta siis ehk nelja või viie ees ei hakka seisma ühel? 
Aga see küsimus ei meeldinud prouale, sest mina tahta 
teda pilgata. Tule jumal appi, ütlesin mina, kuis ma 
siis pilkan, kui tahan õppida koolitud koera kuntsi.“ 

"Kas sel proual siis lapsi ei olnd, et kuntsitab hõbe- 
rebastega koera?“ 

»Ei, Jürka! Kus nüüd seda! Uldse öeldi mulle, et 
tänapäev on peenem koeri koolitada kui inimeselapsi, 
sest meie oleme niikuinii esimene rahvas ilmas ja meile 
pole enam midagi vaja, ei kooli ega keda kuraditki. Ja 
see peenike-peenike proua, seletati mulle, et peenelt 
väljaõppind ämmaemand, kes enne aidand inimesi, kui . 
kellegil vaja juhtus olema nii või teisiti, nüüd aga ha- 
kand koertega jändama, sest et inimesed enam ei sigi 
või kuigi sigivad, siis ei sünni, nii et ämmaemandal 
pole enam midagi teha, kõik on tohtrihärrade käes, kui 
üldse midagi on. Või on nõnda, nagu oli sinu Maiaga, 
et keegi ei tea õieti, kes, kus, kuidas või millal.“ 

«Küllap vist,“ lausus Jürka. 

"Aga sa näed, mis niisukesest asjast tuleb — surm, 
muud midagi. Mina arvan, et seda asja oleks võind 
hoopis teisiti teha, kui oleks pidand tegema, sest tüdru- 
kul oli ju kenakene elamine ja olemine, ei tahtnud tee- 
nistust käest ära anda. Ma olen tagantjärele mitu 
kord kahetsend, et ma nii väga kasinust ja puhtust 
nõudsin. Aga ma ei saa sinna midagi parata. Sest 
mõtle ometi isegi, mis oleks, kui minu suures majas, kus 
hulk inimesi käib sisse ja välja, noored tüdrukud hak- 
kaks liiderlikult elama. Juba oma hingeõnnistuse pä- 
rast ei või ma seda. Õpetaja on ka mulle mitu korda 
südame peale pannud, et ma hoiaks oma maja pordu- 
elust puhta. Nii et ma ju pidin tüdrukule ütlema, et 
hoidku ta end või muidu... Ja tema võttis seda näh- 
tavasti nii hirmus südamesse, et... noh, sa tead ju ise 
paremini kui mina, sest sina olid sel ajal siin, mina lin- 
nas, et vaadata seda kahe jalaga koera.” 

»Seda küll, ma olin siin.“ 

«Nojah, nii et... Aga muidugi, või siis noored 
meist vanadest hoolivad. Ja mis neil sest: kui surm, 
siis surm, ega üle selle kannatust ole. Kannatus on 
neil, kes edasi elavad — meil vanadel on kannatus, ei 
surnud tea sest õhkagi. Olen mõelnud, et peaks val- 
vama, peaks ööd ja päevad valvama, sest meie ju vas- 
tutame selle eest, mis noored teevad. Aga mine sa 
jõua! Et see koertenäitus just ka nüüd pidi tulema! 
Mul küll süda valutas imelikult ja oli rahutu, mõtlesin, 
et mis see küll peaks olema, aga näe, mis oli. Siiski, 
kui sa ise oma silmaga oleks näinud, misuke hulk koeri 
seal oli, siis oleks sinagi end sellega trööstind, et mis 


"on ühe vaese inimese surm niipaljude elusate koerte 


kõrval, kel suured ja kuulsad vahmiilid. Uldse, tead, 
Jürka, kui vaadata meie ja meie laste elu, siis on va- 
hel tundmus, et peaks hakkama neljakäpakil käima, 
oleks ehk kergem kui kahe jala peal, võiks paremini 
ära elada. Sest mis oleks, kui sinu lapsed oleks sün- 
dind mitte inimeseks, vaid, ütleme, koeraks ja nende 
eest oleks muretsend mõni proua, kel kolm hõberebast 
seljas? Mis sa arvad, kas neil oleks olnd kergem kui 
nüüd?“ 

»Koerad ei saa õndsaks,“ ütles Jürka. 

»Usud sa seda nii kindlasti?“ 

»Usun.* 

»Aga oleks sa seda tokerja karvaga näind, kes sei- 
sis kolme rebase ees kahel jalal. Sa mõtle ikka — tü- 
kid ajad kahel jalal, kui tahaksid neljal.“ 

«Ei aita, ikkagi ei saa,“ oli Jürka kõikumatu otsus. 

»Aga inimene saab, kui laseb koera kombel nelja- 
käpuli, nii et lömitab, mis?“ 

»Vahel saab, vahel ei saa.“ 

«Noh, siis koer võiks ka vahel saada, kui seisab 
nagu inimene aupaklikult rebaste ees.“ 

»Ei või.“ 

«Kust sina seda nii kindlasti tead?“ 

«Mis seal teada! Põrgus pole ühtki koera.“ 

Tahestahtmata pidi Ants võpatama, sest Jürka sõ- 
nad meenutasid talle tema hirmu, mis ta tundnud aas- 
tate eest, kui ta kahtles, et kas Jürka ongi tõeline 
Jürka, vaid ehk hoopis vanapagan. Nüüdki mõtles ta, 
et ehk oleks tol korral ometi parem olnud, kui õpetaja 
poleks teda sel määral rahustanud, et ta võis kõik need 
pikad aastad Jürkat ei mikski panna. Ilma õpetajata 
oleks ta vististi teisiti elanud ja talitanud, sest ta oleks 
Jürkat ehk pisutki kartnud — silmakirjaks ja teeskle- 
misekski mõnikord, nagu see sünnib Jumalaga ja tema 
nimega, millega ta õpetajat ennastki ninapidi vedanud, 
olles veendunud, et õpetaja teeb temaga sedasama. 
Ants on arvanud, et jumalariigi asjadega on nagu maa 
pealgi: ikka ühte mõtelda ja teist rääkida, ikka ühte lu- 
bada ja teist teha, sest lolle leidub alati, kes ei mõista 
su mõtteid ja sellepärast usuvad su lubadusi. Õpetajagi 
oli Antsu meelest selline loll, aga ometi oli ta tema 
juures iga aasta kord või kaks, vahel isegi kolm korda 
laual käinud, et õndsaks saada — kaks või kolm korda 
siis, kui ta tegi niisuguseid sigadusi, nagu Jürkalt maja- 
röövimine, tema pankrottiajamine või tütre tapmine. 

See viimane oli tal alles lauakirikuga lunastamata 
ja pärast tänast kõnelust Jürkaga, kes oli jälle kord 
mõista andnud, et tema on vanapagan, ei leidnud Ants 
muidu rahu, kui pidi õpetaja juurde minema, et saada 
temalt jumalaarmu ja enne seda pihtida kõik. Aga ühe 

asja jättis ta siiski ütlemata: et ta õpetajat Jumala nime 
suhuvõtmisega kogu eluaeg ninapidi vedanud, sest ta 
pidanud teda lolliks, kes usub sõnu ja ei taipa mõtteid, 
loodab lubadusile ja ei näe tegusid. Aga Maia loo se- 
letas ta ilusasti ära, jutustades sedagi, kuidas ta ini- 
mesi ähvardanud, et nad oma suu peaksid, ja kus ja kui 
palju ta pistnud, et ametnikud oleksid kurdid ja pime- 
dad tõejälgede otsimisel. 

«Miks ei räägi sa seda Jürkale?“* küsis õpetaja. 
«Mine jutusta temale ja palu andeks, sest kui tema ha- 
lastab, siis halastab ka Jumal.“ 

Ma kardan,“ vastas Ants. 

»Või nii. Teist inimest sa kardad, aga Jumalat 
mitte.“ KAA 

»Ma kardan, et Ants-ei ole inimene.“ 

«Mis siis?“ 

Vanapagan. Õpetajahärra mäletab ometi, et meil 
oli ükskord sellest juttu.“ 

»Ja kõik need aastad oled sa uskunud tühja tuult, 
mitte jumalasõna?“ 

«Jürka usub nii kindlasti, et...” 

»Jah, Ants, selles on sul küll õigus, et Jürka usub 
nii kindlasti.“ 

»Noh, ja kui Jürka nii kindlasti usub, siis hakkan 
ka mina, kas tahan või ei taha.“ 

»Aga, Ants, kui sa usud Jürkat rohkem kui mind, 
oma hingekarjast, miks ei pihi sa siis Jürkale? Miks 
sa tuled minu juurde?“ 

"Ma kardan, et Jürka lööb mu maha, kui ta kõik 
teada saab.“ 

»Aga see ehk olekski hea, kui sinusugune maha löö- 
daks. Mis sa ise arvad?“ 

"Mina arvan, et sest poleks mingit kasu.” 

»Miks mitte?“ 

»Minu asemel tuleks mõni teine ja see oleks veel 
hullem kui mina.” 

«Täna sa meeldid mulle, Ants,“ ütles õpetaja nüüd. 
Sa mõistad enda üle õiget kohut, sest sa ütled: sinu 
peaks maha lööma, ainult sest poleks kasu, sest hullem 
võib-olla tuleb asemele. Aga mis siis sinu arvates 
peaks tegema, kui mahalöömine ei aita?“ 

«Ma tulin, õpetaja, et saada patud andeks.“ 

»Kuidas on see võimalik, kui sa ei usu?“ 

»Täna ma usun.“ 

»Ei, Ants, nüüd sa valetad, nagu oled ikka valeta- 
nud. Sa otsid minult tröösti, aga ise usud Põrgupõhja 
Jürkat. Sa tuled Jumalalt abi saama, aga samal ajal 
kardad kuradit, nagu oleks su hingeõnnistus tema 
käes.“ 

»Ei, õpetaja, just nõnda ei ole see.“ 

»Aga kuidas siis?“ 

»Et mul pole õndsakssaamisega kindlat eesmärki.* 

«Mis eesmärki sa veel vajad, õndsakssaamine ise 
ongi su eesmärk.“ 

«Aga Jürkal on teisiti, sellepärast ehk ongi tema 
usk nii kindel. Kui ma temalt küsin, miks ta tahab õnd- 
saks saada, vastab ta jalamaid: et põrgut edasi pidada. 
Nii et temal on oma kindel siht ja eesmärk. Aga mi- 
nul ei ole ja sellepärast unustan ma oma hingeõnnis- 
tuse hoopis, niipea kui lähen kirikuuksest välja. Ja et 
unustus oleks veelgi kergem, seisab kirikuukse ees 
kõrts. Nõnda on minuga, õpetajahärra. Kui mul oleks 
hingeõnnistusega ka mõni niisuke tulutoov ettevõte 
ühendatud nagu Jürkal põrgupidamine, siis...” 

«Armas Ants, kust sa selle võtad, et põrgupidamine 
on tulutoov?*” 

«Aga miks siis Jürka nii kindlasti usub?“ küsis Ants 
vastu. 

Sa oled ühes Põrgupõhja Vanapaganaga hulluks 
läinud,” ütles õpetaja nüüd ja kargas toolilt, et kärsi- 
tult mööda tuba edasi-tagasi käia. Aga ta meeled vai- 
busid peagi, sest talle meenus, kuidas Jürka silmist 
veeresid pisarad, kui ta palus oma lapse hingeõnnis- 
tuse pärast. Teda oli õpetajal kerge aidata, sest Jürkal 
oli kindel usk, et kui tütar maetakse õnnistatud maasse, 
siis pääseb ta taevasse. Aga mis teha Antsuga, selle 
oma arust kavala võllaroaga? Kas oleks üldse loota, 
et tema oma vanul päevil muutuks, kui õpetaja ükskõik 
mis teeks? Ei, kogemuste järgi otsustades oli Ants sel- 
les mõttes lootusetu. Üks hea mõte tuli õpetajal siiski 
ja ta ütles: 

«Vaata, armas Ants, sa kardad, et Jürka on ehk tõe- 
line vanapagan, kelle Jumal inimesena maa peale saat- 
nud, kas sa ei tahaks siis nõnda seada, et sul midagi 
karta ei oleks, kuigi Jürka oleks vanapagan?“ 

"Mis ma peaks tegema?“ küsis Ants uudishimu- 
likult. 

"Katsu Jürkale tehtud kurja vähehaaval heaks 
pöörda. Aga seda peaks väga ettevaatlikult toimetama, 
nii et ta ise ei märkakski.“ 

»Ei, õpetaja, sellest ei tule midagi välja,“ lausus 
Ants lootusetult. 

»Miks mitte. Heategemisest tuleb ikka midagi 
välja.” 

»Ei tule, olen seda juba ammugi läbi mõelnud. Sest 
kui Jürka on tõeline vanapagan, siis on tal juba am- 

mugi selge, mis või kuidas kõik on, ja seda katsuda 
ainult oma naha päästmiseks muuta, ajaks vanapaga- 
nale ainult naeru peale. On aga Jürka ainult Jürka, 
noh, siis pole niikuinii midagi karta.“ 

»Ainult, et ta võib su maha lüüa,“ lausus õpetaja. 

Ainult, et võib mu maha lüüa,“ kordas Ants. 

Ja seda kardad sa vähem kui vanapaganat?“ 

«Kardan vähem, sest surema peab ikka.“ 

«Siis ei või sind ükski päästa,“ otsustas õpetaja. 

»Jürka ütleb sedasama.“ 

»Oled sa siis temaga ka neist asjust rääkinud?“ 

»Olen. Ja tema ütleb: tehku inimene, mis teeb, 
põrgu tuleb ta ikka. Ma küsisin: kas mina ka? Sina 
ka, vastas Jürka. Aga õpetaja? küsisin edasi. Õpetaja 
ka, kinnitas tema ja lisas: kõik, kui mina saan õnd- 
saks, s. t. tema, Vanapagan.“ 

Õpetaja vaikis. Ta oli uuesti toolile istunud. Tema 
südant puudutas imelik soe hoog, nagu oleks jõudnud 
temani mingi vaikne veevirvendus. Seal ta nüüd on 
see inimene, kes usub, et ta on vanapagan, lausus õpe- 
taja endamisi: tema saadab mu põrgusse, aga ise tuleb 
paluma, et ma aitaksin ta lapse taevasse. Noh, mis teen 
mina, tema hingekarjane, niisugusega ja mis peab te- 
gema armas Jumal? Ei muud, kui peab halastama. Ja 
mis teha selle kavala Antsuga, kes on nii põhipatune, 
et ta ei karda isegi mahalöömist? Peab ta uksest välja 
ajama, kuni ta meelt parandab? Aga ega ta paranda 
ju. Või peab ta võimude kätte toimetama, et talle 
mõistetaks seadust mööda? Ah, õpetaja on juba liiga 
vana, kui et uskuda võimude seaduslikkust või seaduse 
õiglust, Ants ise on maksvad seadused teinud ja Ants 
ise kasutab neid. Pealegi, tema, õpetaja, pole ei või- 

mude sulane ega seadusejünger, vaid armu- ja halas- 
tusekuulutaja. 

«Nii see on, armas Ants,“ rääkis õpetaja viimaks. 
Sest poleks midagi, kui nõnda mõtleks ainult Põrgu- 
põhja Vanapagan, aga nõnda mõtlevad kõik, ka sina.” 

Mina mitte.“ 

«Siiski, Ants. Sina ja kõik teised tulete oma pattu- 
dega minu juurde, et lohutust leida, nagu oleksin mina 
mõni kurjategijate sõber ja kambamees. Miks ei lähe 
te nende juurde, kes mõistavad õigust seaduse järgi? 
Ei, te tulete siia, tulete sellepärast, et usute — mina 
lepin iga kuriteoga, ükskõik kui suur ja hirmus ta ka 
oleks. Kristus talitas nõnda ja ta poodi risti ning rah- 
vas karjus, et see on õige, et ta on seda ära teeninud. 
Noh, mina olen seda siis ammugi ära teeninud, et 
mind saadetaks põrgusse, kui ma katsuksin lohutada 
sinusuguseid. Aga usu, armas hing, küll on see raske 
ja lootusetu!“ 

«Ma usun,“ ütles Ants. 

Seep see häda ongi, et sa ei usu, ainult räägid. Ja 
ometi pean mina sind uskmatut usuga lohutama.“ 

Meie kõik peame oma kohust täitma,“ ohkas Ants, 
nagu tunneks ta õpetajale kaasa. 

»Jah, kohust täitma, kohust täitma, armas hing,“ 
kordas õpetaja. 

Ja järgmisel pühapäeval istus Ants kirikus otse 
kantsli all ja püüdis õpetaja suust iga vähemagi sõna. 
Kaasa laulis ta oma vana häälega kõigest jõust, nagu 
loodaks ta, et nõnda kuuleb teda rahvas kirikus, õpe- 
taja altari ees ja Jumal taevas. Pärast oli ta armu- 
laual ja vähemalt ta ise arvas, et ta seekord oli söönud 
ja joonud kindlas usus pattude andeksandmist. Selle- 

pärast oli ta süda koduteel üsna kerge ning meel rõõ- 
mus. Isegi küsimus, kas Jürka on ainult Jürka või on 
ta peale selle veel vanapagan, ei häirinud teda, sest 
mis on tal vanapaganast, kui patud on andeks antud. 

Aga õpetaja, kui ta pani pärast lõunat oma pika- 
varrega piibu suitsema, mis oli Jumala andide seas 
veel ainuke tõsine himutekitaja ja rõõmuvalmistaja, 
mõtles: üks usub kaljukindlalt, et ta on vanapagan, aga 
elab kui inimene, teine usub, et ta on inimene, aga elab 
nagu vanapagan. Nõnda on inimesega siin maa peal: 
ta kas usub võõriti või elab võõriti. Kuidas teha nõnda, 
et inimene usuks õieti ja ka elaks õieti? Kas see oleks 
Jumala endagi käes võimalik? Ja kui see oleks võima- 
lik, miks ta siis pole seda juba ammugi nõnda seadnud? 

Aga enne kui õpetaja jõudis selle küsimuse lahen- 
dada, algas lõunauinak, mis muutus aastatega aina ma- 
gusamaks. 

Kuna Antsu süda oli nüüd vanust eksimusist vaba 
ja puhas, siis tuli tal kohe uus tööhimu. Põrgupõhja 
rahvas märkas seda sellest, et Ants hakkas vanadele 
Põrgupõhja põldudele ehitusmaterjali vedama, mitte 
just sinna, kus olid hooned varemalt seisnud, vaid pi- 
sut välimaa poole. 

»Antsul on vist jälle uued tuurid,” arvas Juula. 

Küllap vist,“ ütles Jürka. ,,Tahab meid vanale ko- 
hale tagasi küütida.“ 

»Kas meid!“ 

Keda siis?" 

»Küllap näis.“ 

»Küllap jah.“ 

Kui Jürka katsus otsa peale saada, mis Põrgupõhjal 
hakkab sündima, muigas Ants habemesse ja lausus: 

Eks aeg anna arutust.“ 

«Küllap vist,“ ütles Jürka. 

Ja andiski. Sügisel rajati hoonete vundamendid ja 
kevadel varakult, juba lumepõlves, tulid mehed ja vii- 
sid lühikese ajaga seinad katuse alla. 

«Nagu silmapete,“ arvas Jürka. 

»Jah, nagu elus viirastus,” tähendas Juula. 

Kulus veel mõni nädal ja uude hoonesse kolisid 
uued inimesed sisse — võhivõõrad, nagu Põrgupõhja 
rahvas märkas. Olid jõudnud parajaks ajaks, sest varsti 
võis alata künni ja külviga. Inimesed näisid olevat 
nõukad ja jõukad, sest nad tulid ühes loomade ja iga- 
suguste tarbeasjadega. 


»Tõin sulle naabrid, et oleks seltsis segasem,” mui- 
gas Ants Jürkale, ,,muidu võõrdud teistest inimestest 
hoopis tükkis.“ 

»Ega hooligi neist,“ lausus Jürka. 


«Või nad sind segama tulevad,“ rahustas Ants; 
«teen selged vahed ja panen kindlad märgid, elate kui 
karud igaüks oma koopas, tahate, puutute kokku, ei 
taha, ei puutu. Ainult, muidugi, põllu- ja heinamaa- 
nuumadest pead lahti ütlema, teine tahab ju ka paar 
maalappi saada. Pealegi on sinul niikuinii suured plä- 
rakad käes ja metsast teed iga aasta uut voodu juurde, 
nii et...“ 

Ants lõpetas, ilma et oleks ütelnud, mis ta õieti 
mõtles. Aga see selgus varsti ilma ütlematagi, sest ta 
hakkas maadele piire ja vaiu panema ning kutsus ka 
Jürka kaasa, et see oma silmaga näeks, mis ja kuidas. 
Nõnda läksid kõik paremad põllulapid ja heinamaa- 
niidud uuele mehele ja Jürkale jäi ainult üks lohutus: 
ta võib metsast uut maada juurde teha. 

Ja pane sa tähele,“ seletas Ants Jürkale, ,, just see 
maa, mis sul nüüd rookimisele tuleb, on see kõikse pa- 
rem tervel Põrgupõhjal. Puhas must muld nagu pigi 
ja sitke, nii et määri sahk rasvaga sisse, enne kui 
kündma lähed, muidu ummistab kui kitiga.“ 

«Aga vesi teeb liiga,” katsus Jürka vastu vaielda. 

Armas inimene, see pole ju kuigi suur häda. Kraa- 
vid sisse, muud midagi. Ja võid kindel olla, et kui see 
uus maa või nagu öeldakse neitsilik maa, mõistad — 
neitsilik ...“ 

»Küllap vist,“ lausus Jürka. 

«Nii et kui see neitsilik maa on mõni aasta kuivand, 
mädand ja muhenend, siis on see niisuke maa, et tema 
sarnast pole teisel mehel juppigi,“ lõpetas Ants oma 
kiidulaulu maa neitsilikkusele. 

»Aga esteks peaks pisut odavama rendiga,“ tähen- 
das Jürka. 

»Eks me seda näe,“ rääkis Ants vastutulelikult, 
kas odavamaga või osalt võlgu, ega see siis nii tähtis 
ole, sõprade asi, eks. -Pole meil esimest korda teine- 
teisega tegemist, oleme tänini leppind, lepime ka edas- 
pidi. Hoopis teine asi on võõrastega, keda näed esi- 
mest korda, nendega on hoopis teine asi. Aga mis teha, 
oma inimestest tuleb nappus kätte, noh, siis peab ka 
võõrastega.” 

Nõnda siis algas Jürka elus uus ajajärk Põrgupõh- 
jal — ta polnud enam üksi, vaid ühes üleaedsega. Aga 
suuremat ta sellest ei tundnud, sest tema ei läinud teise 
juurde ega teine tulnud tema juurde. Ometi oleks ta 
parema meelega hoidunud metsa kui üleaedse poole 
maja ja meeleldi oleks ta näinud, et keegi oleks selle 
nihutanud metsale lähemale. Lõpuks harjus uue olu- 
korraga ja elu läks nagu muistegi, ehk küll Ants selle- 
pärast renti vähemaks ei jätnud, et võttis Jürkalt pa- 
remad maalapid. 

«Las ta jääda nimeliselt endiseks,“ seletas ta, 
«muidu pole selget aru, läheb viimaks veel segamini, 
kui palju õieti midagi oli. Eks me pärast näe, kuidas 


207 


aastad ja saagid, kustutada jõuame alati, mis üle- 
liigne.“ 

«Küllap vist,“ arvas Jürka ja rügas igapäevase töö 
kõrval kraavi kaevata ning uut maad juurde teha, nagu 
Ants oli talle seda südame peale pannud, muidugi 
Jürka enda kasu pärast siin ajalikus ja seal igaveses 
elus. 

Aga tegi Jürka, mis ta tegi, nägi vaeva, mis nägi, 
ometi kippus kõik teisiti minema kui tänini. Jumala 
ilmad ja õnnistuski olid teiseks saanud. 

»Ei tea, mis see küll peaks olema,“ kaebas ta sellest 
Juulale. 

"Mis muud kui vanadus,“ arvas see. ,,Näed isegi, 
meil pole änam lapsigi mitu-setu aastat, mis siis veel 
muust rääkida.“ 


«Jah, ega lapsi küll ei ole änam,“ nõustus Jürka” 


eidega. 

«Nii see on,“ arutas Juula edasi, ,,kui ei ole änam 
ihuõnnistust, siis kaob ka õnnistus mujal. Ja mis tast 
mujalgi, kui pole änam ihus.“ 

»Küllap vist.” 

»Tuleb hakata surma peale mõtlema, mis muud.“ 

»Et õndsaks saada.“ 

»Jah, et pääseda siit hädaorust taeva.” 

»Mina lähen põrgu.“ 

«Siis tulen mina ka.“ 

«Ei, sina lähed lastega taeva.” 

Ma ei taha taeva, kui sina lähed põrgu.“ 

"Ma pean, sa tead ju.” 

«Tean, vanamees, aga ikkagi...” 

»Põrgut peab ju edasi pidama.” 

«Kas peab?” 

«Küllap vist.“ 

Las peab mõni teine, miks siis just sina?” 

»Ma olen ju vanapagan.” 

»Seda küll, aga..." 

»Ja ma tahaks näha Antsu silmi, kui ta tuleb.” 

Tuleb ta siis?“ 

«Mis sa siis arvad?“ 

iJa õpetaja?" 

»Ei vist." 

»Nii et tema läheb taeva?“ 

»Küllap vist.” 

Aga siin hoiab ta ju Antsu poole.” 

«Taeva läheb Maiaga.” 

«Saab siis Maia taeva?“ 

Saab.“ 

»Ja läheb ühes õpetajaga?“ 

Lähevad kahekesi käsikäes.“ 

Kui see ometi nõnda oleks!“ 

Usu, siis on.” 

»Ma ju usun, vanamees, aga...” 

»Peab kindlasti uskuma, ütleb õpetaja.“ 

»Usud siis sina kindlasti?“ 

»Küllap vist.“ 

»Siis usun mina ka.“ 

Nõnda siis uskusid nad mõlemad, et Maia läheb õpe- 
tajaga käsikäes taevasse, ja nende meel oli rõõmus 
ning südamed täis tänu Jumala helduse pärast. Kuigi 
aastad vaevasid juba nende ihuliikmeid, tegid nad 
ometi nurisemata oma rasket tööd kindlas lootuses, et 
ka neid ootab ükskord õndsus. 

Aga siis sündis äkki see, mida ei Juula ega Jürka 
polnud osanud oletada: tuli mingi kuri haigus, mis ra- 

bas nende vanima poja, kaksikvenna Joosu suure kuu- 
musega jalust ning paari päeva pärast oli ta külm ning 
kange. See oli isale-emale nagu nuiaga pähe. Alles 
tagantjärele toibusid nad sedavõrd, et arutasid isekes- 
kis — nende poeg oleks vististi kauem elanud, kui 
tema keel poleks nii hullusti üles paistetanud, et täitis 
kogu suukoopa ja mattis hinge. 

»Loomgi sureb, kui pole hingeauku, miks siis mitte 
inimene,” arvas Juula. 

»Küllap vist,” lausus Jürka nõustuvalt. 


Ka teisi suri tol korral, aga ükski ei surnud nõnda 
nagu Põrgupõhja Joosu. Sellepärast ei osanud ei Jürka 
ega Juula, samuti ka mitte ükski teine mõista, miks 
peab inimene just nõnda surema. Inimene surgu nagu 
teisedki või ta elagu edasi, nõnda arvati. Pealegi oli 
Joosu Põrgupõhja metsakuru tarvis nagu eriliselt loo- 
dud: rahulik ja vaikne, tagasihoidlik ja pelglik ning 
tööd armastas üle kõige. Miks küll Jumal sellise noor- 
mehe nii vara Põrgupõhjalt taevasse kutsus? Et Joosu 
taevasse läks, selles ei kahelnud ei Juula ega Jürka, 
sest kui nii vaikne ja rahulik inimene taevasse ei saa, 
kes sinna siis saab! Võttis kaua aega, enne kui Põrgu- 
põhja rahvas oma poja surmale õige seletuse leidis. 

»Eks see olnd Jumala armunõu, mis muud,” arvas 
Juula. 

«Eks jah, mis muud,“ lausus ka Jürka. 

Polnud parata, Jumala armunõule pidi alluma. Aga 
see oli seda raskem, et ükski teistest lastest ei olnud 
Joosusse. Nemad kõik himustasid midagi või ihkasid 
kuhugi, Joosu üksi rahuldus sellega, mis oli Põrgu- 
põhjal. Sellepärast oli vanima poja surm otse saatus- 

löögiks, millest Jürka ja Juula poleks toibunud ei mil 
ega mil ajal, kui poleks tulnud ärevaid sündmusi, mis 
kallutasid nende tähelepanu teisale ja aitasid nõnda 
muljuda nende mure. 


Antsul tuli nimelt poeg välismailt tagasi, kus oli 
õppinud kõike maailma tarkust, nagu Ants ise jutus- 
tas. Ta tuli paari koolivennaga ja puhkuseks pidasid 
nad jahti, püüdsid kala ja vähki. Eriti suurepärane oli 
viimane toiming, vist sellepärast, et see sündis öösiti 
pimedas, kus istuti lõkke ääres, et vestelda, naljatada, 
naerda ja laulda ning aina võõras keeles, mis andis as- 
jale erilise võlu. Karjumisest, huikamisest ja revolv- 
rite paugutamisest võis järeldada, et tule ümber ei is- 
tutud kuiva suuga. 

Aga selline pillerkaaritamine ei kestnud kuigi kaua, 
varsti olid metsast kadunud jahilised oma püssipaugu- 
tamisega ja vähipüüdjad jõe äärest oma kisa ja käraga. 
Ning siis ulatus teade Põrgupõhjale: noor Ants on vä- 
hipüügil jõkke ära uppunud, noor Ants ja ühes temaga 
keegi noor proua. 

»Mis nad latravad,“ ütles Jürka. ,,Jões vett, nii et 
konnal paras ujuda ja...“ 


Ä'ä ütle kedagi,“ arvas Juula. ,,Seal sügavaid kohti 
küll, kus ennegi inimesi otsa saand.“ 

Purjuspäi ehk pimedas.“ 

»Seda minagi.” 

«Kus need teised siis olid, et...?“ 

»Aga kui purjus...“ 

Nojah, kui just purjus.“ 

Hiljem selgus, et asi oli sündinud just sel ööl, kui 
Kusta käis kodus, et kaua aja tagant vaadata, kuidas ka 

Põrgupõhjal ollakse ja elatakse. Temap see pikalt ja 
laialt sellestki jutustas, millal ja kuidas noor Ants koju 
tulnud, kelle kaasa toonud ja mis nüüd tehakse. Juula 
ei saanud kuidagi muidu, kui pidi neid asju kõrvutades 
hiljem Jürkale südame kergenduseks ütlema: 

»Mis jumala-õnn, et Kusta siin oli, kui noore Ant- 
suga see sündis.“ 

«Mis jumala-õnn?“* küsis Jürka arusaamatuses. 

»Muidu kes teab ehk tema...“ 

»Mis tema?“ lausus Jürka veel suuremas arusaama- 
tuses. 

«Noh, nii et oleks võind arvata, et...“ 

«Mis asja arvata?“ 

«Noh, et Kusta pani noore Antsu tuksu.“ 

»A'ä latra, vanamoor.“ 

«Mis ma ikka latran. Sa ju isegi ütlesid, kui see 
asi Maiaga juhtus, et kui teaks, kes, keeraks kaela ka- 
hekorra, miks siis Kusta ei või sedasama.“ 

»Rääkis ise või?“ 

»Või ma siis muidu tühja.“ 

»Nii et Maial oli noore Antsuga...?” 

«Nii et noorega, sest sel olnud kulduur ja prelokk 
keti küljes. Luband teine tüdruku ä'ä võtta, kui see 
teeb, et pole änam sedasi.“ 

»Ma'p teand õhkagi.“ 

»Sulle ei võind ju rääkida, kartsin, et kui ei saa 
noort kätte, käänad vanal endal kaela.“ 

»Olekski käänand.“ 

»No näed, tegin õieti, et suud ei paotand. Nüüd on 
noor, tänu jumalale, oma osa saand ja mul süda kerge, 
pole änam Kustal ega sinul selle asjaga pistmist.“ 

»Ei vist.” 

Nõnda jutlesid Juula ja Jürka rahuldunult, kui nad 
kuulsid noore Antsu uppumisest. Et ühes Antsuga up- 
pus ka keegi naine, see jättis neid üsna külmaks, oli ta 
ju neile võhivõõras, kellest nad kuulsid surma tõttu esi- 
mest ja võib-olla ka viimast korda. Aga kas ilmas 
upub või saab muul viisil otsa vähe võõraid inimesi, 
kes neid kõiki jõuab tähele panna või neist huvitatud 
olla! 


Ometi leidus ka neid, keda erutas noore Antsu sur- 
ma kõrval ka noore naise surm. Kaks surma korraga 
tähendasid mõnedele nagu mingit viimsepäeva märki. 
See oli hoiatuseks meestele ja naistele, et midagi suurt 
ja seletamatut on tulemas, millest pole pääsu. Ole 
mees või naine, noor või vana, rikas või vaene, ikka 
võib Jumal su uputada nagu kassipoja kas või solgi- 
ämbrisse. Sest paik, kus noor Ants oma kaaslasega 
otsa sai, oli inimesele tõepoolest mitte rohkem kui kas- 
sipojale solgiämber. 


Vagad otsisid erilist mõtet sellest, et uppunud naine 
olnud noor ja ilus. Milleks pidi ta just noor ja ilus 
olema? Aga selleks, et Jumal tahtis näidata, kui vähe 
loeb tema ees noorus ja ilu. Veel rohkem: Jumalale ei 
meeldi ilu, sest ta toob himu. Sellepärast hoiatati noori 
ilu eest, muidu võib uppuda, nagu uppus seegi oma 
iluga. Ja nii mõnigi vana ja vaga, kes uskus, et maa- 
ilma võib parandada ja noorsugu patust pöörda, kuigi 
kasvatajad ja isad-emad upuvad pattudesse, pani käed 
kokku ja tänas Jumalat, et ta ometi jälle kord oli sel- 
gesti mõista andnud, kuhu viib inimese elukõrkus, mis 
seltsib noorusega, ja kuhu ilu, kui puudub vagadus. Oli 

isegi neid, kes lootsid, et nüüd ei taha enam keegi ilus 
olla ja et nii mõnigi iluravija pöördub nüüd Jumala 
poole, sest tema äriasjad hakkavad halvasti minema. 
Pime-Mari, kes käis vallakorda, kui oli kuulnud up- 
pumisest, ütles nägevat, et naine, kes hoidis jõepõhjas 
noore Antsu kaelast kinni, polnudki naine, vaid vesi- 
neitsi, kes ei tahtnud, et vähke püütakse. Nõnda juh- 
tuvat siinilmas sagedasti: mõtled, et hoiad süles sõbra 
naist, aga võta näpust — kaelas ripub sul mõni vesi- 
neitsi, kes viib su jõepõhja laiade vesiroosilehtede alla, 
kus hoiab sind oma kaenlas, et sa enam ei pääseks. 
Ametivõimud olid huvitatud, kas noorel Antsul oli 
vihamehi, aga kõik kinnitasid, ta olnud nii kuldne ini- 
mene, et kellelgi polnud tema vastu midagi. See oli 
seda tõenäolisem, et laipadel puudusid vägivalla-mär- 
gid. Oli uppunutel lähem vahekord? Sellest ei või- 
nud juttugi olla, sest naine oli noore Antsu parima 
sõbra abikaasa. Nii siis, ainuke loomulik seletus ja ole- 
tus: õnnetu juhus. Vististi pidi naine pimedas jõkke 
kukkuma ja kui Ants läks teda päästma, haaras ta te- 
mal kaelast kinni ja vedas põhja, kust nad nõnda lei- 
tigi. Kas need, kes istusid tule ääres, ei kuulnud mi- 
dagi? Mitte midagi, sest oldi lõbusas tujus, hõisati ja 
lauldi. Kuis siis just nemad kahekesi läksid kahvu vaa- 
tama? Käidi enamasti kordamööda ja paarikaupa, et 
oleks lõbusam. Mis kellaajal nad läksid? Siin oli 
peagu sama palju arvamusi kui inimesi ja arvamuste 
erinevuse piir ulatus tunni poolteiseni. Kui kauaks 
jäid nad vajaka, enne kui see äratas kahtlust? Siin oli 
arvamuste lahkuminek veel suurem. Ainult üks oli 
kindel: kui tundus juba koitu, avaldasid mõned arva- 
mist, et asi pole õige, ja siis mindigi otsima. Kuidas 

tuldi mõttele, et nad just sinna uppusid, kust nad leiti? 
Seal ujus kahv vee peal, kuna teised kahvad olid jõe- 
kaldas püsti. 

Nõnda siis oli kõik lihtne ja arusaadav ja ametivõi- 
mudel polnud mingit põhjust juurdluse jätkamiseks: 
maetagu nad maha, kas üksikult või kaelastikku, nagu 
nad jõepõhjast leiti, see ei puutunud enam neisse, vaid 
omastesse. Aga nagu pärast selgus, puutus see ka õpe- 
tajasse. Sest kui Ants läks temale asjast rääkima ja 
temalt oma südamele lohutust ja kinnitust otsima, oli 
neil pikk kõnelus. Mis mõtteid just need kaks vana 
sõpra isekeskis vahetasid, jäi alatiseks saladuskatte 
alla, aga niipalju tilkus kuidagi läbi, et peamiseks aru- 
tusaineks olnud küsimus, kuidas uppunud matta, kas 
ühes puusärgis ja kaelastikku, nagu nad jõest leiti, või 
igaüks eraldi omaette. Õpetaja olnud kaelastikku mat- 
mise vastu, sest kadunukesed polnud ei abielulised ega 
ka vallalised, vaid mees oli vallaline ja naine kristlikus 
abielus. Sellises olukorras mehe ja naise matmine 
ühises puusärgis ja süleluses õnnistatud maamulda 
võiks tekitada valearvamuse, nagu pooldaks kirik abi- 
elurikkumist, mida aga ta kogunistigi ei tee, kuigi risti- 
inimesed nii sagedasti abielu rikuvad. Iseasi, kui need 
kaks maetaks surnuaia taha, siis muidugi poleks õpe- 
tajal nende matmisviisi vastu midagi ütlemist. 

Ants pole tahtnud surnuaia taha matmisest kuul- 
dagi, sest tema poeg pole olnud ometi enesetapja, vaid 
oma Suuremeelsuse või halvemal korral õnnetuse oh- 
ver, nagu seda kinnitanud ametlik juurdluski. Tõenäo- 
liselt langes naine pimedas jõkke ja noor Ants tõttas 
teda päästma, misjuures uppuja tal nii õnnetult kaelast 
kinni haaras, et hukkusid mõlemad üheskoos. Selline 

surm olevat seda kurvem, et ta juhtus mehega, kes oli 
pool maailma läbi kolanud, tormide ja tuultega üle me- 
rede ja ookeanide sõitnud, kuna oma kodus uppus nii- 
öelda sigade püherdusaugus, sest et püüdis truusüdam- 
likult päästa oma parima sõbra naist. Oma vastuväited 
lõpetanud Ants sõnadega: 


Või kuigi minu poeg oli selle naisega patustanud, 
ega siis surnud enam pattu tee.” 


«Surnud patustavad elavate läbi,“ vastanud õpetaja. 
»Sest kui kadunukesed matta kaelastikku õnnistatud 
maale, siis tõuseb elavates himu samuti patustades 
surra, sest ei ole suuremat kiusatust kui ilus patt.“ 


Nii et õpetaja jäänud oma otsuses kindlaks. Aga ka 
Ants polevat järele andnud. Sellepärast valmistas ta 
oma kodu lähedale mäekünkale puude alla matmis- 
paiga, laskis seda pühitseda jumalasõnaga, kaevas 
haua, pani oma poja võõra naisega kaelastikku puu- 
särki ja mattis ta nõnda kõigi inimeste silma all maha. 
Pärast pani ta hauale kivist mälestusmärgi ja piiras 
selle tugeva raudaiaga, nagu tahaks ta teha igaveseks 
oma poja ja selle ilusa naise, kes rippus ta kaelas. Aga 
mida enam Ants oma poja hauda ehtis, seda kindlamini 
hakati uskuma Pime-Mari nägemust, et noore Antsu 
kaelas rippuv naine polnud tõepoolest keegi muu kui 
vesineitsi, kes oli ära teinud esiteks poja ja selle surma 
läbi ka isa, et ka teda hukutada. Kuidas? küsiti. Kül- 
lap seda saame näha, vastati ennustavalt. Ja need, kes 
mõistsid maailma saladuslikke märke, sosistasid targu 
isekeskis, sest nad olid veendunud, et kui saaks vaa- 
data mulla alla kinnisesse kirstu, siis võiks igaüks ise- 
oma silmaga näha, et seal pole peale noore Antsu ke- 

dagi. Vaeneke uskus, et teda kaelustab armastav 
naine, aga patust hingekest püüdis külm kalasabaline 
ja lestajalgne. Ning päev-päevalt kasvas nende hulk, 
kes arvasid, et noore Antsu hauast peab hirmuga 
eemale hoiduma, eriti pimedas või piimasel kuuvalgel, 
kui lööb kesköötund. 

Kuigi noore Antsu surm oli toonud Põrgupõhja va- 
nadele teatud rahulduse ja kinnituse, et Jumal peab ka 
rikaste tegusid maa peal silmas, ometi kippus siin kõik 
nagu mingile lõpule kalduma. Kõige halvem oli see, et 


Juula tervis ja jõud ütlesid üles. Olid selle põhjuseks 


aastad või mõni muu viga, kes seda teab. Küll jõi ta 
lüpsisooja piima, küll keetis ta endale igasuguseid ravi- 
meid metsarohtudest, mis olid head iga häda vastu, kui 
neid sisse võtta või peale määrida, küll katsus raske- 
maist töist tagasi tõmbuda, et endale hõlpu anda, nagu 
ta ütles, aga miski ei aidanud — jõud kadus silmanäh- 
tavalt ühes söögiisuga ja hingata oli kord-korralt ikka 
raskem. Lõpuks pani Jürka oma eide puutelgedega 
vankrisse ja viis ta arsti juurde — puutelgedega vank- 
risse sellepärast, et selles pidi olema haigel parem 
sõita, sest auklikul teel andsid puuteljed ratastel kiiga- 
kääga igapidi käänduda ja väänduda, ilma et oleks sün- 
dinud järske põrutusi või vapustusi. 

Sa tapad mu nõnda enneaegu,” ajas Juula vaname- 
hele vastu. 

Ara karda,“ lohutas teda Jürka, ,,kui surm pole 
Jumalast, siis ei tule ta, tee mis tahes, ja kui ta on Ju- 

malast, siis tuleb ikka õigel ajal. Puuteljed on sama 
pehmed kui terasvedrud ja ega sa siis ometi vedrudel 
sõites sure.” 

«Ega vedrudel küll,“ nõustus Juula. 

«Seda minagi.“ 

»Kui oleks ehk tohtri asemel õpetaja juurde,” arvas 
Juula. 

«Lähme ka sinna, kui arvad.“ 

Nõnda siis logisesid puuteljed esiteks tohtri juurde 
ja alles sealt hingekarjase poole, nii et esiteks inimeste 
abi, pärast Jumala arm. Aga tohtri juures ei läinud 
kaua aega, sest see arvas, et jumalahäda vastu pole 
veel rohtu leitud. 

«Nii et jumalahäda?“ küsis Juula oma kõrvadele 
kinnituseks. 

«Nii et jumala,“ lausus tohter vastu. 

»Eks ma öelnd sulle, vanamees, küll, et mis sa must 
änam loksutad, tundsin ju, et jumalahäda, sest muidu 
oleks mu omadki rohud aidand,“ ütles Juula Jürkale 
etteheitvalt. 

«Ma kirjutan siiski mõned pulbrid,“ rääkis arst ra- 
hustavalt, ,aga neid ainult siis võtta, kui tulevad ehk 
valud.” 

»Kui Jumala valud, siis tulgu nad,“ ütles Juula. 

«Jumal saadab hädad ja surma, aga valud on kur- 
jast,“ seletas arst. 

«Kui kurjast, siis võtame pulbrid,” arvas Jürka. 

»Ja muidugi, siis võtame, kui kurjast,” nõustus 
nüüd ka Juula. 

Õpetaja juures läks pisut rohkem aega, sest igavese 
hinge ravimine oli keerulisem toiming kui ajaliku keha 
aitamine. Et vaimulikul poleks vaja välja vankri juurde 

tulla, pidi Juula sisse minema, aga tema vähene jõud 
oli pika sõiduga nii napiks jäänud, et jalad ei võtnud 
enam hästi vedu. Peeti aru, kuidas olla ja mis teha. 
Aga siis tuli Jürkal hea mõte. 

«Mina ise viin su sisse,“ ütles ta Juulale. 


»Kui aga jäksad,“ lausus see vastu. 
«Küllap jäksan,“ vastas Jürka ja õpetas eite: , Aga | 


sa pead mul kaelast kinni võtma.” | 
,Või kaelast kohe... Enne surma peab veel selle j 

hullu tüki ära tegema, et...“ | 14 
»Küllap vist.“ ) 


Ja nõnda võttiski Jürka eide vankrist sülle ning see 
pani talle oma kondised käsivarred ümber punase ja 
karvase kaela. Et niisugune asi sündis nende vahel 
esimest korda, siis tundis Juula, et nii hea, nagu täna, 
pole vanamees veel kunagi olnud, ainult kahju, et 
nüüd peab vist varsti surema, et vanamehe headus tä- 
hendabki surma. See liigutas nii väga ta meelt, et sil- 
mad läksid märjaks, ja märgade silmadega jõudis ta 
vanamehe süles õpetajagi ette. Suur meeleliigutus mõ- 
jus sellekski kaasa, et ta oma pattudest sai õpetajale 
palju rohkem pihitud, kui ta seda muidu oleks teinud. 
Lõpuks jutustas ta noore Antsu ja Maia loogi ning lisas 
sellele Kusta tõotuse, et ta tapab noore Antsu, kui ta 
tema kätte saab. Kuna aga nüüd see oli juba surnud, 
siis tahtis Juula teada, kas see on patt, kui ta rõõmus- 
tab noore Antsu surma pärast. 

»Miks sa siis rõõmustad, armas hing?“ küsis õpe- 
taja. 

»Et Kustal põlnd vaja pattu oma hingele võtta, sel- 
lepärast,“ vastas Juula. 

«Aga ehk oligi see Kusta patt, et noor Ants nõnda 
uppus?” 

»Ei, õpetajahärra, Kusta oli sel ööl kodus Põrgupõh- 
jal, kui Ants uppus, sellepärast oligi mul Antsu surmast 
nii hea meel, et minu poeg pääses patust.“ 

See on õige rõõm, armas hing.“ 

»Aga kas noor Ants saab ka taeva?“ 

«Jumala arm on ka tema päralt.“ 

»Siis võivad Ants ja Maia taevas kokku saada?” 

«Kui see on Jumala tahtmine.“ 

Aga, õpetajahärra, on see patt, kui ma ei taha, et 
noor Ants saaks Maia juurde taeva?“ 

See on patt, armas hing, sest me ei pea oma ligi- 
mese üle kohut mõistma.“ 

»Aga kui ma ise ei taha Antsu pärast taeva minna, 
on ka see patt?” 

«Miks sa siis ei taha, armas hing?“ 

«Maa peal ei käind ma kelmidega läbi, miks siis 
taevas.“ 

»Oli siis Ants kelm?" 

«Aga kui tal oli kulduur, lubas Maia ä'ä võtta ja ei 
võtt.“ 

«Taevas unustatakse ja antakse andeks.” 

«Mina ei saa ei unustada ega andeks anda.“ 

Usu Jumala armu ja hingeõnnistust, siis unustad ja 
andestad. Pealegi, kuhu tahad sa siis minna, armas 
hing, kui mitte taevasse?“ 

Kas või vanamehe juurde põrgu.” 

Läheb siis tema põrgusse?“ 

«Aga kuhu siis? Ta on ju vanapagan, nii et...“ 

“Õige, õige, armas hing,“ rääkis õpetaja, kellele 
meenus, mis Jürka ise enesest oli rääkinud ja mis oli 

seletanud Ants. ,,Aga sa peaksid ühte mõtlema: vana- 
mehel on ju põrgus teine eit, see, kes läks otseteed 
sinna, kui sinul sündisid kaksikud. Teie vahekord pol- 
nud ju maa peal sugugi hea, kuidas sa siis nüüd tahad 
tema juurde põrgu minna? Arvad sa, et ta on juba 
maapealsed asjad unustanud — sinu kaksikud ja 
kõik?...“ 

Õpetaja pidi kaua rääkima, enne kui Juula nõustus 
ühes noore Antsuga taevasse minema, nii et võis talle 
jumalaarmu anda. Ja kui Jürka oli oma eide vankrile 
viinud, võttis õpetaja oma pika varrega piibu ja istus 
kiiktoolile jumalariigi-asjade üle järele mõtlema. Mida 
kauem ta elas, seda rohkem imestas ta nende üle. 

Üks röövib kas seadusega või seaduseta oma ligi- 
mest kogu eluaeg, teine on elukutseline petis, varas ja 
valetaja, kolmas vägistaja, neljas mõrvar, aga kui lä- 
heneb surmatunnike, siis tulevad kõik tema juurde loo- 
tuses, et ta aitaks taevasse röövija ja röövitu, petise ja 
petetu, valetaja ja valeuskuja, mõrvari ja mõrvatu, vä- 
gistaja ja vägistatu. Ja mida peab tema kui jumala- 
sulane tegema? Eks ei pea ta taevalikku seadust 
täitma ja inimest siin hädaorus lohutama, käigu see 
tema südametunnistusega kokku või mitte. Selles ongi 
tema ameti pühadus, et tema ei tohi arvestada oma isik- 
likku südametunnistust. Tema ei mõista õigust mööda, 
vaid pakub kõigile Jumala armu, mis teeb õndsaks õig- 
lase ja ülekohtuse. 

Ainult kahju, et mitte alati ei mõisteta Jumala armu 
suurust. Sellest siis sellised hädad nagu Põrgupõhja 
Juulaga: ta ei taha paradiisi minna, kui sinna läheb ka 
tema esimese tütre vägistaja ja mõrtsukas. Aga mis 
võib tema, õpetaja ja patuste ori, sinna parata, kui see 

on Jumala armunõu? Inimesed peaksid ometi lõpuks 
tema raskest seisukorrast aru saama ja mitte vastu 
punnima, kui ta avab neile taevaväravad. Sest kui 
oleksid Jumala seletamatud seadmised nõnda, et Ants 
hoopiski ei uppunud ise, vaid tema uputajaks oli ehk 
Kusta või Jürka, siis needki saadaks ta taevasse, kui 
nad oma viimses hingehädas pöörduksid tema kui ju- 
malasulase poole. Ja kas noorel Antsul oleks oma 
uputajaga kergem silm silma vastu seista kui Juulal 
oma esimese tütre vägistaja ja mõrtsukaga? 

Nõnda arutas õpetaja Jumala seadmisi ja oma ko- 
hustusi, kui puutelgedega vanker logises Põrgupõhja 
poole. Saadud jumalaarmust ja pattude andeksandmi- 
sest hoolimata tõusid Juulal uuesti kahtlused, kui ta 
pidi nii kaua lamama vankrivahel heintel. Lõpuks ei 
võinud ta muidu, kui pidi asjast Jürkalegi rääkima, kü- 
sides temalt, et kuhu noor Ants läheb, taevasse või 
põrgusse. 

Tuleb põrgu,“ ütles Jürka ilma pikemata. 

»Usud sa seda kindlasti?“ 

Usun.“ 

»Nii et Õnnistegija teda ei lunasta?“ 

»Lunastus ei loe.“ 

»Ah, vanamees, mul langeb nagu kivi südamelt, kui 
sa nõnda räägid. Sina oleks pidand õpetaja olema, siis 
oleks inimesed õiget tröösti leind.“ 

»Usu, siis leiad.” 

»Kuis ma siis usun, kui õpetaja tahab mu ühes 
noore Antsuga taeva panna.“ 

»Ära karda, ei see sinna tule.” 

»Siis võin ma rahus surra.” 

Noore Antsu poolest küll.” 

Aga ometi ei tulnud surm nii rahulikult, nagu Juula 
oli lootnud ja soovinud. Rahutuse peapõhjuseks oli 
poeg Kusta, kes tuli ema surisängil vaatama, varudes 
silmapilgu, kus Jürka oli kodust eemal. 

»Kuulsin, et oled käind tohtri ja õpetaja juures, sel- 
lepärast tulin,“ ütles Kusta oma tuleku seletuseks. 

Jah, Kusta, käisime isaga, sest tema tahtis. Oligi 
hea, et läksime, nüüd on mu süda rahul. Pihtisin õpe- 
tajale sinugi asja, et oleks süda täiesti puhas.“ 

»Mis minu asja?“ 

»Noh, selle noore Antsuga, mis muud.“ 

«Kust sa siis seda asja teadsid?" 

Sa ju ise rääkisid.“ 

«Ma pole rääkind.“ 

»Rääkisid ju, ega ma siis jampsi ometi. Ütlesid, et 
noor Ants pani Maia tuksu ja et kui sina ta kätte saad, 
SIIS sata 

«Noh, nüüd sain ta kätte ja seda ma pole ometi 
rääkind.“ 

«Kusta, heldene taevas!“ hüüdis Juula. , Siis sina?!“ 

«Aga kes siis?” 

»Kõik ju arvasid, et nad ise, et purjus peaga...“ 

»Mina,“ lausus Kusta nii lihtsalt, et ema pidi us- 
kuma ja kauaks ajaks tummaks jääma... ,,Ma ju tõo- 
tasin sulle, et maksan Maia eest kätte, ja nüüd tulin üt- 
lema, et see on tehtud, nii et võid rahus surra.“ 

«Siis pihtisin ma õpetajale valesti.“ 

«Ega sa siis teand, et valetad.” 

«Seda nüüd küll mitte, aga...“ 

«Ema, ära muretse selle tühja vale pärast, vaid rõõ- 
musta, et Ants läks Maia teed.“ 

Õpetaja ütles, et Ants saab taeva.” 


224 


A. 5.31 


«Nüüd ta võib saada, minul pole selle vastu midagi, 
olen temaga tasa.“ 

Mina ei tahtnud, et ta taeva saab." 

«Muidugi, ema, sest sa ei teadnud, kuidas ta suri, 
aga nüüd ei võiks sinulgi enam midagi selle vastu olla, 
kui leiad noore Antsu taevast eest.” 

Jah, Kusta, sul on õigus, nüüd ma tunnen, et saagu 
ta pealegi taeva.“ 

Sellepärast ma tulingi, ema, et sa temaga lepiksid, 
nagu olen leppinud mina.“ 

Aga see teine, mu poju?...“ 

«Kes teine?“ 

See naine, kes Antsuga.“” 

Polnud parata, ema, selle pidin juba oma hingele 
võtma.“ 

«Aga miks siis, mu poju?" 

«Nad hoidsid sel silmapilgul teineteise ümbert kinni, 
naine rippus Antsu kaelas. See oli jõekaldal pajupõõsa 
varjus. Aga mina kükitasin sealsamas põõsa taga 
alasti, sest riided jätsin eemale puu otsa, ainult kuub 
oli lahtiselt õlgadel. Juba eelmistel öödel olin luurand 
ja valmis vaadand, kus nad vähki püüavad ning mis 
nad teevad. Sel ööl otsustasin ma mõtte täide viia, sest 
koht oli selleks nagu loodud. Tule äärest ei võind 
keegi pimedasse paarikümnele sammulegi midagi näha, 
mis oli mul siis karta mõnesaja sammu taga, kuhu ula- 
tas kahvade rida. Mõtlesin, et ta tuleb üksinda, aga 
tuli selle naisega, sest see rippus tema küljes kui tak- 
jas. Esteks lõin kõhklema, aga siis tuli Maia meelde, 
et temagi ehk rippus Antsu kaelas samuti, ja nüüd oli 
mu otsus kindel: niipea kui võtsid pajupõõsa varjus 
teineteise ümbert kinni, viskasin kuue õlgadelt, karga- 

sin juurde, kahmasin Antsul selja tagant kinni ja ta- 
gurpidi vette — mina ise ees, nemad järele. Ise mõt- 
lesin: kui upun ühes nendega, las upun, Ants igatahes 
ei pääse. Aga ei pääsend ka see teine, sest selle ase- 
mel et Antsust lahti lasta, hoidis ta temast veel kõve- 
mini kinni. Ants rabeles küll kõigest jõust, aga ta ei 
pääsend, sest mina olin tugevam. Pealegi olid ju nemad 
riides, mina alasti, nemad ahmisid ehmatusest kohe 
suud vett täis, mina aga hoidsin hinge kinni. Nõnda 
oli varsti kõik möödas ja mina tulin kaldale, võtsin 
põõsa äärest oma kuue, läksin riiete juurde, ajasin need 
kärmesti selga ja jooksin läbi metsa otseteed siia...” 

»Et sa ise seda võid veel nõnda rääkida!” 

«Ma räägin ju ainult selleks, et sa teaksid, kuidas 
ma oma sõna olen pidanud, nii et võid üsna rahulikult 
surra. Sest pea meeles, ema: Jumal oli sel ööl meie 
poolt. Ta andis pilvealuse ilma, et oleks hästi pime ja 
et ei langeks kaste, nõnda polnud midagi näha ei rohul 
ega mujal. Pealegi hakkas vastu hommikut peent 
vihma tibama ja kustutas nõnda viimsedki jäljed. Seegi 
oli Jumala tahtmine, et teised samal ajal, kui meie 
olime jões, nii valjusti laulsid ja karjusid ning et lõ- 
puks keegi õieti ei teadnud, millal see just sündis.“ 

Juula ja Kusta vaikisid tüki aega, nagu oleks mõle- 
mal iseoma mõtetega tegemist. Siis lausus viimane 
nagu areldi. 

IDA ei 

Mis on, poeg?” 

»Hakkad sa tõesti surema?“ 

»Minu päevi pole kunikski.“ 

»Usud sa, et lähed taeva?“ 

Usun, poeg.” 

«Kas isa usub ka?“ 

»Usub.“ 

«Aga õpetaja?“ 

»Usub.“ 

»Mina usun ka, ema, ja sellepärast, tead, ema...“ 

Kustal jäid sõnad suhu kinni, mitte kartuse pärast, 
vaid muidu niisama, isegi ei teadnud, miks. 

«Mis siis on sellepärast?“ küsis Juula. 

»Sellepärast, ema, kui saad taeva, siis...” 

Jällegi peatusid Kusta sõnad. 

"Miks sa ei räägi, mu poeg?“ 

»Vaata, ema, kui ma neid põhja vedasin, siis tund- 
sin selle teise käsi ja see ei lähe mul enam meelest, 
tundsin, kuidas nad hoidsid Antsu kaelast kinni ja aita- 
sid talle lõppu teha, nagu oleksid nad minu poolt. Sel- 
lepärast mõtlen ma, et kui saad taeva, siis võiksid Ju- 
malaga rääkida — selle teise pärast, sest tema polnud 
ju süüdi, hoidis ainult Antsu kaelast kinni, nagu 
Maiagi.“ 

»Ma räägin ka Õnnistegijaga, kui saan taeva.” 

»Räägi ka Õnnistegijaga, ema.“ 

»Ning neitsi Mariaga, mu poeg.” 

»Ning neitsi Mariaga, kui jutu peale saad, ema.“ 

Jälle valitses toas vaikus tükk aega, enne kui Kusta 
küsis: 

»Ema, on su süda nüüd rahul?“ 

»Nüüd on rahul, mu poeg.“ 

»Aga see jääb ainult meie vahele, ema.“ 

«Ainult meie vahele.” 

»Isale räägin ma ise, kui on õige aeg, et ka tema 
võiks rahus surra.“ 

«Jah, räägi ka isale, kui on õige aeg.“ 

Põrgupõhja Juula oli ammugi suremiseks valmis, 
aga surm ei tulnud ega tulnud. Mõnikord oli Juulal en- 
dal tundmus, et nüüd just on saabumas lahkumistun- 
nike, teine kord jälle arvasid teised, et nüüd ta enam 
ei jää, kuid ometi vireles haige päevast päeva edasi. 
Sellepärast oli Jürkal rikkalikult aega mõtlemiseks ja 
ettevalmistuseks, kuidas kord üksi olla ja elada. Jät- 
kus aega surmaga harjumiseks surijalgi. 

«Vanamees, sa löö õige mu puusärk kokku, et ma 
näeks, misuke ta saab,“ ütles Juula kord Jürkale. 

Lauad on juba valmis vaadatud,” vastas see. 

«Noh, mis siis änam.“ 

Mõtlesin, et kes teab, mis mõtled, kui...“ 

"Mis seal veel mõelda, see juba ammugi mõeldud.” 

«Mõtled viimaks, et ootan su surma.“ 

»Peadki ootama, nagu ma isegi.“ | 

Ei saa, vanamoor.” 

Pead saama, sest...“ 

«Küllap vist.“ 

Nõnda siis tõi Jürka lauad tuppa ja hakkas saagima 
ning hööveldama, mõõtma ning kopsima. See võttis 
hulga aega. Juula tüdines kuulates, sest nagu ta nüüd 

leidis, meeldis talle juba rahu ja vaikus rohkem kui 
müra ja askeldus. 


«Mis sa seal niipalju hööveldad?“ küsis ta viimaks. 
«Teen lauad siledaks,“ vastas Jürka. 
»Tee ainult väljastpoolt, et teistel oleks-ilusam vaa- 


data.” 


»Teen ka seespoolt, et sul oleks parem magada.“ 
»Kui paned mu sinna, siis uni niigi hea.” 
Jürka askeldas laudadega edasi. Natukese aja pä- 


rast hüüdis Juula: 


» Vanamees!” 

«Mis on?“ 

»Tule lähemale.“ 

Jürka jättis töö ja läks haige voodi ette. 

»Istu,“ näitas Juula voodiservale. 

Jürka istus. 

Vanamees,“ algas Juula uuesti. 

Mh!" 

,Kas sa mäletad seda karu, kel olid kaksikud?“ 
«Meil olid ka.“ 

Sa tapsid pussiga vana ema.” 

»Sina ju torkasid lõpuks, nii et...” 

»Ja karu ise lõi pussipeale käpaga otsa...” 
«Mis siis sest?" küsis Jürka, kui Juula enam ei rää- 


kinud. 


»Misuke maa seal oli?“ küsis Juula vastu. 
»Samblane.“ 

»Eks olnd! Ilus roheline sammal!” 

»Küllap vist.” 

Tükike vaikust. 

»Mäletad sa veel, kui me kahekesi öösel metsas 


kokku saime?“ küsis Juula siis. 

» Vahel nagu mäletan.“ 

«Misuke maa seal oli?“ 

Samblane.“ 

Veel pehmen ja ilusam kui seal, kus see karu, kel 
kaksikud, eks?“ 

«Küllap vist.“ 

»Niisukest sammalt tahaks ma, kui viid mu siit.” 

»Eks võiks ju...” 

«Jah, vanamees, seda võiks sa, siis pole laudade 
hööveldamisest seestpoolt lugugi.“ 

»Ei, eit, hööveldan lauad ja toon ka sambla, nii et 
oleks..." 

Too sammal, vanamees, palju pehmet, rohelist 
sammalt, nagu tapaksime karu või sigitaksime salaja 
kaksikuid.“ 

»Eit, nüüd hakkad tõesti surema.“ 

«Miks nii, vanamees?“ 

«Muidu sa ei räägiks nõnda.“ 

Ei, vanamees, vaid kui kuulsin oma puusärgilau- 
dade hööveldamist, tuli meelde, kui õnnelikult me ka- 
hekesi oleme eland.“ 

»Ja kui õndsalt!“ 

»Õndsalt ja õnnelikult! Ainult meie lapsed...“ 

Jah, ainult meie lapsed.“ 

Siin jõudis Juula end vaevalt pidada, et Jürkale 
mitte Kusta ega noore Antsu lugu jutustada. Lõpuks 
ometi jättis ta selle Kusta enda asjaks, et las tema teeb 
seda õigel ajal, nagu ta lubas. Aga tungiv soov Kus- 
tast rääkimisega ette jõuda jäi ometi Juula rinda edasi 
põlema ja võib-olla poleks ta oma tahtmisest mõni 
teine kord enam võitu saanud, kui mitte Jürka ennus- 
tus poleks täide läinud — Juula hakkas nüüd tõepoo- 

lest surema. Isegi valud ja vaevad ilmusid, nagu arst 
oletanud, ja nõnda läks nii mõnigi tema antud pulber 
täie ette. Aga kõiki ei saadud ometi ära tarvitada, 
enne uinus Juula igaveseks. Ja et kalli raha eest os- 
tetud ülejäänud pulbrid raisku ei läheks, tarvitas Jürka 
ise nad ära, sest ta arvas, et mis surijale hea, ei või ka 
tervele kahjulik olla. Tõepoolest ei märganudki Jürka 
tarvitatud ravimeist miskit halba, ainult et magas õh- 
tul sissevõetud pulbri tagajärjel nagu surnu. Isegi ha- 
rilikku norskamist polnud kuulda. Seda pani pesa- 
muna Riiagi tähele ja ütles: 

ulsa, sa kardad surnud ema.“ 

MRS mie” 

Sa ei julge enam norsatagi, kui magad." 

Nüüd oleks tahtnud Jürka ka Riiale ema pulbrit 
anda, et ta oma isast niisugust asja ei saaks tähele 
panna magusa une pärast, aga kahjuks oli veel ainult 
üks pulber järel ja sellegi oli otsustanud Jürka ise ära 
võtta. Muidugi oleks võinud viimse pulbri poolitada, 
aga sellele mõttele Jürka ei tulnud, sest tänini oli ta 
ikka Juulale ja ka iseendale terved andnud, kuidas sa 
siis nüüd korraga peaksid poolitama. Nõnda ei saa- 
nudki Riia teada, kas ka temale tooks ema pulber ma- 
gusa une, aga seda pani ta küll tähele, et kui ema oli 
maha viidud, hakkas isa uuesti norskama. 

800,“ mõtles Riia, ,niipea kui emale sai muld 
peale, isa änam ei karda.“ 

Aga sellest oma mõttest ei lausunud ta isale endale 
enam sõnagi, imestas ainult, kuidas küll maailmas as- 
jad on seatud: on elus, ei karda; on surnud, kardab; 
saab mulla alla, jälle ei karda, nagu tuleksid surnud 
emad kallale, kui nad pole veel mulla all. «Aga Riia 

seevastu kartis mõnikord ainult elavat ema, surnud 
mitte põrmugi, oli ta mulla peal või mulla all. Isa kar- 
tusega seletas Riia lõpuks sedagi, et surnud ema sai nii | 
ilusa kirstu, sest eluajal polnud tal ühtegi niisugust 
asja. Ja samblane ase kirstus, kuhu ema heitis — just: 
kuhu ema heitis, mõtles Riia endamisi — meeldis nii 
väga, et Riia oleks meeleldi kas või ema kõrvale puge- 
nud ning ühes temaga mulla alla läinud. Sest kui ema 
läheb taevasse ja Riia peab temale sinna järele mi- 
nema, miks siis mitte kohe minna, nagu ta tänini ikka 
emaga kaasa oli joosnud. Ja kui see ometi polnud või- 
malik, siis katsus Riia end sellega lohutada, et jooksis 
põllu äärde metsa, otsis seal paiga, kus kõige paksem 
ja rohelisem sammal, heitis sinna pikali ja püüdis la- 
mada, nagu oli kirstus lamanud ema. Aga see oli hir- 
mus raske ja nõnda jõudis Riia otsusele, et on ometi 
hea, et teda ei lastud heita ema kõrvale, sest mis ta 
küll oleks peale hakanud, kui ta oleks pidanud ühes 
emaga liikumatult lamama ööd ja päevad, palju öid ja 
päevi. Mitte enam joosta, mitte enam end liigutada, 
see oli Riia meelest kõige hirmsam ja raskem. Sellega 
oleks võinud ehk toime tulla ainult kollaste silmadega 
must kass, Riia ainuke truu seltsiline, seegi ainult siis, 
kui paistaks palav päike. Aga kuidas saab päike 
paista, kui kirstul on kaas kõvasti peal ning kaanel 
muld, hulk mulda, nii et kohe hunnikus. Ei, nõnda 
päike ei paista ja siis pole ka loota, et Nurrninagi ta- 
haks paigal lamada. Nurrninagi otsib sooja, aga ema 
oli külm, Riia katsus, et oli — külmem kui kunagi va- 
rem, külmem kui isegi sügisese vihma käest tulles, kui 
hambad lõgisesid suus. Ja ometi lamas ta rohelisel 
samblal, nagu Riiagi siin sooja päikese paistel. 

Ema surma tõttu tegi Riia veel ühe huvitava lei- 
duse. Tänini oli isa talle olnud peagu võõras ja tal oli 
temaga ainult hirmuvahekord. Kõige enam tekkis see 
sellest, et emagi näis isa peaasjalikult kartvat, kõik 
teised tundmused nagu kadusid selle varju. Seni kui 
ema elas, ei küsinud isa kunagi, kas Riia süüa saanud 
või mitte. Ta katsus ainult ise endale midagi hamba 
alla leida, et siis kas üürikeseks puhkama heita või 
kohe jälle oma töö ja tegemise juurde minna. Riiale 
tundus sagedasti, et isa oleks nagu võhivõõras, kes 
elab ei tea miks nende juures. Sellepärast hüüdis ta 
teda parema meelega Jürkaks, nagu teisedki, mitte aga 
isaks, nagu käskis ema. Harva julges Riia tema juurde 
minna ja veel harvemini kuulis ta tema suust mõne 
lahke sõna. Emagi manitses alati Riiat, et ta isa tüü- 
tama ei läheks, sest see olevat tööst väsinud. 

Peale ema surma sai isast nagu teine inimene. Äkki 
oli tal silma Riia tarvis. Mitu korda päevas küsis ta 
temalt, kas ta süüa saanud või on tal kõht tühi, ja kui 
Riia natukenegi sinnapoole viipas, et ta midagi sööks, 
otsis isa ükskõik mis talle hamba alla. Riia pani varsti 
seda tähele, et isa oli valmis kõige hädalisema toime- 
tusegi sinnapaika jätma, kui tema midagi vajas. Ja 
isegi juttu tegi ta Riiaga. Küll ei rääkinud ta nõnda 
nagu ema, aga hea seegi, et ta üldse rääkis. Pealegi 
unus Riial päev-päevalt ikka rohkem ema kõneviis, ai- 
nult tema häälekõla helises endiselt kõrvus. Nimed, 
mis Jürka andis oma pesamunale, olid niisugused, et 
see alguses kuidagi ei taibanud, kas isa näägutab teda 
kurjuses või tahab ta nõnda teda meelitada. 

«Noh, mu ilalõug, tule siia,“ ütles Jürka mõnikord 
tütrele, ja kui see jäi aru pidama, kas minna või ära 

joosta, lisas isa: , Tule, tule, mu tattnina!“ Ning kui 
seegi ei suutnud last julgustada, ütles Jürka kolman- 
daks: ,Miks sa ei tule, mu sasipea?* Pikkamisi harjus 
laps nende ja veel hullemate nimedega, sest ta nägi, 
et isa ei kutsunud teda kunagi asjata, vaid igakord ot- 
sis ta temale taskust midagi, oli see siis mõni marja- 
tera, vile, putk, puust lõigatud hobune, poolnärtsinud 
lill, mõni leht jänesekapsast, mõni hapuoblikas või mi- 
dagi muud selletaolist. Ükskord olid tal isegi maamesi- 
lase kärjed kasetohutorbikus ja siis võttis ta Riia oma 
põlvele ning katsus teda õpetada kärgedest mett 
imema. 

See oli esimene kord, kus Riia tuli mõttele, et ta 
ehk on isalegi armas, nagu oli olnud emale, ainult et 
isa sellest kunagi ei räägi, selle asemel teda nimetades 
purulõuaks, kirbukongiks, täitossiks või poripätakaks. 
Peale seda ei oodanud ta enam isa kutsumist, vaid 
jooksis talle ise vastu, eriti kui isa tuli hobusega, sest 
siis sai ikka sõita, olgu vankril, reel või ratsa. Vii- 
mane sõit oli kõige erutavam, nii erutav, et kui see 
sündis esimest korda, siis Riia nägi sellest kaks ööd 
järjestikku unes ja ikka nõnda, et hobusel olid isa nägu 
ja silmad, mis vahtisid tagasi tema poole. 

»Miks on hobune sinu nägu?“ küsis Riia isalt hom- 
mikul. 

Kus?" küsis Jürka arusaamatuses vastu. 

Unes,” vastas laps. 

«Kuula ligundit, või minu nägu.“ 

»Vahtis tagasi, kui sõitsin.“ 

Sa meeldisid hobusele, sellepärast.” 

»Ei tea miks?” 

Oled hästi kerge, ei tunnegi, et istud seljas.“ 

Kas siis hobune tahab, et oleks kerge?“ 

«Küllap vist." 

Selline oli Jürka unenäoseletus ja Riiale aitas sellest, 
liiatigi, et varsti ei tekitanud enam mingi ratsutamine 
unenägusid, oleks ainult tahtnud ikka rohkem ja roh- 
kem. Ja kui ei saanud hobuse selga, siis ratsutas kak- 
siti vahetevahel isa kaelal, pruunid sääred selle peos. 
Aga hobuse seljas oli huvitavam, sest seal võis turja- 
tutist või lakast kinni hoida, isa juukseid ei tohtinud 
aga kiskuda, sest siis hüüdis ta varsti: 

»Sina, satikas, lase salgud olla!” 

Halb oli Riia meelest ka see, et isa püsis nii vähe 
kodus — nõnda oli mõnikord hirmus igav. Oli kordi, 
kus laps mangus, et isa jääks veel veidikesekski tema 
juurde, aga see ei võtnud seda nagu kuuldavakski, tõu- 
sis ja läks. Ka ei tahtnud ta peagu kunagi Riiat ene- 
sega kaasa, kuna ta emal seevastu sörkis alati sabas: 
selline oli isa ja ema vahe. Üks oli ikka saadaval, 
ikka käepärast, ikka silma ja kõrva kaugusel, teine 
ilmus vahetevahel nagu maailmaotsast ja teda pidi 
aina ootama, aina igatsema. See ootus ja igatsus oligi 
nagu kogu elu siin pärast ema surma. 

»Riia ei taha üksi jääda,“ kurtis laps vahel. 

Sa oled ju perenaine,” seletas isa. 

»Kas siis perenaine on üksi?” 

«Küllap vist.“ 

»Ma ei taha perenaine olla.” 

«Aga teist perenaist pole ju meil kuskilt võtta.” 

»Ikka ei taha.“ 

Ole veel mõnedki päevad, siis...“ 

«Mis siis?” 

»Eks me näe siis, mis siis.” 

Aga päev läks päeva järel ja viimaks harjus laps 
sellega, et polnud kodus ei isa ega ema, vaid võhivõõ- 
ras, kes pidi neid asendama. Ja siis ei kaevanud Riia 
enam igavust ega kippunud isaga kaasa, vaid küsis [ 
vahel: 

»Kui kaugele sa täna lähed?” 

»Kaugele,” vastas Jürka. 

»Kas metsast läbi?” 

»Läbi.“ 

»Üle suure põllu?“ 

»Üle:" 

»Teise metsa.“ 

»Teise.” 

»Ja sellest ka läbi?“ 

»Läbi.“ 

»Mis siis tuleb?“ 

»Siis ei tule änam midagi.“ 

»Mis siis on, kui ei ole midagi?” 

»Siis jõuan koju tagasi.” 

"Mis sa tood mulle, kui tuled kaugelt?“ 

»Mis kätte saan.” 

»Too hästi palju, kui tood.” 

«Toon, nii et aitab kohe.“ 

100, nii et kõht saab kohe täis ja jääb ülegi.“ 

»Küllap vist.” 

Aga varsti sündis Riia peas väike pööre ja ta ütles: 

»Kui on hästi palju, kas jätan emale ka?“ 

»Jäta emale ka.“ 

Millal ta tagasi tuleb?“ 

»Me läheme talle järele.” 

»Kas kahekesi?“ 

«Küllap me vaatame, kas üksi või kaksi.“ 

«Millal me hakkame minema?“ 

«Tuleb veel pisut kannatada.“ 

»Riia tahab kohe.“ 

«Toon enne selle, mis kaasa võtame.“ 

Siis Riia ootab, kuni tood palju-palju.“ 
«Palju-palju. “ 

Oli silmapilke, kus Jürka jäi üksinda endamisi is- 
tuma, nagu mõtleks ta millegi üle järele või nagu igat- 
seks ta midagi, aga keegi ei saanud kunagi teada, oli 
Jürkal mõtteid ja igatsusi või mitte. Ainult ühte võis 


tähele panna — Jürka istus endamisi ikka silmad ki- 


riku poole, nagu oleks ta valmis sinnapoole minema 
või nagu ootaks ta sealt kellegi tulekut. Ja see kiriku 
poole vahtimine jäi talle kuni tema elulõpuni. Isegi 
siis, kui vahetas Riiaga üksikuid sõnu, pööras ta silmad 
loomusunniliselt kiriku poole. 

XVIII. 


Aga kõigest hoolimata ärkas Jürka mõne aja pärast 
nagu uuele elule: meel muutus rõõmsamaks ja töötuju 
kasvas. Ikka sagedamini kuuldus tema naljatami 
lapsega, et sellest saab kord Põrgupõhja perenaine. 


nast — nagu hakkaks ta ise oma sõnu ühes lapsega us- 
kuma. Jürkal nagu ei tulnud enam pähegi, et Põrgu- 
põhja pole ju ammugi enam tema oma, vaid kuulub 
Antsule. Uue hooga hakkas ta tööle, nagu askeldaks 
ta oma päriseksostetud maalapil: kaevas uut kraavi, 
puhastas vana, laastas ja silus heinamaad, rammutas 
põldu, nagu peaks ta igaveseks siia jääma. Naabri- 
peremees, kes oli nagu Jürkagi Antsu rentnik, tuli kord 
Jürka askeldust vaatama ja ütles viimaks: 

»Sa kütad aina meile põrgut.“ 

»Ei veel,“ vastas Jürka. ,,Aga küllap tuleb seegi 
aeg.” | 

Mis ta veel tuleb, käes ongi.“ 

»Enne peab õndsaks saama,“ seletas Jürka. 

Naaber ei taibanud hästi, kuidas Jürka sõnu mõista, 
ja ütles: 

Saab siis inimene sellega õndsaks, et orjab teist?“ 

»Mina orjan iseennast,“ oli Jürka arvamine. 
Kuidas siis iseennast, kui kaevad Antsule kraavi?“ 
»Mina kaevan iseendale.“ 

Põrgupõhja on ju Antsu, mitte sinu ega minu.” 

"Aga meie elame siin.“ 

Ants võib ju meid üles öelda. Minuga teeb ta ai- 
nult kahe-aasta lepingu.“ 

«Mina olen juba mõnikümmend aastat siin elanud.“ 

"Aga leping?” 

«Mis leping?“ 

Mitme aasta peale on leping kirjutatud?“ 

«Polegi kirjutatud.” 

»Seda hullem! Ants võib su igal jüripäeval minema 
küütida.“ 

«Ants on minu sõber.“ 

Või sõber.“ ütles naaber pilkavalt, lisades tõsiselt: 
Kui oled talle kasulik, siis sõber, kui ei, siis vaen- 
lane.“ 

«Vaenlase peab maha lööma.“ 

Uleaiamees naeris, sest Jürka ajas tema arvates nal- 
jajuttu. Lõpuks lisas ta: 

"Kergem on omakasu silmas pidada kui Antsu 
maha lüüa.” 

»Omakasuga ei saa õndsaks.“ 

»Kas mahalöömisega saab?“ 

»Vahel saab.“ 

Jumala eest, naljamees, mõtles naaber, enne kui 
rääkis edasi: 

»Mina ei saa ikkagi aru, milleks sina teise maa peal 
nii hirmsasti rähkled.“ 

»Tahan õndsaks saada,“ vastas Jürka. 

«Teeb siis töö õndsaks?“ 

«Aga mis siis?“ 

Naaber ei leidnud parajat vastust. Alles natukese 
aja pärast ütles ta: 

«Noh, võib olla, sina saad oma tööga õndsaks, aga 
teistele kütad sa igatahes põrgut.” 

»M-mh!“ tegi Jürka arusaamatuses. 

«Aga muidugi! Sa mõtle ometi isegi: tänavu keva- 
del, kui Ants uuendas mu lepingut, tõstis ta renti. Mina 
katsusin seletada, et see pole õige, sest hinnad on kõik 
endised ja koht pole suuremaks ega paremaks läind. Ja 
kas sa tead, mis ta mulle vastas? Ta vastas sõna-sõnalt: 
tee tööd nagu Jürka, küll siis koht läheb suuremaks ja 
paremaks.“ 

«Näed nüüd isegi, et Ants on mu sõber,“ ütles Jürka 
võidurõõmsalt. 

Kuis nii?!“ hüüdis naaber jahmunult, sest tema taip 
ei mõistnud Jürka järeldust. 

»Miks mitte?“ 

«Milleks siis meie peame tema maad parandama?“ 

«Me ju elame siin.” 

«Ja temal pole muud kui kergitab renti?“ 

«Nagu näed.“ 

"Aga siis on ju mõttetu maad parandada.“ 

«Paranda või ära paranda, rent tõuseb ikka.“ 

Need sõnad olid kui langev puu naabri pähe. Ju- 
mala eest, tee või ole kuis tahad, Ants kruvib ikka 
rendi kõrgemale, vahe on ainult selles, et üks parandab 
kohta, nii et võib renti tõsta, teisel tõstab renti, nii et 
pead kohta parandama, sest muidu ei suuda kõrgenda- 
tud renti maksta ja tuleb välja kolida. Aga kuhu sa, 
va vennike, kolid, kui Antsu ,,semlakid“ on igal pool 
ja kui tema käsi ulatub igasse maailmaotsa. Isegi kui 

tahaksid maa maha jätta ja mujal mingi tööga endale 
ülalpidamist teenida, siis sealgi tunneksid sa varsti 
Antsu kätt. Tee, mis tahad, paranda, mis tahad, lõpuks 
lähevad kasud ometi Antsu tasku, sinule, kes sa kõik 
teed, jääb ainult näljakannikas. 

Jah, nii see on,“ lausus naaber lõpuks alistunult, 
töö on nälja peremees.“ 

«Tööga saame õndsaks,” kordas Jürka oma hari- 
likku mõtet. 

«Aga kui ma ei taha õndsaks saada, mis siis?“ 

sa oled ju inimene.“ 

»Kas siis Ants ei ole? Miks tema ei taha õndsaks 
saada?“ 

»Tema muretseb meie eest.“ 

«Sittagi ta muretseb!“ hüüdis naaber vihaselt ja sü- 
litas. 

Aga kust sa tööd saad?" küsis Jürka üsna rahu- 
likult. 

Jah, seep see ongi, et kust sa saad,“ lausus naaber 
natukese aja pärast. 

«Noh näed,“ ütles Jürka rahuldunult. 

»Küll oled sina õnnelik inimene!“ imestas naaber. 
«Sinusugune võiks põrguski elada.” 

«Elabki, kui aeg tuleb.” 

Sellest ei saanud naaber kuidagi aru: töötab teise 
heaks, et õndsaks saada, aga on valmis kas või põr- 
gusse asuma. Jürka pidi tõepoolest oh-oh olema, nagu 
kõik kinnitasid. Aga imelik, tööd murdis ta nagu ei 
ükski teine. Või on ehk töö ometi siin maa peal nende 
osa, kel pole jumalast antud täit aru? Aga kui Jürkal 
oleks tõesti arust puudu ja temal, naabril, täis aru, 
miks peab siis tema samuti Antsu heaks töötama nagu 

Jürkagi? Miks on Jumal teda siis nuhelnud täie aruga, 
kui ta peab Jürkaga jagama sama saatust? 

»Kui mina ometi asjast samuti aru saaksin kui sina, 
siis oleks mul poole kergem elada,“ rääkis naaber vii- 
maks. 

«Mis asjast?“ küsis Jürka, nagu oleks ta juba kõik 
eelmise unustanud. 

»No ikka sellest tööasjast.” 

»Mis tööasjast?“ 

»Et sina, näiteks, parandad mitte oma, vaid Antsu 
maad.” 

»Aga kui ma tahan õndsaks saada...“ 

»Kas sa siis ei saaks, kui parandad oma maad?” 

»Mul pole ju omal maad.“ 

»Miks sul ei ole siis?“ 

Sest et on Antsu.” 

»Aga miks on Antsu?” 

»Ju see on taeva tahtmine.“ 

»Ja sa usud seda?“ 

»Kas sa siis ei usu?“ 

»Mina ei saa sellest midagi aru.” 

»Usu, siis saad.“ 

»Kust ma siis usun, kui...“ 

«Muidugi, kui ei usu, siis muidugi.” 

Ei, ei, Jürkaga ei maksnud rääkida, see oli naabri 
otsus. Tema kas oli loll või ta polnud üldse inimene, 
kuigi uskus ja tahtis õndsaks saada. 

Ants oli aga nähtavasti teisel arvamusel. Tema 
just viimasel ajal tuligi Jürkaga juttu ajama, nagu ot- 
siks ta sellest lohutust oma kurvastuses vanema poja 
surma puhul. Siiski, Ants ei tulnud iseenda pärast, 

nagu ta kinnitas, vaid temale tegi muret Jürka seisu- 
kord. 

Sul on ju eit surnud, nagu ma kuulsin,“ ütles Ants. 

«Küllap vist,” lausus Jürka. 

«Lapsed surevad ju ka, aga nendega on nõnda, et 
kui üks saab otsa, siis teine jääb järele. Eidega on hoo- 
pis teine asi, sest...“ 

Jah, eidega on teine asi.“ 

»Eitesid on karskel ja kasinal inimesel ikka üks, nii 
et kui sureb, siis kas oled ilma või pead uue võtma.“ 

«Mina uut ei võta.” 

»Aga sul on ju väike laps, see vajab ema hoolt.“ 

»Ema on ju surnud.“ 

»Oma ema küll, aga kui oleks võõrasemagi.” 

»Sedap nüüd küll, aga ma ei taha uut eite.“ 

»Kuidas sa siis muidu saad, kui tahad kohta edasi 
pidada.” 

»Pole ju änam niisukest kui Juula.” 

Oli siis Juula nii tubli?” 

»«Tappis karugi, kui see tahtis mind tappa.“ 

«Mäletad, Juula soovitasin mina sulle sõbramehe 
poolest ja nüüd oleks mul sulle veel parem soolas.“ 

«Paremat ei olegi.” 

«Aga Mall! Sääred kui sambad, põsed kui õunad 
punased ja tööd ei põlga.” 

»Ei taha hakata jändama.“ 

«Noh, kui ei taha just eideks, siis võta muidu, et 
peaks maja korras.“ 

»Maja on korras.“ 

»Mul põrsad puhtamad kui sul laps, on see siis mõni 
kord.” 

»Aga kui see on minu laps ja need sinu põrsad...” 

Sellele oli Antsul raske vastust leida, sest ta kartis, 
et kui ta veel midagi edasi ütleb, Jürkagi sellega toime 
saab, et lausub: ,,Rent kõrge“ või: ,, Alanda renti, siis 
läheb laps puhtamaks.“ Sellepärast viis ta jutu mu- 
jale ja kiitis Jürkat kui töömeest ning hoolikat pere- 
meest, kelle käes kõik paraneb. 

Vaat niisukesest kohapidamisest saan ma aru,” 
rääkis ta edasi. ,Ilmas läheb ju kõik paremaks, kõik 
tõuseb, sest nõnda on Jumal seadnud. Aga mine kuula 
oma naabrimeest, tema ütleb otse vastupidi: maailmas 
minevat kõik tagurpidi, kõik langevat, nii et ka rent 
peab langema. Aga mina ütlen, kuidas saab rent lan- 
geda, kui maahind tõuseb. Nõnda me vaidleme kahe- 
kesi.“ 

»Tema ei usu, sellepärast ei saa ta aru,“ seletas 
Jürka. 

«Mehesõna! Ta ei usu, see on kõik. Ta ei usu, et 
kui mina Põrgupõhja ostsin, siis maksin tast niipalju, 
aga kui ma teda tänapäev müüa tahaks, siis maks- 
takse mulle kaks korda rohkem. Miks? küsin ma. 
Aga sellepärast, et ajad pole enam endised ja et Põrgu- 
põhja pole enam endine ja Põrgupõhja rentki pole 
enam endine. Kõik on tõusnud, sellepärast. Nii et rah- 
vas läheb päev-päevalt aina jõukamaks. Võta või mak- 
sudki...” 

Aga siingi arvas Ants paremaks vaikida, et mitte 
ajada Jürkat võib-olla vasturääkimisele. Sest oli ju 
avalik saladus, et Ants oli juba sedavõrd rikas, et te- 
mal polnud enam tarvis oma rahvuslikku meelt või isa- 
maa-armastust mõne kohustusega tõendada, teda usuti 
palja sõna peale. Maksusid ei maksnud ta üldse või 
kuigi pidi seda tegema, siis oli tal õigus need vaese- 

mate kaela veeretada, sest nende rahvuslikkus ja isa- 
maa-armastus olid muidu kahtlased. Kui Ants rääkis 
isamaa-armastusest — ja seda tegi ta väga sage- 
dasti —, siis mõtles ta ikka oma õigustele je eesõigus- 
tele ja niihästi tema kui kõik teised leidsid selle täiesti 
loomuliku olevat. 

"Sa oled viimasel ajal oma naabriga kokku puutu- 
nud,“ algatas Ants Jürkaga uut juttu, ,,mis sa õige sest 
mehest arvad?“ 

»Ei mina tast aru saa,“ vastas Jürka. 

Millest nimelt?“ 

Ütleb, et orjab sind, aga elab edasi, nii et...“ 

»Eks ole,“ rabas Ants kohe. ,,Orjab mind, aga en- 
dale kasvatab sammalt selga.“ 

«Küllap vist.“ 

«Kui tuli, oli teisel kaks hobust, aga nüüd on neli. 
Räägitakse, et tahab talu osta, on ehk sulle sellest hin- 
ganud?” 

Aga ei, Jürka kuulis sellest täna esimest korda, nii 
et Ants võis oma jutu lõpetada. Ta tegi juba mine- 
kut, aga pöördus teelt uuesti tagasi, et Malle asja veel 
kord üles soojendada, ja ta ei jätnud enne, kui Jürka 
nõustus Malle vastu võtma. 

Aga Mall, kui sai Põrgupõhjale, ei rahuldunud mil- 
legagi. Kõik oli talle siin vastumeelt, kõike tahtis 
teisiti teha, nagu teaks tema kõike paremini. Ja kui 
Jürka oli kodus, siis keris ta aina tema ümber ning 
suu jooksis endal kui haavakoorest venevile karjapoisi 
käes. Ka hakkas ta paremaid suutäisi peremehe tarvis 
hoidma, kuigi see tõstis nad ikka lapse ette. Tänini oli 
see ühes oma kassiga isa juures maganud, nüüd võttis 
Mall Riia oma asemele, seletades, et kuna Jürka teeb 

rasket tööd, siis on tal ka raske uni ja nõnda võib ta 
lapse ära magada. 

«Nagu mõni emis põrsa, mis?“ küsis Jürka. 

«Nagu mõni emis põrsa,“ kinnitas Mall. 

Ega siis inime siga ole.” 

Pole ta targem ühti.“ 

Kust sina seda tead? Sul pole ju omal last olnd.“ 

«Sellepärast polegi, et tean.” 

Aga sest polnud midagi, et Jürka arvates inimene 
pole siga, et ta oma lapse ära magaks, Riia pidi siiski 
ühes oma musta kassiga Malle juurde kolima, nagu ta- 
haks see talle emaks hakata. Ja et Mallel tõepoolest 
oli see plaan, selgus õige pea. Sest ühel ööl jättis ta 
lapse ja kassi oma asemele ja läks ise Jürka juurde, 
pealegi veel nõnda, et see pidi tahes-tahtmata seda 
kuulma ja tundma. 

«Laps viskleb, ei lase magada, tulin siia, et rahu 
saada, sest ega sina änam, mõtlesin, kedagi tülita. Ja 
mind ära pane tähele, ma kenutan niisama su selja 
taga” 

«M-mh!“ tegi Jürka vastu ja näis, nagu tahaks ta 
edasi magada, aga äkki tõusis ta asemelt. 

»Kuhu nüüd?" küsis Mall. 

»Kuhu ikka, kui öösel tõustakse,” vastas Jürka ja 
läks uksest õue. 

Mall ootas kärsitult tema tagasitulekut, aga see sai 
talle suureks pettumuseks, sest Jürka ei tulnud enam 
oma asemele, kus oli Mall, vaid puges lapse ja kassi 
juurde Malle asemele. Nüüd ei mallanud tüdruk Jürka 
asemele kunikski. Varsti oli ta oma aseme juures ja 
kaebas: 

»Seal purevad ei tea kas kirbud või lutikad.“ 

Küllap mõlemad,“ vastas Jürka. 

»Kas lased mu oma asemele?“ 

«Küllap vist.“ 

Nende sõnadega tõusis Jürka asemelt, võttis sealt 
ka lapse ja kassi ning läks oma sängi, ise lausudes: 

«Nõnda on rahulikum.“ 

«Kuidas sina küll selle lapse ja kassiga... “ 

»Kui on oma laps ja kass,“ rääkis Jürka vahele ja 
seadis end magama. Aga Mall kurtis natukese aja pä- 
rast: 

«Nüüd oled oma söödikud siia toond.“ 

Ei mina,“ vaidles Jürka vastu. ,,Lapse pärast rei- 
sivad, sunnikud. Minu ja sinu vana naha peale nende 
hammas ei hakka.“ 

Need asjalikud sõnad võtsid Mallel vee silmast välja 
ja pärast tekitasid viha. Sest mõtle ometi: tema on 
Jürka meelest nii hirmus vana, et isegi lutikas ei taha 
teda enam. Mall oli enda kohta küll head ja paremat 
kuulnud, aga see oli kõigest kõige hullem. Rahuliku 
une tõi see siiski sel ööl ja ka hiljem. Sest milleks veel 
erutuda või kavatseda, kui sind ei himusta enam luti- 
kaski. Ja et Jürka oli seda nii endastmõistetavalt öel- 
nud, siis hakkas Mall isegi seda uskuma. Aga vaen 

-» »» Jürka vastu kuumutas ometi ta närtsinud hinge nagu 
ainult sellepärast, et see oli oma lihtsate sõnadega 
avastanud talle elulise tõe. 

Hommikul Riia, leides end äkki isa asemelt, küsis 
sellelt, et kuidas ta küll sinna saanud. 

»Kuhu sa õhtul heitsid?“ küsis Jürka. 

«Malle juurde,“ vastas laps. 

«Kas ikka tõesti?“ 

»Kassi võtsin ju ka.“ 

»Siis ehk va kassiroju. ..“ 

»Ah kui kõik magasid?“ 

«Kui kõik magasid...“ 

Riia mõtles natukene aega ja küsis siis: 

Kas täna võin kohe sinu juurde?“ 

«Malle asemele ei taha?” 

»Ei taha.” 

»Miks sa'i taha?“ 

»Ta on niisuke...*” 

»Misuke?” 

»Et Riia ei taha.“ 

«Noh, siis tule õhtul kohe minu juurde, muidu peab 
kass sind öösel jälle vedima.* 

Riia naeris heameele pärast. Talle meeldis isa selja 
taga magada, nagu poeks ta kuhugi kaljuserva varju. 
Ja kui alguses oli vali norin teda kippunud segama, siis 
varsti tundis ta, et ilma selle norinata ei võigi õiget und 
olla. Kui ta oleks osanud, siis oleks ta tingimata mõel- 
nud, et tema isegi peab õppima isa viisil norskama, kui 
ta tahab kogu eluaeg sama magusasti magada. 

XIX. 


Nõnda siis oli Põrgupõhjal jällegi endine kord ma- 
jas: isa ja tütar hoidsid kokku. Mall, nagu oli, nii jäigi 
võõraks. Esialgsest katsest, et laps hakkaks teda tä- 
diks hüüdma, ei tulnud midagi välja. Aga lapse eest 
näis ta siiski hoolitsevat, nagu ta täitis ka oma teisi ko- 
huseid, et Jürkal poleks midagi ütlemist. Ometi ilmne- 
sid varsti mõned uued asjaolud. Aastaid oli Jürka ela- 
nud, ilma et oleks tõstnud jalga oma naabri juurde, ja 
ta tundis teda ainult seeläbi, et üleaedne oli temaga 
paar korda juttu teinud. Mall aga sobitas naabritega 
varsti lähema läbikäimise. See torkas Jürkale seda- 
võrd silma, et ta millalgi ütles: 

«Mall elab rohkem naabri juures kui oma kodus.“ 

"Mis kodu mul siin targemat,“ vastas Mall. ,,Kui 
naabri juurde ka ei tohi sisse astuda, siis ela ju kui 
hunt siin metsas.” 

«Küllap vist,” lausus Jürka. 

Teine uus asi oli see, et esimest korda oma elus 
Jürka hakkas kuulma, Põrgupõhjal olevat ühest ja tei- 
sest puudus. Jürka arust oli siin palju raskemaid päevi 
läbi elatud kui praegu, aga kunagi polnud keegi kunagi 
kurtnud, et oleks vaja seda või teist. Põrgupõhjal elati 

nõnda, et kui polnud ühte asja, siis lepiti sellega, mida 
veel oli, ja kui enam midagi ei olnud, alles siis mindi 
Antsu juurde. Kui majas oli veel jahu ja soola, siis pol- 
nud ometi põhjust nälga kaevata, isegi kartuli ja soo- 
laga võis hulk aega elada. 

Loom elab palja rohu või heinaga, miks siis mitte 
inimene kartulitega,“ arvas Jürka. 

Loom elab õle ja kõlkagagi,“ ütles Mall. 

Küllap vist,“ kinnitas Jürka. 

»Aga inime ei ela.” 

»Mis temal siis on?“ 

»Inime pole loom.“ 

»Mis tema siis on?” 

Seda Mall ei teadnud ja jäi vastuse võlgu. Aga na- 
tukese aja pärast ütles ta. 

«Inimesel on kaks jalga, aga loomal...” 

«Ega keegi jalgega söö, ikka suuga,“ lausus Jürka. 

Jällegi ei teadnud Mall, mis vastata. Üldse oli Jür- 
kaga raske rääkida, temal oli ikka kõik teisiti kui teis- 
tel inimestel. Sellepärast loobus Mall ikka enam ja 
enam jutlemisest peremehega või olgu siis, et polnud 
kuidagi parata. Sellest oli Jürkal muidugi heameel, 
sest ka temale ei meeldinud tühjade sõnade tegemine. 
Oleks see olnud tema võimuses, ta oleks kõik inimesed 
rääkimise asemel pannud tööle. Kui ta oleks teadnud, 
missugust kurja vaeva inimesed näevad keele uurimi- 
sega ja raamatute kirjutamisega, ta oleks ainult ühte 
arvanud: küll on neil vaestel rasked patud hingel, et 
Jumal neid sellise tühja tööga vaevab! Ainult mõtelda, 
et inimene ei tee enam midagi muud kui ainult tähti ja 
sõnu ja ometi loodab ta veel õndsaks saada! Aga Jürka 

- meelest peaks sellist tühja tööd vähemalt tuhat aastat 
tegema, enne kui piisab õndsuseks. 

Siiski, Jürka oli veel selles õnnelikus seisukorras, 
kus polnud tarvidust sõnategijate ja tähesööjate üle 
oma pead murda. Tema ainukeseks mureks oli, kas 
jätkub loomadele põhkudest ja heintest ja inimestele 
leivast ning kartuleist. 

Aga ei jätkunud, enam Põrgupõhjal ei jätkunud. 
Puudus oli ka lihast ja võist, heeringatest ja silkudest, 
villadest ja linadest, seebist ja soolast. Ega Mall sel- 
lest nõnda rääkinud, et oleks midagi just nõudnud, ei, 
tema tuletas peremehele ainult meelde, sest tema pidi 
ju maja pidama, pidi vastutama, nagu ta armastas kor- 
rata. Seda sõna polnud Jürka Põrgupõhjal varemalt ku- 
nagi kuulnud ja ta imestas väga selle mõju üle: seni kui 
polnud seda sõna, oli kõike küllalt, niipea kui ilmus 
see sõna, oli kohe kõigest puudus. Ja Jürka ei saanud 
kuidagi aru, milleks küll Mall peab vastutama, kui see 
toob puuduse majja. Pealegi, Põrgupõhjal on nagu 
varemaltki lehmad, miks ei jätku siis võist ja piimast? 
Põrgupõhjal niidetakse endiselt lammaste seljast villa, 
aga miks on tast ikkagi puudus? Põrgupõhjal ropsi- 
takse ja soetakse nagu ikka linu, miks tuleb neist nap- 
pus kätte? Jürka ei saanud lõpuks muidu rahu, kui 
rääkis asjast Antsule, keda pidas oma sõbraks. See 
kuulas ja muheles. Viimaks ütles ta: 

»See on sellest, et majas pole perenaist.” 

»Mall on ju,” vastas Jürka. 

Mall pole ju perenaine, vaid teenija.“ 

«Nii et peaks õpetaja juurde?“ 

»Nii et mis muud.” 

Jürka vaikis tüki aega, enne kui ütles: 

»Ennem olgu puudus.“ 
»Nojah, kuidas arvad, aga nõnda läheb koht sul 
käest ära.” 
Mispärast?” | 
»Noh, kui kõigest on puudus,“ seletas Ants, ,,siis on (1 
ka rahast varsti puudus, aga millega sa siisrentimak- == 
sad? Niikuinii on sul minevase aasta eest pool võlgu.“ 

»Seda nüüd küll, aga...” 

Muidugi, see on ju nii-öelda sõprade vahel, aga ega 
see igavesti nõnda kesta saa. Minu käest nõutakse, 
maksud ja muud kulud, nagu isegi tead, lõpuks peaks 
ka mina nõudma. Nii et sa mõtle asja üle hästi järele.“ 

»Küllap vist.“ 

Aga mõtles Jürka, mis ta mõtles, kuidagi ei mahtu- 
nud talle pähe, et tema võiks Mallega õpetaja juurde 
minna. Kuista siis läheb, kui ei taha temaga ühel ase- 
mel magada! Juulaga oli iseasi, sest temaga olid tal 
ammu enne kaksikud käes, kui õpetajast polnud jut- 
tugi. Nii et pidi katsuma endiselt edasi elada, tulgu 
mis tuleb. Mõtles kord asjast Mallega rääkida, aga 
loobus sellest, sest mis seal ikka rääkida, kui ei taha 
ühel asemel magada, pealegi kui Malle sõprus kasvas 
nähtavasti naabrirahvaga, mitte aga oma koduga. Aga 
siis küsis Riia kord isalt: 

»Miks on Malle käed põlle all, kui läheb teisepere 
poole?“ 

»M-mh!“ oli Jürka vastus, ilma et ta oleks õieti tä- 
helegi pannud, mis laps rääkis. 

«Aga mina tean, miks,“ jätkas Riia endiselt: ,,Mallel 
on midagi põlle all.“ 

»Sa ju ise ütlesid, et käed,“ lausus Jürka lapse juttu 
taibates. 

Aga mis on Mallel käes?“ 

«Mis tal siis on?“ küsis Jürka nagu ärgates. 

«Kust mina tean mis, aga on.” 

»Ä'ä latra!“ 

On jah, isa. Kui ta tuleb, on käed põlle peal, aga 
kui läheb, põlle all.“ 

Jürka jättis jutu sinnapaika, nagu ei saaks ta mil- 
lestki aru, aga ometi hakkas Malle minekut ja tulekut 
silmas pidama, et kas laps on õieti tähele pannud. Ja 
ta pidi tahestahtmata endamisi naerma, sest võta või 
jäta, aga Mall talitas just nõnda, nagu Riia oli seleta- 
nud: kui läks naabrite poole, hoidis käed põlle all, aga 
kui tuli sealt, põlle peal. Naljakas, et Jürka ise polnud 
seda tähele pannud. Aga ühel õhtul pimedikus, kui 
Mall oli jällegi naabrite poole minemas, hüüdis Jürka 
talle: 

«Mall, võta käed põlle alt välja!“ 

Tüdruk jahmatas, mõtles esiteks joostes oma teed 
jätkata, aga pööras äkki ümber ja tõttas aida poole ta- 
gasi, kust ta oli tulnud. 

»Võta käed põlle alt välja!“ möirgas Jürka oma kõ- 
miseva häälega, mis tuli nagu tühjast tõrrest, ja järg- 
misel silmapilgul oli ta Malle juures: põlle alt ilmus 
valge kõrisev niidikera, millel aluseks hernestega ha- 
nekõri, ja tükk pekki. 

«Mis see on?“ küsis Jürka. 

«Naabriperenaine õmbleb mulle ilusaid tikitud 
särke, mul omal pole ju selleks mahti, käed tööd hom- 
mikust õhtuni täis ja siis...” 

«Vajab pekki, mis?“ 

»Kas just pekki, aga midagi peab ta ju ometi 
sööma." 

»Küllap vist.” | 

Mõtlesin, et seda hea kerge panni peal säristada, 
niiet...” 

Kas oma panni peal raske?“ 
»Mis siis peremees selle pekiraasukese pärast kohe 
23 

Sellest raasukesest saame kaks-kolm korda süüa,“ 
ütles Jürka ja võttis Mallelt kõriseva niidikera ning 
pekikäntsaka. ,Mine tuppa ja katsu, et saad minema.“ 

»Ui aeg! Kuhu?“ ; 

Küllap leiad kuhu.“ 

«Mina nõnda ei lähe.“ 

Pean su enne maha lööma või?“ 

«Maksa mu palk välja!“ 

" «Too enne see tagasi, mis põlle all välja kandsid. 
siis saad palga.” 

»Sul, näljakoil, polegi maksta.“ 

Korista oma kondid!“ karjus Jürka nüüd ja ta hää- 
letoon pani Malle kodarad käima. Veel samal õhtul 
läks ta Põrgupõhjalt, pamp seljas. Riia magas juba 
ajal. Kui ta järgmisel hommikul Malle ei leidnud, kü: 
sis ta isalt tema järele. 

»Mall läks, käed põlle peal,“ ütles Jürka. 

»Kuhu, isa?“ 

»Kes teda teab, kuhu.“ 

»Millal ta tagasi tuleb?“ 

»Kes talt küsis.” 

«Vaat kui ei tulegi änam!“ hüüdis Riia rõõmsalt. 

»Ega tulegi.“ 

Paari päeva pärast tuli Ants Põrgupõhjale kuulama, 
et mis prahvak selle Mallega olnud ja miks ta nii üle- 
peakaela minema aetud. 

»Varganägu,” ütles Jürka. 

Mall või?“ imestas Ants. 

«Kellest siis jutt?” 

»Mis ta varastas?“ 

«Aga kust mina tean, mis ta kõik varastas.“ 

«Kust sa siis tead, et ta varastas?“ 

»Käskisin käed põlle alt välja võtta ja kui võttis, 
siis oli seal käntsakas pekki ja kõrisev niidikera, 
Juula-aegne.“ 

»No mis vargus see on,“ lausus Ants andestavalt. 

»Aga kui käib ühtepuhku naabri vahet, käed põlle 
all?“ 

»Kas siis tabasid ta mitu korda?“ 

»Pidin ma siis laskma ta edasi kanda?“ 

Oli sul tunnistajaid, kui tabasid ta?“ 

»Kust ma need pidin võtma?“ 

Aga seda oleks pidanud nõnda seadma,“ seletas 
Ants, ,,sest nüüd seisate mees mehe vastu, tema ütleb, 
et ta pole hoopiski varastanud, sina ütled, et on, kumba 
uskuda, kumba mitte?“ 

Ütleb siis Mall, et tal polnud pekikäntsakat ja nii- 
dikera põlle all?“ 

Seda mitte, aga tema ütleb, et ta tahtnud nendega 
toa juurde tulla, mitte varastada.“ 

«Mis ta siis õueväravast välja otsis?“ 

See olnud lahti ja tema läinud teda kinni panema, 
enne aga tahtnud pisut ilma vaadata ja... sa tead ju 
seda naiste asja, ikka pisut toimetamist ja käimist, liia- 
tigi kui juba nii pime, et kaugemale enam ei paista. Ja 
tal oli ju aastakaup, seda pea meeles, nii et kui selgub, 
et oled ta põhjuseta ära ajanud...“ 

»Kuis nii põhjuseta?“ 

«Noh, kui sa ei saa tõendada, et...“ 

«Ma sain talt ju peki ja niidikera kätte.“ 

Seda küll, aga kuidas sa tõendad, et ta tahtis nad 
ära varastada?" 

»Ta ju ise ütles, et viib naabriperenaisele, see tikib 
talle särke.” 

»Kes kuulis, kui ta ütles?“ 

»Kes... Mina ise.” 

»Kes veel?” 

«Aga kes siis oli siin kuulmas?" 

«No näed, peale sinu pole keegi midagi kuulnud. Ja 
Mall muidugi salgab kõik maha, et pole midagi öelnud. 
Võiks ju küsida naabriperenaiselt, kas ta õmbleb või 
õmbles Mallele särke, aga ega sa ometi arva, et see 
seda tunnistaks, kuigi see nõnda oleks. Kõik salgavad 
ja sinul pole mingit tõendust, et Mall tahtis varastada. 
Sina lihtsalt laimad teda, sest sa ei taha või sul ei ole 
talle palka maksta ja nõnda katsud ta vargaks teha, et 
siis poleks tarviski maksta.“ 

»Kuule, Ants, ma olen sind tänini oma sõbraks pi- 
dand, aga sina oled selle varganäoga ühes nõus.” 

»Kulla Jürka, ma tahan sind ainult aidata ja ma 
seletan sulle ainult seda, mis Mall võiks öelda, kui asi 
ulataks kohtuni.“ 

»Miks kohtuni?“ 

«Noh, kui Mall hakkab oma palka nõudma, nõuab 
seda, mis võlgu, ja ka seda, mis ta oleks pidanud saa- 
ma, kui ta oleks aasta täis teeninud.“ 

«Nii et töö on tegemata, aga palga peab maksma?“ 

Just nii: tööd ei ole, aga palk on, sest nõnda on 
seadus.“ 

»Kes niisukese seaduse tegi?“ 

Kel vägi ja võimus, need, ja nemad on Jumala ase- 
mikud maa peal.” 

Jürka vaikis tüki aega ja ütles siis: 

«Nii et kui kihutad varga minema, siis pead talle 
palka maksma?” 

«Aga sa ei saa ju tõendada, et Mall on varas, sul 
pole tunnistajaid. Pealegi, sa tead ju kirjasõna: ei pea 
härja suud siduma, kes su pahmast tallab. Mall lühen- 
das sinu jalavaeva, muretses sinu maja, loomade 'a 
lapse eest, milleks siis nii hirmus kiskuja olla, peab pi- 
sutki oma hingeõnnistuse peale mõtlema.“ 

- "Aga mis saab Malle hingega, kui ta varastab?” 

Sa tead, röövelgi ristisambas läks paradiisi. Uldse, 
Jürka, va vennas, pane tähele, mis ma sulle ütlen: sina 
siin Põrgupõhjal elad nagu suure Jumala selja taga või 
nagu karu oma koopas, ei sul ole tegemist ei varguse 
ega röövimisega, ei pettuse ega valetamisega. Aga 
tule inimeste sekka, siis näed, et need asjad on tarvilik 
leivakõrvane igapäevases elus.“ 

«Võib elada ka ilma leivakõrvaseta.“ 

«Ju siis ei või, kui kõik seda himustavad. Sellepä- 
rast on ikka nõnda, et kes rumal või tugev, see röövib, 
ja kes kaval või nõrk, see varastab.” 

»Mina ei varasta ega röövi.” 

«Aga miks sa siis käid võõras metsas seenel ja mar- 
jul või miks sa võtad mesilastelt nende mee, lehmalt 
tema piima, lambalt tema villa, vahel tema seljast na- 
hagi?“ 

«Lehm ja lammas pole inime.“ 

«Uhed Jumala pudulojused me kõik, kallis Jürka. 
Kes oskab ja jäksab, pügab teist inimest, kes seda ei 
saa, röövib vaest looma või maamulda ja õndsaks taha- 

vad kõik saada. Meie kahekesi oleme pool eluiga siin 
koos elanud nagu head sõbrad muistegi, aga kas oled 
kuulnud, mis minust räägitakse? 

Ma olevat varas, röövel, külakurnaja, liiakasuvõtja, 
petis, kelm ja kaabakas, kel pole südant rinnas ega 
hinge ihus. Ja kuis on sinu endaga? Sina oled ometi 
elanud siin metsakurus nagu munk, kel on ainult üks- 
ainus soov — saada õndsaks...” 

»Küllap vist,” lausus Jürka, sest siinkohal arvas ta 
taipavat, millest jutt. 

»Noh, ja kas oled kuulnud, mis arvatakse sinust?“ 

»Kes arvab?” 

»Kõik ja ei keegi, nõnda on arvamistega. Arva- 
takse, et sina oled mõrtsukas, sest tapad tühja tööga; 
oled näljatäi, sest ei anna inimestele küllalt süüa; ih- 
nuskoi, sest maksad vähe palka; petis, sest tahad sel- 
leks õndsaks saada, et põrgut edasi pidada; kurjate- 
gija, sest miks muidu poed inimeste eest ära metsa; 
jumalasalgaja, sest miks muidu käid nii harva kirikus; 
uhke, sest ei tee teistega tegemist...” 

»Vaat kui niisukesed lõuapuud kätte saaks, kohe 
lööks maha,“ arvas Jürka. 


"Muidugi, selleks oleks sul täieline õigus. Aga kas 
sa ei arva, et ka teistelgi on pisut õigust. Mõtle ise jä- 
rele: sa oled ju ometi nii tubli töömees, et iga teine sinu 
kõrval enesetapjaks saab. Ja kas ei rahuldu sa seal- 
juures halvema toiduga kui mõne teise mehe loomad? 
Noh, ja palka maksad sa, näiteks, vähem kui mina oma 
inimestele. Hea küll, sul ei ole maksta, aga ikkagi. 
Sest kui ei ole maksta, siis ära palka inimest, mine en- 
nem ise teise palgaliseks. Tule või minu juurde, mina 

maksan sulle rohkem kui teenid Põrgupõhjal, ja töö on 
kergem, elu viisakam...“ 

«Mina jään Põrgupõhjale.“” 

Seda muidugi,“ nõustus Ants kohe, ,,ma räägin ai- 
nult näiteks, et kuidas arvatakse ja asja mõistetakse. 
Ehk kui võtta sinu õndsakssaamine: kõik tahavad saada 
õndsaks, et minna taeva, sina aga, et põrgut edasi pi- 
dada; mis seal siis imestada, kui inimestel aru segi lä- 
heb ja sind hakatakse uhkeks ja jumalasalgajaks sõi- 
mama.” 

Las sõimata.“ 

»Seda minagi, aga vahel mõtlen siiski, et teeksid 
ehk targasti, kui seaksid oma vanad päevad teisiti.” 

Kuidas siis?“ 

Ega minagi õieti tea, kuidas, aga olen ainult enda- 
misi arutanud, et eit on sul surnud, lapsed laiali, Malle 
peksid minema, ainult see väike veel kodus...“ 

"Mis ma pidin siis tegema?” 

Seep see ongi, et polnud muud teha. Noh, aga kui 
võtad mõne teise, siis see hakkab samuti käima, käed 
põlle all või taskus, ning kolmas niisama. Kaua see 
nõnda kestab ja kuhu see välja viib? Praegu oled lap- 
sega kahekesi, kuidas sa nõnda läbi saad? Ukskord oli 
sul kolm hobust, nüüd veel üks, millalgi lüpseti sul 
nelja, viit lehma, nüüd pole enam, kes lüpsaks kah- 
tegi..." 

»Lüpsan ise, kuni Riia kasvab.“ 

Hea küll, et lüpsad ise, aga kas poleks targem asja 
teisiti seada?” 

"Kuidas?" 

«Vaata, Jürka, meie oleme üheskoos häid ja halbu 
aegu näinud, mina olen sind aidanud, sina mind toime- 

tanud, nii et sa võid uskuda, et kui mina sulle nõu an- 
nan, siis tuleb see puhtast südamest ja sõprusest. Ja 
mina olen nõnda riskeerinud, et mu! on põllu ääres 
kena majake ühes lehmalaudaga, ja mis oleks, kui sa 
lööks kogu sellele kremplile siin käega ja tuleksid 
sinna, annan sulle põllulapi, lehma ja lamba saadad 
minu karja hulka, ise kopitsed ja teed, nagu vanadele 
vedrudele paras. Oled juba küllalt metsa ja padrikut 
rägunud, soid kuivatanud ja uut põldu teinud, las nüüd 
jätkavad nooremad, sinusugust ustavat sõpra oleks mui 
kodu lähemal vaja. Mis sa arvad sellest plaanist?“ 

Tahan Põrgupõhjal õndsaks saada.“ 

»Noh, aga siis hakkab Mall oma palka nõudma.“ 

«Hakaku.” 

«Aga kas see ei käi meie vana sõpruse vastu, et 
Mallele maksad tema palga välja ja minule mu renti 
mitte? Et vähemalt Mallegi vääriline olla, pean mina 
hakkama ka oma renti nõudma, eks. Noh, aga mis siis 
sünnib? Kust võtad sa raha? Su viimased loomad 
müüakse ära.” 

"Kesse müüb?” 

«Pead ise müüma või müüvad teised.” 

Kes teised?“ 

»Kohus.“ 

»Mis kohtul sellega asja?” 

»Aga kui Mall kaebab ja mina ka olen sunnitud siis 
kaebama...” 

Mehed vaikisid tüki aega, ja et Jürka suud ei pao- 
tanud, siis arvas Ants, et ta on valmis järele andma, 
sellepärast seletas ta edasi: 

Õieti öelda on ju see rent, mis sa praegu Põrgu- 
põhja eest maksad, paljas saiaraha, sest mõtle ometi, 

kui palju siin on uut põldu ja heinamaad juurde tehtud. 
Kui ma sellega ometi olen leppinud, siis ainult meie 
vana sõpruse pärast. Aga igavesti ei või see nõnda 
kesta, sest muidu saab rahvasõna tõeks: sõber sõbra 
p...e koorib. Võõrastelt võiksin ma selle koha eest 
kohe kaks korda kõrgemat renti saada.” 

«Kes maksaks seda?“ 

»Kas või sinu naaber. Jumala eest! Juba on rääki- 
nud, et kohta oma kätte saada. Ajab peale kui uni, aga 
mina olen tänini vastu pannud, sest meil on nii-öelda 
sõpru asi ja...” 

»Mina jään Põrgupõhjale.“ 

«Muidugi, nagu arvad, ega mina peale ei käi, ainult 
et see Mall oma palgaga ja minu rent.“ 

Olgu.” 

«Nojah, eks sellega ka hakkama saa.“ 

Saadigi hakkama niihästi Malle palga kui ka Antsu 
rendiga, aga mitte nõnda, nagu Jürka oli oletanud. Või 
õigemini: Jürka ei oletanud üldse midagi, sest Antsu 
seletusist hoolimata puudus tal asjast õige ettekujutus. 
Ants rääkis kohtust, aga Jürka oli ju millalgi ammu 
kohtus käinud ja seal ei toimunud midagi iseäralikku. 
Tehti küll mingisugune otsus, aga selle täitmist pole 
Jürka tänapäevani näinud või kuigi on täidetud, siis 
nõnda, et Jürkal pole sellest olnud sooja ega külma. 
Tahetakse veel kord kohtusse kaevata, kaevaku, mis 
Jürkal sellest. Ja mis peaasi — aeg annab arutust, 
milleks asjadest ette jõuda. 

Nõnda elas Jürka Põrgupõhjal päev-päevalt edasi, 
ilma et isegi oleks õieti teadnud, kuidas või milleks. 
Kui ta toamailt lahkus, jäi seitsme-kaheksane Riia ük- 
sinda koduhoidjaks, ainukeseks seltsiliseks must kass. 
Oli Riia karjamaal lehmi vaatamas, siis olid Põrgu- 
põhja hooned sootuks omasoodu, ainult kukk kahe ka- 
naga kõndis õues. Aga siis hakkasid sündima mingi- 
sugused imelikud asjad. Kui Jürka koju tuli, leidis ta, 
et seale oli värsket rohtu kitkutud. 

»Kes seda tegi?“ küsis Jürka Riialt. 

«Mina, isa. Kitkusin kapsast.“ 

Jürka oleks tahtnud midagi öelda, aga sõna ei tul- 
nud suust. Ometi oli tal üpris hea meel, et lapsest hak- 
kab juba abi olema. Järgmisel korral leidis ta puhta 
piimapüti, mida tema oma teada polnud pesnud. Või 
oli ta siiski ja pärast unustanud? Mitte ei mäletanud. 
Siis leidis ta kord, et Riia juuksed on kammitud. Jäl- 
legi küsis ta lapselt: 

Kes seda tegi?“ 

»Mina ise,” vastas laps. ,Leidsin vana kammi 
TO 
Jürka ei osanud muud teha, kui laskis oma suure 
käe paar korda üle lapse juuste käia. 

Sinust saab Põrgupõhjale perenaine,” ütles ta vii- 
maks. 

Aga ühel päeval leidis ta, et lapsel on puhas särk 
seljas. Jürka jäi pärani silmil vahtima ja alles tüki aja 
pärast küsis ta: 

»Kes pesi su särgi puhtaks?“ 

,Mina ise,“ kõlas harilik vastus, ,nühkisin seebiga 
ja lõin kurikaga peale, päikese käes kuivas ära, nii et 
võisin selga panna.“ 

Mõne päeva pärast leidis Jürka, et temagi särk on 
puhtaks pestud. Nüüd istus ta hulk aega tummalt ja 
kui Riia tema juurde tuli, ütles ta sellele: 

Sa juba oskad valetada, mu purulõug.“ 

»Jah, isa,“ kõlas lapse vastus. 

Kes õpetas?" 

«Naabritädi.“ 

»Misuke naabritädi?“ 

See, kel väike tita.“ 

Nüüd mõistis Jürka, et jutt on naabriperenaisest, 

kes pidi Mallele pekitüki ja kõriseva niidikera eest 
õmblema ilusat tikitud särki. 

»Mis tema siit otsib?“ 

»Ei kedagi. Tuli vaatama, kas ma süüa olen saa- 
nud.” 

»M-mh!“ 

»Ma võtsin taskust leivatüki ja näitasin. Küsis, kas 
mul piima ka on peale rüübata.“ 

»M-mh!“ 

Ma näitasin talle sahvris piimapütti.“ 

«Miks sa siis esteks valetasid?“ 

«Naabritädi käskis.“ 

»Miks?" 

»Et sa ehk paned pahaks, kui tema käib siin vaata- 
mas, kuidas ma perenaist mängin. Ta ütles, et kodust 
käib ta salaja, las siis siingi olla salaja, nii et sina ka 
ei tea.” 

Kui Jürka kohe ei vastanud, rääkis Riia edasi: 

»Tite pani õue maha, ma mängisin sellega, kui tädi 
tegi ja toimetas. Ja tead, isa, mis ta mulle ütles: et 
kuule, sa väike perenaine, sa elad siin nagu väike 
notsu. Jasiis...“ 

Ja siis jutustas Riia, kuidas naabritädi õpetanud 
teda üht-teist tegema: ennast riietama, pead kammima, 
silmi ja käsi pesema, seale kapsast ja lehmale kartulist 
rohtu kitkuma, tuba ja õue pühkima. Jürka kuulas, 
nagu ei kuuleks ta midagi, Jürka mõtles, nagu ei mõis- 
taks ta midagi, sest ta oli äkki nagu näljane koer, kel- 
lele keegi on andnud pala leiba ja silitanud käega paar 
korda üle pea. Sellepärast siis, kui laps lõpuks küsis, 
kas naabritädi tohib veel titega tulla, kuna ju Jürka 
nüüd teab, vastas see: 

»Sa ju oskad valetada.” 

»Oskan, isa. Tädi õpetas ilusti.“ 

«Noh, siis ütle tädile, et ma ei tea, et sa pole mulle 
rääkind." 

«Aga kui tädi ei usu nagu sina?“ 

»Siis sa ei oska veel õieti valetada.“ 

«Nii et pean õppima õieti?“ 

»Nii et pead õieti.“ 

Aga Riia oskusel õieti valetada polnud varsti enam 
mingit mõtet, sest asjad võtsid teise pöörde: Jürkale 
toodi kohtukutse. Õieti öelda toodi Jürkale kaks koh- 
tukutset, sest ühes Malle palganõudmisega esines ka 
Ants oma rendinõudmisega, nii et kõik läks just nõnda, 
nagu Ants oli varemalt seletanud. Jürkal polnud muud 
teha, kui ainult imestada, kui selged on tema sõbral 
Antsul ilmaasjad — täpipealt oskab ette kuulutada 
nagu pühakiri. Jürkat huvitas tõsiselt ainult üks kü- 
simus: kohtu tähtpäev, ja selle laskis ta endale mitmel 
korral ette lugeda, et mitte unustada. Aga seegi oli ehk 
asjata vaev, sest Antsult oleks ta võinud seda niikuinii 
järele küsida, kui see tuli järgmisel päeval pärast koh- 
tukutse saabumist teda külastama. 

»Ma sain kohtukutse,“ ütles ta mureliku näoga. 

»Mina ka,“ lausus Jürka. 

»Mis sa nüüd arvad sest asjast?“ 

»Mis seal arvata.” 

»Aga kui mõistetakse välja, siis su loomad müüakse 
ära.” 

»Mille?“ 

»Mall nõuab aastapalka, nagu ma kuulsin. Ja ma 
juba seletasin, et kui tema nõuab, siis pean ka mina 
nõudma. Sest mis sõprus see on, kui Mall saab oma 

palga kätte, aga mina oma renti ei saa. Meie sõpruse 
kaitseks pean ka mina nõudma. Ja sellepärast panen 
ma sulle veel kord südame peale: lepi Mallega enne 
kohut kokku, sest siis...” 

«Vargaga ei lepi,“ kõlas vastus. 

Sest Jürka ei tahtnud kuidagi asjast aru saada, 
kuigi Ants püüdis talle seletada. Õieti oli nõnda, et 
Jürka arusaamisel oli teatud raske takistus ees. Sest 
mis või kuidas Ants asja valgustas, ikka tuli nõnda 
välja, et Jürkal pidi olema kõige kasulikum, kui ta jä- 
tab Põrgupõhja sinnapaika ja kolib Antsu juurde. Kui 
Mallega leppimine oleks võinud selle tulemuse ära 
hoida, siis oleks Jürka olnud süle ja seljaga nõus, aga 
polnud asjal ei nii ega teisiti mõtet ja sellepärast oli 
ükskõik, kas Ants seletas või mitte. 

Ja nõnda tuli kõik, nagu tulema pidi: Mall ja Ants 
tõendasid kohtus, mida vajasid, Jürka ei suutnud mi- 
dagi oma kasuks tõendada. Mall ütles otseteed, et kui 
ta oleks tahtnud midagi varastada, siis polnud, sest hii- 
red ja rotidki kadunud Põrgupõhjalt nälja pärast. Sa- 
laja pidi ta viimsed toiduraasukesed lapse tarvis 
hoidma, sest muidu oleks see lutikate ja kirpude kätte 
nälga surnud. Tema mõtelnud alguses oma palga kin- 
kida, sest mis näljaselt ikka võtta, aga kuna tema pu- 
hast nime püütakse vargusega määrida, siis nõuab tema 
terve aasta eest. Ja Mall oli väga kuri oma ausa nime 
retsimise pärast. 

Kui Jürkalt küsiti, mis temal selle kohta öelda, sele- 
tas ta, et tema ei saa põrmugi aru Malle kurjusest. 
Tema, Jürka, pole ju midagi halba rääkinud, vaid ai- 
nult seda tähendanud, et mis palka see Mall veel 
nõuab, kui ta selle endale juba kätte on varastanud. 

° Ja vargus ei olevat mingi halb asi, kui seda tehakse 
- õieti ja õigel määral. Seda võivat tõendada tema sõ- 
° ber Ants. Rööviminegi olevat hea asi, nagu on seda 
i | metsast seente ja marjade korjamine ja lehma lüps- 
mine või tema seljast naha võtmine. 

j Sellise targa jutu peale ei osatud kohtus muud teha 
| kui pead vangutada ja öelda: 

ri Vanapagan ta on ja Vanapaganaks ta jääb.” 

Endastmõistetavalt sai Mall oma palga ja õiguse 
seda teatud aja jooksul seaduslikus korras sisse nõuda. 
Samasugune otsus langetati ka Antsu rendinõudmise 
suhtes. Kõik toimus üsna lihtsalt ja kergelt, sest Jürka 
ei vaielnud ju kummalegi nõudmisele vastu. Tema üt- 
les ainult: , Nojah, kui kohus nõnda arvab,“ või: ;,Kül- 
lap vist.“ Nõnda siis kohus arvaski, nagu Mall ja Ants 
nõudsid. Aga Jürka võttis kohtuotsuse üsna rahulikult 
vastu, nagu oleks ta kõigega päri või nagu ei taipaks ta 
hästi, mis toimub. Peale kohut tuli Ants tema juurde 
ja ütles: 

,Mall oleks valmis nüüdki veel leppima ainult väl- 
jateenitud palgaga, kui ta selle kohe kätte saaks.“ 

»Mul pole kohe maksta,“ vastas Jürka. 

»Ma võiks sulle selle raha laenata.“ 

Oled sina küll üks kullavend, Ants.“ 

«Aga mul on üks tingimine.” 

»Misuke?“ 

»Tule Põrgupõhjalt ära, nii et võime ta mõnele võõ- 
rale rendile anda, kes maksab kahekordselt. Tule minu 
juurde, kus...“ 

»Ei, Ants, Põrgupõhjalt ma ära ei tule.“ 

Pole siis parata.” 

»Ei vist." 

Nõnda läks Jürka koju ja hakkas seal rahulikult 
edasi töötama, nagu poleks midagi iseäralikku juhtu- 
nud. See kestis seni, kui ühel ilusal päeval ilmus amet- 
nik, kes tuli vaatama, mida oleks võimalik üles kirju- 
tada, et seda väljamõistetud summade katteks ära 
müüa. Aga toas ja aidas ringi käies tuldi otsusele, et 
surnud inventari üleskirjutamisest oleks vähe tulu. 
Nõnda siis asuti elava inventari kallale. Kõigepealt 
pandi hobune kirja, siis kaks lehma ja lõpuks kolm 
lammast. Kuke ja kahe kana juures peeti aru, aga 
löödi viimaks käega, sest kes neid tiivulisi hakkab 
püüdma. 

«Kas mind, last ja kassi kirja ei panda?“ küsis 
Jürka. 

Ametnik jõllitas talle üle prillide natukese aega 
vastu ja ütles siis: 

»Mul pole aega naljatada. Ainult juhin te tähele- 
panu sellele, et üleskirjutatud hobust, kahte lehma ja 
kolme lammast ei tohi müüa, tappa ega pantida.“ 

«Aga kui mõni upub?” küsis Jürka. 

«Kuhu ta upub?“ küsis ametnik. 

«Kust mina tean kuhu. Loomad ju upuvad vahel 
või lähvad orgi otsa.” 

»Selle eest vastutate teie.“ 

»Ei mina vastuta. Mina pole oma loomade eest ku- 
nagi vastutand.” 

Panen veel kord teile südame peale, et üleskirjuta- 
tud loomi ei tohi tappa ega müüa.” 

»Ei tohi tappa ega müüa,“ kordas Jürka. 

Nõnda lahkusid ametnikud, kui olid kinnitanud oks- 
jonikuulutuse väravaposti külge. Jürka vaatas seda 
toimingut pealt ja küsis: 

«Mis see on?” 

»Oksjonikuulutus.“ 

«Selle võite ära võtta, meil ei oska keegi lugeda.” 
, Küll teised loevad,“ ütles ametnik. 

«Kes teised?“ 

,, Ei mina tea, kes.” 

Nõnda lahkus ametnik ja Põrgupõhjal elati jälle en- 
“diselt edasi; Jürka rägus isegi padrikut, et uut põldu 
juurde teha, nagu ta sellega oli harjunud juba ammust 
ajast. Aga ei kestnud kuigi kaua see rahulik elu. Varsti 
ilmus loomade üleskirjutaja ametnik uuesti ja temaga 
olid kaasas Ants, naabriperemees ja mõned võhivõõ- 
rad. Alguses ei saanud Jürka kuidagi aru, mis need 
-inimesed Põrgupõhjalt otsivad, aga siis meenus talle 
kohus, loomade üleskirjutamine ja paberilipakas vära- 
-vapostis ning ta taipas, et need asjad seisavad tingi- 
mata kuidagi ühenduses. Nõnda oligi. Sest varsti tehti 
-enampakkumisega algust. Et aga rahvast oli vähe, 
is pakkujaid veel vähem ja nõnda müüdi loomad nii- 
elda muist muidu, muist poole hinnaga. Hobuse ja 
- ühe lehma sai Ants rendi katteks endale, teise lehma 
ostis naaber ja selle hind tasus Malle palga. Ametnik 
ei saanud muidu asjatoimetuse kulusid tasa, kui pidi 
müüma veel suurima lamba. Selle hinnast jäi mõni 
kross üle ja see pidi Jürkale jääma, et temalgi oleks 
tulu oma loomade müügist. Kaks järelejäänud lammast 
- anti vabaks ja öeldi Jürkale, et nüüd võib ta neid jälle 
müüa, tappa ja pantida. 

«Küllap vist,” lausus Jürka ametniku sõnade kinni- 
tuseks.“ 

Aga kui inimesed, kes loomad olid ostnud, nendega 

minema hakkasid, jooksis Riia Jürka juurde ja küsis 
nutuse häälega: 
»Isa ae, isa, miks nad me loomad ära viivad?” 


ta küsimustki. Viimaks haaras ja ta varrukast A 
raputas kõigest jõust ja kordas: 

Miks nad viivad me loomad ä'ä?" 

Sest et Mall käis käed põlle all,“ vastas Jürka vii- 
aka Riia vahtis hulga aega juhmilt isale otsa ja kü- 
sis siis uuesti: 

»Kuhu nad viiakse?“ 

-,Kes neilt küsis.” 

«Millal nad tagasi tuuakse?“ 

»Kui ise järele lähme.“ 

«Millal lähme?“ 

»Aega on.“ 

Jürka oleks parema meelega vaikinud, aga et laps 
küsis, siis pidi midagi vastama. Vaikides sündis Jürkas 
midagi, mis oli mõtlemise ja mälestamise segu. Ta ot- 
sis nagu lohutust või seletust. Asi polnud sugugi veel 
nii hull. Kui ta Põrgupõhjale tuli, polnud tal peale eide 
midagi, aga muidugi, eit oli tal ja see oli ka ometi mi- 
dagi. Esimeseks elusloomaks said nad siis kassi, sel- 
legi jumalamuidu ning pettusega. Ja kuidas tuli kõik 
muu neil majja? Antsu abiga. Noh, Ants elab alles, 
mis siis nii väga muretseda. Pealegi praegu on Jürka 
paremas seisukorras kui algul: tal on kesik, kaks lam- 
mast, kaks kana ja kukk, kass, Riia ja hulk igasugust 
majakraami, mis aastate jooksul nagu iseenesest tekki- 
nud. Heinu on tal rohkem, kui kaks lammast jõuavad 
talve jooksul süüa, nii et võiks kohe hobusenoka ja 
lehmamullika muretseda, või kui seda ei saa, siis võib 

ülearu heinad ära müüa ja ilusasti ületalve elada, sest 
kartulitest ja leivast jätkub. Hobust oleks muidugi 


vaja, et üht-teist vedada, aga küllap saab ka muidu 


° hakkama, nagu alguseski, sest ahjuküte on enamasti 


kodus ja lambaheinad toob kotiga seljas. 

Aga kogu selle lootusrikka tuleviku-väljavaate vis- 
kas uppi Ants, Jürka parim sõber, kellelt ta oli lootnud 
uue elu alguseks abi nõu ja jõuga. Algas sellega, et 
Ants tuli jällegi Põrgupõhjale ja mitte üksinda, nagu 
varemalt, vaid kahe teise saatel, ning ta teatas tunnista- 
jate juuresolekul, et kuna nende vahel Jürkaga on aas- 
tane rendileping, siis tema seda enam ei pikenda, nii et 
Jürkal tuleb tuleval kevadel Põrgupõhjalt ära minna. 

»Kuhu?“ küsis Jürka. 

»Seda pead ise teadma,“ vastas Ants. 

»Mina jään Põrgupõhjale.“” 

»Noh, kui sa ei lähe siit heaga, siis lähed kurjaga: 
lasen su politsei poolt välja tõsta ja minema ajada.“ 

»Sa oled ju mu sõber.” 

«Muidugi olen, aga kui sa oma sõbra nõu kuulda ei 
võta, siis...” 

»Mis nõu sa mulle annad?“ 

«Tule minu juurde sinna väiksesse majja ja...“ 

»See pole sõbra jutt.“ 

«Muidugi on see sõbra jutt, sest...“ 

»Mina tahan Põrgupõhjale jääda.“ 

«Sellest ei tule midagi välja, sa ei jõua renti 
maksta.“ 

Jõuan, kui sa mu otsa peale aitad, nagu alguses.” 

»Siis olid sa noor ja...” 

Noorus ei loe.“ 

»Mis siis loeb?“ 

«Et olen vanapagan ja et...“ 


»Põrgupõhjal oled sa inimene, Jürka, sest sa tahad 


õndsaks saada.“ 

«Aga kuis ma siis saan, kui sa mu siit ära ajad?“ 

Õndsaks võid ka mujal saada.“ 

«Mina mitte. Ainult Põrgupõhjal. See maa on siin 
minu haritud.” 

Aga see maa on minu.“ 

Mets ja padrik on sinu, põld minu. Oma kümne 
küünega olen ta teind.“ 

Jürka, mu vana sõber, kuula, mis ma sulle ütlen: 
mul on uus rentnik valmis ja see maksab kaks korda 
rohkem renti kui sina, sellepärast pole mul enam kasu- 
lik sind siia jätta.“ 

«Kas tema ka uut maad juurde teeb?“ 

»Ei, seda pole enam tarvis, sest mets, mis con, jääbki 
metsaks.“ 

«Nii et minu haritud maal hakkab elama teine?“ 

«Nii et teine hakkab...” 

«Kuule, Ants, sina oled mu vaenlane.“ 

»Vaenlane või sõber, peaasi, et oleks kasulikum.“ 

»Sinusuguse peaks maha lööma.“ 

«Pole sellest kasu, kallis Vanapagan,“ naljatab 
Ants, teised inimesed, kes järele jäävad, on sama- 
sugused.“ 

"Ikka võetakse sellelt, kes teinud, jah?...* 

Ja kõige paremini sööb see, kes midagi ei tee," 
lõpetas Ants. ,,Sina oled oma elueal teinud kümne 
eest, nüüd kutsun sind oma juurde häid päevi pidama, 
aga Sina ei...“ 

»Ma ei usu sind, Ants.” 

«Milleks ma peaks sulle valetama.” 

“Sina tahad, et annan sulle oma kätega haritud 


maalapi.“ 


«Selle võtan niikuinii ja annan teisele, kes...“ 

«Kes on see teine?“ 

«Näe, siin ta seisab, tema maksab kahekordselt.“ 
Ants näitas naabriperemehele, kes seisis siinsamas, ja 
küsis sellelt: ,,Peeter, on see tõsi?“ 

«Jah, mina maksan kahekordset renti,“ vastas see. 

Mis see kolmas mees tahab?" küsis Jürka. 

See on tunnistajaks, et me tõtt räägime,“ vastas 
Ants. 

Ja et sa mu siit ära ajad?“ küsis Jürka edasi. 

»Et sa siit minema pead, kas heaga või kurjaga. 
Sest mina ei taha enam vanapaganat, vaid inimest, kes 
tuleb ühes minuga taeva.“ 

«Põrgu tulete kõik,“ lausus Jürka veendunult. 

«Kui oleme vanapaganast lahti, siis saame taeva." 

«Ja sina, Peeter, saad ka taeva, kui võtad minu 
käest maa, mis ma oma kätega harinud?“ pöördus 
Jürka naabri poole. 

«Kui ei võta mina, võtab mõni teine, kaup on kasu- 
lik,” seletas Peeter. 

»Maatahtjaid on küll,“ kinnitas Ants. 

«Ja sina, Ants, ei taha enam mu sõber olla?“ 

«Pole enam kasulik olla,“ muigas see ja teised kaks 
naersid laia lõuaga. 

«Hea siis küll,“ lausus Jürka ja tõusis rahulikult 
püsti, nagu oleksid asjad kõige paremas korras. ,,Meie 
vahekorrad on selged: mina olen vanapagan, teie ini- 
mesed. Mina tahan õndsaks saada, teie põrgu minna, 
sellepärast teete mu paljaks. Antski räägib sõprusest, 
aga ta on vaenlane.” 

X Jürka hakkas pikkade sammudega toa poole mi- 
nema. Teised vaatasid talle nagu arusaamatuses jä- 
rele. Toa juurde jõudnud, tõmbas Jürka räästast peo- 
täie tulikuivi õlgi ja murdis need kahekorra kokku. Siis 
hakkas ta taskust midagi kobama. 
Ta tahab tuld teha,“ sosistasid mehed Antsule. 
»Ei ta tee,“ venitas see lõuga ettepoole ajades 5 
hammaste, mis hoidsid kustunud piipu. 
Jürka leidis taskust räni, räksi ja taela ning hak 
kas rahulikult tuld taguma. 
Usu, ta pistab tule katusesse,“ rääkis Peeter Ant- 
sule. 
»Ei ta pista,“ venitas see endiselt, lõug ettepoole. 
Jürkal oli tuli juba taelas ja pani selle õlgede va- 
hele, et tuule käes vehkida ja sädet leegiks muuta. 
Suitsusaba käis õletuusti kannul. Äkki ilmus õlgedesse 
leek ja järgmisel silmapilgul oli see räästas. Küll 
sööstsid mehed Jürka poole, et teda takistada, aga kõik 
oli hilja. 
Muidugi, Ants oli "algusest saadik kohe aimanud, 
mida Jürka kavatseb, aga ta teeskles uskumatut, sest 
tal oli kasulik, et hooned tuleroaks saaksid: nad olid 

täie hinna eest kinnitatud ja oleksid jäänud ainult tü- 


liks maa peale, kui Peeter võtab need enda kätte. Et 


mehed viimasel silmapilgul ometi mõtlesid Jürkat ta- 


kistada, siis see tuli osalt loomusunnilisest hirmust tule 
ees, osalt õigest kaalutlusest, et nõnda on hea ja ilus 
pärast seletada, kui puhtast ja õiglasest südamest ne- 
mad talitanud. Ants arvas endamisi, et tema mängis 
kogu asja nii hästi, et viimselpäeval pole Jumalalgi 
talle midagi ette heita. 

Iseasi on muidugi, kas seegi midagi oleks aidanud, 
kui nad teisiti oleksid talitanud. Kas oleks võimalik 
olnud Põrgupõhja hooned päästa, kui teised oleksid 
algusest peale kohe Jürkat katsunud tema kavatsustes 
takistada? Hilinenud takistus näis tõendavat vastu- 
pidist. Sest kõigepealt haaras Jürka Antsu kraest 
kinni ja oleks selle vististi siinsamas vagaseks teinud, 
kui teised kaks poleks talle appi tõtanud. Aga nüüd vis- 
kas ta tema kui takutordi üle aia ja vististi juhuslikult 
kivihunniku otsa, kuhu ta jäi lamama mõranenud pea- 
luuga. Kõige südimale kahest, Peetrile, sai Jürka ai- 
nult ühe korra rusikaga anda ja juba leidis see enese 
aia äärest nõgesepõõsast. Kolmas mees ei julgenud 
nüüd enam üldse Jürkale läheneda ja nõnda võis see 
takistamatult ka aidale ja laudale tule otsa panna. Pä- 
rast seda läks ta õueväravast välja ja seadis sammud 
naabritalu poole. Peeter jooksis mööda põldu, et Jür- 
kale oma kodusse ette jõuda, kui see peaks mõtlema 
ka sinna minna tuld sütitama. Kaitseks haaras ta raske 
kirve kätte ja seisis toanurga varjul oodates. Nagu 
Peeter kartnud, nõnda oligi: Jürka pöördus neile sisse. 
Peeter kargas talle ülestõstetud kirvega teele ette. 

»Kui tuled, siis sured!“ karjus ta hirmsas vihas. 

Aga enne kui Peeter jõudis talle kirvega lähedale, 
haaras Jürka aialt tubli roika ja nõnda polnud kirves 
talle enam põrmugi kardetav. Peeter pidi taganema, 
sest muidu võis ta Jürka käest roikaga pähe saada. 
Ta jooksis tuppa ja kirus: 

«Kurat võtku, et püssi ei ole! Nüüd teeb kõik tu- 
haks!“ 

«Kes?“ küsis naine, kel laps parajasti rinna otsas ja 
kes veel millestki midagi ei teadnud, sest Peeter oli ju 
esiteks kirve pinumaalt pihku saanud. 

«Vanapagan, kes muu,“ vastas Peeter. 

»Kus?“ päris naine arusaamatuses edasi. 

»Omal ja meil!“ 

»ÄA'ä lobise!“ ütles naine ja läks lapsega õue, kes 
rinna otsa magama jäänud. Agata pidi tahestahtmata 
kiljatama, sest Põrgupõhja hooned olid juba elus tule- 
meri. Jürka aga seisis keset nende õue, õletuust kaen- 
las, ja raius räksiga ränist taela külge tuld. Perenaine 
astus rinna otsas magava lapsega tema juurde ja ütles: 

»Armuline aeg, Jürka, sul hooned tules, aga kus on 
laps?“ 

«Mis laps?“ küsis Jürka ja vaatas perenaist, siis 
tema paljast rinda, mida hoidis ikka veel uinuva lapse 
suu. 

»Sinu oma laps — Riia?“ 

»M-mh?!“ 

«Helde Jumal, Jürka, kus ta on sul?!“ küsis pere- 
naine juba pöörases hirmus. 

«Lammaste juures.“ 

»Ja kus need siis on?“ 

Põllul.“ 

«Jumal tänatud!“ 

Aga Jürka sõrmede vahel suitses juba taelaraas. Ta 
vaatles teda nagu mõtlikult, tõstis siis silmad naisele ja 
lapsele, heitis pilgu uuesti suitsvale taelaraasukesele, 
sülitas paar korda sellele, pani ta maha ja hõõrus teda 
jalaga, kuni suits oli kadunud. Siis pöördus ümber ja 
läks kiiresti minema, õletuust kaenlas. Perenaine vah- 
tis talle järele, mõeldes, et Jürka läheb koju, aga ei, 
tema tõttas küla poole. 

Hulluks läind teine,“ ütles Peeter, kes oli ilmunud 
naise kõrvale. 

»Mis te talle tegite seal mitmekesi?“ küsis naine. 

»Ei kedagi. Ants ütles talle üles, et peab Põrgupõh- 
jalt ära minema.” 

Mis siis ime, kui ta hulluks läheb.“ 

»Tast pole ju enam rendimaksjat.“ 

»Aga sinust on, eks?” 

»Ega ma ise, Ants kutsus kaasa, et...“ 

»Kus see nüüd ise on?“ 

»Lõhkise peaga kivihunniku otsas.“ 

Muidugi, ega enne kuula, kui pea lõhki. Ime, et 
sinul veel terveks jäi.” 

»Ime jah,“ nõustus Peeter. ,,On sel Vanapaganal 
rammu!” 

Seep see häda tal ongi, et karu jõud, aga lapse 
süda ja aru.” 

nArvad või?" 

«Muidu vist tahab nii väga õndsaks saada.“ 

Peeter oleks ehk oma naisega veel kauem Jürka 
asja arutanud, aga hüüded hakkasid kostma Põrgu- 
põhja poolt — seal kutsuti abi. Peeter tõttas sinna- 
poole, naine läks tuppa last magama panema. 

Põrgupõhjal polnud enam tule vastu midagi parata, 
see oli neelanud kõik. Haohunnikki oli süttinud ja elu- 
hoonetest eemal seisev heinaküün, mis oli ehitatud 
ärapõlenud vana asemele, võttis tuld, sest et asetses 
alltuule. Suure vaevaga oli Antsu juurde jäänud mees 
selle saanud tule piirkonnast välja viia, muidu oleks 
temagi põlenud. Oli veel ainukeseks küsimuseks: mis 
teha Antsuga nüüd? Peeter tahtis minna hobust vankri 
ette rakendama, aga teine mees arvas, et vankri rapu- 
tamine ja põrutamine tähendaks haavatule kindlasti 
surma. Nõnda siis võeti Ants kätele ja kanti Peetri 
juurde; seal aitas Peetri naine kaks teivast ühendada 
. vöödilise vaibaga, nii et Antsu võis vaibale panna, 
padi pea alla, ja meeste kantuna algas ta oma teekonda 
kodu poole, kus oleks arstiabi kättesaadavam. 

See kõik nõudis hulga aega. Põrgupõhja hooned ja 
nende lähedased aiad ja väravad põlesid samal ajal 
omasoodu rahulikult edasi. Kui Peetri naine oleks 
mahti saanud sinnapoole minemiseks, hakkas laps 
kambris häält tegema, sest selle päevane uinak oli 
läbi. Lapse toimetamine nõudis ka pisut aega ja selle- 
pärast, kui perenaine viimaks teele asus, olid juba suu- 
red leegid vaibunud — katused ühes sarikate ja lage- 
dega sisse langenud, rehetoa kõrge keregi juba uppi ja 
muud seinad risakil. Perenaine, laps süles, ei läinudki 
otseteed tulikahju juurde, vaid tüüris mööda põllupee- 
nart sinna, kus pidi olema Riia lammastega — teda tah- 
tis ta leida ja enda juurde võtta, sest polnud ju teada, 
millal Jürka tagasi tuleb. Lambad leidiski perenaine, 
aga tütarlast ei kuskilt. Ka vastust hõikamisele ei tul- 
nud. Sellest tärkas perenaisel kuri aimus, et Jürka ehk 
ei rääkinud tõtt, kui ta ütles, et Riia on lammastega, 


278 


1 raske südamega pöördus ta lootusetult tulikahju 
de. Siin ta siis seisis tüki aega ja istus lõpuks tu- 
lest parajasse kaugusse kivi otsa, et lapsele rinna suhu 
panna. Aga nüüd äkki ilmus Riia, kass süles: ta tuli 
alttuule, kus hõljus suits ja lendasid sädemed. 
 ,Püha taevas!“ hüüdis perenaine, nagu näeks ta vii- 
vastust. ,,Kust sina siis oma aruga tuled?! Sädemete 
alt! Kas tuli sinusse ei hakand?“ 
,Seal ei olnd tuld,“ seletas Riia, ainult paks suits 
läks kõrgelt üle pea.“ 
Ja sädemed?” 
 «Läksid ühes suitsuga. Nagu tähed taevas, kui on 
pime, ainult et lendasid ja tähed ei lenda. Päike oli 
- kollane, kollane, kollane, nagu läheks keset taevast 
- looja.“ 
«Millal sa sinna suitsu alla läksid?“ 
00, ma olin juba ammust aega seal. Kord kuulsin, 
- et keegi nagu kuskilt hüüab, aga tuli pragises ja vuhi- 
°- sesnõnda, et mitte midagi ei saand aru. Kui suits hak- 
A kas kaduma, läks palavaks ja nõnda tulin ära, sest kass 
-ei taht enam seista.“ 
«Kass oli siis targem kui sina.“ 
«Ma ju tahtsin seda suurt suitsu näha, sellepärast 
i läksin, pole veel eluilmas nii suurt suitsu ja tuld 
- näind. Nii kui hakkas paistma lammaste juurde, tulin 
- kohe siia ja et kedagi polnud näha, siis läksingi suitsu 
- alla, nagu oleks must katus pea peal.” 
| Aga samal ajal, kui naabriperenaine Põrgupõhja 
- Riiaga tule ääres nõnda vestles ja oma last imetas, läks 
Peeter ühes teise mehe, meelemärkuseta Antsu ja kan- 
deraamiga kiiret käiku küla poole. Nad olid veel tüki 

maad Antsu kodust eemal, kui sealtpoolt hakkas 
tõusma paks suits. 

»Ei tea, kas õige Jürka või?” ütles Peeter oma kaäs- 
kandjale. 


»Ega hullu tea,“ vastas see ja kiirustas sammu. 


Kui nad pärale jõudsid, oli juba Antsu eluhoone tu- 
les. Nõutult vahtisid nad ringi, et kuhu küll haavatud 
peremees panna. Ja ei leidunud lõpuks paremat paika 
kui see väike majake põllu ääres, mida Ants ise oli 
pakkunud Jürkale peavarjuks, kui ta heaga loobuks 
Põrgupõhjast; sinna siis nüüd kanti peremees ise, sest 
majake seisis pealttuule ja temal polnud tuleohtu 
karta. 


Antsu hoonete ümber oli juba tükk aega puhas 
põrgu keenud, Jürka oli siin samuti talitanud nagu ko- 
duski: ta oli räksiga ränist taela külge tuld löönud, 
selle siis õletuusti pannud, mis tal kaenla all oma naab- 
ritalust saadik, ning leegitseva õletuusti esimesse ka- 
tusesse pistnud, enne kui ükski teadis, oskas või jõudis 
takistada. Oleks Ants ise seda toimingut pealt vaada- 
nud, ta oleks ehk samuti mõtelnud nagu Põrgupõhjalgi, 
et — las põletab, kõik on ju tule vastu soodsalt kind- 
lustatud. Pealegi vajas ta juba ammugi uusi, moodsa- 
maid ja mugavamaid hooneid. Ja kuna tulekindlustus 
on ühiskondlik ettevõte, Ants aga läbi ja läbi ühiskond- 
lik loom, siis oleks nii loomulik, et just tulekindlus- 
tuse kaudu tõuseksid tal uued hooned, liiatigi kui tule 
põhjuseks on hull inimene, sest see on sama hea, nagu 
oleks sütitajaks Jumal ise oma piksega. Hull või 
pikne — Jumala sulased on nad mõlemad. Ja ei ole 
ühiskonnal suuremat ülesannet kui võidelda Jumala 


280 


A 


tahtmise ehk Jumala õnnetuste vastu isegi siis, kui 
need toovad mõnele üksikule õnne. 
Et Ants ise lamas põlluäärses majas meelemärku- 
- seta ja ootas arsti, siis polnud kedagi, kes oleks ühis- 
kondlike küsimuste üle õieti järele mõtelnud, ja selle- 
| pärast astuti pärast esimese hoone süttimist kohe Jür- 
kaga võitlusse. Aga siin kordus seesama mis Põrgu- 
põhjalgi — keegi ei saanud Jürkast jagu. Ka kõige tu- 
| gevamad langesid uimasena maha paljast rusikahoo- 
| bist. Siis lasti kaks suurt hoovikoera talle kallale, 
| aga esimese neist lõi ta teibaga maha ja teine põgenes 
kolmejalgsena. Et loomalaut oli ka tuld võtnud, siis 
pidi sealt tigeda sugusõnni välja tooma ning selle ase- 
mel et ta eemale viia, juhiti ta Jürkale vastu, lootuses, 
et millega ei tulnud toime mehed ja koerad, sooritab 
mõirgav härg. Aga võitlus sellega näis veel lihtsa- 
mana kui meeste ja koeraga, sest enne kui härg jõudis 
oma sarved tööle panna, oli Jürka neis kinni ja järgmi- 
sel silmapilgul lajatas looma raske keha maha. Nüüd oli 
igasugune lootus kadunud Jürka märatsusele piiri 
panna. Aga samal ajal oli tekkinud hulk inimesi, kes 
hoidsid juba oma südames Jürka poole. Sest palju oli 
neid, keda Antsu tigedad koerad karistamatult olid pu- 
renud — Soo, jumal tänatud, nüüd nad olid ometi kord 
oma jao saanud! Kuidas oli hirmu tuntud selle möir- 
gava ja möriseva, kraapiva ja mühiseva sugusõnni ees, 
ja nüüd oli ta naiste ja laste eeski selili, nagu oleks ta 
tall, keda viiakse tappa, või utt, kelle seljast pügatakse 
villa. Sellepärast siis, kui ühed karjusid: 

«Tooge püss ja laske ta maha!“ 

Vastasid teised: 

Mis tast veel tappa, kõik juba tules!“ 

Tõepoolest nõnda oligi: tuli oli sütitatud pealtuule 
ja nõnda kandus ta varsti ka kõigile teistele hoonetele. 
Aga seda ei pandud esiotsa nagu tähelegi, sest kõigi 
silmad rippusid Jürka küljes, kui see hilbutas mehi, 
materdas koeri ja veeretas tigedat sugusõnni üle selja, 
nagu laseks ta oma ratsahobust pärast sõitu püherdada. 
Eriti olid kaasa kistud naised. Nii mõnigi oleks taht- 
nud oma pruunid või valged käsivarred Jürkale ümber 
kaela heita, et näha, kas ta ka nendest sama kergesti 
võitu saab kui tugevaist meestest, tigedaist koertest ja 
mörisevast härjast. Kui selline katse jäi tegemata, siis 
mitte sellepärast, et naiste vaim oli küll valmis, aga 
liha nõder, vaid et selleks polnud vähematki aega ega 
võimalust, sest vaevalt oli Jürka oma vastastest võitu 
saanud, kui ta juba edasi tormas, nagu poleks teisi ini- 
mesi olemaski. Ta sööstis elumaja juurde, et ka sellele 
tuli otsa panna, aga nähes, et see juba leekides ja et 
püütakse päästa majakraami, peksis Jürka silmapilk- 
selt kõik eemale ja hakkas ise sees lõhkuma, purus- 
tama, käristama, murdma ja tükeldama, nagu kardaks 
ta, et tuli ei saa muidu Antsu varandusest võitu. 

Leegid võtsid ikka enam võimust. Jürka sattus tu- 


lemöllus ikka enam raevutsemishoogu ja rahvast 
jooksis ikka suuremal hulgal kokku. Juba ilmusid ka 


tuletõrjujad ja politseinikud. See oli just samal silma- 
pilgul, kus keegi oli heale mõttele tulnud Jürka poeg 
Kusta kohale tuua, et ehk oskab ja suudab tema oma 
isa taltsutada. Kusta tungis ühes tuletõrjujatega põle- 
vasse majja, aga Jürka peksis tuletõrjujad sealt silma- 
pilk välja ja tahtis Kustaga sedasama teha. Viimses 
hädas ei osanud see muud kui karjuda: 

wIsa, isa! Jäta nüüd ükskord ometi, nad on juba 
küllalt saand: mina uputasin noore Antsu!“ 


 «M-mh!" 
- «Usu ometi, isa! Oma kahe käega tegin seda, me 


oleme tasa. Emale ütlesin ka enne surma, nii et ta 
'teaks taevas Jumalale ja Maiale rääkida.“ 


Xx Kuna isa ja poeg nõnda keset leeke jutlesid ja nad 
“tähele ei pannud, mis nende ümber toimus, hiilisid mõ- 
ned tuletõrjujad ja politseinikud nende juurde ja nii- 
pea kui olid kuulnud Kusta sõnad, kargasid kallale, val- 
°lutasid poja ja vedasid ta põlevast majast välja, kuna 
- aga selleks jõudu ei jätkunud, et isaga sedasama teha. 
° Uhe kallaletungija viskas Jürka läbi akna ühes selle 
Pp aami ja klaasidega hirmsa kolinaga välja, kust ta 
suure vaevaga suudeti tulesurmast päästa; teise rün- 
- daja lõi ta uimaseks põlevasse majja, sest see oli tõm- 


° mel korral tulistanud ja siis ise välja karanud; neljas 
ja viies andsid väljast läbi akna Jürka pihta tuld, üks 
- neist politseinik, teine eraisik, kes oli sattunud võitlus- 
'hullustusse. 


Kogu asi oleks võinud jumal teab milleks välja ku- 
juneda, kui leegid poleks matnud endasse kogu maja, 
sest juba olid paljudel käes mustad või haljad tuleriis- 
tad, et sihtida selle pihta, kelle peale ei hakanud ühegi 
jõud või hammas. Paljud kahetsesid, et politsei polnud 
varem kohale jõudnud, sest siis oleks ehk saanud iga- 
- üks oma käega katsuda, kas Põrgupõhja Jürka oli tõe- 
line vanapagan või pidas ta ainult ise end selleks: kui 
oli vanapagan, siis hakkas tema peale ainult hõbekuul 
ning seegi üksnes siis, kui talle rist otsa lõigatud. 

Aga leidus ka neid, kes arvasid, et nikkelkuul on 
sama hea kui hõbedanegi, ja nõnda tekkis siinsamas 
suur vaidlus, mis oleks võinud lööminguks või laskmi- 
seks areneda, kui poleks äkki märgatud, et üks polit- 
seinik vajaka. Keegi ei teadnud temast midagi, pika 
järelekuulamisega selgus ainult niipalju, et ta ühes 
teistega läinud majja Jürkat ja Kustat tabama. Anti 
käsk maksku mis maksab veel kord sisse tungida, sest 
politseinik pidi majas olema. Aga just samal silma- 
pilgul heideti mees läbi purustatud akna välja. 


»Ta elab alles!“ karjus üks, mõeldes Jürkat. 
»Ta elab tules!“ karjus teine. 


»Ta on tõesti vanapagan!” karjus kolmas ja sellele 
kolmandale karjusid kõik oma südames kaasa. ,, Issand 
Jumal, ta oli tõesti vanapagan!“ värises iga elava ini- 
mese hinges. Esiteks värises nõnda hing vanadel nais- 
tel, kes polnud lapsi ilmale kandnud, siis neil, kelle 
rinnad olid imetanud; vanadele naistele järgnesid va- 
nade meeste hinged oma värinaga ja siis tulid noored 
naised ja noored mehed ning lõpuks lapsedki, kelle sü- 
damed värisesid sellepärast, et nad nägid ja kuulsid 
kõigi teiste värinat. Silmapilguks valdas kõiki nagu 
kangestus, siis aga kõlas komando, mis ühendas kõik 
veejoad sellele paigale, kust oli aknast paisatud uima- 
seks löödud politseinik. Ei töötatud mitte ainult pritsi- 
dega, vaid ka vannide, toobrite, pangede, kruuside, 
kannude, toopide ja tassidega. Igaüks tuli oma pis- 
kuga, et Jumalgi taevas võiks näha, kui ligimesearmas- 
taja ja halastaja on inimene, olgu noor või vana, mees 
või naine — vanapaganatki püüab ta tulesurmast 
päästa. 

E Ometi ei õnnestunud see: tuli oli tugevam kui ini- 
- meste kantud vesi. Kõik langes põlevateks rusudeks 
kokku. Aga neile rusudelegi kallati aina vett ja vett, 
nagu oleks kogu õndsus selles. Lapsed, kes tule kus- 
tutamisest osa võtsid või muidu pealt vaatasid, ei saa- 
nud kuidagi aru, miks täna vesi tulele midagi ei tee, 
nagu süttiks ta ise ühes palkidega põlema. 

«Aga kas Jumal saaks niisukese tule ära kustu- 
tada?" küsis üks tütarlaps oma emalt. 

Pea oma suu,” sosistas see. ,,Mõni viimaks kuu- 
leb, kui rumal sa oled.“ 

«Miks see rumal on, kui ma küsin, et...“ 
Sellepärast, et üks loll võib rohkem küsida kui 
i üheksa tarka vastata.“ 

Natuke suurem poiss, kes seda juttu pealt kuulas, 
tõmbas tütarlapse kõrvale ja ütles talle: 

»A'ä ole rumal, et emalt lähed niisukest asja kü- 
sima.” 

«Miks mitte?“ 

«Ema kardab Jumalat, sellepärast.“ 

«Mis ta tast kardab, ega Jumal seda tuld ole teind.“ 
«Kes siis?" 

»Jürka! Põrgupõhja Jürka.” 

»Aga kes saatis Jürka?“ 

«ta tuli ise, ta on ju vanapagan.“ 

Ja sina usud, et vanapagan saab tulla, kui Jumal 
ei lase?“ 

"Kas siis ei saa?“ 

»Kuis ta siis saab! Tuli ei hakka põlemagi, kui Ju- 
mal ei lase.” 

"Aga miks siis Jumal laseb?“ 

Miks... Miks ta kõik laseb.“ 

"Mis kõik?“ 

»Noh, et Jürka lõi selle tigeda koera maha ja keera 
sugusõnni selili.“ 

»Kas ikka tõesti keeras?“ 

»Nii et karnäntsti! Iseoma silmaga nägin. Sugusõnn 
oleks võind Jürka soolikaid ka kõik kohad täis vedada 
nagu karjaselgi, aga, näe, ei vedanud, Jürka käänas ta 
kaela keerdu.“ | 

Sellega pidi olema küsimus lahendatud, kas Jumal 


päevakorras edasi minna — vaadata, kuidas kus 
vad inimesed sellist tuld, millest ei saa ehk Jumalg 


jagu. 

ja | Kui lõpuks saadi tulest võitu, leiti Jürka surnult 
 palgi- ja plangujätiste ning igasugu puru seest. ), Ta oli 
pisut kõrbenud, mitte põlenud, ja üleni märg, nagu 
oleks teda tabanud uppumissurm. “Kuna Jürka ise ja 
1 Ru teisedki pidasid teda vanapaganaks, siis kerkis 
ohe küsimus, mis oli-õieti talle surma toonud, kas 
tuli, vesi või kuulid? “ Tulesurma usuti kõige vähem, 
sest mis suudab tuli vanapaganale! Või polegi ehk 
° põrgus nii hirmsat lõõma, kui tekitas Antsu-taolise ees- 
- kujuliku inimese eluhoone põlemine? 'Seda küsimust ei 
võinud keegi vastata, sest ei leidunud ainustki inimest, 
kes oleks põrgust maa peale tagasi tulnud.. Samal põh- 
jusel ei teatud ka seda, kas põrgus vett on ning kas va- 
napagan vees upub või mitte. 
Surma põhjuse selgitamiseks lahati Jürka kõrbenud 
keha. See toiming valmistas kõigile pettumuse, sest 
lahkaja väitis, et Jürka pidi hukkuma ei tulest, veest 
ega kuulidest, vaid hoobist pähe.” Kuulihaavu leiti tal 
kehast mitu, aga ükski neist polnud surmav. Sellest 


hi ainult hõbekuul, mida aga kellelgi polnud.» Hoop pähe 
pidi aga olema nii raske, et võis tuua uimastuse, ja 
selle tagajärjel oli lämbumine suitsus ja tules. 

Tõusis küsimus: kuidas sai hukkunu või kes andis 
talle selle raske hoobi? Kas lööjaks võis olla politsei- 
nik, kelle Jürka viskas viimasena põlevast majast läbi 
akna välja? Kas Jürka üldse oli viskajaks või mis 
põhjus oli temal kui vanapaganal päästa ristiinimene, 
pealegi veel politseinik? 


Oli neid, kes armastavad oma kaaskodanikest rää- 
kida ainult head ja kes arvavad, et võimu esindaja on 
ikka kangelane." Need püüdsid asja seletada nõnda, et 
kaoks arutu juhus ja ilmuks elava inimese sihikindel 
tahteavaldus. Küsimusele, kuidas sai Jürka uimastava 
hoobi pähe, oli,nende arvates ainult üks loomulik ja 
tõenäoline vastüs: hoobi andis põlevas majas asuv po- 
litseinik, kes, tulles meelemärkusele, ajas enda jalule. 
Kuna Jürka tahtis talle uuesti kallale karata, haaras po- 
litseinik laest rippuvasse kroonlühtrisse kinni, lõi selle 
kõikuma, tõmbas jalad üles, sihtis otseteed Jürka pihta 
ning paiskas selle peadpidi millegi kõva vastu, kuna 
ta ise kõikus kroonlühtri rippudes tagasi ja lendas täie 
hooga läbi akna välja, sest et käed läksid lahti. ! Nõnda 
oleks politseiniku tegelikuks väljaviskajaks ja pääst- 
jaks politseinik ise, mitte aga Jürka, nagu alguses oli 
oletatud. 


“ Oli veel teine võimalus Jürka saadud hoobi seletu- 
seks: talle ei löödud, vaid talle langes midagi pähe“Mis 
nimelt? | Noh, kas või sama kroonlühter, millest polit- 
seinik kinni hoidis. *w Aga selle oletuse puhul tekkis 
raske ülesanne: kuidas teha kindlaks, kumb langes 
enne põrandale, kas kroonlühter või Jürka? "*Sest kui 
Jürka langes esimesena, siis ei saanud kroonlühtri lan- 
gus olla tema languse põhjuseks. Langes aga kroon- 

° lühter enne Jürkat, siis võis tema languse tulemuseks 
° olla ka Jürka langus ja uimastus. | Sellest peaks siis 
tahestahtmata järeldama, et tuli hakkas Jürka peale 
- alles siis, kui ta oli kaotanud meelemärkuse, milline as- 
jaolu lubaks oletada, et tema oli ehk ometi vanapagan. 


X,Sinnapoole viipas ka viimasena aknast nii või teisiti 
väljalennanud politseiniku seisukord. . Esmasabi taga- 
järjel ajas ta varsti silmad lahti, nii et võis loota, te- 
malt saab kõige kohta õige seletuse. Aga siis ilmnes, 
et ta on kaotanud kõnelemisvõime. “ Kui talle anti 
pliiats ja paber, tegi ta ainult mõne arusaamatu varese- 
jalatNõnda siis oli kindel: politseinik pidi põlevas ma- 
jas midagi ennekuulmatut ja -nägematut kogema ja see 
- võis ainult Jürkaga ühenduses seista. Temaga pidi mi- 
- dagi hoopis teist olema kui teiste inimestega. . Tema 
nägu ei kuulunudki surelike kilda. Seda kinnitas teda 
lahkaja arstki, sest ta ütelnud, et sellist nüsib ta oma 
elus esimest korda. Kõik panid endale kõrva taha, et 
arst tarvitanud sõnu ,,sellist nüsib“”, ja kõik mõistsid 
ilma pikemata, et niisugused ebatavalised sõnad pea- 
° vad ometi midagi tähendama." Oleks arst ütelnud ,,sel- 
° Vist keha, sellist meest“ või midagi selletaolist, siis 
oleks olnud arusaadav, aga öelda ainult ,,sellist“ ja siis 
lisada ,,nüsib", see ajas inimestele, kes mõistsid taibata 
° sõnade salajast tähendust, hirmujudinad kehale. Oli 
° enam kui selge, et arst tahtis toonitada ainult ühte: ini- 
- mesel ei ole niisugust keha. 


*Seda harukordsust aitas suurendada veel see, et 
peahaava uurides arst leidis paksude juuste seest min- 
-gisugused mügerikud, mis meenutasid väikesi sarve- 

müksdi Nõnda ujus uuesti vee peale kogu see uurimus, 


mida toimetati aastakümnete eest Jürka pealuu kallal 
ja mis pidi tõendama, et saadud vigastuse tagajärjel 
Jürka peas on tekkinud surnuluu. 4“ Aga nüüd ei usku- 
nud enam keegi asjatundjate arvamust ega oldud sel- 
lest enam huvitatudki, sest kõik olid veendunud, et 
Jürkaga on ainult sellepärast nõnda, et ta oli vanapa- 
gan!/*> Tema tugevus ja suuruski seletub ainult sellega, 
sest Jumal on igavesest ajast igavesti kindlaks määra- 


nud, et vanapagan, kui ta tuleb maa peale inimeste 
sekka, ei tohi kogult ületada viiekoormast heinakuhja ° 


ega end väiksemaks teha, kui on seda paras lutikas. 
Noh, neid tingimusi polnud Jürka oma ajalikus elus 
rikkunud, niipaiju kui teda oli võidud ja teatud tä- 
hele panna. Etta aga kogu eluea niisuguse mürakana 
maa peal oleks elanud, nagu ta praegu kõrbenuna la- 
mas, seda ei uskunud enam keegi. Lahtiseks jäi mui- 
dugi küsimus, kui väikeseks ta enda oli vahepeal moo- 
nutanud.* Igatahes üks oli kindel, et esimesel ööl pä- 
rast Jürka surma oli nähtud mingit imelikku pisitillu- 


kest looma ringi jooksmas — must, pika sabaga — ja 


keegi ei kahelnud, et see loom polnudki loom, vaid 
surnud Jürka. 

Kõike eelmist näis kinnitavat ka see, et kui Jürkat 
taheti maha matta, siis ei leidunud midagi, millega seda 
teha. Needki riidenärud, mis tal elusalt olid seljas, hä- 
visid tules. Põrgupõhjal leidus ainult tuhahunnik. 

Tule jumal appi!“ hüüdsid kõik nagu ühest suust. 


»Ei ole võimalik, et õige inimene oleks nii paljas*Õige 


inimene kas või varastabki endale midagi, kui ta tööga 
ei viitsi teenida.” 

| Aga lõpuks leiti, et Jürkal on järele jäänud kesik, 
kaks noort lammast, kaks kana, kukk, kass ja laps. 
)Nõnda siis müüdi loomad, kanad ja kukk, et saada ma- 
tuseraha. Oleks ehk müüdud ka laps ja kass, aga neid 
ei tahtnud keegi, sest üks oli solgutatud ja teine tüd- 
ruk, mis tühjadega teha! Isegi muidutahtjaid ei leidu- 
nud, nõnda et nad jäid sinna, kus nad olid — naabri 
Peetri ja tema naise juurde. 

Puusärgiks löödi hööveldamata laudadest kast 
kokku ja sinna pandi Jürka, nagu ta oli, ainult Peetri 
naine andis tüki riiet pealelaotamiseks.b Aga see leiti 
Vanapagana tarvis liiga hea olevat ja nõnda vahetati 
ta närude vastu ümber. * Närudega kaetuna heitiski 
Jürka oma laudkasti. 


TOli lahendamata kaks olulist küsimust: kuhu Jürka 
matta ja kes lähevad teda matma? Alguses valitses ül- 
dine arvamine, et Jürkat ei või mingil tingimusel õnnis- 
tatud mulda, s. t. surnuaiale matta, vaid ainult surnu- 
aia taha.WOli isegi neid, kes arvasid, et on üsna asjata 
vaev teda surnuaia tahagi vedama hakata, kõige õigem 

° -jalihtsam oleks siiasamasse Antsu maa peale auk kae- 
vata ja ta sinna sisse lükata. 


M | MKuid siis astusid naised Jürka eest välja! Ei olevat 
mingit põhjust temaga sellepärast kui loomaga ümber 
käia, et ta oli tugevam kui tema matjad. Ja isegi kui 
ta olekski olnud vanapagan, siis oleks ta maailma tul- 
nud Jumala tahtmist mööda, ei muidu. Seda pidi tõen- 
dama seegi, et ta käis lauakirikus ja kõik. Tema elas 
nagu iga teinegi ristiinimene ja sellepärast tuleb ta 
matta mitte surnuaia taha, vaid surnuaiale. Ja kui õpe- 
taja peaks selles takistusi tegema, siis...“ 

Aga õpetaja ei teinud selles mingeid takistusi, sest 
Jürka polnud ju enesetapja, vaid tulikahju ohver. 

«Kas siis õpetajahärra ei mäleta, et Jürka ei taht- 
nudki taevasse saada, kuidas võib teda siis õnnistatud 
maale matta?“ küsis kiriku vöörmünder. 

»Jürka kinnitas alati, et tema tahab õndsaks saada, 
sellest piisab,” vastas õpetaja. 

»Aga ta tahtis ju õndsaks saada selleks, et PÕrGUSL 4 
edasi pidada.“ E 4 

Mis sest, armas hing, põrgu on Jumalast seatud.“ 

»Aga kui ta oli ometi vanapagan, nagu paljud mär- j 
gid tõendavad ja ta ise uskus, mis siis?” (Mt k 
* »Selle peale, armas hing, võin ma öelda: ärgem sõ- th 

digem Jumala armuuõu vastu. | Kui Jumal arvas heaks 
kuradi inimesena maailma saata, nagu ta varemalt saa- ji 
tis oma poja, siis ei ole meil surelikkudel selle kohta j 
mingit ütlemist“ Me peaksime ainult oma südamed ja ki 
neerud läbi katsuma, kas me ei talitanud elava kura- ' 
diga sama mõistmatult nagu Jumala pojagagi. ' Kõige 4 
õigem oleks siiski öelda: Jürka ainult uskus, et ta on ea 
vanapagan, ja see usk oli tal nii kindel, et ei mina ega | 
ükski teine suutnud seda kõigutada. ' "selleski näeme 1: 
Jumala seletamatut armunõu: ebausu teeb taikkakind- == 
lama kui õige usu.*+Me tõstaksime tõepoolest mäed 1 
paigast, kui meil oleks nii kindel õige usk, kui oli seda | 
Jürka ebausk. Sellepärast, armas hing, me kõik peame i 
minema Jürkalt, sellelt Põrgupõhja Vanapaganalt õp- 
pima, kuidas tuleb uskuda: pimesi, ilma arutamata, ilma ] 
mõtlemata, nagu oleksime alles lapsed. Jürka oli meie 1 
usu õige laps, kuigi tal oli ebausk.“ 

Õpetaja pühkis silmi: ta sai iseoma sõnadest liigu- 

tatud, nagu see juhtus nii sagedasti.| Ka vöörmünder 
võttis oma punase taskurätiku välja ja teeskles silmade 
pühkimist, tõepoolest aga polnud tal midagi pühkida, 
sest vähe mõistis ta vana õpetaja sõnadest, veel vähem 
- - tema meeleliigutusest.' Ainult üks oli selge: Jürka tuli 
matta õnnistatud maasse, ja see ei meeldinud talle põr- 
N mugi, sest ta teadis, et selle mõtte taga seisid peaasja- 
i likult naised, kes olid näinud, kuidas Jürka oli kääna- 
- nud tigeda sugusõnni kaela. Naiste suhtes oli aga vaga 
vöörmünder Õnnistegijaga ühel arvamusel, kui see üt- 
les: naine, mis mul sinuga tegemist... Samuti ei tahtnud 
ka vöörmünder, et temal oleks naistega tegemist, kui 
on käsil usuasjad» Aga õpetaja oli otse vastupidisel 
arvamusel, selles oli häda. 


Nõnda siis oli matusepaiga küsimus otsustatud. 
"Palju täbaramaks kujunes matjate leidmine, sest siin 
° puudus see üksik, kes oleks kõikvõimsalt otsustanud. 
'Ants ehk oleks võinud seda teha, aga tema mõistus 
hõljus ikka veel taeva ja maa vahel.: Ajuti olid teisel 
küll nagu pisut selgemad silmapilgud, aga siiski ei vas- 
tanud ta ühelegi küsimusele, vaid sonis üksisõnu: ,,Las 
põleb, las põleb, raha tuleb! Las põleb, las põleb, raha 
tuleb!“ "Sellest tegid mõned järelduse, et Jürka põletas 
Antsu hooneid mitte raevust ega hullumisest, vaid 
kokkuleppe tõttu: mõni teab, mis Ants Jürkale selle 
eest oli lubanud.“ Nutikamad arvasid, et Ants polnud 
tänini Jürkale millegi eest tasunud ega oleks ka nüüd. 
YKui tulesütitamine sündis tõepoolest teadlikult, siis 
seda ainult Antsu suhtes, Jürka polnud muud kui pime 
abinõu, millega jõuti soovitud eesmärgile. Aga saatus 
- määras ometi kõik teisiti: eesmärk oli saavutatud, aga 

eesmärgitaotleja ise hukkunud, sest ka Antsust ei loot- 
nud enam keegi elulooma. 

h Matjate küsimus oleks olnud palju lihtsam lahen- 
dada, kui Kustagi, Jürka poeg, oleks olnud käepärast. 
Aga see istus vahi all, sest põlevas majas oli kuuldud, 
kuidas ta raevutsejale isale oli öelnud, et tema uputa- 

xnud noore Antsu. . Kuna Kustalt nende sõnade kohta 
aru päriti, seletas ta, et see kõik on tühine väljamõel- 
dis isa rahustamiseks»'Temal, Kustal, olnud ema kaudu 
teada, kuidas Jürka kahtlustanud noort Antsu oma esi- 
mese tütre Maia hukutamises ja kuidas ta ähvardanud 
niihästi vanal kui ka noorel Antsul kaela käänata, nii- 
pea kui ta asja jälile saab. “Kusta arvanud, et Jürka 
tänane raevutsemine põhjeneb suurel määral Maia sur- 
mal ja kuna ta jõuga isale vastu ei saanud, siis läks ta 
oma väljamõeldisega — tema uputanud noore Antsu. 
See rahustanudki Jürkat sel määral, et Kusta oleks või- 
nud ta ilusasti põlevast majast välja tuua, kui mitte tu- 
letõrjujad ja politseinikud poleks vahele seganud.- See 
rikkunud kogu asja, muidu oleks võidud praegu Jürkat 
ennast üle kuulata ja kõige kohta selgust saada. 


Kuigi Kusta seletus oli tõenäoline, ei lastud teda 
ometi vabaks ja nõnda pidid Jürka matma võhivõõrad. 
Et ükski nendest, kes pidasid end paremaks, ei tahtnud 
seda teha, siis leiti viimaks kivilõhkuja, kraavikaevaja, 
turbalõikaja ja mustusevedaja, kes olid valmis Jürka 
maha viima, aga needki tingimusel — iga mehe peale 
pooltoopi puskarit, mis antakse hommikul enne teele- 
asumist kätte. WNeli meest kulus sellepärast ära, et 
Jürka pidi maetama surnuaiale, kus puusärk tuli kõi- 
tega ilusasti hauda lasta, nii et ta jääks püsti, mitte 

. küljeli või selili, mis raskendaks või takistaks viimsel- 
- päeval ülestõusmist.! Oleks Jürka maetud surnuaia 


taha, siis poleks vaja olnud ülestõusmist arvestada, sest 
sealt ei tõuse niikuinii enam keegi kunagi, ja nõnda 
oleks matmiseks piisanud kahest mehest küllalt. 

“ Kuna nüüd matuselisi oli neli, siis oleks neil ühe- 


hobuse-vankris olnud ühes puusärgiga kitsik või osa 


mehi oleks pidanud kordamööda maas käima. *, Nõnda 
siis anti kahehobuse-vanker, kuhu pandi tublisti õlgi, 
et oleks pehmem sõita niihästi surnul kui ka elaval'>Ja 
et ei sünniks õnnetust, rakendati vankri ette kaks vana 
väsinud tööruikat, kel seljad sedelgate alt kärnas ja 
kaelad rangide alt verised, jalad kanged ja kõverad, 
pead ripakil ja kõrvad lontis. 

WKui kõik oli juba valmis minekuks, puusärk vank- 
ris, kaks meest juba tema kaanel istumas, üks vankri 
eesotsas õlgedel, neljas ohje pihku võtmas, saabus 
Peetri Viiu Riiaga, kellele ta oli oma vana suurräti üm- 
ber sidunud, et tal poleks külma karta. 

»Kas võtate selle pisikese kaltsukoo ka peale, et 
oleks ükski oma inimene matusel?“ küsis Viiu mees- 
telt. 

»Mis see on poiss või tüdruk, mitte ei saa aru?“ kü- 
sis turbalõikaja vastu, kes istus kraavikaevaja kõrval 
kirstul. 

»Kes siis poisile suurrätikut hakkab ümber siduma,” 
lausus kraavikaevaja ja sülitas lirtsti ülalt alla. 

Oleks poiss, siis teine asi, aga tüdruk, see ju...“ 
arutas kivilõhkuja, kes hoidis ohje. 

Mis sel tüdrukul siis on, et ta ei või isa matusele,* 
ajas Viiu vastu. 

“ »Tule ise ka, siis teine asi,” ütles turbalõikaja. 

»Mina ei saa, mul omal väike piripill kodus,“ sele- 
tas Viiu. 4 

Peeti nõutult aru., Mustusevedajagi pöördus vankri 
eesotsas õlgedel ümber, et vaadata, misuke see uus ma- 
tuseline õige on.“ Natukese aja pärast küsis ta Riialt. 

«Mis sul seal rätiku all on?" 

Näe!“ hüüdis Riia ja tõmbas kollaste silmadega 
musta kassi pea rätiku alt välja. 

See otsustas asja. » Sest mustusevedaja armastas 
kõiki loomi ning see oli õieti tema ainuke õige ar- 
mastus. 

»Tule siia, ma võtan su oma jalge vahele õlgedele, 


siin sul hea pehme,“ ütles mustusevedaja Riiale ja Viiu 
tõstis ta määratud paigale, nii et matuserong võis ha- 


kata liikuma. > Aga kui juba kivilõhkuja songutas ohje 
ja vehkis vemblaga hobuste kohal — vehkis sellepä- 
rast, et loomad kartsid küll löömise ähvardust, mitte 
aga löömist ennast, sest nad mäletasid, et millalgi oli 
olnud valus, kui neid löödi —, hüüdis mustusevedaja 
äkki: 

»Tpruu, kurat! Pea oma sugutäkud kinni!” 

Ja kui hobused uuesti seisid liikumatult paigal, tõm- 
bas mustusevedaja puskaripudeli taskust, ulatas selle 
Viiule ja ütles: 

»Matuseliiku!“ 

»Mina ei võta kunagi, ainult vanamees...“ katsus 
Viiu vastu ajada. 

«Eks siis saat vanamees lapsega siia,“ ütles mustu- 
sevedaja. %,,Kuidas siis matusele, kui ei võta matuse- 
liiku.“ 

Ja kartes, et muidu ehk tõstetakse Riia ühes kassiga 
vankrilt maha, võttis Viiu pudeli vastu ja tegi suu seks. 
Nüüd võttis mustusevedaja pudeli ja pakkus ka Riiale. 
Mis sa siis, pime loom, sellepärast lapsele!“ hüüdis 
Viiu. 

«Ta ju isa matusel,“ vaidles mustusevedaja vastu. 
«Ega ma palju, ainult piisakene.“ 

Ja ei aidanud midagi, ka Riia pidi maitsma puskari- 
pudelist, kuigi Viiu kaasabil, et ta teeks ainult huuled 
niiskeks. 

Aga et te jumala pärast lapsele tee peal enam roh- 
kem ei anna!“ vannutas Viiu mehi. 

»Ega me täigi anda, kulub omal ära!“ karjusid kõik 
neli kooris vastu ja nagu oma sõnade tõenduseks haa- 
rasid nad pudelid, tõstsid suule ja jõid loginal. Peale 
seda hakkasid hobused liikuma ja vanker logises mi- 
nema. 

Päris häbi, et inimest nõnda maetakse,“ ütles keegi 
naine. 

»Aga kust sa tead, et ta inimene oli?“ küsis keegi 
mees vastu. 

Inimene, inimene,” kordas keegi kolmas peagu 
mõnitavalt, ,,nagu ei tea mis see inimene ära ei ole!“ 

Matuselised seda tühja targutust enam ei kuulnud, 
nemad liikusid kiriku poole. Lagedale teele jõudnud, 
lullitasid nad aeg-ajalt igaüks oma pudelist, nii et juba 
ammu enne kiriku juurde jõudmist jörisesid nad laulda, 
muidugi mitte kiriku-lauluraamatust. Mustusevedaja 
katsus alguses teisi talitseda, sest laps oli tema jalge 
vahel õlgedel ühes kassiga magama jäänud, aga teised 
tõstsid nagu kiuste veel enam häält. Nõnda siis jöri- 

ses lõpuks ka mustusevedaja teistega kaasa. Igal pool, 
kus seda jörinat kuuldi, tuldi välja vaatama, mis piller- 
kaar nüüd õige lahti on, ja kõigile, keda matuselised 
juhtusid tähele panema, viipasid nad käte või ka müt- 
sidega ja karjusid kärisevail häälil: 

"Me matame Vanapagana-maita! Me matame Va- 
napagana-maita!“ 

Kiriku juures läks muidu kõik hästi, aga kui köster 
lauluotsa lahti tegi, siis panid neli matuselist niisuguse 
joru jooksma, et köster vaevalt-vaevalt jõudis neid 
vaos hoida. Siiski, kõik jäi viisakuse piiridesse, nii et 
kellelgi polnud midagi ütlemist. Mustusevedaja sai 
isegi sellega toime, et võttis lapse ühes kassiga seniks 
sülle, kui vaimulik talitus möödas ja muld riputatud. 
Tuikus teine küll jalul ja lehkas puskarist, aga lapsel- 
nääpsukesel oli tema tugevate käte vahel hea olla, hea 
kuulda ja hea näha, mis tehti ja räägiti, ning suurrä- 
tiku all kassi varjata. 

Õpetaja sõnad olid lihtsad, kuid südamlikud. Muu- 
seas ütles ta: 

sa olid omasuguste seas üks viletsamaid ja vaese- 
maid, aga ometi tundsid end suure ja rikkana, sest sul 
oli su kindel usk. Meie keskelt lahkud sa sama lihtsalt, 
nagu sa siin elasidki, aga selle eest särad sa seda hele- 
damalt seal, kuhu sa ükskord jõuad.“ 


Nende viimaste sõnade kohta ütles mustusevedaja 
teistele väljas: 

»Kuulsite, mis õpetaja ütles? Ta ei lubanud teda 
taeva.“ 

«Jah, vaid — kuhu ta jõuab. Aga kuhu siis? Tea- 
dagi kuhu,“ rääkis kivilõhkuja. 

Ja nad võtsid oma pudelid ning jõid mitu korda 


järjestikku kõigi silma all, et kinnitada oma südant. 


Siis istusid kivilõhkuja ja kraavikaevaja vankrisse 
kirstu otsa, kuna turbalõikaja ja mustusevedaja tahtsid 
oma kangete kontide pehmendamiseks jala surnuaiale 
minna, kuhu oli ehk pool kilomeetrit maad. Laps oma 
kassiga unustati hoopis. Aga see ei teinud sellest suu- 
remat välja, sest ta oli nii harjunud kaksi olema oma 
kiisu-miisuga. Nõnda siis mindi nüüd: hobused vankri, 
kirstu ja kahe mehega ees, turbalõikaja ja mustuseve- 
daja keset tolmust teed kaelastikku nende järel, sest 
neist oli saanud matusel suured sõbrad. Natukese maa 
peal neist läks Riia oma kassiga, ka keset teed, aga 
jalgu järele vedades, sest nõnda oli tolm kõige suurem 
ja kõndimine kõige huvitavam. Alguses turbalõikaja 
ja mustusevedaja ajasid suure häälega juttu, aga kui 
need mehed, kes istusid vankris kirstukaanel, tegid 
laulu lahti, siis ei võinud ka nemad muidu, kui pidid 
kaasa laulma, mitte küll sama laulu ja mitte isegi kahe- 
kesi ühte laulu, vaid igaüks iseseisvalt oma sõnu ja 
joru. 

Aga sellel üldisel laulul, millest ainult Riia oma kas- 
siga osa ei võtnud, olid saatuslikud tagajärjed. Oleksid 
mehed vaikinud või ainult jutelnud, siis oleksid tee 
kõrval asetsevate elamute koerad nad tülitamata 
mööda lasknud, sest siit logises alati nii palju igasugu- 
seid vankreid läbi, et ükski arukas koer ei viitsinud 
nende peale haukuda ega võtnud isegi vaevaks vaa- 
tama minna, kes sõidab või mida ta veab. Aga niipea 
kui nad kuulsid laulu, tulid nad kõik kohe vaatama, 
mis on maanteel lahti. Uudishimuliste seas oli ka üks 
vana toakoer, kes väga vähe tundis õuekoerte kom- 

beid, see siis oligi esimene, kes arusaamatuses ja puh- 
tast lollusest ajas nina vastu taevast ja katsus haukuda, 


ning kui see hääle kähisemise tõttu hästi ei õnnestu- 


nud, hakkas ta haledast südamest ulguma, nagu läheks 


ta meel meeste laulust härdaks. Nüüd ei võinud ka 


teised koerad enam vaikida, sest nende komme nõuab, 
et mida teeb üks ees, seda peavad ka teised järele te- 
gema, kuigi see üks oleks nende seas see kõige ruma- 
lam. Kust koerad selle kombe võtnud, pole uurijad 


veel lõpuni lahendanud, aga mõned avaldavad arva- 7 


mist, et selle kombe on koerad saanud inimesilt, oma 


peremeestelt. Sest olevat tähele pandud, et ükski jabur 


või nõdrameelne ei suutvat nii suurt totrust leiutada, 


mida kõik need kohe ei jäljendaks, kes peavad end ise F 


ja keda peavad ka teised targaks. 

Siiski, olgu selle koerte kombe algupäraga kuista- 
hes, penide kontsert oli täielik, nii et summutas isegi 
meeste laulujörina. See hirmus kisa tekitas Riia kas- 
sis uudishimu ja hirmu ja enne kui laps üldse midagi 
taipas, oli kass suurrätiku alt väljas ja lidus, niipalju 
kui jalad andsid, laulvatest meestest ja hobustest 
mööda, ikka selle puu poole, mis kasvas eespool tee 
ääres. Riia jättis silmapilkselt oma tolmutamise ja 
jooksis kassile karjudes järele. Kui ta jõudis turbalõi- 
kaja ja mustusevedaja juurde, pidas viimane ta kinni 
ja küsis, milles häda. Riia ei saanud suust muud sõna 
välja, kui lõugas ühtesoodu, käed ettepoole õieli: 

»Kass! Kass!" 

»Mis on kassiga?” küsis mustusevedaja. 

»Jooksis sinna!“ 

«Kuhu sinna?“ 

Puu otsa.“ 

Kuhu puu otsa?“ 
Sinna!” 
Lõpuks ometi oli mustusevedajal selge, milles asi, ja 


ta hüüdis kirstul-istujaile: 


«Hei, küüdimehed! Jätke jõörin ja pidage oma su- 
guruunad kinni!“ 

Ja kui ta neile oli seletanud, mis õnnetus last taba- 
nud, kobis ta ise turbalõikajaga vankrisse, sest ta arvas, 
et kui kirstukaanele ronida, siis ulatub kassi puu otsast 
kätte saama, kuhu see koerte eest joosnud. Aga kuna 
see oli meestel sootuks uus ja ootamatu ülesanne, siis 
pidid nad enne oma pudelist südamekinnitust võtma, 
alles pärast seda ajasid nad end neljakesi vankris püsti, 
et oleksid kohe valmis kirstukaanele tõusma, niipea kui 
vanker jõuab puu alla, kus haukusid koerad. 


«Hoidke nüüd teineteisest kõvasti kinni, ma teen 
hobustele tuld takka,“ käsutas kivilõhkuja. 


«Aja või umbnelja, me ei kõssagi!“ karjuti talle 
vastu. 

Vanker hakkas liikuma ja lähenes puule. Kõik me- 
hed olid huvitatud, kui kõrgel kass on ja kas ulatub 
teda kätte saama. Nõnda ei pannud õieti keegi tähele, 
kuidas vanker puu alla jõudes sõitis ühe rattaga raksa- 
tades kivi otsa, kuna teine ratas läks teeveerde nõkku. 
Kallutus ja vapustus olid nii järsud ja ootamatud, et 
kõik mehed lendasid ülalt alla. Ainuke õnn, et Jumal 
oli andnud hobustele rahuliku ja targa meele: märgates 
õnnetust, nad peatusid silmapilkselt. Nõnda said me- 
hed aega maast üles kobida, üks naerdes, teine kirudes, 
kolmas imestades, kuidas see küll nõnda võis juhtuda, 
on ju nemad kõik täies kuraasis mehed ja küllalt sõn- 

nikut vedanud ning püsti sõitnud, ilma et keegi kunagi 4 
oleks kukkunud. | 

Aga neljas mees, mustusevedaja, ei teinud katsetki 
tõusmiseks, tema lamas teekraavis, pea vastu kivi. Kui 
teised ta ühisel jõul vankrisse õlgedele asetasid, leiti, 
et tal pea verine ja meelemärkus kadunud. Sellest ei 
tehtud alguses suurt numbrit, vaid kõigepealt hakati 
puu otsast kassi otsima, sest keegi ei tahtnud lapse 
nuttu kuulda. Aga nagu nüüd selgus, kassi puu otsas 
ei olnud. Et laps oma silmaga võiks puu läbi otsida, 
tõusti kirstukaanele püsti, tõsteti laps kõrgele puu- 
okstesse ja näidati temalegi, et seal tõepoolest kassi ei 
ole. Ka koerad, kes esiteks puu all haukusid, olid ku- 
hugi kadunud, nagu poleks neid kunagi olnudki. Kõik 
oli nagu elus silmaviirastus. Ei jäänud muud üle, kui 
asuti mustusevedajat turgutama. Kõige paremaks ro- 
huks peeti viina. Nõnda siis võeti tema enda taskust 
pudel ja kallati talle selle põhjast viimane piisk suhu. 
Ja kui see ei mõjunud, anti teistest pudelitest lisa, kuni 
mees ajas lõpuks silmad lahti. 

«Kuule, mõistad sa, va vennike, kassi ei ole puu ot- 
sas!” karjuti, niipea kui ta paotas silmad. 

»Ma tean,“ vastas mustusevedaja, nagu oleks ta 
äkki kaineks saanud. 

Kust sina, sunnik, seda tead, sa ju magasid?“ 

»Ma nägin.” 

»Mida sa nägid?“ 

»Kas teie siis ei näind?” 

»Mida?“ 

Ta tõstis ju kaane üles, tõusis püsti ja võttis kassi 


»Kes tõstis kaane üles?!“ 

Vanapagan, kes muu,“ ütles mustusevedaja üsna 
rahulikult, kuigi teised olid jahmatusest oimetud. 

»Mis sa jaburdad!“ karjusid teised nagu eneste jul- 
gustuseks mustusevedajale. 


Aga vastuse asemel ajas see enda õlgedelt üles, ro- 
nis kirstule, pani oma pahema silma vastu pragu, mis 
oli jäänud kahe hööveldamata laua vahele, ja piilus 
hulk aega sisse. Kui ta lõpuks oma pea tõstis, ütles ta 
üsna rahulikult ja asjalikult: 

» Vaadake ise, seal ta istub, ainult et kollased silmad 
on pimedas sinised.“ 

Värisevate südametega lähenesid teised kirstu- 
praole. Esimesena vaatas kivilõhkuja ja ütles siis: 

«Nagu tulekivi sädemed.” 

»Nagu linaõilmed mustal rabaveel,“ lausus järgnev 
turbalõikaja. 

»Nagu sinised tähed pimedas taevas,“ kinnitas kraa- 
vikaevaja. 

Nüüd polnud enam kahtlust, et mustusevedajal oli 
õigus, ja kõigi hinge langes pime hirm. 

Aga Riia, kes seisis maas ja sirutas oma kaela üle 
vankri otslaua, vaadeldes meeste toimingut, hüüdis 
oma heleda häälega meeste hirmu sekka: 

»Ma tahan ka näha!“ 

Need lihtsad sõnad vapustasid kõiki, sest laps oli 
üldises jahmatuses ununenud ja keegi ei teadnud, kust 
tuli hüüe või kes oli hüüdja. Kõige enne toibus kivi- 
lõhkuja, sest ta märkas pead, mis upitas end vankri 
otslaua taga, ja nagu julgust otsides hüüdis ta: 

»Sindrinahk! See ju va plika vankri otslaua taga.“ 

«Näidake mulle ka!“ vastas Riia sellele hüüdele. 


303 


Ja nüüd tõsteti laps vankrisse, näidati talle kirstu- 


pragu ja õpetati, kuidas ta peab vaatama. Riia katsus 
vaadata, aga ütles, et tema ei näe midagi. 

«Ega siis lapse silm võta,” arvas kivilõhkuja. 

«Küllap võtaks, aga ta rumal ei oska ju vaadata,“ 
ütles kraavikaevaja. 

»Vaata hoolega ja hästi kaua,” õpetas mustuse- 
vedaja. 

Riia tegi, nagu mustusevedaja oli õpetanud, ja ütles 
siis: 

«Esteks on must ja pärast läheb siniseks, nii et sä- 
tendab.“ 

«tunneb nooti,“ lausus kraavikaevaja mõistu oma 
kaaslastele ja lisas: , Istuge kõik kõvasti kaanele.” 

Ja kui olid neljakesi kirstul istet võtnud, otsisid nad 
taskust oma viinapudelid välja ja jõid need tilgatumalt 
tühjaks. Mustusevedaja, kelle pudel juba enne tühi, 
tõstis ta siiski suule ja nõrjutas teda, nagu oleks tal tõe- 
poolest veel midagi ühes teistega juua. Peale seda tehti 
hobustele jalad alla ning mindi niisuguse vutiga surnu- 
aiaväravasse, et Riia taga vankriotsas õlgedel oma 
kassi üürikeseks unustas ja laginal naeris. 

Jääge istuma,“ käsutas kivilõhkuja teisi, kui juba 
vanker seisis. Ja ta võttis köie, mis kaasas kirstu hau- 
dalaskmiseks, ja sidus selle esiteks ühe puusärgiotsa 
ümber, laskis siis mehed üksteise järel püsti tõusta ja 
mässis kogu kirstule kõie ümber. 

S00, nüüd pole enam keda kuraditki karta,“ ütles 
ta siis ja teised, kes ka lõpuks taipasid, milleks see eba- 
harilik sidumine vajalik, kiitsid kivilõhkuja ettevaa- 
tuse üksmeelselt heaks. Nõnda seotult võeti kirst õl- 
gadele ja kanti haua juurde. Saatjaks oli ainult üks 

inimene, seegi väike Riia, kes juba jällegi nuttis oita 
kassi taga. Aga kirikumehe naine, kes täna oma abi- 
kaasa kohuseid täitis, arvas, et Riia nutab oma isa pä- 
rast, keda joobnud mehed kannavad hauda, läks tülk 
maad silmnäol nutvale lapsele järele ega saanud 
muidu, kui pidi ka oma pisaraid pühkima, kuna ta ise 
haletsedes kordas: 

Oh sa mu kubujussike, oh sa mu väike kubujus- 
sike!” 

Haua juures oli meestel ainukeseks mureks: kuidas 
saada köis kirstu ümbert kätte, kui see juba hauas. 
Aga kivilõhkuja leidis õige lahenduse, kui ta ütles: 

»Las ta, kurat, läheb ühes Vanapagana ja kassiga.“ 

,Las läheb jah,” kinnitasid kraavikaevaja ja turba- 
lõikaja. 

, Niikuinii pole see änam kellegi ristiinimese riist,“ 
lausus mustusevedaja omalt poolt. 

Nõnda siis lasti köiega mässitud kirst ilma pikemata 
hauda ja mehed haarasid juba labidad, et mulda peale 
ajada, aga äkki meenus mustusevedajal midagi ja ta 
hüüdis: ,Pidage!” Ta lõi oma labida mullahunnikusse 
püsti, võttis Riial käest kinni, viis ta hauakaldale, näi- 
tas, kuidas ta peab kolm korda mulda võtma ja selle 
hauda viskama, kuna ta ise samal ajal ühes lapsega 
pikkamisi luges: 

»Peotäis sa mulda minult katteks saad.“ 

Kivilõhkuja tahtis oma miütsilotigi peast võtta, aga 
turbalõikaja sõitles teda ja ütles: 

«Mis, kurat, sa sest mütsist kisud, ega see ole ju- 
malasõna.” 

Nõnda pani kivilõhkuja oma mütsi pähe, nagu oli ta 
mustusevedajalgi, kes toimetas lapsega haua ääres, 

ometi seisid kõik üürikeseks norgus peadega, nagu 
loeksid nad issameiet. Aga kui laps oli oma mulla vi- 
sanud ja ühes mustusevedajaga kaasaskäivad sõnad 
lugenud, heitis ta viimase pilgu hauda. Äkki sirutas ta 
karjudes oma käed suurräti alt ammutava avause 
poole, nagu oleks seal midagi erilist näha. Lapse ki- 
sast võpatasid kõik neli meest loomusunniliselt. Mus- 
tusevedaja, kes lapse kõrval haua äärel, pidi tahes- 
tahtmata pilgu alla kõiega mässitud kirstule heitma, 
aga ta pea tõmbus nagu ussist nõelatult tagasi: kirstu- 
kaanel istus väike must, pika sabaga loom, kelle üm- 
marikus peas helendasid taevassinised silmad, mis vah- 
tisid pärani pilgul ülespoole, otse mustusevedajale 
vastu. See muutus hirmust tummaks, tõmbas karjuva 
lapse hauast eemale ja haaras oma labida, et hakata 
mulda kühveldama. Teised mehed järgnesid tema ees- 
kujule. Aga esimesed labidatäied polnud veel kirstule 
kobisenud, kui hauast kargas must loom, kel taevassi- 
nised silmad ja pikk kõver saba, ning pistis vilama 
haudade vahel, kadudes järgmisel silmapilgul viirastu- 
sena. Järele jäi ainult sinine suitsujuga, mis haihtus 
sama ruttu, nagu ta tekkinudki. 

Laps karjus ikka veel heleda häälega, sirutades käsi 
kas haua poole või üle haua taevassiniste silmadega 
loomale järele, ükski ei saanud sellest õieti aru. Mus- 
tusevedaja oletas viimast ja kuna ta nüüd jällegi vaba- 
nes oma keelekidast, ütles ta: 

Kas nägite?" 

Teised kas ei pannud tema küsimust tähele või oli 
hirm ka nemad tummaks muutnud, igatahes ükski ei 
lausunud midagi, kõik pildusid ainult nagu südame- 
täiega mulda, kuni haud kuhjaga täis. Aga kui visati 

labidad selga, et minema hakata, oli laps nagu tina 
tuhka kadunud. Mehed arvasid alguses, et küllap on 
ta ees vankri juurde läinud, aga ka seal ei olnud seda. 
Nüüd jäid mehed üksteise otsa tõtt vahtima, kuni kõigi 
südamesse langes suur hirm. Neid kõiki valdas ühine 
soov: saaks võimalikult ruttu siit minema! Ja kribi- 
nal-krabinal tõttasid nad hobuseid lahti päästma ning 
vankrisse ronima. 

Kuid just samal silmapilgul tuli kirikumehe naine ja 
küsis: 

»Kus laps on?” 

Mehed tegid, nagu ei kuulekski nad naise küsimust, 
sellepärast ütles see uuesti: 

»Teil oli ju laps kaasas, kuhu see jäi?“ 

»Läks loomale järele,” vastas nüüd mustusevedaja, 
kelle pea kinni mässitud. 

»Mis loomale?“ küsis naine arusaamatuses. 

Sellele, kel taevassinised silmad,” seletas mustuse- 
vedaja. 

«Kuulge, mehed, see pole õige asi, ütelge, kuhu pa- 
nite lapse?“ päris naine ikka tungivamalt, kuna endal 
hirm rinnas aina kasvas. 

»Ma ju ütlesin — läks loomale järele,“ kinnitas 
mustusevedaja. 

»Jah, meie rohkem ei tea,“ toetas mustusevedajat 
ka kivilõhkuja. 

»Te olete hulluks läind!“ karjus naine nüüd. ,Kui te 
kohe ei ütle, mis tegite lapsega, teatan politseile.“ 

Aga mehed olid juba vankrisse roninud ja hakka- 
sid oma setukaid vemmeldama, et neile jalgu alla teha 
— nõnda kihutasid nad mürinal surnuaiaväravast mi- 
nema. Naine vahtis neile tüki aega pärani silmi järele 

ja läks siis areldi haua poole, mille mehed just praegu 
olid kinni ajanud — areldi sellepärast, et ta kartis mi- 
dagi näha, millest ta võiks ehmuda ja villi või roosi 
saada, sest nende hädade eest olid teda hoiatanud nii- 
hästi käetark-mustlaseit kui ka suguõde-kaardimoor. 

Ometi polnud värske haua juures midagi kohutavat 
märgata. Et oma jalavaeva vähendada, valis naine ot- 
sese tee haudade vahelt, arutades samal ajal endamisi, 
kuhu võisid küll mehed lapse panna. Aga äkki jäi ta 
seisatama ja sosistas üllatunult: 

«Näe, kus teine!“ 

Riia magas sirelipõõsa all suurimas rahus, pea roh- 
tunud hauakünkal. Naine silmitses teda natukese aega 
naeratades. Aga siis meenusid talle lapse hiljutine nutt 
surnuaiaväravas ja tema enda meeleliigutus ning ta 
kordas oma endisi sõnu, ainult hellemalt ja rõõmsa- 
malt: 

»Oh sa mu kubujussike, oh sa mu väike kubujus- 
sike!“ 

Ja ettevaatlikult korjas ta magava lapse põõsa alt 
üles ning kandis ta koju. 


